
— Haleală otrăvită? repetă Spike 
revoltat, iar lângă el Caramel şi 
Odette fac ochii mari. 

— Da. Pusă intenționat, ca să 
muşcăm din momeală. Lăsată în 
urmă de unul care urăște pisicile! 
explic eu. 

— Să se ţină oamenii de asemenea 
răutăţi? se miră Caramel. 

Odette dă din coadă, neliniştită. 

— Bine, dar asta-i o nenorocire! 
Ştiu și eu prea bine că nu toţi 
oamenii ne au la inimă... dar chiar 
aşa, să vrea să ne vadă pielea-n băț? 
— Da, să nu-ţi vină să crezi, îi dau 
eu dreptate. Aşa că e foarte important 
să nu mai mâncăm ce găsim pe jos, 
pe stradă. 

— Eu oricum nu fac aşa ceva. Nu 
mănânc decât ce prind singură. 
Că-i și mult mai gustos aşa. Nu, 
băieți? 

Dinspre Spike şi Caramel se lasă o 
tăcere apăsătoare. Până la urmă, cel 
dintâi își drege glasul şi rostește: 


— Ăăă, da... chiar așa! 


Dac-aş putea să izbucnesc în râs, 


zău c-aș face-o. Mi-l şi închipui pe 
grăsanul de Spike gâfâind de mama 
focului după vreun şoricel sprinten 
(...). Dar, fiindcă simt eu că așa 
ceva nu i-ar pica bine lui Odette, 
nu scot o vorbuliță. 

Prolog sau 
Uh motan la ananghie 


Până aici mi-a fost. Chiar că nu mai am nicio 
scăpare. lată că mi-a sunat şi ultimul cesuleț din viaţă. Și 
nici măcar nu-mi pot petrece aceste ultime clipe întins pe cana- 
peaua mea de-acasă, locul meu preferat, plăcut, moale şi scăldat de razele 
soarelui, înconjurat de familia mea, care să se strângă în jurul meu pentru 
a-și lua rămas-bun. Nu-nu, ceasul îmi sună în timp ce stau întins pe tăblia 
cea rece a mesei de consultaţii a doamnei Wilmes, doctorul veterinar. 

Pe de altă parte însă, mai bine să-mi fie curmată acum scurta viață 
de motan decât să fiu silit s-o ţin tot într-un chin, fiindcă am nişte dureri 
de burtă aşa de cumplite, de parcă-aș sta să mă rup în bucăţi de-a binelea. 
Werner Hagedorn, credinciosul meu prieten mergător pe două picioare, 
m-a adus aici imediat ce am simțit că mă ia cu amețeală. N-apucam bine 
să fac un pas, că mă şi prăbușeam la pământ. Acum s-a postat lângă masă 
şi mă mângâie pe cap, încercând să mă liniștească. Citesc însă pe chipul 
lui că e de-a dreptul înspăimântat că aş putea să mor. Până şi pe Kira, 
cea mai bună prietenă a mea dintre oameni, sunt gata s-o înece lacrimile. 
Tot drumul până aici, m-a ţinut numai în poala ei şi m-a mângâiat. Cam 
așa de rău stau lucrurile în ceea ce mă privește. Miorlau! 

Când doamna doctor încearcă să-mi pipăie burtica, mă zbat, dau din 
lăbuţe și, cu ultimele puteri, izbutesc să scap din mâinile ei. Istovit la 
culme, rămân apoi întins pe-o parte. Doctoriţa veterinară profită de 

ocazie şi-mi vâră în ochi lumina unei lanterne. Pe lângă asta, mai și 
mormăie ceva, aşa, ca pentru ea, ceva ce pare să sune ca un „Aoleu!“ sau 
un „Vai de mine!“ Ceea ce nici nu mă miră, că doar ştiu prea bine că-s 
mai aproape de moarte decât de viaţă. 

Până la urmă, doamna doctor Wilmes îşi drege glasul: „Domnule 
profesor Hagedorn‘, zice ea cu un aer cât se poate de serios, „teamă mi-e 
că Winston a fost otrăvit. Sau cel puţin că a mâncat ceva ce pentru pisici 
e ca o otravă. În orice caz, pupilele arată de parcă l-ar fi drogat cineva. 
Aşa că acum n-avem ce face şi trebuie să-i golim stomacul. Trag însă 
nădejde să-l mai pot salva.“ 

Pe Kira o podidesc lacrimile de-a binelea şi până şi Werner simte 
nevoia să tragă adânc aer în piept. i 

Eu unul sunt prea slăbit ca să răspund în vreun fel. Dar dacă milostivul 
Dumnezeu al pisicilor o vrea acum să mă ia la el, facă-se voia lui. Cine 
și-ar fi închipuit că voi avea parte cândva de-aşa un sfârșit urât! Că doar 
cu ceva Zile în urmă totul era cum nu se poate mai bine. Stăteam tolănit 
în tihnă pe minunăţia noastră de canapea din Hochalle de la numărul 
106 A, din Hamburg. În jurul meu lumea se agita nevoie mare, ca-n 
fiecare an de altfel, cu prilejul petrecerii de familie în stil hagedornic, Să 
fi ştiut că asta urma să fie ultima mea petrecere și astea, ultimele zile 
petrecute alături de cei dragi, zău dacă n-aș fi profitat mai mult de ele. 
Din nefericire, e prea târziu pentru asta. Vezi-ţi de viaţa ta, lume 
frumoasă! Și tu, Hamburg, perla mea, trăiește-ți și tu viața mai departe! 


Concert pentru două flaute 
și un glas pe de lături 


Nooapte de vis, tiiimp preasfânt, toate dooorm pe pămââânt...! 
Zău dacă unii mergători din ăștia pe două picioare nu-s experţi la 


aţipit. Eu, motan de casă precum mă aflu, mă pricep foarte bine la 
oameni și mă și simt în stare să le zic câte ceva în privinţa asta! Fiindcă, 
la drept vorbind, în acest moment, la noi în sufragerie nici vorbă de 
liniște, nici chip să poţi dormi. Din nefericire! Şi cât mi-aş fi dorit să fie 
liniște! Numai că domneşte o larmă de-ţi țiuie urechile. Două flaute par 
să se încontreze unul cu celălalt în loc să se împace și ele în cântec. Şi, 
de parcă n-ar fi fost de ajuns, peste zarva asta se mai aude şi o voce 
cântând cum nu se poate mai anapoda. Mi se zbârlesc mustăţile, nu 
alta! Și când te gândești ce auz fin am! Asta-i chiar prea de tot pentru 
un motan de rasă și de viță nobilă, așa cum sunt eu. Sar de pe canapea 
şi mă cărăbănesc într-un colț, cu nădejdea că nu va trece mult până 
când oamenii o să coboare şi ei cu picioarele pe pământ și o să termine 
cu tărăboiul. 

Necazul e că par să fiu singurul care își dă seama de halul fără de hal 
în care sună totul, căci colocatarul meu cu două picioare, profesorul 
Werner Hagedorn, stă cu oaspeţii lui pe frumuseţea noastră de canapea 


! Versuri dintr-un cunoscut cântec de Crăciun (Stille Nacht, heilige Nacht) apărut în Austria, 
a cărui melodie a fost compusă de profesorul și organistul Franz Xaver Gruber (1787-1863), 
pe versurile preotului Joseph Mohr (1792-1848). 


şi ascultă cu mare interes zgomotul ăsta. Ceea ce înseamnă că pare 
să-i placă. Poate însă c-a dat pe gât puţin mai mult din băutura asta 
numită vin fiert. După ce o beau, oamenii capătă destul de repede niște 
obraji mai rumeni şi o înţelegere tulbure asupra celor ce se petrec în 
jurul lor. 

Până și maică-sa, doamna Hagedorn, pare să nu-și mai încapă în 
piele de-atâta fericire. Căci de îndată ce dă Domnul și flautele pun capăt 
şuierăturilor şi țiuiturilor, iar cântăreața amuţeșşte şi ea, doamna se ridică 
de pe canapea şi se-apucă să bată din palme. 

— Charlotte, Constantin! Chiar că-i formidabil ce-aţi făcut! 

Puştoaica și puştiul, care până atunci suflaseră pe întrecute în flautele 
alea, se întorc spre ea şi se înclină politicoşi.' 

— Iar tu, Beate, ai un glas de-a dreptul fermecător! îi dă bătrâna 
înainte, murmurând. Clinchet de clopoței, iubita mea, clinchet de 
clopoței! 

OK, m-am lămurit şi cu asta: frau Hagedorn are nevoie urgentă de 
un aparat auditiv. Că altfel nu s-ar putea explica un așa entuziasm. În 
orice caz, nu în ceea ce o privește pe Beate. Cu Charlotte și Constantin 
treaba stă puţin altfel. La urma urmei, ăştia doi sunt nepoţeii ei şi, din 
lunga mea experienţă ca animal de casă, ştiu că bunicilor li se pare cu 
totul extraordinar orice-ar face nepoţii lor. Constantin este băiatul lui 
Roland și al Beatei, adică al fratelui mai mic al lui Werner și al nesu- 
feritei lui neveste. Charlotte este fata surorii mai mari a lui Werner, 
Simone, care, slavă Domnului, nu cântă, dar se roagă cu nemiluita, căci 
de meserie e pastori. Poate că n-ar fi rău dacă s-ar ruga şi ea cândva ca, 
atunci când se află în vizită pe la noi, Beate s-o lase mai moale cu 
cântatul. Pe sfânta mea tăviţă cu nisip! 

Chestia asta i-a făcut pe singurii oameni care locuiesc cu Werner și 
cu mine şi se pricep la muzică să-și ia pur şi simplu tălpăşița - şi pe 


1 În cadrul unor confesiuni creştine protestante, poziţia de preot predicator, aşa-numitul 
pastor, poate fi ocupată şi de o femeie. 

bună dreptate! Ana, menajera gospodăriei lui Werner, şi mama ei au 
plecat într-o excursie la sfârșit de săptămână. Kira, fiica de treisprezece 
ani a Anei şi cea mai bună prietenă a mea, a plecat și ea la Pauli, colega 
ei de clasă. $mechere toate, n-am ce zice! 

— Îţi mulțumesc pentru compliment, dragă mamă soacră! 

Beate străluceşte toată. 

— Unde mai pui că v-am mai pregătit un cântec. Așa că, atunci când 
veţi dori... 

Îmi fac ochii roată. Lui Werner i-au căzut colțurile gurii. E limpede 
că el unul, spre deosebire de maică-sa, nu-i deloc mișcat de calitățile de 
cântăreaţă ale Beatei. Maică-sa mai bate o dată din palme şi strigă: 

— Oh, ce frumos! Chiar că mă bucur! Hai, cântă mai departe! 

Sfântă sardină în ulei! Zău dacă-mi mai suportă urechile cele 
simțitoare încă o cântare. N-am decât o singură scăpare: fuga! Imediat! 

Nu trec nici trei secunde şi mă strecor prin trapa pentru pisici 
montată la ușa de la intrare. Așa, într-o doară, mai aud totuși cum Beate 
se pune din nou pe cântat din toți rărunchii. E atât de supărător glasul 
ei, încât, oricâtă bunăvoință ar avea, numai spiritul Crăciunului nu-l 
aduce în casă. Singura chestie interesantă în toată cântarea cu pricina 
pare să fie că în ea e vorba despre un peşte. Vreau să spun, dac-am 
înţeles eu bine, este vorba despre un păstrăy mic!. Buuun, o fi el gustos 
de să-ţi lingi labele, dar eu unul sunt fericit că am scăpat de iadul 
petrecerii ăleia în familie. Şi cred c-o să trag o raită pe afară, poate dau 
de prietena mea, Odette. 

Odette este o minunăţie de pisică, albă toată, care îşi petrece aproape 
întreaga ziulică în aer liber, în curtea din spatele casei noastre. Mai îna- 
inte, pe vremea când nu eram decât un trândav motan de apartament, 
care nu dădea niciodată pe-afară, aş fi zis că nu-i decât o mâţă de pripas. 


1 Cântecul interpretat de Beate (Păstrăvul/Die Forelle) este unul dintre cele mai cunoscute 
lieduri compuse de austriacul Franz Schubert (1797-1828), pe versurile germanului 
Christian Friedrich Daniel Schubart (1739-1791). 


Pe urmă însă, în casa lui Werner și a mea s-au mutat Kira cu mama ei, 
Ana. La început, am fost al naibii de mirat că trebuia să-mi împart 
canapeaua cu un copil. Dar, încetul cu încetul, eu şi Kira am ajuns să 
ne împrietenim şi, până la urmă, alături de ea, am descoperit mai 
pe-ndelete lumea de dincolo de cei patru pereţi ai casei. De atunci am 
înțeles că Odette nu-i vreo mâță de pripas, ci o adevărată aventurieră! 
Ca să nu mai spun că-i şi cea mai frumoasă aventurieră din lume! Ce 
mai, de fiecare dată când dau cu ochii de Odette asta, îmi tresaltă inima 
ca nebuna. Şi ce minte ascuţită are! Ăsta cred că-i aproape cel mai 
grozav lucru la ea. Doar mie îmi plac pisicile inteligente! 

Vara, Odette stă deseori laolaltă cu celelalte două pisici de curte, Spike 
şi Caramel, pe platforma pubelelor de gunoi. Acum însă, în lunile reci 
de iarnă, au descoperit că s-au aciuat într-un alt cotlon: peretele de lângă 
gura de aerisire a beciului spălătoriei! Acolo pot să stea chiar dacă tem- 
peratura coboară sub zero, căci gura de aerisire se află într-un loc ferit 
de vânt, iar din beciul spălătoriei vine tot timpul un curent de aer fier- 
binte dinspre uscătoarele de rufe. Acolo dau de Odette, Spike şi Caramel, 
ghemuiţi tustrei în adăpostul lor de iarnă. Strânşi unii într-alții, moțăie 
şi ei. Cu toată vremea cea rece de decembrie, locul pare chiar foarte 
confortabil! 

Mă preling către cei trei şi-i salut cu miorlăituri răspicate. Ei tresar 
pe dată şi saltă în patru labe. 

— Hei, fârtate! mă întâmpină Spike, întinzându-se alene. 

Asta-i un motan gras și tigrat, arătându-se a fi, de cele mai multe ori, 
lenea întruchipată, dar e un motan de care-i bine totuși să ţii seama. 

— Şi eu care credeam că la voi s-a lăsat cu petrecere. Cărui fapt îi 
datorăm onoarea, într-o zi rece de iarnă ca asta? 

— De unde ştii tu de petrecere? îl întreb eu, surprins. 

— Mda, că era şi greu de aflat. Mai bine zis: de auzit. De fiecare dată 
când se înființează femeia aia cu glasul ei stricat şi liota ei de copii, cred 
că îţi vine să sari în braţele bietului tău stăpân, spune el, chicotind. Uite, 


10 


eu unul sunt tare mulțumit de colocatara mea cu două picioare: ea nu 
dă doi bani pe companie. Adică, în orice caz, nu pe compania altor 
mergători pe două picioare. 

Clatin din cap și-i răspund: 

— Păi ce să mai zic... Şi mie mi-ar conveni ca Beate asta să ne mai 
scutească cu vizitele ei. Numai că atunci când vine Crăciunul nu scăpăm 
de ea cu niciun chip, îl lămuresc eu și suspin. 

Spike mă priveşte mai atent. 

— Ce înseamnă de fapt Crăciunul ăsta? 

Îl privesc fix, la rându-mi. 

— Cum, nu ştii ce-i aia Crăciun? 

— Nu, de unde să știu aşa ceva? 

— Păi de oriunde, că toată lumea ştie! Că doar toată lumea sărbă- 
toreşte Crăciunul și un motan sau o pisică care a petrecut deja mai mult 
de o vară pe lângă un mergător pe două picioare n-are cum să nu ştie 
ce-i ăla un Crăciun. 

Spike îşi suceşte capul într-o parte. 

— Trăiesc de câţiva ani buni împreună cu mergătorul meu pe două 
picioare, dar n-am cunoscut Crăciunul ăsta pe pielea mea. Știu doar că 
Ramona, stăpâna mea, a ţinut-o una și bună că ea nu se bagă în nebunia 
asta. 

Câtă înţelepciune! Probabil c-o știe pe Beate şi se teme ca nu care 
cumva să-i calce pragul la vreo petrecere de Crăciun. 

Caramel își drege glasul și zice: 

— OK, Spike. Uite, o să-ţi explic eu ce-i aia Crăciun. Şi mie mi-a luat 
destul de mult să descopăr cu ce se mănâncă. Acum însă o știu prea 
bine: oamenii sărbătoresc Crăciunul pentru că suntem în anotimpul cel 
mai întunecat şi ei caută să aprindă prin casă sau pe oriunde altundeva 
cât mai multe lumânări. Dar mergătorii ăștia pe două picioare nu se 
opresc aici. Ei își aduc şi brazi prin case, pe care-i împodobesc tot cu 
lumânări, ca să fie ca un lampadar. 

Ceee? Ce mai e şi cu bazaconia asta? Caramel ăsta chiar că n-are 
habar de nimic! Nici nu știu de ce mă mai mir. Nu sunt foarte sigur că 
amicul ăsta cafeniu, ciufulit şi extrem de neîngrijit a trăit vreodată în 
compania oamenilor. Părerea mea e că, de fapt, se însoţeşte numai şi 
numai cu pisici. Aşa că de unde până unde să ştie el ce-i ăla un Crăciun? 

— Uite ce-i, Caramel, nu-mi face chiar nicio plăcere să te corectez, 
zic eu (cu toate că nu-i deloc adevărat, fiindcă, la drept vorbind, chiar 
mă bucur să-i pot da măcar o dată peste nas), dar povestea ta despre 
Crăciun nu-i decât o nerozie. Gândeşte-te și tu. După ce trece Crăciunul, 
în Hamburg vremea e în continuare întunecoasă, dar nimeni nu mai 
ține în casă vreun brad cu lumânări în el. Toţi brazii de Crăciun o să-i 
vezi zăcând aruncaţi pe străzi până când, într-o bună zi, trec gunoierii 
şi îi iau de-acolo. 

Spike şi Odette chicotesc pe înfundate, fiecare în blana lui. 

Mânios nevoie mare, Caramel mă fulgeră din priviri. 

— Păi sigur! Trebuia s-o faci din nou pe Domnul Superşmecher! Și 
dacă tot le ştii tu pe toate, dragă Winston, fă bine atunci şi lămureşte-ne 
şi pe noi ce-i aia un Crăciun. 

Îmi dreg glasul și mă salt mai bine pe picioare. Că așa am văzut că 
face şi Werner de fiecare dată când repetă acasă câte o prelegere nouă, 
pe care ar urma s-o ţină la Universitate, și lucrurile cu pricina par a fi 
deosebit de importante. 

— Când vine vorba despre petrecerea de Crăciun, oamenilor le stă 
mintea, înainte de orice, la mâncare. Fiindcă e iarnă, pe câmpuri și prin 
pomi nu mai cresc de niciunele, iar oamenii se tem să nu ajungă să dea 
peste ei vreo foamete cumplită. Și de aceea au născocit Crăciunul. Măi, 
şi bagă în ei cu orice prilej, cât le încape în burtă. Şi aşa, ghiftuiţi, e ca 
şi când şi-ar asigura, ca să zic așa, o rezervă în caz de nevoie. Crăciunul 
e pentru oameni ca un antrenament pentru lupta de supravieţuire, ceva 
care le aduce aminte să mănânce mereu pe săturate. 

Spike, Caramel și Odette mă fixează tustrei cu privirea. Din senin, 

Odette începe să horcăie şi să pufnească, pentru ca, până la urmă, să se 
prăvălească pe-o rână. Hm! Vreo criză de slăbiciune? Pricinuită, poate, 
de strălucirea de necrezut a explicaţiei mele? Femeile chiar trec deseori 
prin aşa ceva și, de atâta admiraţie, le ia cu leşin. Cam ca atunci când se 
află în prezenţa vreunui star rock sau a unui actor de film celebru. Sau 
ca atunci când cineva deosebit le explică ce se sărbătoreşte de fapt de 
Crăciun. 

Carevasăzică, de atâta admiraţie, Odette a căzut leşinată, iar eu, 
Winston Churchill, sunt pur şi simplu extraordinar! 


Despre eroi, sos de ton 


Și nemernici 


Încetul cu încetul, se trezeşte și Odette din leşinul 
pricinuit de admiraţia care o copleşise. Stă tot între Spike 
şi Caramel, iar horcăitul de adineaori i s-a preschimbat în 


gâfâit. Ba, dacă ciulesc urechile, mai-mai că îmi ajung la ele oarece 
chicoteli. Foarte ciudat! 

— Winston, începe Odette, adunându-se cu greu. Cum se face că 
ţi-e gândul numai şi numai la mâncare? 

— Ia stai puţin, ce are-a face asta cu mine? N-am făcut decât să explic 
de ce sărbătoresc oamenii Crăciunul. 

Odette se ridică din nou pe toate lăbuţele și-și sucește capul într-o 
parte. 

— Carevasăzică tu chiar crezi în chestia cu antrenamentul pentru 
lupta de supraviețuire? 

Dau din cap, sigur pe mine. 

— Fireşte. Că doar despre asta e vorba în Crăciunul ăsta, să bagi în 
tine cât s-o putea de mult! 

Odette suspină. 

— Winston, de cât timp trăieşti tu printre oameni? vrea să afle 
Odette din gura mea. 

Şi-o şi face pe un ton tare nesuferit. E unul dintr-o mie, ăla de genul 
Chiar-mă-ntreb-dar-şi-așa-o-ştiu-eu-prea-bine. 

Şi așa încep și eu, uşor-uşor, să mă dumiresc în privinţa leșinului în 


14 


care căzuse Odette, care numai de admiraţie nu fusese pricinuit, ci de 
hohotele de râs care o podidiseră. La naiba, la naiba, LA NAIBA! 

— Dacă vrei să spui că nu mă pricep suficient de bine la mergătorii 
pe două picioare și la obiceiurile şi deprinderile lor, asta nu-i decât o 
prostie. Doar îmi duc viaţa alături de Werner dintotdeauna. Adică 
aproape dintotdeauna. 

Werner m-a adus de la un crescător de pisici pe când eram încă mic 
de tot, iar de atunci trăiesc cu el. Au trecut nişte ani buni de-atunci. Așa 
că dă-mi crezare, ştiu despre ce vorbesc. 

„Spre deosebire de voi, pisici de pripas ce sunteți“, mai adaug eu în 
gând. Că doar n-o să mă las acum dăscălit de trei mâţe care își petrec 
toată ziulica într-un dos de curte fără să aibă de-a face cu oamenii. Auzi, 
să-mi explice ele mie ce şi cum fac mergătorii pe două picioare şi ce le 
place să sărbătorească! Mie, nobilul Winston Churchill, un cunoscător 
al oamenilor par excellence!! Eu, care practic m-am născut în sufragerie, 
pe o canapea însorită! Eu, care locuiesc în casa unui profesor de fizică 
în carne și oase! Pfff! 

— Uite, n-o s-o lungesc prea mult, continuă Odette, pe tonul ei 
prostesc de o-știu-eu-prea-bine. De Crăciun, oamenii sărbătoresc 
nașterea Mântuitorului. 

Ce faceee? O petrecere de zi de naștere? Nu, nu, asta chiar că-i o 
prostie. Că doar la aniversări se lasă cu tort cu frișcă, cu marțipan, cu 
lumânărele înfipte în el. lar oamenii cântă Hepi Bărsdei şi nicidecum 
Noapte de vis, timp preasfânt. Şi cine, mă rog, mai e şi Mântuitorul ăsta? 

— Odette, dacă sărbătoarea Crăciunului ar fi fost o zi de naştere, îți 
garantez că m-aş fi prins de mult, i-o întorc eu, sigur pe mine. La așa 
ceva chiar mă pricep. La urma urmei, profesorul Hagedorn îşi săr- 
bătoreșşte în fiecare an ziua de naștere. Și zău că lucrurile se petrec cu 
totul altfel decât de Crăciun. Unde mai pui că nici nu știu de vreunul 


! „Prin excelență“ (în fr. în original). 

pe care să-l cheme Mântuitorul. Iar Werner nici atât. Ca să nu mai spun 
că nu s-a pomenit ca vreunul cu numele ăsta să vină la noi în vizită. Aşa 
că de unde până unde să-i sărbătorim noi ziua de naştere? 

Caramel își strâmbă şi el capul într-o parte. 

— Ia stai o clipă, parcă-parcă am auzit eu cândva de tipul ăsta. Nu-i 
un soi de supererou? 

— Ei, da, oarecum, îi dă dreptate Odette. Mântuitorul este cel care 
urmează să salveze lumea. Iar oamenii cred că e chiar fiul lui Dumnezeu 
şi că s-a născut taman la vremea asta, a Crăciunului. Şi de-aia au și făcut 
din Crăciun o sărbătoare. 

— Aaa, de ăla zici tu! se repede acum cu vorba şi Spike. Păi ăsta-i 
tipul căruia îi mai zic şi lisus Hristos. Carevasăzică își serbează ziua de 
naștere de Crăciun? 

— Exact, îi întăreşte Odette vorbele. Ăsta e adevăratul motiv al sărbă- 
torii de Crăciun. Nu lumina, nu mâncarea, ci naşterea lui Iisus Hristos. 
Asta sărbătoresc toți oamenii. 

Mă văd silit, din păcate, să recunosc că parcă-mi sună și mie puţintel 
cunoscută toată tărășenia. lisus... De tipul ăsta am mai auzit cândva și 
eu. Simone, sora lui Werner şi pastor de meserie, mai zice câte ceva 
despre el din când în când. Pare să fie un tip de treabă. Pentru Simone 
e un soi de șef. În orice caz, pentru ea, tipul e cum nu se poate mai 
important. 

— Nu, nu toţi oamenii sărbătoresc asta, i-o întoarce Spike lui Odette. 
Uite, Ramona n-o face deloc. Şi nici nu crede în povestea asta cu lisus. 
Ba mai mult, i se urcă sângele la cap când vine vorba de aşa ceva. Aşa 
cum s-a întâmplat de curând, când ne-am trezit că ne sună la uşă doi 
moși care voiau să-i zică Ramonei câte ceva despre tipul cu pricina. Dar 
şi despre o carte de-i zicea Biblie, una în care e scrisă toată povestea 
despre Dumnezeu, lisus şi alte alea. Dar știu că și Ramona le-a zis 
câteva! Cum că totul nu ar fi decât o șarlatanie şi că pe ea o doare drept 
în cot dacă oamenii i se închină lui Dumnezeu, lui Allah sau lui Buddha. 

Că și-așa nu există niciunul. Şi le-a zis ăstora doi să nu-i mai prindă că 
sună la ușa ei. Așa s-a întâmplat, cum vă spun. 

— OK, OK, Spike, nu toţi oamenii cred în Iisus, îl potoleşte Odette. 
Însă cei care o fac sărbătoresc de Crăciun venirea lui pe lume. Tot ei 
sunt cei care cântă tot soiul de cântece și-și împart daruri, pentru a-și 
arăta bucuria prilejuită de această naștere. Iar asta chiar că n-are nimic 
de-a face cu vreo foamete amenințătoare. 

După ce-mi aruncă o privire scurtă, adaugă: 

— Sorry!, Winston, bătrân motan de apartament. N-ai nici tu de 
unde să ştii chiar toate lucrurile despre oameni. 

Spike și Caramel se scutură de-atâta râs, iar eu mă simt ca ultimul 
nătăfleț. Ce ziceam, că îmi plac pisicile inteligente? Să avem pardon: 
pisicile inteligente nu-s decât o pacoste. 

Din fericire, Beate şi liota ei de copii au plecat deja, în timp ce 
Simone, familia ei și mama lui Werner tocmai ce și-au luat rămas-bun... 
Așa se face că, odată ajuns acasă, constat că în frumuseţea noastră de 
locuinţă s-a așternut în sfârșit din nou liniștea. 

Necăjit, o apuc tiptil spre sufragerie şi iau hotărârea ca pentru tot 
restul după-amiezii să nu mă mai mişc de pe canapea. Sau, mai știi, 
poate pentru tot restul anului? Sau poate în vecii vecilor? Dar, dacă tot 
urmează să nu mă mai mișc de pe canapea, s-o găsi careva să-mi aducă 

„mâncarea în sufragerie? Fie ce-o fi, mâncarea oricum nu înseamnă mare 
lucru pentru mine. De fapt, mai nimic. La urma urmei, o scot la capăt 
şi dacă nu mănânc nimic zile de-a rândul. Zău dacă pricep de ce-şi 
închipuie Odette că mi-e gândul nuinai la mâncare. Câtă răutate! 


! „Îmi pare rău“ (în engl. în original). 


În realitate, de cele mai multe ori sunt ocupat cu tot soiul de nele- 
giuiri misterioase, pe care încerc să le lămuresc alături de prietena mea, 
Kira. Aşa am şi ajuns, de exemplu, să punem capăt fărădelegilor unei 
bande. de spărgători de case de bani. Ba chiar să ajutăm la arestarea 
răpitorului unui copil. Odată, eu şi Kira... Hei! Dar ce-i cu zornăiala 
asta? În drum spre canapea, trec prin dreptul uşii de la bucătărie, rămasă 
întredeschisă, și mi-e dat să aud un zgomot ca de veselă. 

Hm, ia să vedem noi, n-o mai fi rămas de la petrecerea de Crăciun 
un strop din chestia aia gustoasă pe nume vitello!, aia de-o lăsasem pe 
bufet? Tare aş mai fi vrut să gust și eu, fiindcă de cum a scos-o Werner 
din punga de cumpărături, odată întors de la magazinul de delicatese, 
toată camera s-a umplut de un miros înnebunitor. Din păcate, chestia 
a fost ținută tot timpul într-o caserolă, iar când a fost să fie servită la 
masă, Werner a deșertat-o degrabă într-un platou mare și adânc, pe 
care l-a pus pe masă. Așa că, fireşte, n-am avut prilejul să mă înfrupt 
din ea, că ăştia din familia lui Werner s-au aşezat cu toții la masă. Poate 
am mai mult noroc acum și dau peste niște resturi prin bucătărie. 

Aşa că mă grăbesc să trec pragul bucătăriei. Sigur o să-mi dea 
Werner şi mie ceva, acolo, numai să-i arunc o privire drăgăstoasă. 
Atunci se arată el mai mărinimos, fiindcă, spre deosebire de babuşca 
sau de Ana, lui nu i se pare câtuşi de puţin că motanul său ar fi prea 
gras. 

Numai că picioarele alea care stau proptite în dreptul chiuvetei nu 
sunt ale lui Werner, ci ale... Kirei! Miorlau, miau și hop-așa! În sfârşit 
mi s-a întors prietena acasă! Dintr-un salt, am și ajuns pe bufetul de 
lângă ea. 


1 Cunoscut (în Piemont, Italia, unde este servit mai ales în timpul verii) sub denumirea 
completă de Vitello tonnato (vițel cu ton) sau cea de Vitel ton€ (în Argentina, unde şi 
reprezintă o delicatesă tradițională de Crăciun), felul de mâncare jinduit de Winston constă 
în felii de carne de vită acoperite cu un sos pe bază de ton, cu aspect de maioneză, servite 
reci. 

— Hopa, Winston! mă salută Kira. Pe unde ai stat ascuns? Nepoţii 
lui Werner chiar că ţi-au dus dorul! Când m-am întors acasă, m-a 
întâmpinat ditamai vaietul de jale, fiindcă ar fi vrut să se joace cu tine 
şi nu te găseau. 

Mda, cred și eu! Mai ales micile obrăznicături ale nesuferitei ăleia 
de Beate sunt neîntrecute în torturatul pisicilor şi sunt convins c-au 
rămas cu buza umflată văzând că victima lor preferată - adică eu! - a 
şters-o în așa grabă. Mă frec încoace şi-ncolo de braţul Kirei și mă pun 
pe tors. 

Kira izbucnește în râs. 

— Bine, şmechere... Cam ce-ai vrea? 

Mă mângâie pe cap. 

— Nu, nu-mi spune nimic. Aproape că iar mă simt în stare să-ți 
citesc gândurile. 

Kira apucă o farfurie, una pe care tocmai o așezase lângă chiuvetă, 
şi mi-o vâră sub nas. 

— După aşa ceva umblai, nu? 

Adulmec repede. Fantastic, Kira chiar a pus mâna pe farfuria cu 
vitello! Fac un pas mic înainte și mă apuc să ling farfuria. Tare gustos! 
Are puţin gust de peşte şi de carne fragedă. Altfel spus: ca și când totul 
ar fi fost gătit special pentru mine! 

Pe Kira o umflă râsul. 

— Dar ştiu că-ți place, scumpul meu! Ce mă mai mir?! Că doar 
vitello tonnato este pregătită din carne de vițel cu sos de ton, adică taman 
prada ta preferată. Ai avut noroc că musafirii au mai lăsat câte ceva din 
el. 

Torc şi ling farfuria până ce strălucește de curată ce este. Să mă 
aștepte oare pe undeva și o a doua porţie? Curios, fac cercetări pe 
marginea chiuvetei. Din păcate, nimic! Așa că de la tors trec la miorlăit. 
Și anume la un miorlăit de-a dreptul cerșetoresc. Că doar vreau și eu 
mai mult! 


19 


Kira ridică din umeri, în semn de părere de rău. 

— N-am ce-ţi face, Winston! Acum chiar că n-a mai rămas nimic! 

Sar de pe bufet şi m-apuc să dau târcoale prin bucătărie. Pe aici pe 
undeva trebuie să se mai afle câte ceva rămas de la minunăţia aia de 
masă! Cu nasul în podea, miros în fiecare colțişor după resturi de 
mâncare. 

Kira mă privește, distrându-se de minune. 

— Winston, arăţi exact ca un câine! Nu ți se pare că te cam lăcomești? 

Las baltă imediat adulmecatul și mă așez în fund. Mai întâi Odette 
şi-acum Kira! Ce le-o fi apucat azi pe amândouă prietenele mele? 

Kira se lasă în genunchi în faţa mea şi mă scarpină ușurel pe după 
urechi. Pare să-şi dea seama că tocmai m-a jignit cumplit. Nu ca Odette. 

— Dragul meu, n-am spus-o cu răutate. Numai că, în ultimul timp, 
chiar îmi fac griji în legătură cu felul în care te hrănești. Mai întâi de 
toate, fiindcă tocmai am auzit o poveste urâtă de tot, o chestie pe care 
trebuie neapărat să ţi-o spun şi ție! 

O poveste urâtă în legătură cu mâncarea? Asta nu poate să însemne 
decât că ne ameninţă vreo foamete! Ştiam eu! Deci am avut dreptate şi 
de-asta e Crăciunul pe lume: ca să bagi în tine cât cuprinde! 

Kira mă ia în braţe şi, cât se poate de serioasă, mă priveşte în ochi. 

— Winston, am aflat că în cartierul nostru bântuie un individ care 
urăște pisicile și pune momeli otrăvite. Momelile arată ca feliile alea atât 
de gustoase de lebărvurşt sau ca sardinele din conservele cu ulei. Numai 
că mai toate pisicile şi mai toţi câinii care s-au înfruptat din aşa ceva 
s-au prăpădit. Şi asta fiindcă în momelile cu pricina a fost pusă otravă 
pentru șobolani. Închipuie-ţi şi tu! Doamna Bânnigstedt, cea cu 
chioşcul de la școală, mi-a povestit asta, fiindcă și biata ei pisică, Musch, 
a trebuit dusă la veterinar şi nu mult a lipsit să moară. Așa că umblă cu 
băgare de seamă și dă-le de veste şi prietenilor tăi! Nu mâncaţi nimic 
de pe jos sau de la necunoscuți, oricât v-ar lăsa gura apă! E pericol de 
moarte! 

Pericol de moarte? Momeli otrăvite? 'Tocmai la noi, în vecini? Mi- 
lostiv zeu al pisicilor, dar asta-i îngrozitor! Pentru toate pisicile de aici, 
de pe Hochallee, astea-s veşti cum nu se poate mai proaste. Până și eu 
am dat pe stradă peste câte o bucăţică gustoasă. Să nu-ţi vină să crezi 
ce s-ar fi putut întâmpla! Și mai ştiu eu un motan căruia trebuie să-i 
atrag atenţia în mod deosebit: Spike! Chiar acum! 

— Aşa că, drăguţul meu, nu pui gura pe nimic străin, ne-am înţeles? 
mai zice Kira. 

Chiar că pare îngrijorată. 

— Cel mai bine şi mai bine, îți pregătesc chiar acum, repejor, niște 
ficat de pasăre, OK? 

Mă rog, fie! Presupun că vestea asta proastă pentru Spike poate să 
aştepte şi până mâine, că şi-aşa în noaptea asta precis leneveşte pe 
undeva. Mâine însă, ăsta-i primul lucru de care o să mă ocup: dau 
năvală în curte și pornesc alarma pentru vestea cea groaznică! 

Cu toate că după minunăţia de ficat de pasăre primită de la Kira îmi 
petrec restul serii trândăvind pe canapea şi profitând de câte un 
scărpinat primit când de la prietena mea, când de la Werner, în timpul 
nopții am parte de un somn cât se poate de prost. Visele mă trimit la 
munți de sardine în ulei otrăvite, iar imaginile astea înfiorătoare sunt 
însoțite de sunetele, la fel de fioroase, ale unui concert de flaut. Agitat, 
mă zvârcolesc în coșulețul meu. Mai mult, îmi închipui că eu însumi 
am băgat în mine o momeală din aceea, iar acum mă chinuiesc dureri 
de burtă cumplite. Să nu-mi vină să cred, durerile par incredibil de 
adevărate. Iar burta începe chiar să-mi zvâcnească, cuprinsă de crampe; 
mi se pare că mii de ace mici îmi sunt înfipte în burtă. În chinuri, fac 

ochii mari și încerc să alung visul ăsta atât de urât. Numai că durerile 
nu contenesc deloc. Mă scutur și îmi încordez atenţia. Bine, dar asta-i 
chiar de-adevăratelea. Ce vis, nici vorbă de vreun vis. Chiar am nişte 
dureri cumplite de burtă! 


Despre pături și buiote. 


Si despre copii care cresc prin grădină 


Kirei nu-i prea place să doarmă singură pe întuneric, aşa că lasă 
mereu întredeschisă ușa camerei. Mă strecor înăuntru și mă chinui să 
ajung în pat la ea, că de un salt direct nu mă simt deloc în stare. Îmi 
bolboroseşte ceva în burtă, de-ai zice că am înăuntru o oală cu supă 
pusă la fiert şi uitată pe foc. 

Miorlăi a jale și trag nădejdea ca, auzindu-mi vaietele, să se trezească 
și Kira. Numai Kira şi-ar da seama dacă am fost otrăvit de vreun rău- 
făcător. La urma urmei, știe că prin împrejurimi bântuie un monstru, 
unul care vrea să le ia viaţa lăbuţelor moi. Numai că prietena mea 
doarme așa de adânc, că n-aude deloc cum și cât suferă amicul ei, 
Winston. Drept care miorlăi şi mai tare. Degeaba, niciun semn. Aoleu 
şi vai de mine! Ce mi-a mai rămas de făcut? Am nevoie degrabă de 
cineva care să-mi maseze burtica suferindă, şi numai Kira poate face 
asta! 

Poate că izbutesc totuşi să mă urc în pat? Mă salt în două labe şi-mi 
rotesc privirea prin cameră. Hmmm. În condiții normale, chiar n-ar fi 
fost nicio problemă, dar în halul în care mă aflu acum... nici nu poate 
fi vorba! Îmi vine totuși altă idee, una care are legătură cu o trăsătură 
mai deosebită a celor cu două picioare. Și anume că ăştia n-au blană. 
Iar unul dintre neajunsurile care li se trage de aici este că, atunci când 
n-ai blană, îţi cam îngheață picioarele fără o pătură care să ți le acopere. 

De cele mai multe ori, din pricina asta se trezesc oamenii. Chestia asta 
o ştiu foarte bine, fiindcă Werner pur şi simplu urăște să se pomenească 
cu mine, în mod cu totul și cu totul excepţional, că-mi arde de joacă 
tocmai când stă şi el întins şi doarme pe canapea. Şi-atunci când, cu 
totul şi cu totul întâmplător, m-apuc să dau la o parte de pe el pătura 
cea moale, ca să mă culcușesc și eu într-un loc comod, la picioarele lui, 
de obicei nu trece prea mult până se trezește și mă alungă. Tocmai 
fiindcă a simţit rece la picioare. Mda, ca să vezi cât de simţitori sunt 
oamenii! Ăştia n-ar supravieţui nici măcar două zile la rând dacă ar fi 
lăsaţi în natură. Dar asta e altă poveste. 

Mai important acum e ceea ce tocmai mi-a trecut prin cap: îmi 
întind labele, cu ghearele scoase, către capătul păturii care atârnă peste 
marginea patului şi trag de el cu grijă. Mai întâi încetișor, după care din 
ce în ce mai vârtos, până când pătura alunecă pe lângă mine și ajunge 
toată pe podea. Hai că mi-a ieșit! Și-acum, mă pun pe aşteptat. 

Prea mult nu trebuie să mai rabd, că încă înainte de-a ajunge cu 
numărătoarea la zece (credeți-mă, ştiu să număr!) o și aud pe Kira că 
suspină. Agitată, se foieşte în pat de colo colo, pentru ca în scurt timp 
să se ridice în capul oaselor și să aprindă veioza de pe noptieră. Se uită 
scurt de jur-împrejur şi-așa se face că dă cu ochii de mine. 

— Winston, mi-ai luat cumva pătura? Ce mai e și asta? Doar e 
decembrie, mi-e frig! 

„Păi eu ce să-ți fac? De ce n-ai și tu blană?“ i-aș răspunde eu. Dar, 
cum nu sunt în stare să vorbesc şi cum durerile de burtă mă sâcâie mult 
mai mult decât faptul că-i lipseşte Kirei blana, mă limitez la un miorlăit 
cât se poate de deznădăjduit. 

Kira sare pe dată din pat și e în genunchi, lângă mine. 

— Oh, săracul de tine! Ce-ai păţit? Ce miorlăit jalnic! 

Miorlăitul mi se preschimbă în văicăreli în toată regula, mă prăbuşesc 
într-o rână şi mă răsucesc de pe-o parte pe alta de durere. Cu băgare de 
seamă, Kira mă mângâie cu o mână pe spinare și cu alta pe burtică. Auuu! 

Mă chircesc și nici nu mă mai rostogolesc de pe-o parte pe alta. Cu mare 
atenție, Kira mă ia acum în braţe, se ridică cu mine şi mă așază în pat. 

— Nu-mi place deloc cum arăţi, Winston! Burta ţi-e tare ca piatra! 
Ce-i cu tine așa deodată? 

Ce n-aş da să ştiu și eu! Pot doar să sper că n-am fost otrăvit de 
hainul ăla care urăște pisicile și că nu-mi voi petrece tocmai acum 
ultimul ceas din viaţa de motan. Nu îmi amintesc să fi înfulecat în 
ultimul timp ceva de pe stradă, dar, la urma urmei, nici nu vreau să-mi 
amintesc. Din nefericire, când vine vorba de ceva gustos, nu mă dau 
deloc în lături! Așa că e foarte, chiar foarte posibil ca, în hoinărelile 
mele, să fi gustat totuşi de pe jos o chestie sau alta care să mi se fi părut 
gustoasă. 

Îmi ridic căpşorul şi încerc s-o privesc pe Kira drept în ochi, nădăj- 
duind să priceapă cât de rău mă simt. De cele mai multe ori, felul ăsta de 
a împărtăși gândurile merge de-a dreptul extraordinar între mine și Kira. 
Asta ni se trage, probabil, de la faptul că, odată, fără voia noastră, am ajuns 
să facem schimb de trupuri, ajungând să ne putem citi gândurile. Pare o 
nebunie ce spun, dar e adevărat; de-atunci eu și Kira suntem atât de 
apropiaţi, că imediat ne dăm seama ce-l frământă pe celălalt. 

— Nu cumva ai fost otrăvit? De ticălosul care urăşte pisicile? 

Ei, ce spuneam eu? Chestia chiar merge de minune între mine și 
Kira! Se apucă să mă mângâie duios pe cap. Precis îi vine ei vreo idee 
despre cum să-mi vină mai repede în ajutor. 

— Bun, dacă ţi-e chiar așa de rău, trebuie să mergem de urgență la 
veterinar. Sau, la ora asta, mai bine la clinică. Poate că ăia de-acolo o 
să-ţi poată goli stomacul sau ceva. Mama e tot la mătușa Olga, la Köln, 
așa că o să-l trezesc pe Werner. Numai să pun repede ceva pe mine. 

Stop, ia stai așa! CEEE??? La clinica veterinară? Să-mi golească 
stomacul? Eu mă gândeam la un masaj pe burtică şi un culcușit sub 
pătura Kirei până mă simt mai bine! De-așa spaimă, las văicărelile 
deoparte și mă trag și mai aproape de Kira. 

— Aşa carevasăzică! Deci nu ţi-e chiar așa de rău? Și nu-i de mers 
cu ambulanta la spital? 

Precis că, pe lângă asemenea vorbe, Kira mai și zâmbește, pot să-mi 
dau seama chiar şi în lumina slabă care vine dinspre hol. Chiar dacă o 
fac numai cu greu, mă străduiesc să răspund în felul meu, torcând adică, 
ca să înţeleagă Kira că a nimerit-o. Mă mai mângâie puţin pe cap, după 
care se ridică de pe pat. 

— Păi, dacă nu-i vorba de nicio urgenţă, atunci măcar o să-ţi 
încălzesc o buiotă. Şi poți să rămâi la mine-n pat tot restul nopţii. Dar 
să ştii că dacă mâine dimineaţă tot nu ţi-e bine, mai avem încă timp să 
ajungem și la veterinar. Ce zici de chestia asta? 

Sfârrr, sfârrr, SFÂRRR! Că bine zici, dragă mea! Și-acum, iute după 


buiota de care ziceai! 


— Te rog, Beate, linișteşte-te când îţi zic. Nimeni n-a vrut să te 
otrăvească! De unde până unde prostia asta? 

Sfântă sardină în ulei! Ce mai e şi cu zarva asta dis-de-dimineaţă în 
dreptul camerei Kirei? Şi eu care am neapărat nevoie de linişte, fiindcă, 
cu toată buiota și mângâielile pe burtică, tot n-am izbutit să închid un 
ochi. Până şi Kira, ca să se pregătească de mers la școală, s-a strecurat 
tiptil afară din cameră, ca să mă lase să dorm mai departe. Şi-atunci de 
unde până unde s-a stârnit acum aşa un tărăboi? 

Trag cu ochiul înspre noptiera pe care stă un deșteptător. De pe vremea 
când eu și Kira ne-am preschimbat trupurile am ajuns, probabil, singura 
pisică de pe lume care e în stare să citească ceasul, dar și alte alea de-ale 
oamenilor. 11.30. Prea bine. Unsprezece şi jumătate nu e chiar foarte 
devreme, aşa cum îmi închipuisem eu. Dar chiar și-așa! Mă salt în capul 

oaselor şi răsuflu ușurat când îmi dau seama că nu mă mai chinuiește 
nicio durere de burtă. În fața ușii, larma e în toi! 

— Asta-i chiar culmea, Beate, Ana nu este deloc îngrijitoarea mea! 
Este menajera casei mele. Ba da, bineînţeles că asta e cu totul altceva. 

Sar din pat și, curios, arunc o privire în afara camerei. Werner se 
fâțâie încoace şi-ncolo prin hol cu telefonul fără fir și, după cât se 
înțelege, vorbeşte cu îngrozitoarea de Beate. Adică, tocmai vorbeşte 
Beate, fiindcă Werner priveşte doar în gol, încordat şi ținând telefonul 
ceva mai departe de ureche, doar glasul de la celălalt capăt al legăturii 
e cu adevărat răspicat. Într-atât de răspicat, încât multe le prind și eu, 
cu urechile mele. 

— Zi-i cum vrei tu femeii ăsteia, Werner, dar ascultă la mine: a fost 
cât pe-aci să ne aibă pe toți din familie pe conștiință. Noaptea trecută am 
avut cu toții nişte dureri cumplite de burtă, de-am fost gata-gata să 
ajungem la spital. Dacă mă întrebi pe mine, eu cred c-am fost otrăviţi! 

Ce? Deodată mă dezmeticesc. Şi lor le-a fost rău azi-noapte? Îmi vine 
să-i iau lui Werner telefonul din mână, ca să-i pot povesti Beatei că şi 
eu am păţit la fel. Numai că, fireşte, așa ceva ar fi chiar o prostie, de 
vreme ce eu nu pot deloc să vorbesc și, prin urmare, n-o pot face nici 
la telefon. 

Werner ia o gură zdravănă de aer. După cât se pare, încearcă să-și 
păstreze cumpătul. 

— Dar nici n-o să te-ntreb, Beate. Și, după cum tocmai ţi-am spus, 
asta-i o prostie cât toate zilele! De ce să fi vrut Ana să te otrăvească? 

— Pentru că îi stau în gât. Și îi stau în gåt fiindcă m-am prins cu cine 
am de-a face. 

— Ce zici c-ai făcut? pufneşte Werner în râs. Ai văzut cu cine ai 
de-a face? Asta-i chiar mare răutate, Beate. 

— Bine-ţi mai stă, Werner, îți mai dă mâna să şi râzi. Îţi spun eu: 
femeia asta, cu plodul ei și cu maică-sa cu tot, vrea să se cuibărească la 
tine şi tu habar n-ai! 

Cum adică să se cuibărească? Zău dacă pricep ceva. Că doar de 
cuibărit se ocupă doar păsările, în cuiburi. Ca motan, sunt expert în 
privinţa asta. Sigur, nu c-aș fi zburătăcit vreodată din căscioara ei vreo 
făptură de-asta, cu pene, ca s-o... ăăă... mă rog! Știu însă că alte pisici 
chiar se ocupă de aşa ceva. Până şi grăsanul ăla de Spike a stat odată la 
pândă, la jgheabul unei streşini, şi a dat iama într-un cuib ca ăsta. 
Mâncare de prânz cu pene, câââhhh! Nici nu vreau să-mi amintesc! Și 
la ce mi-ar folosi, mă rog, atâta timp cât am parte de un castronel în 
care mi se pun numai minunăţii, de la pateu de ficat până la sardine în 
ulei? Lăsând însă toate astea la o parte, Ana, Kira şi babușca nu locuiesc 
la noi cuibărind, ci fiecare în camera ei. Că doar un om, aşa, potrivit de 
statură, nici n-ar încăpea în vreun cuib de pasăre! Așa că și Beate asta 
vorbește niște prostii mai mari decât ea! 

Și așa pare să vadă lucrurile până şi Werner, care s-a pus deja pe un 
pâfâit ca lumea și, față de felul său obișnuit de-a fi, a ridicat binișor tonul. 

— Beate, îţi interzic să vorbești în felul ăsta despre Ana! Şi, trecând 
peste vorbele tale neruşșinate tocmai rostite, de joia trecută Ana mai e 
şi plecată de-acasă. Așa că, în caz că ceva n-a fost cu-adevărat în regulă 
cu mâncarea, îţi garantez că ea nu are nimic de-a face cu asta. 

Răspunsul Beatei vine pe un ton vădit mai înfundat, de nici nu-i mai 
pot auzi vorbele. 

— Nu, fireşte că n-am pregătit eu mâncarea. Că, după cum bine ştii, 
nu sunt decât profesor de fizică, nu cine ştie ce bucătar. Toată mâncare a 
venit de Ja Sandro. Are un magazin cu totul excepțional de delicatese, care 
e totodată restaurant pentru petreceri. Şi-l mai ştiu şi de ceva ani buni, 
iar mâncare lui Sandro a fost întotdeauna de o calitate fără egal. Nu ştiu 
zău unde v-aţi stricat voi cu toţi la stomac, dar de la mine nu vi se trage 
sigur așa ceva. Și acum scuză-mă, dar mai am ceva treabă de făcut. 

Şi clic, închide. Pentru ca mai apoi, de cum dă cu ochii de mine, 
stând şi eu ghemuit în cadrul ușii, să vină direct la mine și să mă 
scarpine pe după urechi. 

— Bună dimineața, Winston! Asta a fost insuportabila aia de Beate! 
Dar lasă că i-am arătat eu ei. Otrăvită cu mâncare! Mă umflă și râsul! 
Acum, serios vorbind: probabil că împielițatele alea mici ale ei au luat 
cine ştie ce virus intestinal de pe la grădiniță. Şi-acum să dea vina pe 
biata Ana... Hai că-i de tot râsul! 

Miaun și eu cât se poate de convins, căci, fireşte, Werner are dreptate 
cu vârf și îndesat. O obrăznicie fără pereche! Ce-i ăla virus intestinal și 
cum de poate fi luat așa ceva pur şi simplu de la grădiniţă nu mi-e mie 
prea limpede, dar, pentru toate răutăţile pe care le-am îndurat din partea 
copiilor Beatei, zău dacă aşa o chestie cu virus nu-i taman ce-au meritat. 
Aşa că, de nenorocirea care căzuse pe capul meu nu se făcea deci 
vinovat niciun ticălos care ura pisicile şi punea pe stradă sardine în ulei 
otrăvite, ci şleahta de flautiști. Şi grădinița. 

Şi, fiindcă veni vorba, chiar mă întreb ce-o fi aia o grădiniță. Să 
meargă acolo oamenii-copii? Carevasăzică nici vorbă să se nască şi ei 
normal, ci cresc, așa, în brazdă? Sau în vreo seră? Asta da întrebare! 
Recunosc, până acum nu m-am gândit niciodată cum stă treaba cu 
odraslele oamenilor. Adică ar putea şi Werner să capete un copil dacă, 
plin de încredere, s-ar adresa unei chestii din astea, care se ocupă cu 
grădinăritul de oameni-copii? 

Şi chiar mă străduiesc să-mi închipui cam cum i-ar sta lui Werner 
să vină acasă cu un om-copil așa de mic. După știința mea, ăștia 
mici zbiară mult și bine, iar din când în când mai şi miros de-ţi 
mută nasul. Werner sigur n-ar şti ce-i de făcut în asemenea împrejurări. 
Slavă Domnului însă că locuiesc la noi şi Ana, şi babușca, două mame 
cu experienţă, care sigur i-ar sări în ajutor. Dar poate că de la grădinița 
aia poţi lua şi un copil, așa, mai măricel. Unul care să ştie nițeluş mai 
mult decât doar să plângă şi să miroasă. Cazul cel mai fericit ar fi să 
ştie deja să cânte ca lumea la flaut. Sau cum ar fi cu unul care să fi trecut 
deja de vârsta cântatului la flaut. Uite, unul asemenea dragei mele Kira! 
Pe de altă parte, aşa o minunăţie de copil precum Kira nici că se 

mai află, ceea ce înseamnă că nici nu mai avem nevoie de vreun altul. 

Werner nu mai comentează nici el pe tema copiilor și-a grădiniţei 
ci, fluierând ghiduș, așază din nou telefonul din hol la încărcat. După 
care se duce la cuier de unde-și trage pe el o jachetă. Mă gândesc c-o 
trebui să ajungă la universitate, ca să ţină vreo prelegere pe-acolo. 

— Aşa, Winston, mă cheamă și pe mine datoria! Petrece-ţi ziua cât 
mai frumos. Şi-apoi, Ana trebuie să sosească din clipă în clipă şi, după 
cum o știu, precis ţi-a adus ceva bun de la Köln. Pe mai târziu! 

Hm, ceva bun ăsta sună cu totul extraordinar! Dacă mă întorc la 
cuvântul datorie, mi-aduc şi eu aminte că până și eu am de rezolvat o 
treabă urgentă. Că doar trebuie să-i dau de veste lui Spike despre 
dușmanul ăla al pisicilor! Fârtate, hai că mă grăbesc să-ţi vin în ajutor! 


Despre castroane de mâncare și pisicologi. 


Dar și despre prieteni italieni 


EN N 
ù — Haleală otrăvită? repetă Spike revoltat, iar lângă el 
Caramel și Odette fac ochii mari. 


— Da. Pusă intenţionat, ca să mușcăm din momeală. Lăsată în urmă 
de unul care urăşte pisicile! explic eu. 

— Să se ţină oamenii de asemenea răutăți? se miră Caramel. 

Odette dă din coadă, neliniştită. 

— Bine, dar asta-i o nenorocire! Ştiu și eu prea bine că nu toţi 
oamenii ne au la inimă... dar chiar așa, să vrea să ne vadă pielea-n băț? 

— Da, să nu-ţi vină să crezi, îi dau eu dreptate. Așa că e foarte impor- 
tant să nu mai mâncăm ce găsim pe jos, pe stradă. 

— Eu oricum nu fac aşa ceva. Nu mănânc decât ce prind singură. 
Că-i și mult mai gustos așa. Nu, băieți? 

Dinspre Spike și Caramel se lasă o tăcere apăsătoare. Până la urmă, 
cel dintâi își drege glasul și rostește: 

— XĂăăăă, da... chiar aşa! Prinsul ăsta e bun el, când şi când, dar... 
ei bine... vezi tu, te cam şi chinuieşte. Iar șoarecii ăștia sunt al naibii de 
iuți... Aşa mi se pare mie. Dar dacă mă trezesc și eu c-o îmbucătură 
gustoasă, aşa, la nas... Mă rog, bine că ne-a atras atenția Winston. 

Dac-aş putea să izbucnesc în râs, zău c-aş face-o. Mi-l şi închipui pe 
grăsanul de Spike gâfâind de mama focului după vreun şoricel sprinten 
şi iute ca o sfârlează. Ceea ce însă mă şi face să-i dau cu totul şi cu totul 

dreptate... prinsul ăsta nu-i nici de mine. Dar, fiindcă simt eu că așa 
ceva nu i-ar pica bine lui Odette, nu mai scot o vorbuliță. 

Pe Caramel pare să-l doară-n cot de-aşa ceva şi nu se sfieşte s-o 
recunoască: 

— Nu, Odette. Uite, nu-s nici eu cine ştie ce mare prinzător de 
şoareci. După cum nici nu cred că, dobândită în felul ăsta, prada ar avea 
gust mai bun. De obicei, sunt mai mult decât mulţumit cu ce-mi pun 
oamenii în castronel. 

Interesant! Carevasăzică până şi Caramel locuieşte laolaltă cu nişte 
oameni! Mă întreb totuşi cine-şi lasă biata pisică aşa de ciufulită să bată 
străzile cartierului. Că dac-aş fi arătat precum Caramel, Ana m-ar fi 
băgat de mult la baie, pentru un spălat temeinic, cu şampon special 
pentru blană. 

— Pfffrrr! pufneşte Odette, cu dispreţ. Castronel! Numai când aud de 
aşa ceva! Ştiţi ce, băieţi, n-aveţi decât să mâncaţi ce poftiţi. De-acum 
înainte însă, trebuie s-aveţi grijă să nu vă nimerească ăla de urăşte pisicile. 

Şi, acestea fiind zise, dispare în direcţia ieşirii din curte. 

— Ia te uită? se miră Caramel. Ce-o fi cu ea, aşa, nitam-nisam? 

Până și eu mă uit cruciş în urma ei. Nu-s deloc obişnuit cu-asemenea 
toane la Odette. 

Spike scutură din cap. 

— Ziceţi voi ce-ţi zice, dar ceva-ceva nu-i în regulă cu Odette. 

— Ce vrei să spui? încerc eu să-l descos. 

— Păi aţi auzit voi vreodată ca Odette să povestească ceva despre 
acasă? Ceva, orice? Despre mergătorii pe două picioare la care stă şi ea? 
Winston, nu trebuie să ajungi neapărat cine ştie ce mare priceput 
într-ale oamenilor, ca tine, dar chiar aşa, fără un cămin al tău viața de 
pisică e destul de neplăcută. 

Priceput într-ale oamenilor? Ăsta aiurează de-a binelea! Sună ca şi 
când aş fi un papă-lapte şi aş juca tot timpul după cum îmi cântă 
Werner. Ceea ce, oricum ai lua-o, e o prostie, fiindcă, în realitate, la noi 

în casă eu mi-s şeful. Bine, recunosc. Poate că mai degrabă-i babuşca. 
Cu restul însă, Caramel nu-i chiar departe de adevăr: mai întâi, viaţa 
fără mergătorii pe două picioare n-ar fi câtuşi de puţin comodă, și, doi 
la mână, într-adevăr, Odette nu povestește niciodată ceva de pe-acasă, 
de la ea. 

— Hm, chiar aşa, despre oamenii din viaţa lui Odette nu ştim de fapt 
nimic, mărturisesc şi eu. Bine, dar de unde până unde te-ai trezit cu 
asta taman acum? 

Spike îşi strâmbă capul într-o parte. 

— Ei, dar e doar limpede ca lumina zilei: cum ne-apucăm eu şi 
Caramel să povestim că suntem destul de bine îngrijiţi de deschizătorii 
noştri de cutii de conserve, Odette îşi ia tălpăşița. Ciudat, nu? Ca şi când 
ar fi ceva ce nu i-ar pica deloc bine. 

Caramel suspină. 

— Spike, se vede că locuieşti în casa unui pisicolog. Sau, fiindcă-i 
vorba de Ramona, a unei pisicologe. 

Pisicoce? Năuc, mi-arunc privirea când la Spike, când la Caramel. 
Dinspre Spike răsună ceva cam ca un behăit, o chestie care pentru el ar 
însemna niscaiva chicoteli. 

— Chiar ai dreptate, Caramel. Pe Ramona mea n-o poate duce 
nimeni de nas! 

Aha. Carevasăzică Ramona asta e pisicologa cu pricina. Dar ce naiba 
o mai fi şi asta? Să vină cumva de la „pisică“? Şi de fapt ce înseamnă, 
cam același lucru cu „drăgălică“? Aşa, o pisicologă ar fi o femeie deo- 
sebit de drăgălaşă, lucru care însă, sincer să fiu, mă cam surprinde, 
fiindcă tot ce ne-a povestit până acum Spike despre Ramona n-a sunat 
deloc... drăgălaș. Mai degrabă plin de ţâfnă. De pildă, pe oamenii ăia, 
bieţii de ei, care dis-de-dimineaţă au vrut să vorbească cu ea despre 
Biblie, mi ţi i-a scuturat de le-au mers fulgii. Mă rog, poate că în privinţa 
asta oamenii înţeleg prin „drăgălaş“ şi „drăgălică“ pur şi simplu cu totul 
altceva decât... 

— Winston? mă smulge Spike din gânduri. 

— Ăăă... da? 

— Pari dus cu mintea într-altă parte. Te plictisim cumva? 

— Deloc. Mi se pare doar că, pentru o pisicologă, Ramona nu-i 
câtuşi de puţin drăgălică. Adică, după toate câte le ştiu şi eu despre ea. 

Spike își holbează și-și tot holbează ochii. 

— Cum-cum? Drăgălică? Ramona? De unde-ai mai scos-o şi pe-asta? 

— Păi fiindcă-i pisicologă. Probabil că ţi-e totuşi o tovarășă de viață 
deosebit de drăgălică, nu? 

Spike pufneşte, se aruncă pe jos şi începe să se rostogolească îndrăcit 
de colo-colo. Zău dacă n-am impresia, şi nu pot să scap de ea, că de 
mine râde. i 

— Auzi, colega, chiar mă-ntreb de ce te tot dai tu pe-aici mare şi tare 
în privinţa mergătorilor pe două picioare, izbucneşte el într-un sfârşit. 
Tu chiar n-ai habar de nimic! 

Până și Caramel pare să se distreze de-a dreptul împărăteşte. 

— Winston, un pisicolog e un om care se pricepe mai bine ca oricine 
la ceilalți oameni. Unul care se ocupă de ceea ce zic ceilalți și de cum se 
poartă... după care înţelege şi el mai bine cam ce le trece ălora cu 
adevărat prin cap. Sau cum se simt ei în acele momente. 

Sfântă sardină în ulei! Hai că asta sună chiar palpitant! 

— Atunci de ce se cheamă aşa meseria asta? vreau şi eu să aflu. 

Caramel își strâmbă capul. 

— De unde să ştiu eu. Atât că despre asta-i vorba: un pisicolog poate, 
mai mult sau mai puţin, să citească gândurile. 

— Nebunie curată! izbucnesc eu, entuziast. Și Ramona poate aşa 
ceva? 

Caramel şi Spike dau amândoi din capete, cu un aer înțelept. 

— Exact. Fiindcă aşa ceva a şi studiat. Pisicologia, mai explică Spike, 
cu o mutră de motan important. Şi anume la Universitate. Unde mai 
pui că, pe un perete din camera ei de lucru, atârnă şi un afiș cât toate 

zilele. Şi zice acolo, pe afiş, că poate şi are voie să-i cerceteze pe alți 
oameni la cap. Aşa ceva se numeşte „diplomă“. 

Bun. Cu-atâta lucru nu-l impresionezi nici pe departe pe unul ca 
Winston Churchill. Fiind motan de profesor, ştiu şi eu că un titlu de 
profesor valorează cu mult mai mult decât o diplomă, după cum ştiu și 
că, probabil, are și Werner aninat pe undeva un asemenea afiş, care sigur 
e mult mai mare decât al Ramonei. Chestia cu capul însă nu-i rea deloc. 

Zău dacă nu mi-ar plăcea să pot face şi eu așa ceva. C-aşa frumoasă 
a fost vremea în care eu și Kira fusesem în stare să ne citim unul altuia 
gândurile! Iar chestia că oamenii chiar pot învăţa într-o şcoală așa ceva 
e cu-adevărat minune mare! 

Fireşte că un pic tot sunt invidios că o parte din priceperea Ramonei 
pare să se fi lipit şi de grăsanul de Spike. Că uite cât de repede şi-a dat 
seama că ceva nu era în regulă cu Odette atunci când venea vorba 
despre castronele de mâncare și despre cum erau astea umplute de către 
oameni. lar dacă mă gândesc mai bine, chiar că ştiu mult prea puţine 
despre Odette. Ceea ce-i cât se poate de rău, fiindcă în ochii mei e de 
departe cea mai grozavă pisică de pe lume. Așa că-mi pun în minte ca, 
pe viitor, s-o țin mai atent sub observaţie pe Odette. Adică și mai atent. 
În caz că-i posibil așa ceva. Poate descopăr până la urmă care-i ade- 
vărata ei nemulțumire în legătură cu castronelele de mâncare. Sau poate 
în legătură cu mergătorii pe două picioare. 


vii 


Înainte de-a mă grăbi s-o apuc către casă, mă hotărăsc totuși s-o caut 
pe Odette. Prea departe nu putea să ajungă. Pe undeva, mă încearcă 
sentimentul că ar putea fi cuprinsă de tristețe. Bine-bine, nu-s eu nici 
pe departe vreun pisicolog, dar inima-mi spune că așa ar fi. 

Mă opresc puţin sub bolta porţii de la stradă, pentru a-mi arunca 

privirea după Odette. Zăpada de pe trotuar scârțâie sub apăsarea 
fundului meu, în timp ce acesta se adâncește în ea. Brrr, hai că mi-a 
înghețat funduleţul! Ce mai încoace şi-ncolo, sunt făcut mai degrabă 
pentru vară decât pentru iarnă şi mi se pare că zăpada asta e, de fapt, o 
adevărată provocare. Nu pot în ruptul capului să pricep bucuria fără de 
margini care-i cuprinde pe Kira şi pe prietenii ei, Tom şi Pauli, de fiecare 
dată când încep să cadă primii fulgi de zăpadă. Pesemne că oamenii 
n-au nici cea mai mică idee despre cât de rece se simte zăpada pe niște 
lăbuţe moi și sensibile! 

Ghinion, n-o zăresc pe Odette nici la stânga, nici la dreapta în lungul 
străzii. Aşa că, vrând-nevrând, trebuie s-o apuc prin zăpadă. Dar ce nu 
face un motan atunci când pisica vieții lui pare a fi în grea suferință? 
Curajos nevoie mare, păşesc punând pe zăpadă lăbuţă după lăbuţă. 
Miorlaaauuu! Dar chiar că-i groaznic! N-are importanţă, trebuie să-mi 
văd de drum. 

După câţiva metri, labele îmi sunt îngheţate bocnă, de nici nu mi le 
mai simt. Aşa că păşesc mai departe prin zăpadă, mai degrabă şchio- 
pătând, şi traversez intersecția cu aleea aflată de-a curmezișul, după 
următorul rând de case. Ştiu că lui Odette îi place să umble pe aici, prin 
curțile astea dosnice, fiindcă se plictiseștesă tot zacă prin curtea din 
spatele casei noastre. Poate am noroc pe-aici! 

Nu. Nici urmă de Odette. Dau însă peste altcineva, unul pe care-l 
cunosc prea bine: Werner! Stă sprijinit de-un perete de casă și e adâncit 
într-o discuție împreună cu un alt bărbat, pe care l-am mai văzut 
cândva. Îmi muncesc iute mintea. Aşa-i! E cel care ne-a adus mâncarea 
pentru petrecerea de familie de la sfârşitul săptămânii. Așa că trebuie 
să fie... Sandro! Interesant! Am auzit vorbindu-se despre el destul de 
des, căci de fiecare dată când Ana sau babuşca nu gătesc, Werner 
comandă aproape întotdeauna ceva de mâncare de la magazinul său, 
iar uneori chiar mănâncă acolo. 

În timp ce Werner dă din mâini ca un apucat şi îi vorbeşte lui Sandro, 

ameţindu-l cu spusele lui, acesta stă mut şi mai trage din când în când 
din ţigară. Traversez strada şi o ţin întins către cei doi. Odată ajuns în 
preajma lor, îmi dau seama că bărbaţii stau la taifas chiar lângă intrarea 
unui magazin alimentar. Şi, de cum se deschide ușa cu pricina, lăsând 
o clientă să iasă din magazin, cum se împrăștie în aer niște minunăţii 
de mirosuri. Miorlau, tare gustos! Mai-mai să dau buzna înăuntru! 

— Ia te uită, Winston, tu ești, bătrâne! 

Werner a dat cu ochii de mine. Se oprește pentru o clipă din datul 
din mâini şi se apleacă pe vine către mine. 

— Şi ce cauţi, mă rog, pe aici? 

Eu miorlăi răspicat şi-mi pun o labă pe un genunchi de-al lui. Acum, 
cu toată gheaţa care s-a aşternut pe jos, n-ar fi deloc rău dacă m-ar lua 
şi Werner în braţe. N-aveţi decât să spuneți c-aş fi vreo mimoză, dar 
chestia cu iarna chiar că nu-i de mine! 

Şi se pare că privirea mea rugătoare chiar a dat roade, fiindcă Werner 
îşi strecoară mâinile pe sub mine și mă ridică de la pământ. 

— Să facem prezentările: Winston, Sandro. Sandro, Winston! 

Bărbatul, cu mult mai scund decât Werner, cu părul negru şi tuns 
foarte scurt, îmi zâmbeşte. 

— Ciao, gatto nero!! Winston, mă bucurrr molto să faciamo conoşenţa. 

Miorlau! Gatto nero? Să-nsemne vorbele astea cumva „motan negru“? 
Și graiul ăsta ce-i, italiană? Se prea poate. Că Sandro ăsta are același 
accent ca al ciudatului ăluia de Francesco, un motan care căutase cândva 
să se dea la Odette. S-a dat drept italian, numai aşa, ca s-o facă şi el pe 
grozavul. Când, de fapt, pe Francesco nu-l chema decât Franz-Josef şi 
era de fel dintr-un cătun subdezoltat pe nume Weddelbrook. Te pome- 
nești că şi Sandro ăsta o fi tot aşa, vreun pezevenchi! Pe de altă parte, 
oricât m-aș uita și eu mai atent în jur, nu dau peste nicio femeie pe care 
ar fi putut s-o impresioneze cu-așa o şmecherie. 


pe 


1 „Bună, pisică neagră!“ (în it. în original). 

Și uite-l că-și şi întinde mâna către o lăbuţă de-a mea şi, după toate 
regulile politeţii, mi-o strânge scurt. 

— Oh, il gatto nero area una labuța molto rrrece! Acesta nu lucru 
buono! Werner, credo că-i musai să porți rapido il motano la acaza. 

La acaza? Păi, dacă vrea să spună cu asemenea vorbe „acasă“, atunci 
omul nostru se pricepe negreşit la pisici şi nici vorbă să fie vreun prefăcut. 

— Da, imediat-imediat. Numai în câteva cuvinte să apuc să-mi duc 
povestea până la capăt. Fiindcă n-a fost de ajuns cântarea groaznică pe 
care ne-a administrat-o muierea, că lucrurile au luat-o şi mai rău razna. 
Şi au legătură, chiar dacă mai pe ocolite, până și cu tine! 

Hm, nu cumva Werner tocmai povestea despre Beate? 

— Aşa. Și închipuie-ţi şi tu că a doua zi după-masă mă sună şi-mi 
vine cu teoria că Ana ar fi vrut s-o otrăvească! 

Înî. Deci de Beate e vorba. 

Sandro saltă din sprâncene. 

— Aha. Şi ce area a facere con me? Non capisco!’ 

— Păi, cum îţi spuneam: aşa, mai pe de lături. Se pare că pe Roland, 
pe ea şi pe copii i-a cam chinuit durerea de burtă peste noapte. Şi de-aici 
i-a venit ei ideea că Ana ar fi gătit intenționat ceva care le-a căzut lor 
greu. Fireşte că totul nu-i decât o mare prostie. Ca să nu-ţi mai spun că 
Ana nici n-a gătit măcar, că doar tu ne-ai adus toate cele la ușa casei. 

La auzul vorbelor ăstora, Sandro nu răspunde nimic, dar, fiindcă mă 
aflu la înălțimea ochilor lui, mă prind că i se întunecă chipul. 

Numai Werner habar nu are de nimic. 

— Oricum, îi dă el înainte cu vorba. Eu unul cred că au luat copiii 
ceva de pe la grădiniţă și-aşa le-au dat boala şi celorlalți de-acasă. Așa 
c-am putea să fim chiar fericiţi că nu s-a prins și de noi. 

Chiar așa. Ştiu eu ce zic. Că durerile de burtă pe care le-am avut eu 
chiar că nu le doresc nimănui! Iar de-acum înainte o să-i ocolesc şi mai 


pe 


1 „Nu pricep!“ (în it. în original). 

mult ca pân-acum pe copiii Beatei. Sandro tace în continuare, dar de 
jur împrejurul gurii, chipul i se schimonoseşte într-un fel tare ciudat şi 
aşa, deodată, îmi pare că povestea cu Beate e gata-gata să-i dea şi lui 
oarece dureri de burtă. Chiar așa, ce ciudat! Ce n-aş da să fi fost chiar 
în clipa asta un pisicolog care să se poată zgâi înăuntrul căpăţânii lui 
Sandro! 

În mare grabă, acesta îşi aruncă ţigara jos şi o şi stinge, strivind-o. 

— Ciao, Werner! Trebuie mergo inauntrrru. Salutări Anei de la a 
mea parte. Şi degraba cu il gatto acaza! 

Şi țuşti! dispare. Și încă aşa de repede, că Werner nici măcar n-apucă 
să-şi mai ia la revedere. Priveşte buimac în urma lui, suspină adânc, mă 
strânge ceva mai tare în palton şi o porneşte către casă. 


Pace pe Pământ 
Până și între Beate și Ana 


Nici n-a deschis Werner bine ușa, că am şi mirosit că Ana 
şi babușca s-au întors. Glasurile celor două femei din viața mea 
le-aş recunoaşte oriunde! Urrraaa! 

Gata cu mâncatul de ciudăţenii de pe la bufetul italianului! Pe 
Hochallee, la numărul 106a, se trece din nou la gătitul în toată regula! 

Mă furişez pe ușă, pe lângă Werner, şi o apuc în direcția sufrageriei, 
de unde tocmai răzbăteau vocile celor două. Păi, nu vorbea Werner azi 
de dimineață despre ceva bun pe care sigur mi l-ar aduce Ana? Hei, aici 
mi-s! Unde mi-e cadoul? 

Numai că, în loc să se bucure că dau ochii cu cel mai nobil și mai 
istet motan din lume, babuşca şi Ana nici nu se sinchisesc de mine. Ele 
au început să se sfădească şi unde mai pui că pe rusește. Asta-i limba 
maternă a Anei şi a babuşcăi, iar dacă se iscă câte o gâlceavă între ele o 
țin una şi bună pe rusește. 

În privinţa asta, mie puţin îmi pasă în ce limbă se ciondănesc ele, 
fiindcă, de când am trecut cu Kira prin schimbul de trupuri, sunt în 
stare să pricep de minune limba rusă. Aşa că mă prind imediat despre 
ce e vorba: spre marea mea mirare, din nou despre groaznica aia de 
Beate! Ia n-auzi aici! Se pare că Ana şi babuşca nu-i mai suportă ăsteia 
trăncăneala! 

Curios foc, îmi ciulesc urechiușele şi aflu că Beate ar fi lăsat un mesaj 

urât de tot pe robotul nostru, în care zicea despre Ana c-ar fi fost o 
„îngrijitoare“. Chestia asta a făcut-o pe Ana să-şi iasă rău din pepeni, 
lucru care, la rândul său, a făcut să-i sară muștarul babușcăi. Iar babușca 
e de părere că, oricum, pentru toată tărășenia asta numai Werner al 
meu ar fi de vină. În privinţa asta, Ana îi dă din nou dreptate. Că şi ea 
îl consideră în oarecare măsură vinovat pe Werner. De ce anume, zău 
dacă ştiu. Cu alte cuvinte: Ce? Oi pricepe eu rusește, dar nu-nţeleg deloc 
despre ce-i vorba. Ce-o fi de fapt aici la mijloc? 

Că, la urma urmei, Werner şi Ana se înţeleg de minune. Puțin spus. 
Adevărul e că cei doi sunt o adevărată pereche de îndrăgostiţi. De plă- 
cut, s-au plăcut ei dintotdeauna. Dar, acum câteva săptămâni, Werner 
a scăpat-o ca prin minune pe Ana noastră din ghearele nenorocitului 
de fost prieten al ei, pe nume Vadim. A ajuns să se bată de-a binelea cu 
ăla, chiar dacă, de felul său, profesorul nu-i deloc un tip căruia să-i facă 
plăcere încăierările. După care, Ana nu numai că i-a mulţumit, ci i-a 
mai spus și că ar fi eroul ei. Mda, şi PE URMĂ, pur și simplu l-a sărutat 
pe Werner! Şi-ncă pe gură! La început, nu mi-a venit să cred ce vedeam. 
Şi asta pentru că, așa, în mod normal, Werner al meu e un om foarte 
timid. 

Ei, dar de când a prins şi Werner ceva mai multă încredere, o face şi 
el tot mai des. Vreau să spun, nu cu orice femeie, aşa, la-ntâmplare, ci, 
fireşte, numai cu Ana. Iar aşa ceva, după umilele mele cunoștințe la 
capitolul iubirea dintre oameni, e, fără nicio îndoială, un semn că cei 
doi sunt acum o pereche. Unde mai pui că, între timp, mai sunt și alte 
chestii care vorbesc despre așa ceva: merg singuri la plimbare şi nici 
măcar babuşcăi nu-i mai e îngăduit să-i însoțească! În afară de asta, 
Werner nu i se mai adresează Anei cu „Ana“, ci, când şi când, cu 
„vrăbiuţo“. Ştiu de la televizor că, atunci când oamenii se plac, își dau 
unul altuia nume de animale micuţe. De aici „vrăbiuță“, „şoricel“ sau 
„iepuraş“. (Iar dacă ajung să nu se mai suporte, şi animalele se fac mai 
mari. Ceva cam de genul „bou“ sau „vacă“.) Dar până și glasul Anei, 

atunci când vorbeşte cu Werner, a căpătat între timp o mlădiere dulce. 
Sună plin ochi de iubire. Ce mi-aș dori şi eu s-o aud pe Odette că-mi 
susură la fel atunci când stă de vorbă cu mine! 

— Werner, ne-am întors! strigă Ana deodată, în germană, în direcția 
holului de la intrare. 

În ciuda ciorovăielii cu babușca, a simţit că Werner a rămas acolo. 

— Vrei să vii până aici, te rog? se aude din nou glasul Anei, ceva mai 
tare şi aproape ameninţător. 

Dulceaţa din glas, de care tocmai ziceam, ia-o de unde nu-i. Werner 
îşi vâră capul în sufragerie. 

— Bună, vrăbiuţo! Bună, doamnă Kovalenko, le salută el pe Ana şi 
pe babuşca. E minunat că v-aţi întors! Chiar ne-a fost dor de voi. 

OK, glasul lui Werner e încă unul plin de dulceaţă. Sau, mai degrabă, 
unul opărit? Şi asta fiindcă profesorul meu pare să simtă atmosfera 
proastă din sufragerie, drept care aruncă şi el, nesigur, vorbe precum 
„E totul în ordine, vrăbiuțo?“. 

Ana îi aruncă o privire întunecată şi trage adânc aer în piept. 

— Nu-i deloc în ordine, Werner, deloc! spune ea și își dă ochii 
dramatic peste cap. 

Miorlau! A băgat spaima până și în mine, cel mai viteaz motan din lume! 

— De ce... Dar de ce, vrăbiuţo? Ce, nu-s bine Olga şi copilul? 

Olga e sora Anei. Locuiește în Köln şi tocmai a născut primul ei 
copil. Că de-aia s-au și dus Ana şi babuşca la ea în vizită, că treaba cu 
copilul pare o adevărată aventură. Să-l fi luat și Olga pe-al ei tot de la o 
grădină din acelea? Poate că, odată ajunsă acasă, a constatat că nu fusese 
crescut ca lumea în grădinița cu pricina. Dar de unde până unde să aibă 
Beate ceva de-a face cu asta şi ce vină o avea Werner? 

Căutătura Anei e în continuare amarnică. Ca și cea a babuşcăi. Cu 
mare băgare de seamă, îmi pierd urma pe sub canapea. De aici, de 
dedesubt, pot să aud totul, iar dacă lucrurile o iau razna, măcar am o 
şansă să scap întreg şi nevătămat. 

— Ba da, Werner, Olgăi şi copilului le merge bine. Mie însă nu mi-e 
deloc bine. Vin acasă, dau drumul la robotul telefonic şi-o aud pe 
cumnata ta cum, profitând de blândeţea ta, mă face îngrijitoare. 

Acum e rândul lui Werner să își dea ochii peste cap. 

— Hai, măi, Ana! Doar ştii și tu cum e Beate. Nu trebuie să te înfurii 
dintr-atâta lucru. Chiar în dimineaţa asta i-am spus, numai că e o 
persoană deosebit de cicălitoare, care pur şi simplu nu poate să lase 
nimic de la ea. 

Miorlau! Cum adică „persoană cicălitoare“? Prea puţin spus! Cu 
mult mai potrivit ar fi „tocătoare la cap“! 

— Werner! Puțin îmi pasă mie de Beate! 

— Nu? Nu-ţi pasă? întreabă Werner, surprins. 

— Nu! Fiindcă mai mult îmi pasă că încă nu-i nimeni din familia ta 
care să ştie că suntem împreună! Că dacă Beate ar fi ştiut, sigur n-ar 
mai fi zis c-aș fi îngrijitoarea ta şi mi-ar fi arătat şi mie ceva mai mult 
respect! 

Aăă, despre ce-i vorba până la urmă? O spun cât se poate de cinstit, 
dar zău dacă pricep ce vrea să zică Ana. De ce-o fi așa de important 
pentru ea ca enervanta aia de Beate să știe că Werner şi ea sunt 
împreună? Mie unuia mi se pare că, cu cât ştie mai puţin Beate despre 
așa ceva, cu-atât mai bine! Privindu-l pe Werner însă, pe care-l pot zări 
destul de bine de aici, de dedesubt, îmi dau seama, cum altfel, că ştie 
destul de bine despre ce vorbeşte Ana. Fiindcă are un aer tare vinovat. 

— N-am... ăăă... Pur şi simplu n-am ajuns s-o fac, ăăă... eu... ăăă... 

Ce bâiguială jenantă! Nu-i câtuși de puţin felul de-a fi al lui Werner! 
Ceva nu-i deloc în regulă în toată povestea asta! 

— Nu te cred! i-o retează Ana. Şi ştii ce mai cred? 

Ia să vedem, că tare-s dornic s-o aflu! Fiindcă, spre deosebire de 
Spike, care locuiește laolaltă cu o pisicologă, eu unul trăiesc împreună 
cu un profesor de fizică şi, de cele mai multe ori, mă aştept ca oamenii 
să-mi spună în faţă ce gândesc. 

— Ăăă, ce? 

— Cred că ţi-e jenă cu mine. Fiindcă nu-ţi sunt decât o amărâtă de 
menajeră. Şi uite de-aia nici nu le povesteşti alor tăi nimic despre mine. 

Werner cască ochii cât cepele şi trage o gură de aer în piept. Ceea ce 
înseamnă că bănuiala Anei e departe de-a fi adevărată. 

— Bine, vrăbiuţo, dar cum poți să crezi așa ceva? 

În loc de răspuns, Ana înghite în sec și observ că în ochi îi apare o 
strălucire suspectă. Să fie cumva niscaiva lacrimi? Sfântă sardină în ulei! 
După câte știu eu, oamenii în toată firea varsă lacrimi deosebit de rar. 
Ceea ce înseamnă că treaba e serioasă! 

Şi vine şi rândul babuşcăi să se bage în vorbă: 

— Fiica mea nu trebuie să fie jignită de ferneia asta! Werner Hagedorn, 
fiica mea e frrrumoasă și foarrrte educată! O adevarata regină este! Şi 
așa şi trebuie să vă purtaţi cu ea! 

Miorlau! Babuşca a cuvântat cât se poate de înfuriată. Din locul meu 
de observaţie, îmi îndrept cu grijă privirea în direcţia ei, ca să-mi dau 
seama dacă nu cumva a făcut deja spume la gură. Din fericire, nu s-a 
ajuns într-atât de departe. Werner stă însă pironit, de parcă tocmai ar fi 
primit o palmă de la bătrână. 

— Dar, doamnă Kovalenko! Zău dacă-mi pot reveni... A jignit-o 
cumva Beate pe Ana? Fireşte, nu poate fi vorba de aşa ceva! Dar, pentru 
numele lui Dumnezeu, ce-a putut să zică? 

— Păi, poţi s-asculți şi singur, rostește Ana, smulgând telefonul de 
pe masa din sufragerie și întinzându-i-l lui Werner. 

Werner apasă pe o tastă a aparatului şi ne punem cu toţii pe ascultat 
vorbele Beatei, înregistrate de robotul telefonic: 

— Mda, Werner, tot eu sunt, Beate! Uite, trebuie să ţi-o spun din capul 
locului: e pur și simplu revoltător să-mi trântești telefonul numai fiindcă 
mă iau de îngrijitoarea ta! Nu-ţi convine să auzi adevărul sau ce să cred? 
Să zicem atunci că, probabil, femeia nu ne-a otrăvit, dar nici nu-i cine 
ştie ce de capul ei ca îngrijitoare. Pe glafurile ferestrelor e peste tot numai 

praf. Am verificat eu însămi duminică. Așa că sfatul meu e: fă-i vânt 
duduii şi caută-ți alta nouă! 

Werner trage aer în piept aproape horcăind și nici eu nu mai am 
stare şi ies de sub canapea. Ce obrăznicie fără margini! 

— Vrăbiuţo! Asta-i chiar rău de tot! Imediat o să-i dau telefon Beatei 
şi o s-o pun cât ai clipi la punct! 

Ana scutură din cap. 

— Nu, nu-i nevoie să faci așa ceva. Nu sunt supărată că femeia asta 
n-are niciun pic de rușine, ci fiindcă e limpede că habar n-are că eu sunt 
prietena ta. Altfel n-ar fi cutezat să spună așa ceva. Iar asta înseamnă că 
nu ai spus nimănui despre noi doi. Ăsta-i lucrul care mă-ntristează. 

Mai întâi, Werner lasă privirea abătută înspre podea, după care saltă 
bărbia și încearcă să încropească o explicaţie. 

— Bine, vrăbiuța mea, dar eu nu vorbesc cu Beate despre lucrurile 
care mă privesc numai pe mine. Și de ce-aş face-o? Când ştiu prea bine 
că nu-i decât o mahalagioaică. Şi-mi și stă ca sarea-n ochi. Așa că de ce 
m-aș apuca să vorbesc cu una ca ea despre tine? 

Ochii Anei încep din nou să strălucească. Numai că de data asta nu 
mai văd nicio lacrimă, ci mai degrabă... îmi storc rapid creierul: furie. 
Chiar aşa. Ana e sigur furioasă. 

— Werner, astea-s prostii! Nu-i vorba câtuşi de puţin despre Beate. 
Nu i-ai spus nimănui din familia ta că acum sunt prietena ta. Nici 
mamei tale, nici fratelui tău. Că aşa ar fi ştiut și Beate cum stau lucrurile. 
Numai că eu ştiu de ce: fiindcă nu vrei tu și pace! Nu vrei să fac parte 
din familia ta. De-aia! 

Fireşte, eu unul nu pricep o iotă din aşa o poveste de dragoste-cu- 
năbădăi-într-o-familie-de-a-oamenilor. Trebuie să recunosc însă că 
vorbele Anei îmi sună în urechi destul de convingător. Adică, mie cel 
puțin, aşa motan cum sunt, îmi par limpezi de tot. După cum o privire 
scurtă aruncată înspre babușca îmi spune că și bătrâna simte la fel. 
Adică îi dă dreptate fiicei. 

Werner dă ochii peste cap și răsuflă din toți rărunchii. Dar ştii, în 
asemenea hal, de-ai zici că i-a atârnat careva de gât o piatră de moară. 

— Nu am nimic împotrivă să te prezint familiei mele drept noua 
mea prietenă. De unde ai scos și prostia asta? 

Ana însă nu vrea să se lase dusă de nas. 

— Dovedeşte-mi-o! 

— Ce? Şi cam cum aș putea face aşa ceva? 

— Habar n-am. Gândeşte-te și fă-o. 

— Vrăbiuţo, inima mea îți aparține doar ţie. Dar crede-mă când îţi 
spun că asta nu se poate dovedi în vreun fel! 

Hm, şi-asta e-adevărat. Până şi eu, un motan neînchipuit de isteț, 
chiar nu-s în stare să dau de cap unei asemenea probleme. Că niciunul 
dintre noi nu-i vreun pisicolog cititor de gânduri. Numai babușca pare 
dintr-o dată cuprinsă de un oarece entuziasm. 

— Aăă, am eu idee foarrrte bun! Idee despre cum poate profesor să 
dovedescă ce simte el pentru tine, Ana! 

Werner şi Ana o privesc amândoi uimiţi pe bătrână, lucru pe care 
babuşca îl ia la cunoștință cu oarece satisfacție. De unde și pauza 
intenţionată pe care o face acum bătrâna, după care clatină din cap plină 
de bunăvoință și începe să-şi înşire planul: 

— Domnule profesor. Currrând, germanii o să-nceapă să petreacă 
de Crăciun. Vine seara de ajun, nu? Iar pe aici se cheamă asta o 
sărrrbătoare serrrioasă, în sân de la familie, iar asta o ştiu şi eu de la 
străbunici de-ai mei, germani. 

Werner îi dă dreptate, înclinându-și capul: 

— Așa-i, aveți dreptate. Cei mai mulţi dintre germani fac din ajunul 
Crăciunului o sărbătoare de familie. Ce-i drept, în ultimii ani eu unul 
m-am ţinut departe. Nu sunt nici eu cine știe ce mare doritor de 
petreceri de soiul acesta. 

Babuşca îl fixează din priviri. 


— Da, da, aşa mi-a zis şi eu. Anul ăsta însă, o să faceți dumneavoastră 

altfel. Anul ăsta, o să faceţi bine și-o să invitaţi din nou la dumnea- 
voastră acasă toată familia. Și-aşa o să şi sărbătorim laolaltă: profesor, 
Ana, Kira, babușca, mamuşca Hagedorn, sorrră, frrrate și afurrrisita de 
Beate cu ai ei copii. Şi, cine știe, poate şi Olga, cu Dieter şi bebelușul 
lor. Iar dacă o să petrecem împreună de Crăciun o să se cheme că 
suntem o adevărată familie! Toţi laolaltă! 

Ce? Sper că ce-mi aud urechile să nu fie vreo propunere serioasă! 
Toată șleahta încă o dată aici? Dac-aș fi fost vreun câine, m-aş fi pus de 
îndată pe urlat. Nu-mi rămâne însă decât să miorlăi în sinea mea, 
plângându-mi amarnic de milă. Şi mai arunc o privire spre colocatarul 
meu: păi, da, până și lui Werner îi pare totul departe de-a fi cine ştie ce 
fericire, ceea ce nu se poate spune deloc despre Ana, care bate însuflețită 
din palme, cu faţa strălucindu-i toată de bucurie. Gândul de a sta cu 
nătânga aia de Beate în preajma pomului de Crăciun pare s-o încânte 
de-a binelea. 

Werner trage adânc aer în piept, după care își drege glasul. E limpede 
că ar trebui şi el să-şi facă oarece curaj ca să-i spună babușcăi, cea atât 
de plină de elan, că o asemenea propunere e prostie curată! 

— Doamnă Kovalenko, dar ce idee minunată! Chiar așa o să și 
facem, nu-i aşa, vrăbiuţa mea? 

Ana nu comentează în niciun fel, dar, în loc de asta, îl cuprinde pe 
Werner de gât şi-l sărută. 


Un avertisment scris și 
un plan ca lumea. 
Si împăratul Chinei 


Curios, trag cu ochiul peste umărul Kirei şi încerc să 

pricep ce tot scrie de zor cu o carioca cu vârf gros pe o foaie de 
hârtie. Stă înaintea mea, pe jos, în timp ce eu m-am instalat cât mai 
comod în patul ei, ca să pot vedea mai bine. 


Atenţie!!! Aveţi grijă de animalele dumneavoastră! 


Până mai adineaori, eram încă mort de oboseală, fiindcă și babuşca 
asta a cam întrecut azi măsura cu masa de prânz, iar eu am ajuns, cum 
altfel, să mă cam lăcomesc la ficatul de pasăre. În ciuda stării ăsteia, am 
sărit pe dată în sus, de parcă m-aș fi curentat, nu altceva. Fiindcă e vorba 
despre cel care le poartă sâmbetele pisicilor din cartier, un călău fioros 
despre care mi-a povestit Kira cu câteva zile în urmă! Mă trag înspre 
marginea patului și îmi fac loc cât mai aproape de umărul Kirei, care 
acum e cam la aceeași înălțime cu mine. Grozav! Acum o să pot să văd 
şi mai bine. 

Dar Kira mă împinge înapoi pe saltea. | 

— Hei, Winston, nu pot să scriu dacă te vâri așa în sufletul meu. 

„În suflet“? Cum adică „în suflet“? Că doar Kira n-are sufletul, aşa, 
la îndemână, ca să nu mai spun că nici nu ştiu dacă ar fi chiar atât de 
încăpător. Așa că-i arunc o privire buimacă. 

Kira izbucneşte în râs. 

— Ei, Winston, şi tu! Aşa se zice când cineva se tot împinge în tine. 
E un fel de-a spune, pricepi? 

A, asta era. Păi de ce nu zici aşa? Torc, în semn c-am priceput. Numai 
că nici eu nu mă las intimidat cu una, cu două, fiindcă mi se pare toată 
tărășenia mult prea interesantă! 

Kira suspină şi se întoarce la foaia ei de hârtie. 


Dragi prieteni ai pisicilor și ai câinilor! 

Un smintit de dușman al animalelor de companie le-a pus gând rău 
protejaților voştri! Şi s-a apucat să pună tot soiul de momeli otrăvite: 
felii de lebărvurşt, sardine în ulei sau cine ştie ce altceva de mâncare. 

La prima vedere, toate arată cum nu se poate mai îmbietor. 

Odată ce apucă să guste din ele, animalele se îmbolnăvesc grav, 

pot chiar să își piardă viaţa! Așa că nu vă lăsaţi câinii şi pisicile 

să mănânce de pe jos, de pe stradă!!! 


Miorrrrlauuu! Hai că mă trec toate răcorile! Şi așa, cu ochii minții, 
parcă-l şi văd pe Spike zvârcolindu-se de dureri de burtă după ce ar fi 
înghiţit o sardină în ulei care-i făcuse atât de mult poftă mai înainte, 
atunci când o găsise pe marginea drumului. Nu, mă liniştesc eu însumi, 
doar i-am atras lui Spike deja atenţia, iar asta-nseamnă că n-avem de 
ce ne teme în privinţa lui. Are însă și Kira mare dreptate cu anunţul ei, 
că doar trebuie să-i informăm și pe oameni, tocmai ca să fim cât mai 
siguri că nu se întâmplă vreo nenorocire. Mă întreb totuşi cam câtor 
mergători pe două picioare le poţi da de veste despre una ca asta cu un 
singur afiș. Gânditor, dau din coadă în stânga şi-n dreapta și îmi fac 
socoteala pe unde ar putea și Kira să-şi pună anunţul mai bine la 
vedere. 

— Ţie cum îţi mai e, Winston? 


Kira mă ţintuieşte cu privirea în timp ce mă mângâie pe spinare. 

— Pari un pic încordat. Mai ai cumva dureri de burtă? Sau e vorba 
doar de chestia asta nouă, care a ajuns să te frământe şi pe tine? 

Miorlăi răspicat. 

Cu o zvâcnire de cap, Kira îmi dă dreptate. 

— Aşa-i, te-nţeleg prea bine. Și mie mi se pare greu de priceput că 
un om e în stare de așa o ticăloșie. Stai numai să termin de scris anunțul 
asta şi după aia o să-l copiem în cât mai multe exemplare, pe care eu, 
Tom şi Pauli o să ne-apucăm să le agățăm peste tot prin cartier. Să vezi 
tu, Winston, că asta are s-ajute! 

Aha, carevasăzică aşa vrea Kira să facă! E un plan cu-adevărat 
deştept! Şi, bineînţeles cu rezultate mult mai bune decât să te fi apucat 
să stai de vorbă cu fiecare mergător pe două picioare în parte. Și încep 
și eu și mă gândesc la cum aș putea face să intru în legătură cu cât mai 
multe pisici. Sigur, să le dau de ştire prietenilor mei din curtea din dos 
a fost un lucru bun, dar ce înseamnă trei pisici, când e foarte probabil 
ca numai pe Hochallee să trăiască peste o sută de făpturi cu lăbuțe moi. 
Sau, mai ştii, poate chiar mai multe! 

Fireşte, eu n-am cum să ajut cu răspânditul afișului, fiindcă, pe de o 
parte, habar nu am cum aș putea, aşa, cu propriile mele lăbuţe, să-l 
prind de vreun copac sau stâlp, iar pe de altă parte, probabil că eu sunt 
singura pisică în stare să citească, oricât ai căuta în lung și-n lat. Așa că, 
dacă vreau cu tot dinadinsul să intru ca erou în istoria străzii, ar trebui 
să-mi dea cu totul altceva prin minte. Ce anume însă? 

Soneria de la intrare începe să ţârâie, iar Kira dă năvală afară din 
cameră, pentru a deschide ușa apartamentului. Nu trece mult și îmi 
ajung la urechi glasurile cunoscute ale lui Pauli și Tom. Ăştia doi sunt 
cei mai buni prieteni ai Kirei, atât la școală, cât şi după şcoală. Se 
deosebesc cu totul și cu totul unul de celălalt - Tom e mai degrabă 
potolit şi mereu chibzuit, în timp ce Pauli e o zvârlugă de fată, care se 
aprinde foarte ușor — dar amândoi par să alcătuiască o echipă perfectă. 
Zic şi eu, după capul meu. Iar Kira se poate socoti chiar norocoasă cu 

ei doi, fiindcă, daţi-mi voie s-o spun și eu, în calitatea mea de mergător 
pe patru picioare: mai sunt printre copii şi tot soiul de nesuferiţi. Și chiar 
în clasa Kirei nivelul prostiei e destul de ridicat, lucru de care am putut 
să mă încredinţez eu însumi. 

Pauli intră în cameră şi se aşază pe pat chiar lângă mine. 

— Cum e, şefule? Ţi-ai revenit? 

Mda, ăsta mai zic şi eu salut! Bine, aş fi preferat să-mi fi spus „maestre“, 
dar chiar şi vorba asta, „şefule“, e destul de bună. Mă întorc cu burta-n 
sus, încep să torc și aştept ca Pauli să înceapă să mă mângâie. Din păcate, 
nu trece la aşa ceva şi, în loc de asta, îşi zbârleşte de zor părul negru ca 
pana corbului, înşfacă anunţul aflat încă pe jos şi se aşază la loc lângă 
mine, dar numai pentru ca, de îndată ce Tom şi Kira intră în cameră, 
să țâşnească din nou în picioare. Au aşa un talent şi oamenii ăştia să se 
tot vânzolească! 

— Bine, Kira, dar ai cam făcut treaba pe jumătate! strigă Pauli, 
fluturând foaia de hârtie. Carevasăzică, unde e, de exemplu, numărul 
de telefon al poliţiei? Pentru anunțuri despre lucruri suspecte! Sau, şi 
mai bine, să fi trecut numerele noastre de telefon, că poate-i mai bine 
să nu ne lăsăm deloc în nădejdea poliţiei, că ăştia se ocupă, probabil, 
doar cu prinsul tâlharilor, spărgătorilor şi-al altora asemenea. Mai mult 
ca sigur că nu se sinchisesc ei de unii care vor să le vină de hac unor 
pisici! Ceea ce-nseamnă că tot noi trebuie să ne batem capul cu toată 
povestea! 

Tom priveşte, rumegă în minte şi-şi îndreaptă ochelarii de pe nas. 

— Eu ştiu? Punerea de momeli otrăvite ar cam ţine, cum scrie şi în 
lege, de relele tratamente aplicate animalelor. Caz în care poliția chiar 
trebuie să se ocupe de aşa ceva. 

Pauli se pune pe chicotit. 

— Măi, omule, cu așa vorbe parc-ai fi taică-meu. 

Taică-său? Curios, îmi ciulesc urechiuşele. Și eu care, până acum cel 
puţin, eram convins că Pauli n-are tată. După cum tot aşa de limpede 

mi-era că fiecare copil de om - atâta timp cât nu a fost achiziționat de 
la o grădină din acelea de se cheamă „grădinițe“ — are un tată. Numai 
că sunt pe lume şi taţi care, într-un fel sau altul, au dispărut. Ei, și de 
unul ca ăsta are parte Pauli a noastră. În orice caz, aşa presupun eu. Se 
vede treaba însă că m-am înșelat. 

Tom pare tocmai să cugete cam la aceeaşi chestie, fiindcă strâmbă 
din nas și întreabă: 

— Ca taică-tău? 

Pauli rânjește. 

— Chiar aşa. Că doar e avocat. Aproape că nici nu mai dau cu ochii 
de el, că stă undeva prin Heidelberg!. Dar, atunci când ajung totuși pe 
la el, mă ia, de cele mai multe ori, cu texte de-astea sucite. De-astea, 
de-ale avocaţilor. Cu timpul, am ajuns să cred c-o face cu cele mai bune 
intenţii, cât să-mi deschidă ochii, și nici n-ai cum să-l oprești. Mama 
zice c-așa a fost mereu. Şi zău dacă nu mă întreb cum de-o fi fost ea în 
stare să se îndrăgostească de unul ca el. 

Pauli ridică din umeri și continuă: 

— Mda, numai că acum şi aici nu-i vorba deloc de-așa ceva. Eu, una, 
rămân la ideea mea că, dacă vrem să salvăm animalele din cartier, nu 
trebuie să mergem numai și numai pe mâna poliţiştilor. Fiindcă o fi ea 
bună, prevederea, dar și mai bine-i să pui laba pe făptaş. Adică pe ăla 
de urăște pisicile în halul ăsta. 

Kira își încrețeşte fruntea. 

— Bineînţeles că aşa e. E limpede că cel mai bine aşa ar fi: să-l 
prindem pe ticălosul cu pricina, ca să nu mai poată pune momeli. Că 
nici în ruptul capului n-o să fim în stare să le atragem atenția tuturor. 
Chiar aşa de multe afişe n-o să putem pune. 

— Exact! sare Pauli. Tocmai de-aia trebuie pus în anunţ și un număr 


În funcție de legătura rutieră folosită, distanța dintre orașele Hamburg și Heidelberg variază 
între 575 şi 671 km. 

de telefon, la care să poată lua tot omul legătura direct cu noi în cazul 
în care a observat și el ceva bătător la ochi. La noi o s-ajungă atunci 
toate informaţiile, din care o să putem alcătui un profil al făptașului, pe 
care o să putem să-l pândim şi, haţ, să punem laba pe el! Hugh, v-am 
zis-o!! 

După vorbele cu pricina, Pauli îşi încrucișează braţele la piept și îi 
face o plecăciune lui Tom.? 

„Hugh, v-am zis-o?“ Ce-o vrea să spună Pauli cu asta? Că doar am 
auzit cu toții că a spus ceva! Şi totuși, par să fiu singurul care se minu- 
nează de așa vorbe, fiindcă Tom şi Kira zâmbesc doar, atotştiutori. 

— Haţ, punem laba pe el. Chiar aşa? îngână Tom până la urmă, cu 
un zâmbet și mai larg decât cel de adineaori. 

Pauli dă din cap, în semn că despre asta era vorba. 

— Fireşte. Că doar nu suntem la primul caz! Dimpotrivă, am ajuns 
profesioniști! 

Chiar așa! Noi suntem ăştia! Iar prin „ăștia“ înțeleg Kira, Pauli și 
Tom, ba chiar și Odette, Spike și Caramel, şi eu însumi. Gândiţi-vă că 
până acum i-am stricat ploile unui traficant de ţigări, am arestat un 
răpitor şi am dat pe mâna poliţiei o bandă periculoasă de spărgători de 
case de bani. Şi toate astea aproape fără vreun ajutor din partea 
oamenilor mari. Toate astea numai noi: niște copii şi niște pisici. Ceea 

„ce-i cu vârf şi îndesat dovada că asta ar fi, în definitiv, și cea mai bună 
combinaţie! Bine, acum, de vreo câteva ori acolo, cum ar fi în situaţiile 
alea mai încurcate și mai încurcate, a fost şi poliţia prin preajmă, dar 
ne-am fi descurcat noi de minune și de capul nostru. Cel puţin așa cred. 
Ba chiar și babușca ne-a dat o dată o mână zdravănă de ajutor ca să 
ieşim basma curată. 


1 Aluzie la exclamaţia (în grafie Howgh sau Hugh) des rostită de personajele popularelor cărţi 
de aventuri western ale lui Karl May (1842-1912), prin care acestea își întăreau spusele. 

2 Atitudinea teatrală adoptată de Pauli face parte din acelaşi arsenal de purtări indiene, aşa 
cum sunt ele descrise în paginile romanelor lui Karl May. 

— OK, atunci o să mai scriu chestia cu observatul a ceva bătător la 
ochi și-o să adaug numărul telefonului meu mobil, anunţă Kira și pune 
mâna pe carioca. 

Tom scutură din cap. 

— Nu, serios vorbind acum. Oi face eu pe detectivul, așa pe coclauri, 
dar şi să-ți pui numărul de telefon pe un afiș, unul pe care avem de gând 
să-l agăţăm peste tot? Cam cât de deşteaptă e așa o chestie? După aia o 
să te trezeşti că te sună sau îți dau mesaje tot soiul de țăcăniți. 

— Hm, fireşte, în privința asta, cam așa-i, îi dă dreptate Pauli. 

Kira suspină. 

— Bine, şi-atunci ce să fac? Să scriu un număr de telefon sau nu? Sau 
pur şi simplu doar chestia cu poliția? 

— Nu! spune Pauli. Eu, una, rămân la ideea mea, și anume că de 
povestea asta trebuie să ne ocupăm noi înşine. Asta dacă tot e vorba că 
vrem să ne salvăm pisicile. Închipuiţi-vă că la mijloc ar fi putut fi foarte 
bine Winston! 

Mă ridic în capul oaselor şi dau aprobator din cap către copii. Chiar 
aşa! Ia faceţi bine şi închipuiţi-vă aşa ceva! Ar trebui să intrați cât mai 
repede în acțiune și tare mult mi-aş dori să-mi dea ceva prin cap, ceva 
cu care să vă pot veni în ajutor! 

— Ce-ar fi dacă am lua un telefon mobil prepaid? vine pe dată Tom 
cu propunerea. Am putea să luăm unul numai pentru acțiunea asta. 
Cred că nici n-ar costa vreo avere. Și după ce ticălosul cu pricina o să 
fie prins, n-o să mai avem nevoie de aparat. 

— Tom, uite, asta da idee ca lumea! îl laudă Pauli, agitată la culme. 

Pe mine-n schimb, m-apucă toate năbădăile, că iar nu pricep deloc 
despre ce vorbesc acum copiii, şi nici nu pot să-ntreb. Oi şti eu totuși 
ce-i ăla un telefon mobil, dar, pe sfânta mea scândură de ascuțit 
ghearele, de cuvântul prepaid zău dac-am mai auzit vreodată. 

— Mi-e şi jenă să scot vreo vorbă, dar ce-i ăla un telefon mobil 
prepaid? Şi de unde facem rost de unul? vrea să afle Kira, iar întrebarea 

ei mă face să o îndrăgesc încă și mai mult decât până acum, căci se vede 
treaba că mă înţelege chiar și pe muteşte. 

— Cartelă prepaid înseamnă că trebuie să-ţi încarci telefonul înainte 
cu un credit oarecare, explică Pauli. Adică, de exemplu, unul în valoare 
de zece euro. De banii ăștia poţi telefona după aia. Pentru aşa ceva nici 
măcar nu e nevoie să ai vreun cont în bancă şi nici să închei un contract 
pentru doi ani sau să faci cine știe ce altceva la fel de complicat. Pur şi 
simplu îl cumperi, îl încarci cu creditul şi gata. Iar dacă nu mai ai nevoie 
de el, nici nu te costă mai mult decât ai dat deja. Cred că asemenea 
telefoane mobile se găsesc de vânzare pe la benzinării. Și poate că în 
orice magazin de telefonie mobilă. E unul chiar pe şoseaua Eppendorfer 
şi sigur putem să luăm un aparat de-acolo. 

Miorlau! Un telefon mobil merge numai cu bani? Ia te uită ce 
interesant! Și cum bagi banii în telefon? Chiar se poate să-i vâri în 
aparat? Stau eu şi mă gândesc dacă i-am văzut vreodată pe Werner sau 
Ana băgând bancnote în telefoanele lor mobile, dar zău dacă-mi aduc 
aminte de-aşa ceva. Nici până în ziua de azi nu mi-e clar sută la sută 
cum stau lucrurile cu banii ăştia. Sigur e ceva anume, că pentru 
mergătorii pe două picioare treaba asta e extrem de importantă. Așa că 
îmi pun în minte să casc ochii mari la povestea cu telefonul mobil. Că 
după aceea o să mă fac şi mai deştept! 

— Chiar aşa de scumpe nu-s ele, aparatele, adaugă Tom. Cred că cele 
mai ieftine costă cam în jur de treizeci de euro. Cum ar veni în cazul 
nostru zece euro de căciulă. Fireşte, nu-i nici pe departe vreun iPhone, 
dar, pentru ce ne trebuie nouă, e numai bun. 

„Ai-fon“? Cam ca unul care n-ar avea ureche muzicală? Și, de fapt, 
n-ar avea muzicală niciuna dintre cele două urechi? Numai că de la atâta 
gândit şi dat cu părerea, mi s-a făcut din nou foame. Dar nu, așa, de 
orice, ci de sardine în ulei. Iar ăsta-i semnul cel bun că burticii mele îi 
merge din nou cât se poate de bine. 

— OK, exclamă Kira, gata de acțiune. Atunci ar trebui să facem iute 


55 


rost de un aparat, ca să avem un număr de telefon și să putem termina 
odată treaba cu afişele. Mai mult, am chiar treizeci de euro în pușculiță. 
Iar voi puteți să-mi daţi partea voastră mai târziu. 

După care, bătând din palme, adaugă: 

— Aşa că la treabă! 

Kira golește purcelușul roşu care-i serveşte drept puşculiță și care şi 
face veacul pe polita de deasupra mesei ei de scris şi, în acelaşi timp, își 
înşfacă geanta de umăr și uite-i deja pe copii zbughind-o din cameră în 
direcția uşii de la intrare. 

Hei, așteptați-mă și pe mine! Mă arunc pe urmele lor şi izbutesc să 
mă strecor la timp prin crăpătura uşii, înainte ca aceasta să apuce să se 
închidă cu un țăcănit. ° 

Odată ajunşi afară, chiar dacă străzile sunt acoperite binişor cu 
zăpadă, copiii îşi încalecă bicicletele, iar mie mi se dă voie să mă instalez 
într-un coş de-al uneia dintre ele. Nu trec nici cinci minute și iată-ne 
înăuntrul unui asemenea magazin de telefonie mobilă. Numai că, din 
păcate, asta-i cam singurul lucru care ne iese bine din tot planul. 

După ce Tom îi povestește vânzătorului de ce anume am avea nevoie, 
acesta schițează un zâmbet blând şi întreabă: 

— Dar cam ce vârstă ai matale, tinere? 

— Ăăă, treisprezece, De ce? 

— Atunci îmi pare rău. Până și pentru un telefon mobil prepaid avem 
nevoie de semnătura unei persoane majore. 

Miorlau! lar trec vorbele pe lângă mine fără să pricep nimic! Major? 
Asta ce mai e? Adică prietenii mei să fie cumva... minori? 

— Eu! sare Pauli. Eu sunt majoră! Așa că iau eu telefonul mobil! 

Vânzătorul dă din cap cu aceeaşi blândeţe de adineaori. 

— Da-da, ce să zic... Iar eu sunt împăratul Chinei. 

Nebunie curată! Să fie omul ăsta nimeni altul decât împăratul 
Chinei? Dar cum se face că Maiestatea Sa a ajuns să lucreze tocmai într-un 
magazin de pe şoseaua Eppendorfer, în care se vând telefoane mobile? 


Regula numărul 1: 
hu te pune cu babușcal 


Coafura neagră şi semeaţă a babușcăi arată 
azi parcă și mai impunătoare decât de obicei și expresia 

chipului ei inspiră ceva între fiori de groază şi respect. Devenit, 
la vederea bătrânei, numai pe jumătate sigur pe el, vânzătorul de 
telefoane mobile se trage un pas mărunt îndărăt, înspre tejgheaua lui. 
Probabil că vrea să fie sigur că paza împărătească a palatului, aflată 
undeva prin măruntaiele magazinului de telefonie mobilă, ar fi gata să 
intre în acțiune, pentru a-l scăpa la o adică din ghearele unei bunici 
rusoaice. 

— Bună ziua, ăăă... Cu... Cu ce v-aş putea ajuta? intră el în vorbă, 
şovăielnic şi nici pe departe împărătește. 

— Bună! îi întoarce babuşca salutul, îndatoritoare. De ce nu doriţi 
vindeţi copii telefon mobil? Că banii sunt de ajuns. 

— Păi, adică, le-am explicat deja copiilor că, până şi-atunci când e 
vorba de telefoane mobile prepaid avem nevoie de un număr de cont în 
bancă şi de semnătura unei persoane majore. Căci la mijloc e un 
contract, unul pe care îl încheiaţi cu noi. 

— Contract? îngână babușca, săltându-şi sprâncenele, ceea ce o face 
să arate și mai aspră. Am văzut la rrreclama din televizorrr și n-a zis 
nicio vorba de contract pentru prepaid, a zis totul este la liber. Nu 
contract, nu alte costări! 

Vânzătorul face o mutră lungă. 

— Costări? 

Kira îşi drege glasul şi se bagă în vorbă: 

— Bunica vrea să spună „costuri“. A auzit că nu trebuie încheiat niciun 
contract, deoarece totul e plătit înainte și că nu costă nimic în plus. 

Un smucit fioros din cap al babuşcăi îl face pe vânzător să se mai dea 
un pas înapoi. Iar paza împărătească a palatului nu se-arată nici măcar 
acum. 

— Ăăă, mda, păi, nu-i vorba de costuri, așa, directe, dar chiar așa, 
fără de contract, tot nu merge, fiindcă... 

— Mincinosule! se stropșește babuşca pe neașteptate, amenințând 
cu mâna pe sub nasul omului. Sunteţi un mincinos! În rrreclamă niciun 
contrrract, iar acum dumneata tot vrrrei contrrract! Ce mai 
obrrrăznicie! 

Neputincios, vânzătorul îşi saltă palmele. 

— Doamnă dragă, liniștiţi-vă totuși! C-o luaţi și dumneavoastră de 
parc-ar fi o chestie de viaţă și moarte! | 

— Da. Este important. Este viaţa în joc. E adevărrrat că-i chestie de 
viaţa și moarrrtea! 

Și, ca să dau de-adevăratelea de înţeles cât de serioasă e treaba, îmi 
iau un avânt scurt și sar pe tejgheaua vânzătorului și scuip cât mă țin 
puterile. 

— Aoleu! 

Împăratul Chinei face un salt înapoi şi mă priveşte fix, îngrozit. 

— Luaţi imediat fiara de-aici! Numaidecât, dacă se poate! 

Hei, hei, dar ce, în China nu iubește nimeni lăbuţele moi? 

Mai scuip o dată, cu toată puterea. Mda, se pare că tipul n-are nicio 
pază împărătească la palat, una care să facă bine și să mă alunge! Și cu 
privirea aia fioroasă pe care mi-o aruncă acum, nici vorbă să mă facă 
s-o iau din loc! 

Omul scoate un suspin. 

— Uitaţi cum stă treaba, doamnă: dacă spuneţi că telefonul mobil 
este atât de important, n-aveţi decât să încheiaţi contractul. Primiți pe 
loc aparatul și puteţi telefona de îndată. 

Babuşca își lasă capul într-o parte. 

— Bine, fie. Aşa o să facem. Unde este contrrract? Ca să şi semnez! 

Vânzătorul își face de lucru pe sub tejghea, scoțând la iveală o hârtie 
şi ceva de scris și se apucă să scrijelească ceva pe peticul de hârtie. 

— Presupun că aţi vrea acelaşi model de care s-au interesat deja 
domnişoarele şi tânărul domn? 

— Exact, răspunde Pauli în locul babuşcăi. Olympic 3 000, de 27 de euro. 

— Bun. Atunci tot ce mai vreau de la dumneavoastră e cartea de 
identitate, doamnă... ăăă... 

— Kovalenko, adaugă babușca cu glas ferm. Dar n-am carrrte de 
identitate, n-am decât paşaporrrt. lată-l, vă rrrog! adaugă ea, împingând 
peste tejghea o cărticică cu o pajură cu două capete, lucitoare şi întinsă 
pe toată coperta, la care vânzătorul-împărat se zgâiește curios. 

— Așa carevasăzică... Păi, dacă veniţi din străinătate am nevoie de 
o adeverinţă de la biroul de evidență a populaţiei ca să pot completa 
formularul contractului. 

Babuşca trage adânc aer în piept. 

— Adeverrrinţa birrrou evidenţa la populaţie? 

— E vorba de bileţelul acela pe care l-aţi primit de la biroul cu 
pricina, pe care e înscrisă adresa la care locuiți. 

Și iar se lasă cu ridicat de sprâncene din partea bătrânei. 

— Locuiesc în Omsk. În prrrovincia Omsk din Siberrria. În Rrrusia. 
Iarrr deocamdată îi dau mâna de ajutorrr fiicei Ana şi fiicei acesteia şi 
un bărrrbat. Darrr de locuit locuiesc în Omsk. 

După mutra pe care o face vânzătorul, îmi dau seama că nu ăsta era 
răspunsul pe care aştepta el să-l audă. 

— Da, deci, lucrurile stau cât se poate de prost. Iar asta înseamnă că 
nu vă pot vinde aparatul, deoarece... 

TROSC! Babușca a izbit tejgheaua cu palma. 

— Gata, ajunge! Cu aşa nerrruşinarrre, mă faceți să pierrrd la timp! 
Mai întâi spuneți în rrreclama că, așa, purr și simplu farrra de 
contrrrract. După aia spuneţi la copiii că trrrbuie să fie oameni marrri. 
După care îmi spuneți c-aveţi nevoie paşaporrrt. lar acum mai am 
nevoie şi de bileţel de nu-ştiu-ce birrrou? Asta chiarrr culmea la culmi! 
Că şi dacă acum moarrre la multe pisicile, atunci e numai vinovat 
dumneata. Şi de-aia nici nu mă mişc de-aici fărrră de telefon mobil. Eu 
aici rrrămâne! 

Mai lipseşte numai ca babuşca să mai bată și din picior. E limpede 
cât de colo că vânzătorul de telefoane e stingherit rău. L-a trecut deja 
transpiraţia şi-şi frământă agitat pocitania de cravată de la gât. Motan 
cum sunt, nu prea am eu habar, dar parcă-parcă aș zice că nu se simte 
deloc în apele lui. Poate pentru că haina de pe el e cel puţin cu un număr 
mai mică și poate pentru că se simte în ea ca o sardină înghesuită 
într-o conservă cu ulei. Cu alte cuvinte: am ajuns între timp să nu mai 
fiu atât de sigur că omul ar fi însuși împăratul Chinei, atât de lipsit 
de tact precum se-arată. Mai degrabă a mințit și el. Cum a făcut și în 
privinţa telefonului mobil prepaid. 

— Nici noi nu ne mişcăm de-aici fără telefon mobil! se oțărăște acum 
şi Pauli, care pur şi simplu se trânteşte pe jos, în fața tejghelei. 

— Chiar așa! îi ţin isonul, laolaltă, Tom și Kira, aşezându-se amândoi 
lângă Pauli. 

Pentru ca imediat - să nu-mi cred ochilor mei de motan - să 
pufnească şi babuşca asemenea unei morse și să se aşeze și ea pe jos, în 
rând cu copiii. Și ăsta e îndeobşte cunoscut ca un lucru deloc simplu 
pentru ea, fiindcă la coafura ei falnică, babușca îşi asortează întotdeauna 
câte o rochie elegantă, destul de lungă și de strânsă pe trup şi câte o 
pereche de pantofi cu tocuri înalte. Nu tocmai cele mai indicate haine 
pentru exerciţii fizice într-un magazin de telefonie mobilă. Chiar şi așa, 
nu știu cum, dar mişcarea îi iese, chiar dacă una numai pe jumătate 


60 


grațioasă, și se pune și ea jos. Sfântă sardină în ulei, babușca asta a 
noastră e pur şi simplu o femeie dată naibii! 

Vânzătorul iese de după tejghea. Între timp, broboanele de sudoare 
i s-au adunat pe frunte cu sutele. 

— Ia ascultați aici! Nu puteţi să vă întindeți pe jos în locul ăsta! Așa 
ceva nu se face! 

Babușca nu-i întoarce nicio privire. 

— Hei, eu... ăăă... chem imediat poliția. 

— Bine. Așa faceți. Şi-o să povestesc și eu cum sunteţi mincinos, 
cum nu vindeţi telefon la mine, pentrrru că nu sunt nemţoaică. Și că 
aţi vrrrut să mă jigniţi! 

— Cum aţi zis, vă rog? 

Vânzătorul simte că se sufocă. 

— Dar așa ceva nu-i deloc adevărat! Nu am nimic împotriva 
străinilor, iar treaba cu adeverinţa de la biroul de evidență a populaţiei 
nu-i deloc invenţia mea. Am nevoie de-așa ceva, fiindcă altfel îmi face 
şi mie șeful scandal. 

Pauli se pune pe chicotit. 

— Şi-ar mai fi ceva! Acum o s-aveţi parte și de scandal în presă! 
Mama mea este jurnalistă și-o să-i povestesc eu ce fel de magazin e 
acesta! Şi ea o să scrie în ziarul la care lucrează și-atunci chiar c-o să 
aveţi zile fripte! 

Pe sfânta mea tăviță cu nisip! Aici chiar că s-a ajuns să se joace tare 
de tot! Şi-așa, încetul cu încetul, începe să mi se facă milă de vânzător! 
Fiindcă nu știu dacă găsesc chiar potrivit ca cineva să fie amenințat. 
Una peste alta, n-a vrut să spună întocmai cele de care e învinovăţit, ci 
doar i-a fost şi lui teamă de șef. Tom și Kira par să gândească cam în 
același fel. Schimbă între ei câteva priviri, după care Kira vine cu o 
propunere: | 

— Bine, hai să vorbim serios acum: nu căutăm cuiva vreo pricină. 
Numai că avem nevoie urgentă de un telefon mobil, fiindcă vrem să 

împiedicăm un necunoscut care le-a pus gând rău animalelor din 
cartier. Plătim tot ce avem de plătit și vă garantăm că n-o s-aveţi parte 
de nicio neplăcere din partea noastră. Vă rugăm, ajutaţi-ne! 

Odată cu ultimele vorbe rostite, privirea Kirei se întristează. Fac un 
salt iute de pe tejghea, mă înghesui lângă ea și-mi iau și eu o privire 
dintre cele mai amărâte. Ia să vedem, merge? 

Vânzătorul trage adânc aer în piept. 

— Bine, fie. O să trec atunci adresa la care locuiţi aici, în Hamburg, 
dumneavoastră semnaţi contractul, voi, puștilor, îmi daţi banii, eu vă 
dau aparatul, după care sper să nu ne mai vedem. Şi asta cât mai repede! 

Miaumiorlau! A mers! Chiar o s-avem telefonul ăla mobil! Pe 
scândura mea de ascuţit ghearele! Ei, acum să vezi ce te-așteaptă, 
dușman nemernic al pisicilor! 


O poveste 
peste poate de urâtă! 


Când am intrat și noi cu bicicletele pe Hochallee bucuroşi nevoie 
mare, primul lucru pe care mi-au căzut ochii a fost Odette! 

Drept care sar din coşul bicicletei, patinez pe toate patru labele în direcția 
ei și izbutesc să mă opresc numai cu puţin înainte de-a da peste ea. 

Kira se întoarce înspăimântată către mine. 

— Winston! Ai înnebunit? Nu mai sări aşa de pe bicicletă în plină 
cursă! 

Pe Tom îl pufneșşte râsul. 

— Hei, nu fi şi tu așa severă! Am impresia că e vorba de un motiv 
serios pentru așa o acțiune ca de kamikaze. Uită-te și tu, iar e vorba de 
pisica aia albă și frumoasă, de care-i place lui așa de mult. 

Bingo, amice, te-ai prins! De-aia o să vă și las să vă vedeţi de ale 
voastre. Carevasăzică: orice-aţi fi pictat voi pe anunţul vostru și oriunde 
aţi vrea să-l puneţi, va trebui să faceţi treaba fără mine. Fiindcă şi eu 
am ceva important de lămurit aici! 

Odette se poartă ca şi când nici n-aș fi fost gata-gata s-o dau de-a 
berbeleacul. Mai precis, se poartă ca şi când nici măcar n-ar băga de 
seamă c-aș fi prin preajmă, ceea ce, la drept vorbind, e chiar imposibil. 
C-am ajuns față-n faţă, aproape proptindu-ne mustăţi în mustăţi. Chiar 
și-așa, priveşte pur și simplu ţintă drept înainte, pe undeva pe lângă 
urechea mea dreaptă. 

— Odette, torc eu către ea. Pe unde ai umblat? Te-am căutat peste 
tot! 

La vorbele astea, catadicsește şi-şi îndreaptă capul către mine şi mă 
priveşte. 

— Că te și interesează pe tine! De unde până unde îţi zboară ție 
gândul la alte pisici în loc să fii cu mintea numai și numai la castronelul 
tău de-acasă? 

Aoleu! Că răutăcioasă mai e! Stau și mă-ntreb ce-ar zice despre așa 
ceva un pisicolog. Probabil c-ar ajunge la concluzia că Odette e încă 
supărată de ceva, ceva ce ar avea legătură cu ea și cu oamenii. Că doar 
nu cu mine, Winston, cel mai credincios prieten şi cel mai înfocat 
admirator al ei. Aşa că mă hotărăsc să-mi păstrez cumpătul și să n-o 
iau ca şi când mi s-ar fi reproşat mie ceva. 

— Bine, ai dreptate, se întâmplă des să fiu cu gândul la porția mea de 
mâncare. E totuși un alt lucru de care ţin să-mi amintesc cu mult mai 
des. Iar lucrul cu pricina - fac și eu intenţionat o pauză scurtă, așa, ca 
pentru impresie artistică - eşti, fără înconjur, nimeni alta decât tu, 
Odette! Căci te consider importantă în viaţa mea. lar dacă simt că nu-ţi 
merge bine, nu-mi merge nici mie altfel! 

Odette cade pe gânduri. la să vedem, îmi mai trânteşte acum vreuna? 

— Vorbele sunt frumoase, n-am ce zice, Winston, rostește ea până 
la urmă. Şi mai află că şi mie îmi pare rău că te-am repezit în halul în 
care am făcut-o, dar să știi că şi eu am avut de-a face de-a lungul 
timpului cu alde mergătorii ăștia pe două picioare și nu a fost totul chiar 
așa de bine. Așa că și eu, atunci când v-aud vorbind despre atât de 
binevoitorii oameni, ăia care vă umplu castronelele numai cu minunăţii 
de-ale gurii, Atunci... Atunci... simt că m-apucă serios furia! 

Miorlau! Şi au! Şi înc-o dată AU! Se pare că Spike a nimerit-o la fix 
cu bănuiala lui! Cum se face că mereu nu-l iau în serios pe colegul ăsta? 
Să fie cumva din pricina înfățișării lui, aia de băiat de treabă? 

— Păi, în ce fel ai avut de-a face cu oamenii? mă interesez. 

— Crede-mă, Winston, nu vrei să afli aşa ceva! 

— Ba cum să nu! o ţin şi eu pe-a mea, căci vreau cu adevărat să aflu. 

Cum să aibă Odette încredere deplină în mine dacă nu ajung să ştiu 
şi eu în ceea ce o priveşte lucruri cu adevărat serioase? 

Odette suspină. 

— Bine, fie, o să-ţi povestesc. Dar nu aici, afară. Povestea-i lungă și 
mi-e şi mie frig. Ce zici, hai să ne retragem în faţa gurii de aerisire a 
beciului spălătoriei! 

Cad o clipă pe gânduri. Normal, că doar şi mie mi-e frig, dar şi dacă 
Spike şi Caramel s-or afla şi ei în colțișorul pomenit, atunci Odette, 
mândră cum o ştiu, s-ar putea să nu-și mai spună oful. Nu, dacă ţin să 
am ocazia unei discuţii între patru ochi de pisică, atunci trebuie să 
mergem într-altă parte. 

— Am o idee și mai bună, zic eu ceea ce tocmai îmi trecuse prin 
minte. Hai să mergem în apartamentul lui Werner. Acolo o să fim la 
căldurică şi-o să putem să ne căutăm un colţişor în care să nu ne 
stânjenească nimeni. 

Odette şovăie. De vreo câteva ori a fost pe la noi prin casă, și cred că 
are o părere bună despre familia mea de mergători pe două picioare, 
doar a fost servită împărăteşte cu ce-au gătit şi Ana, și babuşca. Așa că 
de ce nu ne-am tolăni pe canapeaua mea preferată? 

— Hai, Odette! Hai, că doar oamenii mei nu mușcă o ştii şi tu! 

— Bine, hai că vin cu tine sus. 

Aşa se face că nu trece mult şi ne aflăm într-adevăr întinşi pe 
canapeaua mea preferată, fără să fum câtuși de puţin deranjaţi. Şi-asta 
fiindcă Werner e plecat din nou la universitate, Ana e pe la cumpărături, 
iar babușca şi copiii sunt în drum către cel mai apropiat centru de 

copiere, ca să multiplice anunţul acela. Datorită trapei pentru pisici 
montate la ușa de la intrare în apartament, pot să intru şi să ies când 
am eu poftă și fără vreun ajutor omenesc. 

Soarele de iarnă bate prin fereastra sufrageriei taman asupra 
canapelei, învăluind-o pe Odette, care stă drept înaintea mea, într-o 
lumină aurie. Ce mai, arată pur şi simplu splendid și simt cum, la așa o 
priveliște, inimioara mea începe s-o ia la trap. Şi-mi închipui cum eu și 
Odette alergăm peste zi pe o pajişte cu flori, iar seara, strânși unul în 
celălalt, am adormi cuibăriți în același coșuleţ. Sau cum, tot așa, îm- 
preună, ne-am afla la pescuit de păstrăvi în apa unui pârâu şi... 

— Winston? mă aud strigat de Odette, dar și înghiontit cu laba, tot 
de ea. Visezi? i 

— Ăăă, ce? Eu? Nuuu, n-am făcut decât să... ăăă... să-mi închipui 
cum aş... ăăă... cum am, noi doi... 

Pe sfânta mea tăviţă cu nisip! Ce mai bâlbâială şi pe mine! Mă port 
cam cum se poartă Werner în ultimul timp. Dac-o s-o ţin tot aşa, sigur 
n-o să mai alerge nicicând Odette cu mine peste nicio pajiște înflorită! 
Aşa că mă scutur. 

— Ei, am încercat și eu, așa, să-mi închipui ce-ar fi putut să ţi se 
întâmple așa de rău în legătură cu oamenii. 

Pfff, hai c-am scos-o la ţanc la liman! 

Odette trage adânc aer în piept. 

— Lucrurile stau în felul următor: n-am fost întotdeauna o pisică de 
pripas, aşa cum m-ai cunoscut tu. Am avut și eu înainte parte de o 
stăpână iubitoare, de o casă frumoasă, cu o canapea dintre cele moi şi 
de un castronel plin întotdeauna ochi. Şi am chiar un pedigri adevărat, 
fiindcă m-am născut într-o vestită crescătorie de pisici. 

MIAUUUU! Am știut-o eu: Odette asta, e o doamnă în toată regula! 
Că de cum am văzut-o prima dată, am ghicit eu că sub blana ei se 
ascunde mai mult decât o pisică de curte, vagaboandă. Fiindcă pentru 
așa ceva, eu unul, Winston Churchill, am nas, nu glumă! 

— Iar, acolo, în casa stăpânei mele, nici nu eram singura pisică. Cu 
mine mai era o pereche de lăbuţe moi: ale prietenei mele Rosie. Și amân- 
două ne bucuram de o viață atât de frumoasă! Mergătoarea noastră pe 
două picioare era o doamnă în vârstă. Noi două eram bucuria vieţii ei 
şi eram răsfățate și îngrijite. 

Odette face o pauză, părând să se lase în voia amintirii acelor timpuri 
minunate. 

— Şi pe urmă? mă arăt eu curios. 

Privirea lui Odette se întunecă. 

— Pe urmă, stăpâna noastră s-a îmbolnăvit rău de tot. Şi, din zi în 
zi, i s-a făcut tot mai rău, atât de rău că ajunsese aproape să nu mai fie 
în stare să se dea jos din pat. Iar noi ne așezam pe cuvertura cu care sta 
învelită, ca să-i ţinem de urât. În tot timpul acela trecea în vizită pe 
acolo, din ce în ce mai des, o domnișoară, nepoată de-a doamnei în 
vârstă. Îi făcea bătrânei cumpărăturile și, când şi când, îi mai citea câte 
ceva din cele scrise prin ziare. Unde mai pui că, atunci când stăpâna 
noastră era trează și în stare să privească în jur, tânăra se juca până și 
cu noi. | 

Gânditor, mă scarpin cu o gheară pe după ureche. 

— Păi, până aici totul sună mai degrabă ca şi când în trecut n-ai fi 
avut de-a face decât cu oameni de treabă. 

Odette scutură din cap. 

— Stai şi-așteaptă, Winston. Fiindcă, din nefericire, așa de bune şi 
de frumoase n-au rămas lucrurile. Și eu, şi Rosie ne-am dat seama până 
la urmă că nepoata aceea nu era chiar așa de treabă cum se arătase 
aproape tot timpul. Uneori, pierdea timpul prin grădină, obișnuind să 
vorbească acolo la telefon. Și anume cu prietenul ei, unul care, din când 
în când, trecea şi el pe la noi. 

Îmi strâmb capul şi-o privesc pieziş pe Odette. 

— Ei, şi tu acum. Oamenilor, și mai cu seamă femeilor, le place să 
vorbească la telefon. E-adevărat, așa o purtare poate să deranjeze 

deseori, dar cred că aşa ceva nu poate fi privit neapărat ca un semn 
serios al slăbiciunii de caracter. 

—.Dar nici eu nu vreau să spun asta! 

Miorlau! Hai că acum glasul lui Odette începe să sune bine. 

— Ştiu și eu că celor mai multe dintre femei le place să tot dea 
telefoane. Chiar aşa de picată din lună nu-s nici eu. Vorba e ce anume 
spunea atunci când era cu telefonul la ureche. Și zicea că ar fi putut să 
moştenească toţi banii stăpânei mele dacă se îngrijea şi ea nițeluş de 
bătrână în perioada cu pricina. Pe de altă parte, zicea și că o enervau 
de fapt la culme toate poveștile pe care i le înşira stăpâna noastră, numai 
că trebuia să le mai înghită o vreme. 

— Dar ce-i aia „să moştenescă“? încerc eu să aflu de la Odette. 

— Păi, cred că la oameni lucrurile stau cam așa: atunci când unul 
dintre ei moare, lucrurile lui le capătă un altul. Asta înseamnă să 
moşteneșşti. 

— Bine, dar de ce înainte de moarte trebuie să te porţi frumos cu cel 
care urmează să se prăpădească? Vreau să spun, acela care urmează să 
fie mort tot nu mai poate face nimic cu lucrurile alea şi nici nu poate 
hotărî pe mâinile cui să-ncapă ele. 

Chiar dacă încă arăta ea mohorâtă, Odette nu poate să nu 
chicotească. 

— Nu, lucrul ăsta îl hotărăsc oamenii, fireşte, înainte să moară. 
Adică, atunci când încă mai sunt în viață, stabilesc cine-s aceia care ar 
urma să primească lucrurile lor. 

Rămân tot nedumerit. 

— Și zici că funcţionează? Că doar n-or să mai fie deloc în stare să 
controleze cum urmează să se petreacă lucrurile. Ce se-ntâmplă dacă 
nimeni nu respectă treaba asta? 

— Ba da, ba da, Winston. Funcţionează. Că mergătorii ăştia pe două 
picioare scriu totul înainte să moară, iar cele scrise se numesc testament. 
Și toată lumea trebuie să respecte testamentul. lar dacă se găsește 

vreunul care să nu-l respecte, atunci ceilalți oameni au grijă să-i facă 
numai necazuri. 

— Aha. Ciudată chestie. Şi eu, care mi-am zis mereu că, odată ajuns 
la marele Dumnezeu al pisicilor, acolo, în Rai, puţin mi-ar păsa de fapt 
cine s-ar folosi de scândura mea de ascuţit ghearele. 

Odette îşi fâţâie coada de colo-colo. 

— Bine, dar tu eşti un motan. Oamenii sunt altfel. Şi oricum, 
întotdeauna ei ţin mult la lucrurile lor. Ei, în orice caz, se zice c-ar fi 
bine, se-nţelege, să fii drăguţ cu cineva la ale cărui lucruri râvneşti. 
Pricepi? 

Miaun şi eu, dându-i dreptate: 

— E limpede. Acum am înţeles. Adică, vrei să spui că nepoata aia se 
purta frumos cu stăpâna ta numai fiindcă ar fi vrut să moştenească ceva. 

— Exact. Şi aşa, pe furiș, atunci când credea ea că sărmana mea 
stăpână nu-şi dădea seama, se vântura prin toată casa, măsurând 
camerele de-a lungul și de-a latul. Şi, simțind şi eu, şi Rosie că ceva nu 
mirosea deloc a bine, am tras amândouă nădejde ca stăpâna noastră să 
se facă cât mai curând bine. 

— Şi? 

— Niciun şi. Din nefericire, bătrânei doamne nu i-a mers deloc mai 
bine şi, într-o zi, a murit. Şi-aşa ne-am trezit singure cu nepoata aceea. 

— Care, de îndată, nu s-a mai arătat a fi deloc cumsecade, nu-i așa? 

— Că bine zici. Pe dată nu s-a mai purtat deloc ca un om de treabă. 
Nici vorbă să se mai joace cu noi și, începând de-atunci, și porţiile de 
mâncare ni s-au împuţinat simţitor, mâncare care oricum ajunsese să 
fie numai la conservă. Şi eu, şi Rosie am fost sigure: cât de curând, tipa 
ar fi urmat să ne ducă la adăpostul pentru animale, ca să poată locui în 
toată casa aceea mare fără noi, numai ea și prietenul ei. 

— Aoleu, la adăpostul pentru animale? Grozăvie curată! 

Odette își scutură capul. 

— Stai să vezi, că ce-a urmat a fost chiar mai rău. Într-o zi, vine ea, 

nepoata, acasă, parcă turbată de mânie. Şi s-a pus să ţipe la noi şi să ne 
bălăcărească, ba chiar să și arunce după noi cu te miri ce. Noi două n-am 
priceput nimic şi ne-am speriat bine de tot, că doar nu făcusem nimic 
rău! În orice caz, până la urmă a pus laba pe noi și ne-a vârât cu de-a 
sila într-o cutie de metal, peste gura căreia a încropit ea un capac, pe 
care l-a prins zdravăn. Înăuntru era întuneric beznă, iar eu şi Rosie eram 
peste poate de înspăimântate. 

— Nu! rostesc și eu, arătându-mă revoltat. De ce s-or purta unii 
oameni în halul ăsta? 

— Chiar aşa a fost. Numai că nici așa ceva nu avea să se dovedească 
a fi cel mai rău. 

— Miorlau! Pe sfânta mea tăviță cu nisip! Dar ce-a putut să se mai 
întâmple? 

— A băgat cutia de metal într-o mașină, și dusă a fost, cu noi cu tot. 
Şi-am ajuns hăt departe, fiindcă şi mersul cu mașina a ţinut o groază. 
Şi când, în sfârşit, ne-am oprit, a înhățat cutia aceea, a scos-o din mașină 
şi-a lăsat-o acolo, în drum. 

— ŞI... Şi pe urmă? 

— Pe urmă pur şi simplu a luat-o din loc. 

— O clipită numai! Adică pur şi simplu a plecat fără voi? 

— Chiar aşa. Aşa se face că rămăsesem singure-singurele închise în 
cutia aceea. Fără nimic de mâncare. Și fără vreo picătură de apă. În 
clipele cu pricina ne-a fost limpede că ne aştepta un sfârșit dintre cele 
mai urâte. Închise într-o cutie de metal, rece și întunecoasă. 

Un fior de gheață mă încearcă în lungul spinării şi simt cum mi se 
zburlesc toate firele de păr din blană, dinspre vârful cozii către ceafă. 
Cum pot face unii oamenii asemenea lucruri groaznice? 

— Mai pe urmă, avea să se petreacă însă altceva: după un timp, cât 
o adevărată veșnicie, am auzit un zgomot şi amândouă... 

— Ei bine, turtureilor, sunteți gata s-ascultați? se aude glasul Kirei, 
care își face apariţia în sufragerie, ducând la subraţ un teanc de petice 

de hârtie. Tocmai am copiat anunţul nostru în cincizeci de exemplare. 
Tu, Winston, sigur o să vrei să fii de față atunci când o să le punem prin 
diferite locuri, nu? 

Odette îmi aruncă o privire. 

— O să-ți spun altă dată povestea până la capăt. Hai, fă bine şi mergi 
și lipeşte anunţurile alea. 

Cu vorbele astea, sare de pe canapea. O, nu! Trebuie să aflu neapărat 
cum se termină totul! 


O femeie hapsână. 
Sau un bărbat hapsân? 


Abătut, mă lupt cu zăpada pe urmele Kirei. Oare câte 1S 
bilețele din acelea vom fi pus deja? Habar n-am. Cam după 
al treizecilea copac m-am oprit din numărat. Sigur, ţinem cu tot 
dinadinsul să-l prindem pe dușmanul pisicilor, motiv pentru care şi 
acțiunea asta a copiilor e una înțeleaptă, după cum tot atât de limpede 
e şi că e grozav că fac parte din echipă. Numai că în clipele acelea aș fi 
preferat să stau întins pe canapea şi să aflu continuarea poveștii începute 
de Odette. Trebuie să fi fost careva care să le fi scos pe Odette şi pe Rosie 
din cutia aceea, slăvit fie Dumnezeul pisicilor! 

— Hei, copii! ne strigă un bătrân cu barbă aflat ceva mai în urmă, 
pe partea cealaltă a străzii. 

Kira se întoarce. 

— Da? 

— Tocmai am citit bileţelul vostru. Aşteptaţi o clipă! 

Ne-ajunge din urmă, traversând cu paşi grăbiţi. Îl privesc curios. 
Poartă pe cap o bonetă tricotată, e înfăşurat într-o haină groasă, iar în 
jurul gâtului are încolăcit un fular destul de lung. Şi așa, deodată, simt 
cum mă ia din nou cu frig. Miorlau! Vreau şi eu acasă! Urăsc iarna asta! 

De cum a ajuns bătrânul înaintea noastră, am putut vedea că barba 
îi fusese năpădită de mici cristale de gheaţă. Sfântă sardină în ulei! Poate 
că şi blana mea a înghețat în același hal! 

— Carevasăzică, vreți să ştiţi dacă a văzut careva ceva suspect, nu? 

Copiii dădură din capete. 

— Da, rosti Tom. 

— Foarte bine, fiindcă nu mai târziu decât alaltăieri am văzut o 
femeie care a scos dintr-o cutie oarece cocoloașe de mâncare și le-a 
presărat pe o alee. Și a făcut asta mai cu seamă prin preajma copacilor 
şi a colţurilor caselor. La început, nu mi s-a părut nimic nelalocul lui. 
Am crezut că presăra grăunţe pentru păsări sau aşa ceva. Mai pe urmă, 
m-am uitat mai atent și cred că era vorba de pește! Sardine în ulei! 
De-a dreptul scârbos! 

Mă uit mirat în sus, la omul nostru. Cum adică scârbos? Gustos! Se 
prea poate să nu fi fost sardinele alea vreo mâncare de-a păsărilor, dar 
gustoase trebuie să fi fost neapărat! 

Kira, Tom şi Pauli par totuși să înţeleagă imediat cam ce vrea să 
spună bătrânul. Ca la un semn, trag tustrei aer în piept, iar Pauli prinde 
prima glas: 

— Sardine în ulei! Păi, e limpede! Trebuie să fi fost taman momelile 
alea otrăvite! 

Vai de mine, motan nătâng ce sunt! Păi, bineînţeles, hai c-acum îmi 
pică şi mie fisa! Alea erau momelile! Iar omul din fața mea dăduse cu 
ochii de dușmanul pisicilor. Şi, ca să fiu mai precis, peste dușmanca 
pisicilor. Că doar vorbise despre o femeie, nu? 

— Şi ce s-a mai întâmplat? stăruie Kira. 

Omul ridică din umeri. 

— Păi, nimic. Mai întâi, m-am gândit şi eu să strâng bucăţile alea de 
peşte și să le arunc la gunoi, dar eram cam grăbit şi nici n-aveam la mine 
vreo batistă sau ceva asemănător, în care să fi înfăşurat chestiile alea 
slinoase. După cum nici n-aveam chef să-mi mai și miroasă palmele. 

Pfff, oamenii ăștia! Pur și simplu habar n-au ei ce chestie ca lumea 
sunt mirosurile! Lăsând însă cu totul la o parte treaba asta, dacă omul 
o văzuse pe făptașa noastră acum două zile pe undeva prin preajmă, 

atunci se cheamă că suntem pe urmele ei, şi chiar binișor de tot! Ceea 
ce înseamnă c-ar trebui să fie o joacă de copil să punem laba pe 
ticăloasă! 

— Puteţi să ne povestiţi cam cum arăta femeia? întreabă Tom, cu 
pixul și carneţelul lui deja la vedere. 

Bătrânul ridică încă o dată din umeri. 

— Păi ca o femeie. Mai degrabă tânără, aş zice. Dar foarte sigur nu 
sunt, că iarna toți ne imbrăcăm mai gros, de nici nu mai izbutim să ne 
mai recunoaștem între noi. 

Tom se-apucă să scârțâie pe hârtie. 

— Poate v-aduceţi aminte de culoarea părului? 

Drept răspuns, primeşte dinspre bătrân un clătinat de cap. 

— Nu, nu-mi amintesc, fiindcă femeia purta pe cap o căciulă. Îmi 
pare rău, dar mai multe nici nu-mi mai vin în minte. Dacă se întâmplă 
totuși să-mi amintesc, vă dau eu de veste. Doar mi-am notat numărul 
vostru de telefon. Sper s-o scoateţi la capăt! Bietele animale! Ce nerozie! 

Ne salută, dând scurt din cap, după care se întoarce pe trotuarul 
celălalt. 

Kira, Tom și Pauli se strâng la un loc. 

— Bun. Măcar știm acum că trebuie să căutăm o femeie. Tot e ceva, 
spune Pauli. Și când te gândeşti că nici n-am apucat să împrăştiem bine 
bilețelele alea. Asta îmi pare de-a dreptul un supersucces! 

— Mda, să zicem. Dar numai dacă sardinele alea în ulei or fi fost 
otrăvite, i-o trântește Tom. De fapt, tot ce știm e că o femeie a împrăștiat 
ceva pe jos, prin diferite locuri. Poate că nu voia decât să le vină în ajutor 
amărâtelor ălora de animale, acum, de când a venit iarna. Așa că n-aş 
zice decât că ar fi vorba de un început de bănuială. | 

Ceilalți doi dau din cap dându-i dreptate, când, din buzunarul hainei 
Kirei, se aude un țârâit. 

— Telefonul cel nou! izbucnește ea, agitată și scotocind după aparat. 

Sfântă sardină în ulei! Așa ceva nu poate să însemne decât că încă 

cineva ne caută în legătură cu anunţul acela, fiindcă şi numărul ăsta de 
telefon e numai pe anunţurile alea şi deloc prin alte părți! 

— Alo, aici e Kira! se prezintă prietena mea. 

— Pune-l şi tu pe difuzor, îi şuieră Pauli, în timp ce Kira apasă la 
iuțeală pe una dintre tastele noului aparat. 

De la celălalt capăt al legăturii se aude un glas de puştoaică: 

— Alo, aici e Arzu. V-am sunat în legătură cu cel care chinuiește 
animalele. Cred că l-am văzut. 

„L-am“? Pe el, adică. Și eu care credeam că suntem pe urmele unei 
femei! Până şi detectivii mei mergători pe două picioare fac fețe-feţe. 

— De curând, la noi pe stradă, am văzut un tip care a împrăștiat pe 
jos bucăţi de lebărvurșt. 

— Un tip? Adică sigur un bărbat? se interesează Kira. 

— Da, sigur e vorba de-un bărbat. Am văzut de la balcon cum a 
aruncat ceva pe spațiul verde. Am coborât imediat şi m-am uitat mai bine 
la bucățile alea, fiindcă totul mi s-a părut cât se poate de ciudat. Şi era 
vorba de lebărvurşt, amestecat cu niște grăunţe pestrițe. Am luat de-acolo 
o bucăţică și i-am arătat-o lui taică-meu. Şi el a zis că grăunţele cu pricina 
ar fi fost ca să omoare melcii și ar fi fost otrăvitoare. 

Kira trage cu nădejde aer în piept. l 

— Vedeţi! Nu-i un zvon! Bucățile alea chiar erau otrăvite! Smintitul 
ăla care urăște animalele chiar există! Și ați dat telefon la poliție, Arzu? 

— Da, am dat. Au zis că şi-au notat și-o să se ocupe de toată treaba. 
Ceva mai târziu a trecut pe la fața locului o patrulă, iar polițiștii au 
cercetat spațiul verde şi şi-au notat tot ce le-am spus c-am văzut. Și-au 
mai şi strâns și luat cu ei toate bucăţile rămase. 

— Şi pe urmă? 

— Cum? 

— Adică ați mai auzit ceva de la poliţie? mai întreabă Kira o dată. 

— Nu. Din păcate, nu. Dar de când cu asta, stau cu ochii pe şoricarul 
nostru. C-ar fi groaznic dacă ar păţi ceva! 

Acum, se bagă-n vorbă şi Tom: 

— Alo, Arzu, aici e Tom, un prieten de-al Kirei. Ai putea să-mi spui 
mai multe despre cum arăta bărbatul acela? 

— Hm. Ar fi cam greu. Eu eram în balcon, iar tipul era destul de 
departe. Aș zice însă că era, aşa, între două vârste. Și că avea barbă. Alte 
chestii nu mi-au sărit în ochi. 

— OK, mulțumesc! Dacă-ţi mai aminteşti totuşi ceva, sună-ne. 

— Așa o să fac, pa-pa! 

Tom mai scrijeleşte ceva în carneţelul lui, după care răsuflă, se 
scarpină în cap şi îşi face ochii roată. 

— Bun. Prin urmare, căutăm o femeie, care însă ar putea foarte bine 
să fie un bărbat. Hai că-i din ce în ce mai bine! 

Kira şi Pauli își clatină capetele, în timp ce eu unul mă mulţumesc 
să miorlăi nedumerit. Un bărbat, o femeie, doi martori, şi două păreri: 
una hăis, alta cea. Așa se face că, din păcate, primele informații mai 
mult încurcă decât să lămurească. Iar bestia care chinuieşte animalele 
nu se lasă așa de ușor prinsă precum mi-am închipuit. 

— Atunci eu zic să facem după cum urmează, cuvântează Pauli. Mai 
întâi, mergem şi noi să bem undeva câte o ciocolată fierbinte, prilej cu 
care ne sfătuim şi vedem ce-i de făcut mai departe. Că-mi simt deja 
celulele nervoase cum intră-n congelare. Iar asta zău că nu face bine la 

În bistroul lui Sandro e cald și plăcut. Kira, pe care Sandro o cunoaşte 
din niște excursii întâmplătoare făcute cu Werner și cu Ana, a propus 
să pună la dezgheţat celulele nervoase ale lui Pauli. Şi o face exact în 
localul italianului, fiindcă oricum, întorcându-ne de la acţiunea noastră 


vânat răufăcători! 

de răspândire a anunţului, am trecut taman prin fața bistroului. Acum, 
copiii stau tolăniți în jurul unei mese și sorb alene din ciocolatele lor 
fierbinți garnisite cu frişcă. Pe frigul ăsta e o idee genială, cu toate că, 
sincer să fiu, mai mult m-ar interesa ce ofertă ar avea prea-amabilul 
Sandro pentru un motan înțepenit de frig. Miorlăind, mă frec de 
picioarele lui. 

Drept care italianul îşi pleacă ochii către mine. 

— A, il gatto nero este din nuovo pe-aiceea! Este si la tine frigo? 

M-apuc şi torc, aşa, din răsputeri. 

— Hm. Eu zico că lapte prea caldo no facea bene la motano. Poate 
că ceva de mâncare ţi-ar pica molto bene, amico mio!? 

Sfârrrr, sfârrr, SFÂRRR! Omul ăsta ştie ca nimeni altul ce-și doresc 
pisicile! 

— Allora?, poate puţino vitello tonnato? 

Tresar. Nu cumva e vorba de lucrul acela, pe care l-am mâncat de 
curând, înainte să m-apuce durerile alea groaznice de burtă? Pe de altă 
parte însă, chestia fusese al naibii de gustoasă şi unde mai pui că și 
Werner fusese sigur că durerile alea de burtă mi se trăseseră mai 
degrabă de la copiii Beatei. 

Sandro îmi aşază un mic bol cu cărniță de vițeluș în sos de ton direct 
sub nasul meu atât de fin. Miroase pur şi simplu dumnezeieşte! Nu mă 
pot stăpâni şi iau o mică înghițitură. Miau! Vai, dar cât de gustoasă e! 
Lacom, dau iama şi termin și restul. La cât e de gustos, așa ceva nu poate 
fi în ruptul capului otrăvit! 

Sandro râde, după care îmi mai pune puţin în bolul de porțelan. Rad 
noua porție imediat, fără să las vreo urmă. Am impresia că m-aș putea 
obişnui cu bucătăria italienilor! Ce-ar fi dacă ar face rost şi babuşca de 
o carte de bucate italienești? Cuget un pic la cum aș putea s-o fac pe 


! „Prietene“ (în it. în original). 
2 „Atunci“ (în it. în original). 

bătrână să se gândească la asta, dar imediat alung gândul. Fiindcă cine 
s-ar încumeta vreodată să-i dea de înţeles babușcăi că nu se împacă prea 
bine cu mărețul ei talent la gătit, n-ar face decât să-şi pună viața-n joc... 


Un vis urât 


se repetă 


2 ` Mă trezesc tremurând din toate cele și, rând pe rând, 
simt cum mă ia ba cu cald, ba cu frig. Nu-nu, ăsta nu-i vis, 


de-așa ceva îmi dau seama imediat! Din păcate, sunt niște dureri de 
burtă cât se poate de adevărate și cât se poate de urâte! Pe sfânta mea 
tăviță cu nisip! Vitello tonnato ăla trebuie să fi fost otrăvit! Mă chinui şi 
ies până la urmă din coşuleț şi mă gândesc s-ajung din nou la Kira. 
Numai că podeaua se clatină în asemenea hal sub mine, că nu-s în stare 
să fac nici doi paşi unul după altul. Şi, în acelaşi timp, am senzația că 
pereţii din hol se adună înspre mine amenințători. Să mă strivească, nu 
alta. Ce mai, totu-i groaznic! 

Cumva, izbutesc totuși să mă târăsc până în camera Kirei și, măcar 
într-o privință, am şi eu noroc: Kira nu s-a culcat încă. Citește. De cum 
mă pun deznădăjduit pe miorlăit, mă şi zărește. 

— Vai de mine şi de mine, Winston! Ce-ai mai păţit? Arăţi îngrozitor 
şi mai şi tremuri tot! 

Sare din pat şi mă ia în braţe. Se-apucă apoi să mă liniștească, 
mângâindu-mă pe cap, pe partea stângă și pe cea dreaptă, după care se 
uită la mine mai atent. 

— Măi, dar și inimioara-ți bate ca nebuna! Mi-e teamă că acum chiar 
că trebuie să le spun şi celor mari din casă, chiar dacă nu-ţi face nicio 
plăcere să mergi la doctorul veterinar! 

În fine, îmi las capul să-mi atârne, fix înainte ca o nou crampă să mă 
scuture ca lumea. Acum știu că puţin îmi mai pasă ce-o să se întâmple 
cu mine. Că mai important e să înceteze odată durerile astea. 

Kira mă aşază pe patul ei, după care iese din cameră ca o zvârlugă și 
se întoarce aproape tot atât de iute, târând-o după ea pe Ana. 

— Uită-te şi tu, mamă, cât de rău îi e lui Winston! A mai fost el așa 
de curând, numai că azi pare să-i fie chiar mai rău. Cred că e foarte, 
chiar foarte bolnav și trebuie ajutat de urgenţă! 

Ana se aşază lângă mine pe marginea patului, și-și plimbă grijulie 
mâna peste creştetul capului meu. 

— Winston, arăţi de-mi vine să-ţi plâng de milă! Și în ce hal tremuri! 
Tare mi-e teamă că trebuie să mergem cu tine direct la spital. Sper să 
existe așa ceva, chiar și pentru pisici. Ştie el Werner, cu siguranță. O să-l 
întreb. 

Nu trec nici treizeci de secunde şi, la căpătâiul patului meu de 
suferinţă, se înființează colocatarul meu, Werner în persoană. 

— Dumnezeule mare! Ce-i cu tine, motănelul meu? 

Kira ridică din umeri. 

— Zău dacă ştiu ce are. Şi duminică s-a simțit tot aşa de rău. La 
început, m-am întrebat dacă nu cumva o fi mâncat vreo momeală 
otrăvită. Numai că de data asta, am fost toată ziulica împreună şi știu 
precis că n-a mâncat nimic de pe stradă. În afară de asta, i-am atras 
atenția în mod deosebit în legătură dușmanul pisicilor. Așa că ştie că 
pe-afară n-are voie să mănânce de pe jos. 

Cu coada ochiului, apuc să văd cum Ana și Werner fac schimb de 
semne discrete şi, în ciuda situaţiei serioase, mai și zâmbesc. Miorlau! 
Câtă obrăznicie! Ăştia chiar nu cred câtuși de puţin că sunt în stare s-o 
înţeleg pe Kira, prietena mea cea mai bună. Dacă nu m-ar chinui 
durerile astea cumplite, ce-aş mai pufni și-aș mai scuipa şi eu, de mama 
focului! Dar așa, las să-mi scape doar un scâncet. 

Werner se așază lângă Ana și se-apucă şi el să mă mângâie. 

— N-are nicio importanţă. O să-i dau telefon imediat doamnei 
doctor Wilmes. 

Ana dă neîncrezătoare din cap. 

— Tu nu te uiţi cât e ceasul? Aproape nouă jumate. Cabinetele 
medicale veterinare s-au închis de mult, sigur n-ajungi tu să mai prinzi 
vreunul deschis. Sper ca măcar să existe vreun serviciu clinic veterinar 
de urgenţă sau vreo clinică veterinară! 

— Ana, ai încredere în ce-ţi spun! Am numărul de telefon personal 
al doamnei doctor Wilmes. O s-o sun acasă și-o s-o rog să se întoarcă 
la cabinet. Doar e o urgenţă şi ea îl ştie pe Winston. 

Sfântă sardină în ulei! În sfârşit o rază de lumină! Fireşte că, dacă 
mă întrebi, nu-mi face nicio plăcere să merg la doctorul veterinar. Dar, 
dacă tot e să merg, atunci să fie la doamna doctor Wilmes! Că ea e 
mereu foarte grijulie cu mine! 

Numai că, în loc să se bucure pentru mine, Ana îi aruncă lui Werner 
o căutătură dintre cele mai urâcioase. 

— De unde până unde ai tu numărul de telefon personal al doamnei 
doctor Wilmes? 

Werner îşi arată podul palmelor. 

— Asta chiar că n-are nicio importanţă! Mult mai important e că îl 
am. Şi, în mod cât se poate de evident, ăsta e un lucru foarte bun. Sun 

Până aici mi-a fost. Chiar că nu mai am nicio scăpare. Iată că mi-a 
sunat și ultimul cesuleț din viață. Și nici măcar n-am parte de aste ultime 
clipe întins pe canapeaua mea de-acasă, locul meu preferat, plăcut, 
moale și scăldat de razele soarelui, în mijlocul celor din familie, care să 
se strângă în jurul meu pentru a-şi lua rămas bun. Nu-nu, ceasul îmi 

sună în timp ce stau întins pe tăblia cea rece a mesei de consultații a 
doamnei Wilmes, doctorul veterinar. 

Pe de altă parte însă, mai bine să-mi fie curmată acum scurta viață 
de motan decât să fiu silit s-o ţin tot într-un chin. Am niște dureri de 
burtă așa de cumplite, de parcă-aș sta să mă rup în bucăţi de-a binelea. 
Werner Hagedorn, credinciosul meu prieten mergător pe două picioare, 
m-a adus aici imediat ce am simțit cum mă ia cu amețeală. N-apucam 
bine să fac un pas, că mă şi prăbuşeam la pământ. Acum s-a postat lângă 
masă şi mă mângâie pe cap, încercând să mă liniștească. Citesc însă pe 
fața lui că se teme pentru viața mea. Până și pe Kira, cea mai bună 
prietenă a mea dintre oameni, sunt gata s-o înece lacrimile. Tot drumul 
până aici, m-a ţinut numai în poala ei și m-a mângăâiat. Cam așa de rău 
stau lucrurile în ceea ce mă priveşte. Miorlau! 

Când doamna doctor încearcă să-mi pipăie burtica, mă zbat, dau 
din lăbuţe, şi, cu ultimele puteri, izbutesc să scap din mâinile ei. Istovit 
la culme, rămân apoi întins pe o parte. Doctorița profită de ocazie și 
îmi vâră în ochi lumina unei lanterne. Pe lângă asta, mai și mormăie 
ceva, așa, ca pentru ea, ceva ce pare să sune ca un „Aoleu!“ sau un „Vai 
de mine!“. Ceea ce nici nu mă miră, că doar ştiu prea bine că-s mai 
aproape de moarte decât de viață. 

Până la urmă, doamna doctor Wilmes își drege glasul: 

— Domnule profesor Hagedorn, rostește ea, cu glas care-i sună cât 
se poate de serios, teamă mi-e că Winston a fost otrăvit. Sau cel puțin 
că a mâncat ceva ce pentru pisici e ca o otravă. În orice caz, pupilele 
arată de parcă i s-ar fi dat niscaiva droguri. Aşa că acum n-avem ce face 
şi trebuie să-i golim stomacul. Trag însă nădejde să-l mai pot salva. 

Pe Kira o podidesc lacrimile de-a binelea și până și Werner simte 
nevoia să tragă adânc aer în piept. 

Eu unul sunt prea slăbit ca să răspund în vreun fel. Dar dacă 
milostivul Dumnezeu al pisicilor o vrea acum să mă ia la el, facă-se voia 
lui. Cine și-ar fi închipuit că voi avea parte de-așa un sfârșit urât! Doar 

cu ceva zile în urmă totul era cum nu se poate mai bine. Stăteam tolănit 
în tihnă pe minunăţia noastră de canapea din Hochalle de la numărul 
106 A, din Hamburg. În jurul meu lumea se agita nevoie mare, ca-n 
fiecare an de altfel, cu prilejul petrecerii de familie în stil hagedornic. 
Să fi ştiut că asta urma să fie ultima mea petrecere din viață şi astea, 
ultimele zile petrecute alături de cei dragi mie, zău dacă n-aş fi profitat 
mai mult de ele. Din nefericire, e prea târziu pentru asta. Vezi-ţi de viața 
ta, lume frumoasă! Și tu, Hamburg, perla mea, trăieşte-ți şi tu viata mai 
departe! 

— O să-i dau acum lui Winston ceva care să-l liniștească, şi-așa nici 
n-o să simtă nimic din ce-o să-i facem. 

Kira ridică privirea. 

— Vreţi să spuneţi că-i faceți o anestezie generală? Eu am auzit că 
aşa ceva ar fi foarte periculos pentru pisici! 

Milostiv zeu al pisicilor! NU! Nu şi asta! N-am niciun chef să mai 
fiu chinuit acum cu lucruri aşa de primejdioase! Miorlau, miorlau, 
miaaauuuuu! 

Doamna doctor Wilmes mă mângâie ușor pe cap. 

— Nu-ţi face griji, Winston! Asta nu-i deloc periculos pentru tine. 
Numai aşa, ca o pişcătură mică, și pur și simplu n-o să mai simţi mai 
nimic din tot ce-o să-ți facem. Îţi promit că n-o să doară deloc! 

Mai fac o încercare să-mi salt capul, dar nu mai am niciun pic de 
putere. După care urmează pișcătura de care tocmai îmi spusese 
doamna doctor, iar lumea din jurul meu se scufundă într-o negură 
groasă. 


Ce bine că o pisică are nouă vieți! 


Dar și prieteni adevărați. lar uneori 


că e chiar și-un câine prin preajmă! 


Se face din nou lumină în jurul meu. Şi, la drept vorbind, totu-i 

Chiar mult prea luminos. Aproape orbitor de luminos! Să fi ajuns 
deja în raiul pisicilor și nu peste mult timp am să dau ochii și cu cel care 
m-a făcut? Îmi fac iute socoteala dacă, în viaţa mea atât de scurtă, mai 
mult am păcătuit sau am făcut mai mult fapte bune. Poate c-oi fi umblat 
și eu puţin cu nasul pe sus, dar, una peste alta, cred că am fost totuși de 
treabă și gata să sar în ajutorul celor din jur. Sau mai știi? Poate că drept 
răsplată am să primesc o porţie serioasă de ficat de pasăre gătit. Sau 
poate că o să mă aleg cu o minunată mustrare și-o să zbor de îndată din 
raiul pisicilor? 

Acum se apleacă înspre mine o făptură uriașă, impunătoare. Învă- 
luită în raze de lumină, făptura cu pricina răcnește la mine. Sfântă 
sardină în ulei, e groasă rău! 

— Winstooon! Cum simte la tine? 

Miau! Glasul ăsta, care vine dinspre dumnezeul pisicilor, îmi pare 
uimitor de cunoscut. 

— i-am gătit terci de fulgi de ovez. Lasă ca nu mai e mult și-o să 
faci mai bine, sărmane mârrrtan! 

De unde până unde să fi gătit milostivul dumnezeu al pisicilor, 
special pentru mine, terci de fulgi de ovăz? Darămite să mai vorbească 
cu accent rusesc? Nu-mi trebuie decât vreo zece secunde ca să macin 

în cap asemenea informaţii, după care mă şi luminez la mintea mea de 
pisică! 

Unu la mână: sunt încă în viață! Doi la mână: babușca e cea care stă 
acum lângă mine. Trei la mână: mă aflu acasă, întins din nou pe canapea, 
iar soarele străluceşte prin sticla ferestrei. Că de-aia e așa de multă 
lumină în jur. Dar şi pentru că babușca asta, precum îi e obiceiul, poartă 
un pulover ornat cu paiete scânteietoare, și făptura ei e învăluită în raze 
de lumină, mai ales atunci când se postează direct în fața ferestrei. 

Ei, şi-aşa se face că un bolovan cât toate zilele mi se ia de pe 
inimioara-mi de motan. Ura! Sunt din nou acasă! Din toate alea nouă 
vieţi de pisică ale mele, am mai rămas cu cel puţin opt! Mă-ntind din 
toate încheieturile. Chiar așa, mă simt eu, ce-i drept, încă slăbit, dar uite 
că mă pot mişca din nou, fără cine știe ce dureri. Fantastic! Ce mai, ziua 
de azi e o minunăţie de zi! 

— Hai, mârrrtan, hai să duc la tine in bucătaria! 

Cu asemenea vorbe rostite, babuşca mă saltă cu băgare de seamă și 
mă poartă până în bucătărie. Odată ajunși acolo, mă așază cu mare grijă 
pe podea. Parcă i-ar fi fost teamă ca nu cumva, peste noapte, să fi ajuns 
iar în starea aia deplorabilă. În împrejurări obișnuite, zău dacă nu m-ar 
fi trecut toate bănuielile în legătură cu atâta gingășie. Cum zic ei, mer- 
gătorii pe două picioare? Brânză bună în burduf de câine, lucru care 
pare să i se potrivească babuşcăi ca o mănușă. 

Mai apoi, bătrâna ia oala de pe aragaz, toarnă cu un polonic ceva în 
castronelul meu și îl împinge către mine. Adulmec neîncrezător. Chestia 
din castronel nu arată tocmai îmbietor. Cumva... foarte terciuită! Bleah! 
Și, la urma urmelor, nici nu mi-e poftă de-așa ceva, fiindcă nici nu mi-e 
foame. Așa că-mi întorc capul într-o parte. Numai că, firește, babușca 
n-are de gând să lase lucrurile aşa. Împinge castronelul și mai aproape 
de mine și se-apucă să mă dăscălească. 

— Winstoon, trebuie să te faci sănătos şi în puterrre! Că doar trebuie 
ajutat la Kira și prinsul ticălosului de rrrăufăcătorrr! Hai, hai! 

Mai amuşin o dată, după care îmi iau inima-n dinţi şi gust din terciul 
cu pricina. Miorlau! Ce să mai zic? Zău dacă nu-i bun la gust! Și se simte 
așa de moale în gură și ușor dulceag. Fie-fie, n-o fi foc dac-o să-nghit 
olecuţă. Iar pe chestia asta o să se bucure sigur şi babușca! 

În aceeaşi clipă, apare și Kira în bucătărie. 

— În sfârşit, ești din nou pe picioarele tale, Winston! mă salută ea 
cu avânt, lăsându-se în genunchi lângă mine. 

— Copile! o mustră babușca pe loc. Lasă mârrrtan sa mănânce 
liniștit! 

— Clar, îl las! Sunt însă așaaaaa de bucuroasă! Că doar mi-am făcut 
atâtea griji! Și, pe lângă mine, și Tom, și Pauli. Și-ar fi vrut să treacă şi 
ei neapărat pe aici, cu mine, după şcoală, numai că le-am spus şi eu că 
pentru vizite e poate puţin cam devreme. 

Dau din cap şi torc. Are dreptate Kira. Că acum, aşa, numai cu ea și 
cu babuşca alături, mă simt tare fericit. 

— Am făcut totuşi o excepţie şi-am adus pe cineva cu mine. Şi-acest 
cineva te-așteaptă în sufragerie. 

Curios, îmi răsucesc capul în direcția ușii de la bucătărie, după care 
îi arunc Kirei o privire întrebătoare. Ei, dar despre cine poate fi vorba? 
Şi se pare că nici babușca n-ar şti cum stau lucrurile, căci o priveşte pe 
Kira la fel de încurcată ca şi mine. 

Kira râde. | 

— Hai, Winston. Hai că te duc eu dincolo, la întâlnire. 

Nici n-am trecut noi bine de uşa de la sufragerie, c-am şi zărit cine 
şedea pe canapea: Odette! Odette a mea! 

De bucurie, mai c-aș fi sărit de urgenţă Kirei și-aș fi luat-o la fugă înspre 
Odette. Numai că, în starea în care mă aflam, cred că n-aş fi ajuns să 
fac niciun metru și m-aș fi prăbuşit jalnic pe covor. Ce mai, o privelişte 
deloc potrivită unui erou ca mine, una pe care, în niciun caz, n-aş fi 
vrut să i-o ofer lui Odette! 

În loc de toate astea, vine Odette către mine, sărind de pe canapea 

ca să mă întâmpine și pare la fel de nerăbdătoare precum m-arăt şi eu! 

— Hei, Winston! Cum îți mai merge? Mi-a povestit Kira cât de rău 
ţi-a fost. Nu cumva ai înfulecat vreo momeală? Că de-aşa ceva nu l-aș 
fi crezut în stare decât pe grăsanul ăla de Spike! l 

S-a oprit şi stă în fund înaintea Kirei şi toarce către mine. 

— Nu, bineînţeles că n-am înghiţit nicio momeală. Cred că m-am 
otrăvit cu altceva. Slavă Domnului, pe Winston Churchill nu-l pui tu la 
pământ cu una, cu două, că uite, mi-am revenit și mi-s aproape ca nou. 

Odette mă fixează din priviri. 

— Hm, mie, uneia, îmi pare c-ai fi mai degrabă încă sleit de puteri, 
Winston sărmane! 

Acum, Kira se apleacă către Odette, ca să ne putem şi noi privi direct 
bot în bot. Mi-o fi plăcând mie să-mi las mintea s-o ia razna, fiindcă, 
de fapt, mă simt încă slăbit, dar parcă și Odette asta chiar îmi aruncă o 
privire drăgăstoasă. Miorlau! Și, aşa, pe dată, mă și simt o mie la sută 
mai bine! 

— Aşa, şi-acum gata cu adulmecatul, țuşti pe canapea, motan suferind, 
hotărăşte Kira cu veselie în glas și mă aşază pe locul meu preferat. 

— Hai şi tu, Odette, poţi să te aşezi liniștită alături. Că după așa o 
noapte groaznică, i-ar prinde bine şi lui Winston ceva momente de 
relaxare, nu crezi? 

Torc zgomotos, întru totul de acord. Dintr-un salt, Odette ajunge 
lângă mine. 

— Şi, Winston, după ce o să termin cu masa de prânz și cu temele 
pentru acasă, mai spune Kira, trebuie să stăm de vorbă şi să lămurim 
cum ai ajuns de-ai băgat în tine blestemăţia aia de otravă. Nu-mi iese 
deloc din minte gândul că la mijloc n-ar fi vorba numai de un singur 
făptaş. Iar chestia asta nu-mi place chiar deloc! 

— N-aş putea să-ţi spun cât am rămas eu și Rosie în cutia aceea, 
spune Odette de pe canapea. Începe deci să povestească ce s-a mai 
întâmplat în povestea aceea urâtă din trecutul ei. 

Acum, chiar dacă și eu însumi tocmai am trecut printr-o treabă 
urâtă, tot am impresia că un stomac stricat ca al meu nu-i nici pe 
departe la fel de îngrozitor precum ceea ce i-a fost dat lui Odette să 
îndure. 

— La un moment dat, pierdusem complet noțiunea timpului. Așa 
că nici acum nu ştiu câte zile şi câte nopţi am petrecut acolo. Foamea 
ne dădea teribil de furcă, dar cea mai rea şi mai rea era setea. Ce n-am 
mai fi dat şi noi pentru vreo câteva picături de ploaie! Dar n-am avut 
parte nici de picătura a mai mică, nici măcar atunci când a plouat cu 
găleata. Ploaia n-a făcut decât să bată darabana în capacul cutiei. 
Uneori, aveam impresia că auzeam pași. Și-atunci ne puneam și noi pe 
mieunat cât ne ţineau piepturile. Numai că nu s-a întâmplat nimic. 

Mă trec toţi fiorii. E totuşi bine de ştiut că, într-un fel sau altul, 
Odette şi Rosie trebuie să fi fost salvate, că altfel nici c-aş fi fost în stare 
să ascult mai departe toată povestea asta. 

— La un moment dat, puterile au lăsat-o într-atât pe Rosie, încât pur 
şi simplu s-a chircit pe fundul cutiei şi a adormit. Fireşte, până atunci 
ne încurajasem noi una pe cealaltă, dar acum nu mai avea niciun pic 
de vlagă în ea. lar eu m-am simțit îngrozitor de singură și, într-un târziu, 
m-am întins și eu pe jos. 

Odette trage adânc aer în piept. 

— Îmi luasem deja adio de la viaţă. 

O vreme, nu mai scoatem amândoi niciun cuvânt. După care, Odette 
îi dă înainte: 


— Așa a şi ajuns să mi se arate în vis o namilă de câine, care mă 

amuşina, cu gând să mă înfulece. Iar eu nu aveam cum să fug, de parcă 
aş fi fost înțepenită. Mă smucea şi mă lătra, iar eu îl scuipam, fără însă 
să mă pot mișca. Şi l-am scuipat eu și l-am tot scuipat... până când însă, 
deodată, am înţeles că totul nu era deloc un vis! Pe acolo chiar dădea 
târcoale un câine, care trăgea de cutia noastră! Bineînţeles că nu aveam 
cum să-l văd, dar de mirosit o puteam face. Şi-atunci mi-a venit ideea 
salvatoare: mi-am amintit că, mai totdeauna, câinii ăștia nu pleacă ei 
brambura fără să fie însoțiți de vreun om. Și mi-am mai amintit un 
lucru, şi anume că atunci când câinele tot întârzie şi nu se întoarce, omul 
sigur vine să-l caute. Dacă ar veni acum, poate că ar da peste cutia 
noastră şi ne-ar găsi şi pe noi! 

Am încuviinţat, dând din cap. 

— Aşa-i, sună cât se poate de logic. Şi ce-ai făcut atunci? . 

— Mi-am adunat toate puterile rămase şi m-am pus pe mieunat și 
pe pufnit și scuipat. Ca nu cumva câinele s-o ia din loc! L-am mai și 
făcut în toate felurile şi am sperat că o să se simtă jignit și-o să rămână 
prin preajmă. L-am făcut „potaie proastă“, „nătâng”, „javră fără minte, 
„împuţit“ şi câte şi mai câte. A mers de minune. Câinele chiar s-a în- 
furiat teribil şi a mârâit întruna pe lângă cutie, încercând s-o desfacă. 

Hai că m-am convins! Chiar așa, pusă la cea mai mare încercare şi 
la capătul puterilor, Odette e așa de neînchipuit de deşteaptă! 

— Ei şi, la un moment dat, am auzit în sfârşit glas de om strigând: 
„Hasso, vino aici! Hasso, pe unde te-ai băgat?“. Cred că niciodată n-am 
fost într-atât de fericită să aud un glas omenesc! 

— Şi ce s-a întâmplat mai departe? 

— Omul chiar a venit până la cutia noastră. Slavă Domnului, câinele 
a continuat să mârâie, ceea ce l-a făcut pe omul acela să se uite mai atent 
la cutie şi să încerce imediat să-i deschidă capacul. Numai că nu era 
deloc floare la ureche, că nemiloasa aia de nepoată închisese capacul cu 
un lacăt. Recunosc, mi-a fost teamă că omul ar fi putut să nu se mai 
sinchisească atâta și să ne lase acolo. Aşa că m-am pus și eu iar pe 

mieunat și pe pufnit. Şi, chiar dacă de felul lor oamenii stau așaaa prost 
cu auzul, el a auzit zarva făcută de mine. 

Pfff, halal poveste! Numai ascultând-o şi simt că o iau razna! 

— Oricum, s-a apucat să strige cât îl ţinea gura. Mai întâi: „Aoleu, 
Dumnezeule!“ Şi apoi către un altul: „Karl, ia vino repede-ncoace! Și 
adu cu tine și cutia cu scule din mașină! Am dat peste o treabă urâtă!“ 
Chiar astea i-au fost cuvintele și n-am să le uit cât oi trăi. 

— Şi pe urmă? 

— După o vreme, am auzit din nou paşi. Apoi am simțit pe cineva 
apucând cu putere cutia, hotărât s-o desfacă. Iar pe noi, înăuntru, ne-a 
zgâlțâit şi ne-a smucit de ne săreau capacele. Până la urmă însă, a 
desfăcut capacul cutiei, iar eu ştiu c-am fost orbită de strălucirea luminii 
de afară. Dar am fost superfericită! 

— Pfff, chiar că totul s-a petrecut, așa, în ultima secundă! Dar ce 
poveste înfiorătoare! Ei, dar cine s-ar fi gândit că, una peste alta, 
eliberarea i se mai datora și unui câine! 

Odette dă din cap. 

— Ai dreptate, cui să-i fi trecut prin cap aşa ceva? Dar nici că mi- 
am închipuit că niște oameni ar fi în stare să le facă unor pisici aşa ceva! 

— Şi mai departe cum a fost? V-au luat cu ei oamenii aceia? Şi ce 
s-a-ntâmplat cu Rosie? 

Odette cade câteva clipe pe gânduri. 

— Oamenii au luat cutia, cu tot cu noi înăuntru, şi au dus-o în 
mașină. Rosie tot nu apucase să scoată încă vreun sunet, dar cel puţin 
o auzeam cum respira. Își pierduse cunoștința. Unul dintre oameni i-a 
spus celuilalt că cel mai bine era să ne ducă la un adăpost pentru 
animale, că acolo sigur avea să fie şi un doctor veterinar. 

Odette râde şi nu prea. 

— Dacă înainte combinaţiile astea de cuvinte, „adăpost pentru 
animale“ şi „doctor veterinar“, m-ar fi făcut ca, de groaza lor, să sar din 
mașină, acum ele îmi sunau în urechi ca o muzică. 

Mda, îmi închipui eu ce vrea să spună Odette. Că şi eu m-aș fi simţit 
la fel. 

— Din nefericire, adăpostul pentru animale nu s-a arătat a fi ultima 
mea oprire în toată aventura, rostește Odette şi suspină; răsucindu-și 
mai apoi capul într-o parte. 

— Nu? Păi, ce-a mai fost după aia? Dar cu Rosie ce s-a întâmplat? 
Haide, vreau să aflu totul, o zoresc eu pe Odette. 

— Nuuu, Winston, restul o să ţi-l povestesc după ce... 

Hei! Când adică? Că doar sunt curios! 

— ...După ce o să aflăm de ce ţi-a fost astă-noapte așa de rău. Şi cred 
că prietena ta, Kira, vrea să stea serios de vorbă cu tine tocmai în 
privința asta! Că doar ţi-a şi atras atenţia. 

Odette toarce, căci se vede treaba că a zărit-o pe Kira înaintea mea. Kira 
e într-adevăr în preajmă, proțăpită în faţa canapelei și aruncându-mi o 
privire cât se poate de întrebătoare. Acum, oricât de mult aș îndrăgi-o 
eu pe Kira, ce-o fi având și ea - pe sfânta mea tăviţă cu nisip! — de apare 
taman atunci când urma partea cea mai palpitantă a poveștii. 


Vitello tonnato. 
Vitello tonnato? 


Vitello tonnato! 


— Prin urmare, eşti sigur-sigur şi mai şi juri pe iubita ta 
scândură de ascuţit ghearele că n-ai mâncat nimic de pe jos, de pe 
stradă? 

Kira mă priveşte cum nu se poate mai aspru, drept care încuviinţez 
dând din cap și mai ridic şi laba dreaptă din față. Am văzut eu chestia 
asta odată, într-o emisiune de la televizor, una în care erau mulți oameni 
într-o sală, înaintea cărora stăteau trei inşi îmbrăcaţi în negru. Ăstora 
în negru trebuia să li se jure că li se va spune adevărul și numai adevărul. 
Ridicatul mâinii întărea cumva veridicitatea deplină a mărturiei și 
dădea, aşa, un aer solemn, chestie pentru care m-am apucat şi eu să fac 
la fel. 

Fireşte, Kira nu pricepe câtuşi de puţin chestia cu solemnitatea, aşa 
că pe ea o umflă râsul, de mama focului. Până şi Odette se-apucă să se 
rostogolească veselă de pe-o parte pe alta, distrându-se din plin. Jignit, 
las laba în jos. Lipsă de bun-simţ! 

— Bine, dar cum ai putut să bagi în tine otrava aia? 

Îmi las capul să cadă într-o parte. Bineînţeles că și eu m-am gândit 
la asta şi, între timp, mie unuia cazul mi-e cât se poate de limpede. Chiar 
limpede precum apa de izvor: numai de la vitello tonnato ăla trebuie să 
mi se fi tras! Oricât mi-ar fi plăcut mie să pun tot răul de pe lume în 
cârca Beatei și a odraslelor ei prost-crescute, sunt sigur totuşi că nu ei 

sunt vinovaţi de durerile mele de burtă. Nu-nu, vitello tonnato trebuie 
să fi fost. Cum să fac însă acum și să-i dau de înţeles Kirei așa ceva? 

O vreme stau încă şi mă mai socotesc dacă aş putea să mimez cumva 
cuvântul vitello sau dacă n-ar fi mai bine să apuc ceva de scris într-o 
labă şi cine știe dacă nu i-ar trece Kirei ceva ajutător prin cap. 

— OK, dacă mă gândesc eu ceva mai bine, atunci aş zice că şi după 
petrecerea de Advent!, dar și ieri ai mâncat ceva gătit la Sandro. Şi 
anume chestia aia cu sos de ton. Şi, de fiecare dată, ceva mai târziu, 
ajungeai să te simți rău. Ha! Păi, asta e! strigă ea şi iese ca o vijelie din 
sufragerie. 

Odette se uită la mine cu o mutră întrebătoare. 

— Ce chestie cu sos de ton? 

— Ei, e un fel de mâncare deosebit de gustos, pe care l-au născocit 
oamenii ăștia: friptură cu sos de ton. Am avut de curând şi pe-aici așa 
ceva, când cu vizita rudelor lui Werner, când Ana şi babușca nu erau 
acasă şi de-aia nici n-a avut cine să gătească. Şi exact din aceeași chestie 
am mâncat şi ieri când, după acţiunea cu anunțul, am intrat în 
restaurantul cel mic al lui Sandro, ca să ne mai încălzim. 

Odette se arată mirată. 

— Acţiunea cu anunțul? Dar despre ce acțiune e vorba? 

Cerule, se vede că Odette a fost plecată ceva mai mult! N-a aflat de 
niciunele! 

— Păi în legătură cu duşmanul ăla al pisicilor! Doar v-am povestit 
de el. Kirei, lui Pauli și lui Tom le-a venit ideea să împrăștie niște bileţele, 
prin care să atragă atenția asupra celui care chinuieşte animalele. În 
anunţurile astea e trecut şi un număr de telefon mobil, la care oricine 
poate anunța te miri ce fapte suspecte de care ar avea cunoştinţă. 

— Adică la poliţie? 


! Perioadă de patru săptămâni care, în canonul confesiunii creștine catolice şi protestante, 
precede sărbătoarea Crăciunului. 

— Nu, la noi. 

— La noi? Ce, tu știi să foloseşti un telefon? 

— Da. Ääă... adică nu! Adică: vreau să spun că lumea îi poate suna 
pe copii, că n-am zis „la noi“ decât așa, fiindcă suntem și noi o echipă, 
nu? 

— Părerea mea e că oamenii și animalele nu prea pot alcătui echipe. 

Sfântă sardină în ulei! Pe lângă toate cele, Odette asta mai poate fi şi 
încăpăţânată! Bine, fie, povestea ei, chiar dacă n-o ştiu eu încă până la 
capăt, este, cum nu se poate mai tristă. Dar nu toți mergătorii ăştia pe 
două picioare sunt așa! Ai mei, din fericire, nici pe departe! Că-n ruptul 
capului nu m-ar lăsa ei vreodată închis într-o cutie, pe cine ştie ce 
coclauri. 

Kira se întoarce în sufragerie și, de data asta, l-a adus cu ea și pe 
Werner. 

— Werner, am aflat între timp care a fost mâncarea otrăvită! 

— Păi, zi odată! Despre ce e vorba? o întreabă şi Werner. 

— Despre feliile alea de friptură în sos de ton, din care a mâncat 
Winston după masa de Advent de duminica trecută. E sigur-sigur! 

Werner se scarpină în creştetul capului. 

— Dar pe-asta de unde ai mai scos-o? C-au trecut doar câteva zile 
de la petrecerea aia. Aşa că durerile de burtă de azi-noapte ale lui 
Winston n-au cum să aibă vreo legătură cu vitello ăla. 

Kira scutură din cap. 

— Nu, nu vorbesc despre petrecerea aia. Cu toate că și-atunci, 
duminică noaptea, l-au chinuit durerile de burtă. Bine, nu au fost atât 
de groaznice precum cele de azi-noapte, dar suficient cât să vină la mine 
în cameră şi să aud toată noaptea cum i-au chiorăit maţele. Ieri însă a 
mâncat din nou vitello tonnato la Sandro. Cam ciudat, nu crezi? 

Werner face ochii mari. 

— Chiar că-i ciudat. Şi-atunci, din două una. Ori Winston este 
alergic la carnea de ton, cu toate că sigur ar fi descoperit ea, doamna 

doctor Wilmes, vreo reacţie alergică. Ceea ce-nseamnă că asta iese din 
discuţie. Ori vitello ăla era otrăvit sau stricat. Şi prima, şi-a doua oară. 

Odette se trage mai aproape de mine. 

— Ce-i aia „alergic“? vrea să afle şi ea. 

Coada mi se zbate când într-o parte, când în cealaltă, căci am căzut 
pe gânduri. 

— Cred că e atunci când cineva nu suportă un lucru. Îl mănânci și 
pe urmă începi să te simţi rău, cu toate că lucrul cu pricina nu e stricat 
sau otrăvit. Sau cum ar sta lucrurile cu tine și cu mergătorii pe două 
picioare. Cei mai mulți dintre ei sunt cu totul de treabă. Tu însă, nu te 
împaci deloc cu niciunul. Așa că s-ar zice c-ai fi alergică la ei. 

— Aha. 

Și asta-i tot ce are de spus. Poate că exemplul meu cu mergătorii pe 
două picioare i s-a părut prostie curată. 

— Şi cum aflăm noi dacă lucrurile nu erau în ordine cu vitello ăsta 
nici a doua oară? îl întreabă Kira pe Werner. 

Profesorul cugetă câteva clipe. 

— Păi, aş avea eu o idee. Presupune însă din partea mea un sacrificiu 
deeestul de mare. Chiar mare de tot! mai spune el și face o pauză mică, 
ca înaintea unei dezvăluiri senzaţionale. 

— Şi care ar fi aia, mă rog? se interesează Kira, în timp ce eu unul 
mă arăt cât se poate de revoltat, că doar și pentru Werner ăsta, niciun 
sacrificiu n-ar trebui să fie îndeajuns de mare pentru credinciosul său 
motan, Winston Churchill! 

— Păi e vorba că eu n-am gustat din vitello. Şi-ar fi trebuit, adică, să-i 
fi întrebat pe ceilalți invitați dacă ei au pus gura pe aşa ceva. Că nici 
Winston n-a fost singurul căruia i-a fost rău. Ca să aflu însă asta, ar 
trebui s-o sun pe cumnata mea, Beate. 

Aha! Carevasăzică mai sunt și sacrificii cu adevărat URIAŞE. 

Ştiţi cum se zice: o nenorocire nu vine niciodată singură. N-au trecut 
nici cinci minute de când Werner a sunat-o pe Beate, că s-a şi înființat 
la noi acasă și s-a proptit pe canapea. Din păcate, era pe undeva prin 
preajmă şi s-a gândit ea, aşa, deodată, ca împreună cu copiii să-mi facă 
o vizită, ca la căpătâiul bolnavului. 

Așa că iată-mă zăcând pe aceeaşi canapea, deloc liniştit și relaxat, în 
braţele celor două gemene. De cum le-a văzut pe fetițe, şmechera de 
Odette a și tulit-o. Aşa-i când eşti un motan semiotrăvit şi ţi-a pierit 
agerimea aia de pisică sănătoasă. i 

Aşa c-am ajuns singura victimă a copiilor, care par foarte convinși 
că pisicile nu mai pot de fericire atunci când sunt strânse tare în brațe. 
Eu unul, aproape sugrumat, mă văd legănat necontenit când de una, 
când de cealaltă copilă. Şi îmi mai și plâng de milă, așa, fără nicio noimă 
(la fel ca mama lor): „săraca pisică“, „săraca pisică“. 

„Ajutor! Încetaţi!“ îmi vine să răcnesc cât mă ţin puterile, că m-a 
luat rău cu ameţeală de la atâta legănat. Dar poate că ameţeala vine şi 
de la pălăvrăgeala care se revarsă din gura Beatei și care nici n-are de 
gând să mai termine. 

— Werner, tu chiar vrei să spui c-am fost otrăviţi cu toţii? De Sandro 
ăsta? Așa ceva chiar că-i nemaipomenit! Trebuie să te duci imediat la 
poliţie. La poliţie, Werner! Auzi? 

Werner suspină spăşit. Pesemne că, între timp, se căieşte că i-a trecut 
prin cap s-o întrebe pe Beate dacă ea şi familia ei au mâncat duminică 
vitello tonnato. 

— Beate, înainte de orice, o să mă duc şi-o să vorbesc personal cu 
Sandro. ÎI cunosc de mai bine de douăzeci de ani şi n-am deloc de gând 
să dau imediat fuga la poliţie. 

Beate se schimbă la faţă. 

— Cum adică nu imediat? Şi, mă rog, cam ce-ar mai trebui să se 
întâmple ca să pricepi şi tu odată? Nepoţii tăi au fost victimele unei 
tentative ticăloase de otrăvire! Iar luni, când am încercat să-ţi spun, nici 
n-ai vrut s-auzi de-aşa ceva. A trebuit să se îmbolnăvească motanul ca 
să te mişti şi tu. Să-ţi fie ruşine, Werner! Cât de egoist ai ajuns! O spun 
acum și-o s-o spun la nesfârșit: ai ajuns o ciudăţenie de burlac. Hm, de 
parcă ar mai trebui să mire pe cineva! Trăieşti aici de unul singur, cu 
un motan, așa că de ce ne-om mai întreba... 

— Ia stai puțin, întrerupe Werner discursul fără capăt al Beatei, că 
doar locuim în casa asta patru persoane: Ana, fata ei, mama Anei și eu. 

Beate scutură din cap. 

— De parcă astea ar conta. Nu-i destul că-ți laşi îngrijitoarea şi 
plodul ei să locuiască aici şi că ele nu fac decât să profite de mărinimia 
ta, dar mai și... 

Chiar în clipa aceea intră și Ana în sufragerie, iar după trăsăturile 
încremenite ale chipului ei, îmi dau seama c-a auzit totul, cuvânt cu 
cuvânt. Acum să vezi încurcătură! 

Până și Werner pare să se fi prins de cât de serioasă era situaţia, căci, 
încurcat, priveşte când la Ana, când la Beate. Izbutesc şi eu să mă 
eliberez până la urmă din strânsoarea brațelor uneia dintre puștoaice 
şi, dintr-un salt, sunt pe podea. Dacă se iscă vreo răzmeriţă pe-aici vreau 
ca măcar să mă pot ascunde pe sub canapea. 

Ana trage adânc aer în piept, după care i se adresează lui Werner: 

— Werner, spune-i! 

Beate priveşte mirată. 

— Mai înainte de toate, mai c-aş zice măcar un „bună ziua“! Ce-ar 
trebui să-mi zici, Werner? 

Colocatarului meu pare să-i fi pierit însă graiul: 

— Ăăă... eu... ăăă... e tot ce-i iese din gură. 

— Werner! strigă Ana, fără pic de milă. 

— Xăăm, bâiguie el, păi, Beate, chestia e că... ăăă... 

Acum își iese și Ana din ţâţâni. 

— Hai că mi-ajunge! Stabilisem ceva, Werner. Îți aduci aminte? Seara 
de ajun? Dar dacă nu te ţii de ceea ce am hotărât şi n-ai de gând să-i 
spui cumnatei tale despre noi doi, atunci între noi totul s-a terminat! 

Werner sare ca ars și face un pas spre ea. 

— Bine, draga mea! 

Beatei îi cade faţa. 

— „Draga mea“? Werner, n-ai vrea tu să-mi explicit şi mie ce se 
petrece aici? 

Werner își face scurt o socoteală, după care o prinde pe Ana pe după 
umăr și o priveşte pe Beate drept în ochi. 

— Ana este prietena mea, adică noi doi suntem împreună. Și ne-am 
bucura dacă anul acesta am sărbători ajunul Crăciunului cu toată 
familia laolaltă, aici, la noi acasă. 

Stau și mă gândesc cam cum s-ar putea descrie mai bine ce se 
întâmplă cu Beate şi cu mutra ei. Cred că cel mai bine i s-ar potrivi 
femeii ăsteia expresia „ca viţelul la poarta nouă“. 


O scrisoare misterioasă. 
Și un plan pe cinste. Atenţie: 


e vorba în el şi de o bunică bolnavă 


O zi mai târziu, mă simt muuult mai bine 
așa că, dacă tot s-a hotărât Werner să-i facă lui Sandro o 
vizită înainte de prânz, sunt gata să-l însoțesc. Poate dacă dă 
ochii cu victima lui, îl apucă şi pe răufăcătorul ăsta mustrările de 
conștiință! Dar şi Kira face parte din delegaţie, că doar nimeni nu-i 
otrăvește motanul preferat fără să-şi primească pedeapsa cuvenită! 

De cum trecem tustrei pragul localului lui Sandro, acesta ne 
întâmpină salutându-ne în felul său, prietenos: 

— Werner, ciao! Come stai?! 

— Nu prea bine! mârâie Werner. 

Sandro îl priveşte surprins, după care căutătura lui se cam întunecă, 
de parcă ar fi avut o vagă bănuială despre problema noastră. Şi nici nu-i 
de mirare, că doar amestecătorul ăsta iscusit de otrăvuri o fi ştiind el ce 
i-a putut pielea. 

— Sandro, trebuie să stăm de vorbă. În localul ăsta al tău e ceva în 
neregulă. Mai precis, e ceva în neregulă cu felul ăla de mâncare, cu 
vitello tonatto. Părerea mea e c-a fost otrăvit. Uite, alaltăieri, Winston a 
fost cât pe-aci să moară după ce-a gustat din el şi-a trebuit să-și petreacă 
noaptea la clinica veterinară. Și eu pe lângă el. N-a fost bine deloc! 


! „Ce mai faci?“ (în it. în original). 

Pe dată se aşterne o tăcere apăsătoare, iar Sandro pleacă ochii în 
pământ. 

— Mda, adica, chiar ca imi parrre rau! Mi dispiace!! Dar cum așa, 
otrrravit? Poate erea numai stricato, no? 

Werner scutură din cap. 

— Winston a mâncat asta în două rânduri. Şi în porţii diferite, 
înţelegi? Duminica trecută şi alaltăieri. Ca să nu mai spun că dumi- 
nica a mâncat din felul ăsta şi cumnata mea, și până și ei i-a fost rău. 
Deci: ce se întâmplă aici, la tine? Hai, s-aud! 

Sandro înghite în sec, după care, punând o mână pe unul dintre 
umerii lui Werner, îl trage pe acesta puțin mai aproape de el. 

— Hai să vieni cu mine în spate, la birrroul. Trrrebuie zico la tine 
una poveste despre ceva. 

După care îl trage pe Werner după el. Trec prin fața tejghelei unde 
îţi ţinea casieria şi prin faţa vitrinei, în care stăteau la vedere toate 
bunătăţile, iar apoi ies pe ușa batantă, care dă în bucătărie. Eu şi Kira 
ne ţinem scai de cei doi, până când, în sfârșit, ajungem cu toţii într-o 
încăpere mică, fără niciun ochi de geam, în care nu se află decât o masă 
de scris, un telefon şi un calculator. 

Sandro închide ușa în urma noastră, după care, trăgând adânc aer 
în piept, începe: 

— Werner, sono şi io şantajato! Cineva vrea să m-aducă in sapa di 
lemno! Uită-te și tu! 

Trage de sertarul mesei de scris, scoate de-acolo mai multe plicuri 
şi i le îndeasă lui Werner în mână. La început, acesta se uită la ele 
încurcat, dar apoi scoate dintr-unul un bileţel, pe care îl citește la 
repezeală. 

— Ah, cerule mare! exclamă, după care rămâne cu gura căscată și-i 


piere și glasul. 


1 „Îmi pare rău!“ (în it. în original) 

Miorlăi şi eu către Kira, ceva de genul: „Hei, ia-mă și pe mine-n braţe! 
Că de-aici, de jos, nu văd deloc ce scrie în bileţelul ăla“. Prietena mea 
pricepe pe dată ce vreau şi mă saltă de jos. Şi-așa ajung să mă zgâiesc şi 
eu la foaia de hârtie, aflată încă în mâinile lui Werner. La drept vorbind, 
nici nu-i scrisă ca lumea, ci mai degrabă... lipită. Literele sunt lipite, 
decupate de cineva, fără doar şi poate, dintr-un ziar. 

Dar aşa un scris parc-am mai văzut eu pe undeva. La fel arăta și scri- 
soarea şantajistului care o răpise pe Emilia, colega de clasă a Kirei. Asta 
însă chiar mă încurcă... Ce, şi-aici să fi fost cineva răpit? Nu cumva 
răpitul e chiar bucătarul lui Sandro? Şi nu cumva din cauza asta Sandro 
se vede silit acum să gătească el însuși? Poate că, din nebăgare de seamă, 
așa a şi ajuns să-și otrăvească clienții. 

Werner îşi regăseşte glasul: 

— Eşti şantajat? Îi ameninţă vreo primejdie pe clienţii tăi? Bine, dar 
de ce nu mi-ai spus până acum? Că doar suntem prieteni! 

Sandro ridică din umeri. Pare neajutorat și, pe deasupra, trist. Eu, în 
schimb, n-am nicio părere. Și asta fiindcă nici n-am apucat să citesc 
scrisorica aceea. Cum s-o fac pe Kira să priceapă că ar face bine să pună 
mâna pe foaia aia? Cu grijă mare, îmi înfig ușurel ghearele la subrațul ei. 
Poate c-o pricepe semnul. 

— Au, Winston! Ce, nu ţi-e bine? Motan prost-crescut, ce-ţi veni să 
mă zgârii în halul ăsta? Doare! 

Revoltată, Kira mă pune din nou jos, pe podea. OK. Se vede treaba 
că n-a-nţeles semnul meu delicat. Aşa că, jignit, m-apuc şi miorlăi. Nici 
nu se sinchiseşte de mine și-și freacă braţul. 

— Ce s-a întâmplat, Werner? se-arată ea interesată să afle. 

— Hai că-ţi citesc eu repede. 

Mă rog, fie şi-așa. Cumva tot oi ajunge eu la ceea ce mă interesează! 

— Carevasăzică, aici zice aşa: 

SANDRO, DACĂ ŢII LA VIAȚA 
ŞI LA SĂNĂTATEA CLIENȚILOR TĂI: 
50 000 DE EURO, BANI GHEAŢĂ. SÂMBĂTA VIITOARE! 
ALTFEL, AM SĂ-ȚI OTRĂVESC TOATĂ MÂNCAREA!!! 
URMEAZĂ ALTE VEȘTI! 


Înspăimântată, Kira duce mâna la gură. Sandro clatină din cap, iar 
mie-mi pare că văd cum i se preling lacrimi la colțurile ochilor. Sfântă 
sardină în ulei! Dacă și pe oamenii ăștia mari îi podidește plânsul, 
înseamnă că-i groasă rău de tot! 

— Si, si, terribile! Iste grande catastrofa! Zău dacă ştiu ce sa facio. 
Nicio vorba să am 50 000 de euro! Așa că nici n-aîn plătit nimic. Şi-a 
mai venit una scrisore, ca să pono la banii într-un punga şi punga la 
pubela de gunoaie din curte, dar eu n-am facut ce ziceea. C-am sperato 
c-ar fi numai proasta la gluma, dar acum, că mi-ai istorisit-o tu că la 
tua famiglia! a ajuns bolnavi, acum chiar ca m-am infricosato si io de-a 
bineleea. Şi pe urma si gatto nero: terribile! Veramente terribile! Îmi pare 
la mine asaaa de rau! 

Werner scutură din cap. 

— Sandro, Sandro, vrei să-mi spui că ştiai că cineva te şantajează, că 
cineva te ameninţă c-o să-ți otrăvească clienții... şi tu ai stat cu mâinile 
în sân? Şi n-ai făcut nimic? Ba mai mult, ai sperat că totul n-a fost decât 
o glumă proastă? 

— Păi da, dar am şi controlat tutto cu multa atenţione. Şi am 
cumparato numai proaspat și dopo aceea bine incuiate in dulap. 
Mi-am ziso doar că, daca spun la poliţia, atunci ei inchide la ristorante 
mio, no? Și tocmai cuando infloreşte la afacerile de Crăciuno, daca nu 
m-aleg si io cu ceva mai molto parale, atunci chiar ca se-alege praful de 
afacerea mia! Iste luna cea mai importante de la tot anul! Capisce? 


' „Familia ta“ (în it. în original). 

Capisce? Cine sau ce-o mai fi și asta? Cine sau ce-o mai fi şi „afacerile 
de Crăciuno“? Parcă stabiliserăm între noi, pisicile, că cei mai mulţi 
oameni sărbătoresc de Crăciun nașterea salvatorului lumii. Și asta nu-i 
deloc vreo afacere... Sau, mai ştii, poate-o trebui, într-un fel sau altul, 
să plătești pentru treaba asta? Adică te pomenești c-o fi vorba de 
salvarea lumii, dar numai dacă bagi mâna-n buzunar și plăteşti înainte 
vreo cincizeci de euro? Ca motan ce mă aflu, pot doar să clatin revoltat 
din cap! Uneori chestiile astea ale oamenilor mai că îmi zbârlesc 
mustățile! 

— Degeaba, Sandro. Vitello ăla a fost, fără îndoială, otrăvit. Și cel 
mai bine ai face să suni chiar acum la poliţie şi să povestești totul. O să 
ştie ei, cu siguranță, ce-i de făcut. 

— No, no, prego!! Te rog, nu! De como o s-apara la poliţie in ristorante 
mio, atunci s-a zis-o cu tutto! Con siguranţa! se plânge Sandro, cu glas 
complet deznădăjduit. 

Werner suspină. 

— Da, dar ce-ai vrea să faci altceva? S-aștepţi până când mai dă 
careva peste cine ştie ce necaz? Ai vreun plan, ceva? 

Sandro scutură din cap şi răspunde abia auzit: 

— No, din pecate no. l 

În discuţia celor doi se bagă acum şi Kira: 

— Am putea să încercăm noi să-l ajutăm pe Sandro. Că doar am 
rezolvat până acum câteva cazuri serioase. Şi unde mai pui că am făcut- 
o chiar mai repede decât poliţia. Serios! 

— Ai putea să incerci, mica signorina?? întreabă Sandro, cu glas care 
pare să sune că ar trage și el oarecare nădejde. 

Kira dă din cap şi zâmbeşte în timp ce eu, ca să întăresc spusele fetei, 
mă pun pe tors. Când are ea dreptate, chiar că are. Chiar am fost isteți, 


« 
1 „Nu, nu, te rog! 


PU) 


2 „Domnișoară 


(în it. în original). 
(în it. în original). 

mai isteţi decât cei de la poliţie. Şi - pe lăbuţele mele cele moi! — chiar 
am avut succes! 

Gânditor, Werner își scarpină bărbia. 

— Hm. Ştiu şi eu? Ce se întâmplă însă dacă, între timp, ajung să se 
îmbolnăvească și alți oameni? 

— Cu o scuză oarecare, Sandro ar putea să ţină mâine localul închis 
toată ziua. Iar în timpul ăsta ar putea să ne arate cum își pregătește 
mâncarea. Poate atunci o să ne dăm seama cum ar fi putut să ajungă 
otrava în interiorul localului. Şi, în primul rând, o să ştim despre ce fel 
de otravă e vorba. Ce mai, o să putem să ne băgăm nasurile peste tot, şi 
fără să fim deranjaţi. Sandro o să-și vadă liniștit de treabă, iar noi 
încercăm să punem mâna pe şantajist sau, mai ştii, pe șantajiști. 

Sandro dă şovăielnic din cap. 

— Da, poate no iste un plano rea. Să chem la ajutorul meu de la 
bucataria şi să stam și cu lui de vorba? 

Kira scutură cu hotărâre din cap. 

— Nu, nici vorbă de așa ceva! Cu cât ştiu mai puţini, cu-atât mai 
bine! Cine ştie dacă ne putem încrede în omul ăsta al tău sută la sută. 
Şi-acum aș zice să chibzuim bine şi să găsim un motiv ca lumea pentru 
închisul localului, așa, pe nepusă masă, după care îl anunți și pe ajutorul 
de la bucătărie, OK? 

Primul răspuns e un suspin din toți rărunchii. 

— Mă-ncredo in ajutorul de la bucataria chiar mia la suta, dar dacă 
zice aşa, mica signorina... 

— Da. Chiar așa zice! 

— Werner, la tine care e părerea? vrea şi Sandro să afle de la profesor. 

Cel întrebat încuviinţează din cap. 

— În privința asta, cam are dreptate Kira, și e foarte adevărat c-a 
fâcut ea ce-a făcut de chiar a dejucat deja vreo câteva fărădelegi. Pare 
de necrezut, dar e adevărat. Uite, aș zice s-alegem o cale de mijloc: dacă 
avem norocul ca, în următoarele patru zile, să descoperim ceva, atunci 

ne vedem fiecare de treburile noastre fără să amestecăm poliţia. Dar, 
dacă la sfârșitul celor patru zile, o să constatăm că pescuim în con- 
tinuare în ape tulburi, atunci o să-i lăsăm pe specialişti să intervină. 

— Daccordo! exclamă Sandro. Ne-am înţeles! Așa o să faciamo! 

— Aşa, şi-acum avem nevoie de scuza aia mincinoasă, ca să putem 
ţine localul închis o zi-două, ne aduce aminte Kira. 

— Ce-ar fi să zice ceva de mia nonna? Bunica mea? Spun cum ca iste 
un cazo de maladia in mia famiglia. La bunica mea simte foooarrrte, 
foooarrrte rea. Şi trebuie s-o visitare multo rapido, no? 

— Asta chiar că-i o idee nemaipomenită, Sandro! izbucnește Kira. 
Noi ne-apucăm să-ţi întoarcem tot restaurantul cu susul în jos și să 
scotocim după alimente otrăvite. Tu ne-arăţi exact de unde cumperi 
marfa, cum o pui la păstrare și cum găteşti. Poate că, în privinţa asta, 
am putea să ne folosim de o cameră de luat vederi ascunsă sau ceva de 
genul ăsta. l 

— Şi cam cum ai de gând să afli care dintre alimentele de pe-aici 
sunt otrăvite? întreabă Werner, ușor neîncrezător. 

— Păi foarte simplu! Luăm nişte probe din fiecare, după care 
urmează partea ta de contribuție, Werner. 

— Partea mea? 

— Exact. Fiindcă ai s-o rogi pe doamna doctor Wilmes să trimită 
probele astea la un laborator sau să le analizeze chiar ea. Că doar o 
cunoşti bine. Ai şi numărul ei de telefon. Uite-așa o să facem. 

Werner își freacă fruntea. 

— Păi, în primul rând: înainte să apară cine ştie ce zvonuri, să știți 
că o cunosc mai îndeaproape pe doamna doctor Wilmes numai şi 
numai fiindcă, acum vreo doi ani, am făcut cu fiul ei câteva ore de 
pregătire la fizică, înainte ca acesta să susțină examenul de bacalaureat, 
pe care, altfel, ar fi fost gata-gata să-l pice. De-atunci am ajuns să am 
numărul ei personal de telefon, nu-i vorba de nimic altceva în toată 
chestia asta! Şi în al doilea rând: la o adică, ideea cu probele e chiar una 

cât se poate de bună, dar dacă e să luăm probe din toate câte se află pe 
aici, analizele alea ar ţine o veșnicie și-ar mai costa şi o avere. Dac-am 
pune la socoteală, așa, la repezeală, câteva sute de euro pentru fiecare 
analiză, am ajunge la un total de vreo câteva mii. Şi, în afară de asta, chiar 
dac-am descoperi ceva, tot nu ne-am lămuri cum de s-a întâmplat ca 
otrava să fi ajuns aici. 

Kira lasă capul pe umăr. 

— Mda, asta cam așa-i. Uite, la așa ceva nu m-am gândit câtuși de 
puţin. Pe de altă parte, nici nu putem sta, așa, cu mâinile în sân, 
așteptând să se mai întâmple cine ştie ce! 

Werner îi dă dreptate, aprobând din cap. 

Dar Kira vine cu o propunere nouă: ° 

— Cum ar fi dacă Sandro ar reface, așa, de la zero, tot stocul de 
provizii? Aşa am putea să-i întindem șantajistului o cursă. Sandro ridică 
palmele la vedere. 

— Ma! asta inseamnă la mine molto scump! 

— E-adevărat, dar măcar ai ocazia să fii sigur că totul e în deplină 
ordine. Şi oricum, acum nu mai poți să gătești pentru clienţi. Fireşte, 
ca nu cumva să se petreacă cine ştie ce nenorocire. 

Miorlau! Hei, oameni buni! Dar asta s-a întâmplat deja! Doar că a 
trebuit să sufere un motan nevinovat! Dar pe cine să intereseze așa 
ceva?! 

— Kira, ce idee bună! o laudă Werner pe prietena mea. Dar cum ar 
putea arăta cursa? 

— Sandro, ai putea să iei în vreun fel legătura cu şantajistul ăla? 

Italianul cugetă puţin. 

— Si! lo credo că da. Ca mi-a mai scris el încă una scrisoreea. 
Momento. 

Zicând acestea, Sandro alege din sertar alt plic și i-l întinde lui 


! „Bine, dar“ (în it. în original). 

Werner. Acesta scoate scrisoarea din plic şi o citeşte cu glas tare: 


DACĂ AI BANII, PUNE-I ÎNTR-O 
PUNGĂ DE PLASTIC. VINO CU EI LA ORA 12 ÎN PARCUL 
INNOCENTIA. DACĂ O SĂ VEZI O MAȘINĂ DE GUNOI LA 
INTRAREA DINSPRE ALEEA BRAHMS, TRIMITE-MI UN 
SMS LA NUMĂRUL 0144 - 123 456 CU CUVÂNTUL „GATA“, 
DUPĂ AIA O SĂ PRIMEŞTI ALTE INDICAȚII. 


— OK, poate că şantajistul chiar poate fi contactat la numărul ăsta 
de telefon. Tu l-ai mai sunat cumva? vrea să afle Werner de la Sandro. 

Italianul scutură din cap. 

— No. La ce buono? La mine nici nu am vreun banii. Așa che nici 
n-am facut ceva. 

— Mda, probabil că nici telefonul ăsta mobil nu e activ tot timpul, 
că altfel l-ai localiza cu uşurinţă. Cu toate astea, când și când tot trebuie 
să şi-l mai deschidă ca să-l verifice. Că doar e interesat să afle dacă nu 
cumva Sandro va reacţiona totuşi în vreun fel. Tot merită o încercare... 

— Despre ce încercare ar fi vorba? întreabă Werner și Sandro într-un 
glas, unul căruia m-aș fi alăturat şi eu, dacă aș fi putut să vorbesc. 

— M-am gândit la următoarea chestie. Ce-ar fi să-i scrie Sandro 
şantajistului un SMS, prin care să-l anunţe că refuză să se lase șantajat 
şi că o să-şi schimbe complet stocul de provizii? Asta poate că l-ar stârni 
pe făptaş să facă într-un fel şi să strecoare în local otrăvurile, iar noi am 
putea să-l prindem în flagrant cu o cameră de luat vederi sau dintr-o 
ascunzătoare. Ceva de genul ăsta. Înţelegeți? Iar dacă, de exemplu, se 
dă drept client şi vâră ceva pe ascuns la bucătărie, atunci chiar că-l 
putem prinde la ţanc. 

— Ah, si! Buon idea! Este uno buona idee! Aşa să și faciamo, se 
bucură Sandro. 

Până şi Werner aprobă, dând din cap, dar nu scoate nicio vorbă. 

Cât despre mine, ce să zic? Sunt mândru, fiindcă în pielea Kirei mele 
zace pur şi simplu o adevărată agentă secretă! Aşa că sunt pe deplin 
sigur că, în scurtă vreme, o să aflăm cine-i cel care i-a făcut viaţa atât 
de grea sărmanului Sandro, DAR mai cu seamă sărmanului Winston! 


Un telefon important. 


Si nişte agenți sârguincioși 


1o 


ERS 


— Kira! Telefon vseo vremea zvanil! Mne prișlosi atvetiti.! 


Babuşca năvălește în hol şi, agitată, se fâțâie cu telefonul mobil prepaid 
încoace şi-ncolo, fluturându-l prin fața noastră. E clar că aparatul a sunat 
încontinuu și că, până la urmă, a răspuns ea. Să fie cumva vorba despre 
ceva vești noi în legătură cu dușmanul acela al animalelor? Pe sfânta mea 
tăviţă cu nisip! Între timp, tărăşenia cu vânătoarea răufăcătorului a 
devenit cam încurcată. Fiindcă acum, pe lângă necunoscutul care 
chinuieşte animalele, a mai apărut și cel care îl şantajează pe Sandro. 
Părerea mea e că echipa noastră de agenți ar trebui mărită de urgență! 
Bine că momentan putem conta pe Pauli şi 'Tom, dar şi pe cei patru cu 
mușchi tari! Nu-i vorba în niciun caz de patru supereroi plesnind de 
mușchi care, cât ai zice pește, sunt în stare să-i ia de guler pe cei care 
chinuiesc animalele, pe şantajiști sau pe alți răufăcători și să-i bage la zdup, 
ci de Spike, Caramel, Odette și umila mea persoană. Iar numele ăsta l-am 
luat şi noi după ce am hotărât ca, pe viitor, să trecem prin tot soiul de 
aventuri, care mai de care mai uimitoare. Acum, dacă mă-ntrebaţi numai 
pe mine, eu m-am băgat în chestia asta mai întâi şi mai întâi ca s-o 
impresionez pe Odette, dar firește că, într-o oarecare măsură, mă bucur 
să mai vânez și niscaiva oameni certați cu legea. 


! „Kira! Telefonul a sunat întruna. Am fost nevoită să răspund.“ (în rusă în original). 

În timp ce Pauli și Tom şi-au luat cât se poate de în serios treaba cu 
lipitul anunţurilor, se pare că, din păcate, noi, ăştia cu mușchii tari, nu 
prea ne mișcăm ca lumea. Iar asta trebuie să se schimbe cât mai curând! 
Aşa că imediat ce-mi vor ajunge la urechi informaţii noi, o să pun în 
alertă trupa pisicească. 

— Şi cine a sunat? se interesează Kira la bunica ei. 

Ea se întoarce către nepoată şi-i întinde, cu o figură plină de 
importanţă, mâna în care ţine atât telefonul mobil, cât și un bileţel. 

— Uite! A dat telefon un bărrrbat, care zice c-a mai stat el de vorrrbă 
cu voi! Zice c-a văzut iarrr pe femeie. Și c-a mai și urmărrrit-o! 

Kira face ochii mari. 

— Buni, dar asta-i chiar grozav! Şi-a aflat cumva şi unde locuieşte? 

Babușca scutură din cap. 

— Niet. Din păcate nu. Că i-a şi pirrrdut urmă. Darrr, înainte, se 
luase după ea încă de la Superrrmarkt, de unde asta cumpărrrase 
sarrrdine pe ulei. Adica, sigur e la magazin unde femeia cumparrră mai 
des. Poate că tocmai pe-acolo o să mai dea currrând peste ea! Uite, aici 
scrrris numărrr la telefon şi nume barrrbat. Spasibo!! 

Kira face un salt ușurel și se-apucă să bată din palme. 

— Winston, chiar că-i minunat! Se pare că am avut o idee genială 
cu anunţurile alea, dar și cu telefonul mobil! O să vezi tu că n-o să treacă 
mult timp şi-o s-o punem noi cu botul pe labe pe ticăloasa aia care 
chinuiește animalele! 

Să fi fost câine, evident că m-aş fi apucat să dau din coadă, fiindcă pe 
mine m-a şi cuprins bucuria. Pe de o parte, fiindcă am izbutit ca, atât de 
repede, s-o prindem cu fofârlica pe ticăloasă. Pe de altă parte, fiindcă şi 
Kira se bucură foarte tare. Firește, mă întreb în continuare ce hram o 
purta tipul care pusese momelile alea cu grăunțele pentru stârpit melcii. 
Ca să fim noi siguri-siguri, ar trebui să dăm şi de urma ăluia. 


! „Mulţumesc!“ (în rusă în original). 

E evident că, după cât mă ţin pe mine puterile s-o arăt, așa, ca motan, 
îmi iau o mutră destul de gânditoare, de-o fac pe Kira să se aplece înspre 
mine şi să mă privească mai atent. 

— Ce-i, Winston? E ceva ce nu-ţi convine? Te gândeşti la tipul cu 
bucăţile de lebărvurșt, ăla pe care l-a urmărit puştoaica, nu-i așa? Nu-ţi 
face griji, c-o să punem noi mâna şi pe ăla. Povestea asta nu-i deloc un 
caz obişnuit! Auzi, cine-ar fi crezut ca pe-aici, prin împrejurimi, să 
bântuie taman doi duşmani ai pisicilor?! 

E curată minunăţie cât de bine mă înţelege Kira, chiar dacă, de fapt, 
nici nu-mi poate citi gândurile. Torc, așa, ca să ştie şi ea c-a nimerit-o 
la marele fix. 

Kira râde. 

— Vezi tu, Winston, te cunosc eu prea bine! Și-acum să le spunem 
și lui Pauli şi lui Tom despre noutăţi şi să punem la cale un plan de 
acţiune. De acord, domnule Sforrrlock Holmes? 

Miorlăi și eu răspicat. Şi-ncă cum! 


w 


Convocată pe fugă, şedinţa noastră, a agenților, se ține de astă dată 
în cafeneaua-gelaterie Viola. Cât e vara de lungă, aici se întâlnesc copiii 
aproape zi de zi, dar nici iarna nu se face excepție, mai cu seamă că, în 
afară de îngheţată, aici se mai servesc şi vafe, mere coapte și punci, iar 
Kira, Pauli şi Tom sunt clienţi fideli. Mie unuia îmi place în mod 
deosebit la cafeneaua Viola că pe glafurile ferestrelor sunt aşternute 
nişte pernuţe, pe care mă pot culcuși în tihnă. Și asta fără ca proprietara 
atât de plină de farmec a cafenelei să se răţoiască la mine! 

Practic, de ieşirea asta din casă aş profita şi eu și, în drumul până 
acolo, aş face un mic ocol prin curtea din spatele casei. Doar-doar oi 
da pe-acolo peste vreunul dintre cei cu mușchi tari, care să participe la 

şedinţa agenţilor! Ideal ar fi să dau ochii, firește, cu Odette, că şi-așa 
trebuie să-i povestesc ce-am mai aflat cât am stat prin localul lui Sandro. 

Şi chiar am noroc: de cum eu și Kira ieşim pe ușă, dăm peste Odette 
şezând tocmai lângă ușa de la intrarea în clădire. Şi uite cum nici nu 
mai trebuie să umblu după ea. 

— Hei, Winston, mă salută ea, pe un ton prietenos. Ştii, tocmai mă 
gândeam dacă să-mi iau inima-n dinţi şi să urc până la tine, aşa, din 
proprie iniţiativă. Voiam să știu cum te mai simţi azi. 

Sfântă scândură de ascuţit ghearele! Hai că n-am numai, așa, noroc, 
ci chiar ditamai norocul! Odette voia să-mi facă o vizită! Zău dacă 
pricep ceva, că doar n-a mai făcut niciodată așa ceva! Şi-atunci, pe loc, 
un val, aşa, cu-adevărat cald îmi cuprinde treptat corpul, trecând mai 
întâi prin stomăcel, pentru ca după aceea să se întindă în tot Winstonul. 
Cu toată zăpada din jur, nu îmi mai e deloc frig! 

Dar uite că și Kira o zăreşte pe Odette. 

— Ia te uită cine ne aşteaptă, Winston. Sau, mai bine zis, cine te 
aşteaptă. Bună, Odette! Tocmai ne pregăteam să mergem la o cafenea 
drăguță. Vrei să vii şi tu cu noi? 

Odette se uită la mine puţin încurcată. 

O îndemn, dând din cap. 

— Ce idee ca lumea! În cafeneaua aia se ţine ședința agenţilor, cu 
prietenii Kirei. Aşa o să afli şi tu ultimele noutăţi în legătură cu 
dușmanul pisicilor. 

Hotărându-se pe loc, Odette saltă pe cele patru picioare. 

— O şedinţă a agenţilor? Sună bine! Şi, să nu uit, mă bucur foarte 
mult că, după cum se vede, te simți din nou bine! 

Sfârrr, sfârrr, sfârrr! Hai că ziua se-arată a fi din ce în ce mai frumoasă! 

— Aşa, Kira, ia spune, o îndeamnă Tom pe prietena mea când nici nu 
intraserăm bine în cafenea. Ce mai e nou? Că la telefon păreai agitată! 

— Exact, povesteşte! vrea şi Pauli neapărat să afle ce s-a mai 
întâmplat. 

Kira le povesteşte totul celor doi, însă aşa, pe scurt. 

Odette face ochii cât cepele și se trage mai aproape de mine pe glaful 
ferestrei. 

— Ce să zic, într-o privinţă sunt de admirat şi mergătorii ăştia pe 
două picioare. Fiindcă uneori chiar le vin idei bune. Cum a fost aia cu 
anunţurile. Și zău dacă mi-am închipuit c-o să meargă cu-adevărat. Dar 
chiar a mers. Ce păcat că noi, pisicile, nu suntem în stare să citim. Mare 
lucru ar fi fost aşa ceva pentru noi, fiindcă, în felul ăsta, am fi putut să 
le atragem atenţia multora dintre ai noştri! 

Îi dau dreptate, dar numai aşa, mormăind oarece în barbă. Odette 
nu trebuie să ştie în ruptul capului că eu pot să citesc. Că după aia o să 
mă creadă vreun ciudat. 

— Aha. Carevasăzică, ăla de chinuieşte animalele este, totuşi, femeie, 
rostește Tom, căzând pe gânduri după ce Kira şi-a dus povestea până la 
capăt. 

— Dar poate că-i vorba de doi ticăloşi din ăştia. O echipă, cum s-ar 
zice, își dă și Pauli cu părerea. 

— Se prea poate însă ca femeia chiar să n-aibă nicio vină şi să nu 
vrea cu-adevărat decât să vină în ajutorul pisicilor vagaboande pe timp 
de iarnă, se gândeşte Kira cu glas tare. Dar nici eu nu sunt foarte 
convinsă şi ce] mai bine ar fi să dăm de femeia despre care vorbeşte 
martorul nostru. Şi aş zice să-l sunăm chiar acum. Voi ce părere aveţi? 

Tom şi Pauli se-arată de acord, făcând un semn de încuviințare din cap. 

— Chiar aşa, bună idee! Zis şi făcut, spune Tom, iar Kira scoate din 
buzunar telefonul mobil și bileţelul de la babușca. 

— Aşaaa, domnul se numeşte Sönnichsen. Să sperăm c-o să răs- 
pundă imediat. 

Şi-aşa şi face omul nostru. Nu trec decât două secunde și Kira îi aude 
glasul la celălalt capăt al legăturii. 

— Alo, domnule Sânnichsen, aici este Kira Kovalenko. Aţi vorbit 
ceva mai devreme cu bunica mea şi spuneaţi că v-aţi adus aminte de 
ceva în legătură cu momelile alea otrăvite. 

Pentru scurt timp, Kira ascultă cu a:ențţie. 

— Exact. Asta şi spunea bunica mea. Că ați mai dat o dată ochii cu 
femeia aceea, nu? ” 

Pauză scurtă, după care Kira parcă incepe să strălucească toată. 

— Adevărat? Dar asta este extraordinar. Păi, dacă ne-aţi putea-o da, 
ar fi grozav. Sigur că da, asta ne ajută foarte mult pe mai departe! 

Şi iar o pauză. 

— Bineînţeles! Vă aşteptăm în cafeneaua Viola de pe Aleea Mănăstirii. 
Nemaipomenit! 

După care Kira închide. Patru perechi de ochi o fixează. 

— Şi? vrea să ştie Pauli. Ce-i, mă rcg, așa de extraordinar, grozav şi 
nemaipomenit? 

Kira trage adânc aer în piept. 

— Domnul Sânnichsen vine de îndată să se întâlnească cu noi. 

Mda, eu unul nu găsesc chestia asta chiar așa de extraordinară. Poate 
că tipul n-are de gând decât să ronță:e şi el o vafă acolo și să bea un 
pahar cu punci. 

— Da, şi? rostește Tom, cu glas din care n-ai zice că-i cine știe ce 
impresionat. 

Kira zâmbeşte însă, şi e limpede că are un as în mânecă: 

— Vine fiindcă vrea să ne arate ceva. Cică a fotografiat-o pe femeie! 

Sfântă sardină în ulei!! Ei, dar asta chiar că-i extraordinar! 


Vafe cu frișcă, 


stăpâni de câini și o fotografie 


care răscolește amintiri 


Prin „vine de îndată“ zău dacă nu mi-am închipuit cu 
totul şi cu totul altceva! Asta fiindcă până să se înfățișeze în 


sfârşit bătrânul ăla înaintea noastră, copiii au avut timp să 
mănânce cel puţin două vafe de căciulă. În mod obișnuit, aşa ceva nu 
m-ar fi deranjat, numai că, între timp, și maţele mele încep să-mi 
chiorăie furioase și mă întreb când o să primesc și eu ceva ca lumea de 
mâncare. Și nici măcar nu trebuie să fie vorba de vafe cu frişcă şi cireşe 
în sos fierbinte, că oricum aș prefera nişte pateu de ficat de pasăre. În 
clipa asta însă, m-aş mulţumi și c-o bucată de sardină în ulei, cu 
condiţia, fireşte, să nu carecumva să fie otrăvită. 

În timp ce eu încă mai visez la ceea ce mi-ar plăcea mai mult şi mai 
mult să bag în mine, Odette a sărit deja de pe glaful ferestrei şi s-a 
instalat ceva mai aproape de copii. E limpede că n-are de gând să scape 
niciun cuvânt din tot ce are de povestit domnul în vârstă. 

— Aşa, copii. În realitate, totul n-a fost decât un noroc chior: ieșisem 
cu câinele la plimbare şi, deodată, dau cu ochii din nou de femeia aceea! 
Stătea lângă un copac și citea în linişte anunţul vostru. Fireşte, m-am 
dus ţintă spre ea, numai că taman înainte de-a ajunge eu la copac, 
femeia a rupt anunțul vostru şi şi-a văzut de drum mai departe. Caz 
limpede de conștiință încărcată, mi-am zis eu și-am pornit în urmărirea 
ei! Ușor nu mi-a fost deloc, fiindcă îl mai aveam și pe Benno al meu în 

lesă, iar ăsta ținea morțiş să adulmece prin preajma fiecărui copac. 

Dau şi eu din cap a neputinţă. Câine, ce vrei! Nici cea mai mică 
atenţie pentru ceea ce e cu-adevărat important! Eu cred că există un 
mare mister al vremurilor noastre, şi anume la ce bun câinii ăştia de 
vânătoare. Serios, acum, că şi-așa când îi duci să-și facă treaba, e musai 
să fie şi-un om prin preajmă. Dacă-i laşi de capul lor, câinii ăștia nu-s 
deloc în stare să ducă vânătoarea cu bine până la capăt. Eu unul nu cred 
că un câine neînsoţit și neîndrumat ar fi în stare să aducă el singur 
prada. Cât de diferite suntem noi, pisicile! Că dacă ne legăm noi, așa, 
sufletește, de-un om, ne şi vine ideea, fără să ne îndemne nimeni, să-i 
lăsăm pe preşul de la intrare câte un şoarece vânat. Vreau să spun, acelea 
dintre noi care chiar se îndeletnicesc cu vânătoarea. Fireşte, eu unul nu 
mă număr printre asemenea pisici. Dar dac-aș şti de unde să fac rost, 
zău dacă nu i-aş aduce lui Werner numai pateu de ficat de gâscă, din 
acela care ne place amândurora. Dar ştii cum, fără să stea careva cu gura 
pe mine. La urma urmei, așa-s eu, cu ochii numai pe ceea ce chiar 
contează! 

— Psst, Winston, fii şi tu atent la ce se spune pe-aici! îmi șopteşte 
Odette, care iar s-a dat înspre mine pe glaful ferestrei și mă tot în- 
ghionteşte într-o parte. 

O privesc încurcat: 

— Ce-i? Că doar sunt atent! 

— Poate, dar tot pufneșşti şi sufli, de parc-ai vorbi de unul singur! 

Mda, jenant! Se vede treaba că am început să gândesc cu glas tare! 

— Eu... ăăă... tocmai mă gândeam la câinele ăla. Şi despre cât de 
prostovane sunt animalele astea. Acum sunt însă numai ochi şi urechi! 

Şi, ca să fac dovada spuselor mele, mă întind cât mi-s de lung şi-mi 
odihnesc capul pe labele din faţă. Sunt sigur că aşa las impresia unei 
atenții desăvârrrrşite! 

— Am mers aşa, în urma femeii, o bucată bunicică de drum, după 
care ea a intrat în supermarketul de pe şoseaua Hoheluft, își continuă 

bătrânul povestea. L-am legat pe Benno afară, în fața magazinului, şi-am 
intrat după ea. Şi n-o să vă vină să credeți, dar a cotit-o către rafturile 
pe care stăteau aşezate conservele cu sardine în ulei. Sardine în ulei! 
Greu de închipuit, nu? Carevasăzică, sigur doamna punea la cale 
următoarea ei serie de mârșăvii! 

Mă trec toţi fiorii! Gândurile îmi zboară pe loc la toate lăbuţele moi 
de pe-afară, care nu sunt în stare să citească anunţurile noastre şi pe 
care le ameninţă cea mai mare primejdie! 

— M-am furişat cât mai aproape de ea și, de pe partea cealaltă a 
raftului unde mă aflam, am apucat s-o fotografiez pe furiş cu telefonul 
mobil. Tocmai atunci însă...domnul Sânnichsen oftează şi ridică din 
umeri. 

— Ei, bine!? sar laolaltă cu gura Tom, Kira și Pauli. 

— Păi tocmai atunci s-a pus şi Benno pe lătrat afară, unde era legat, 
în fața magazinului. Dar ştiţi, în asemenea hal încât, chiar dacă eram 
înăuntru, tot îl auzeam. Trebuia să se fi petrecut ceva, așa că am ieşit de 
urgență. Şi, într-adevăr, Benno al meu se luase la harță cu un pudel. 
Până să se potolească lucrurile şi să pot intra și eu din nou în magazin, 
femeia, aşa cum şi era de aşteptat, se făcuse nevăzută. Din păcate! mai 
spune bătrânul, arătându-și podul palmelor în semn de dezamăgire. 

— Chiar şi-așa, avem măcar o fotografie cu femeia, rosteşte Kira cu 
încredere în glas. Și cu asta nici nu vă-nchipuiţi cât de mult ne-ați ajutat 
să putem continua cercetările. 

— Am făcut-o cu plăcere, domnişoară. Și ţi-am și trimis fotografia. 

— Mulţumesc! Asta e o dovadă nemaipomenită. Am aflat și în ce 
magazin îşi face cumpărăturile. Iar dacă, cine ştie, trece pe-acolo mai 
des, poate c-ar merita să punem locul sub observaţie. 

Pauli suspină. 

— Păi, n-ar mai rămâne decât să sperăm că-și face cumpărăturile 
după prânz. Că dimineața noi ne tocim coatele pe băncile școlii. 

Odette mă împunge din nou. 

— Winston, dar ASTA-I prilejul să intrăm în luptă şi noi, cei patru 
cu mușchi tari! Dimineaţa am putea să ne ocupăm noi. 

Coada mi se bălăngănește dintr-o parte într-alta. 

— Bine, dar noi nu ştim cum arată tipa aia. Sau să fac eu cumva şi să-i 
cer Kirei telefonul mobil, ca să putem arunca o privire la fotografiă aia? 
îi şoptesc eu drept răspuns. 

— De ce faci să pară lucrurile chiar așa de complicate? Că doar 
aparatul e pe masă, în dreptul Kirei. Putem să aruncăm o privire. 

Miorlăi pe înfundate. 

— Se vede ca n-ai habar de tehnica asta, a oamenilor, Odette. 
Fotografia aia nu se vede așa, de-a dreptul. Trebuie să apeși pe un buton 
anume al aparatului. Şi, cu labele tale, nu te cred în stare. 

— Atunci chiar că trebuie s-o rogi pe Kira să ne arate și nouă 
fotografia. Aveţi voi doi o legătură, așa, mai specială și, într-un fel sau 
altul, o să fii tu în stare să-i dai de înţeles ce vrei. 

Offf! Are dreptate și Odette cu legătura aia, specială, numai că de 
când eu și Kira nu mai putem să ne citim unul altuia gândurile, mă văd 
nevoit să apelez la cine ştie ce artificiu, prin care să-i atrag atenţia 
prietenei mele. Aşa că mă gândesc la ceva foarte eficient: aș putea, 
fireşte, să sar direct pe masă şi să arăt în direcţia telefonului. Sau în 
direcţia telefonului și a bilețelului de la babuşca, că tot zace lângă aparat. 
Dar dacă așa Kira o să creadă că vreau să dau un telefon? Poate c-ar 
merita totuși să încerc. Însă cât mai e Sânnichsen ăsta prin preajmă, aș 
face mai bine dac-aș rămâne întins pe pernuța mea. Stăpânii ăștia de 
câini îmi dau așa o neliniște! 


vii 


De cum dispare Sönnichsen, Tom, Pauli şi Kira se pun pe șușotit şi 
cântăresc ce e mai bine de făcut mai departe. 

— Sigur, am putea să ne ducem cu fotografia direct la poliţie, 
propune Tom. 

Pauli scutură din cap. 

— Nuuu! Și cam ce-ai zice tu să le povestim ălora? Că un om pe care-l 
ştim a urmărit-o pe femeia asta şi-a văzut-o cumpărând sardine în ulei 
din supermarket? Nici să nu te gândești că pentru-atâta lucru or să 
trimită ei o patrulă. 

— Mda, bine măcar c-a făcut reclamaţie puştoaica aia, Arzu. Așa știu 
şi ei că, pe undeva, prin împrejurimi, bântuie liber ca pasărea cerului 
unul care le vrea răul animalelor, o ţine Tom una și bună cu ideea lui. 

— Exact. Şi anume un tip cu barbă, care împrăștie bucăţi otrăvite de 
lebărvurșt. Ceeea ce, într-un fel, e cam opusul unei femei fără barbă 
care aruncă pe jos sardine în ulei, intervine Kira, umflând-o râsul. Nu, 
cred că Pauli are dreptate. Nu ar lua poliţiştii aşa ceva în serios. 

— Dar am putea să pornim o a doua acţiune cu anunțuri, de data 
asta adăugând fotografia. Ceva de genul „Cine o recunoaşte pe femeia 
din fotografie“? vine Pauli cu ideea. 

— Nu ştiu, zău... Închipuiţi-vă că femeia nu e o persoană care le vrea 
răul animalelor şi, în felul acesta, nu am face decât s-o jignim, rosteşte 
Kira, cu o căutătură neîncrezătoare. În cazul ăsta, se prea poate să avem 
parte numai de necazuri şi e posibil să-i facem viaţa deosebit de grea 
unei persoane nevinovate. 

___— Bun, asta ne face să ne întoarcem la propunerea ta de adineauri, 
Kira: să stăm cu ochii pe supermarket, e de părere Tom. 

— Aşa-i, numai că ne lovim de aceeaşi problemă, că noi nu avem timp 
pentru aşa ceva decât după-amiaza. Ce ne facem dacă ea vine la cum- 
părături dimineața? Aşa n-o să-i dăm de urmă niciodată, bodogăneşte 
Pauli. 

— Hai, Winston, îmi miorlăie Odette. Trebuie să-i dai cumva Kirei 
de înţeles că poate conta pe sprijinul nostru. Și să facă bine să ne arate 
și nouă fotografia aia. 

— Da, ai dreptate. O să-ncerc. 

Mă salt anevoie de pe pernuța mea comodă, sar mai întâi de pe glaf 
pe podea și de acolo, dintr-un salt, aterizez în poala Kirei. Prietena mea 
se sperie, se lovește din greșeală de masă şi dărâmă pe jos o farfurie cu 
vafe. 

— Măi, Winston, reacționează ea. Ce-i asta? Ai vrut să şterpeleşti 
vreo vafă, nu? Cum se face că numai și numai la mâncare ţi-e gândul? 
Norocul tău că farfuria a rămas întreagă! 

Miauuuuu! Dar nu-i deloc adevărat! Legătură specială pe naiba! 
Cum de-mi poate pune Kira în cârcă așa ceva? Când ştie și ea că-s un 
agent de clasă! Chiar dacă unul cu lăbuţe moi... dar ce mai contează! 

Lucru interesant însă, Tom şi Pauli îmi țin partea. 

— Nu cred că Winston a vrut să mănânce ceva, mă apără Pauli. 

— Da, nici eu nu cred asta, adaugă Tom. Poate că n-a vrut decât 
s-arunce și el o privire asupra fotografiei ăleia. La urma urmelor, are 
experienţă criminalistică cam câtă avem şi noi! 

Bravo, băiete! Miorlăi în gura mare și sar din poala Kirei pe blatul 
mesei. Ajuns acolo, mă așez în fund, îi dau înainte cu miorlăitul şi 
împung cu laba telefonul mobil care zace alături. Pauli bate din palme. 

— Vezi, asta e, Winston nu vrea nicio vafă cu frişcă, vrea să se uite 
la fotografie! 

Kira ridică din umeri, se trage mai aproape de masă și mă bate ușor 
pe cap. 

— Păi, dacă despre asta-i vorba... atunci te rog să mă ierți, Winston. 
Oricine se mai poate înșela, dar şi tu, acum... Pur și simplu m-ai speriat 
cu săritura ta. Fotografia însă, fireşte, ţi-o arăt bucuroasă. 

Se întinde şi apucă telefonul, bate în câteva taste şi mi-l vâră apoi 
sub nas. Așa se face că mă pomenesc în faţa ochilor cu imaginea unei 
femei pe care n-aș şti în ruptul capului de unde s-o iau. OK, carevasăzică 
după asta ar trebui să fim noi cu ochii-n patru, nu? Miorlau! Hm, nici 
pe departe vreo joacă de copil. Fiindcă numai așa, după o fotografie, nu 

mi-e nici mie uşor să recunosc un om, dacă nu-l cunosc în persoană. 
Uite, la fotografiile astea nu tu miros, nu tu glas, nu tu mişcare. Pe dată 
încep să mă îndoiesc dacă cei patru cu muşchi tari ar putea fi cu 
adevărat de ajutor în urmărirea asta. 

— Şi? vrea să ştie Odette. 

— Niciun și, îi miorlăi eu drept răspuns. E pur şi simplu o femeie ca 
toate femeile. Zău dacă nu-mi pun probleme serioase cum dăm de urma 
ei! 

— Ei, hai, nu mai fi şi tu așa de prăpăstios, mi-o întoarce Odette. 
Găsim noi o cale. 

Mda, Odette... Nu se lasă nici în ruptul capului! 

— Dacă zici tu, îi răspund eu, lăsându-mă păgubaş. 

— Da, chiar așa zic. Şi-acum lăsă-mă și pe mine să mă uit, că vreau 
să ştiu pe cine trebuie să stăm cu ochii. 

Dintr-un salt mlădios, Odette zboară de pe glaful ferestrei şi se 
opreşte direct pe blatul mesei. Se-nţelege, fără să facă praf vreo farfurie. 
Ce mai, e pur şi simplu personificarea graţiei, o adevărată doamnă! 

— Aşaaa... Și-acum hai să vedem! rostește Odette, așezându-se 
lângă mine şi zgâindu-se la ecranul telefonului mobil pe care Kira mi-l 
vârâse sub nas. 

Numai ce-şi aruncă Odette scurt privirea că și izbucnește în pufneli 
şi scuipături aşa de zgomotoase şi de înrăite, cum n-am mai auzit 
nicicând venind din partea ei. 

Până şi Kira își trage speriată mâna înapoi. 

— Odette, ce s-a întâmplat? ridică ea glasul, cu toate că ştie prea bine 
că nu avea să primească niciun răspuns. 

La întrebarea asta însă, răspunsul îl primesc eu. După ce Odette s-a 
mai potolit, trage adânc aer în piept şi-mi aruncă o privire cu-adevărat 
ciudată, sfredelitoare. 

— Winston, păi asta-i chiar nepoata. Sunt nouăzeci și nouă la sută 
sigură. 

Mă uit la ea fără să pricep o iotă. 

— Care nepoată? 

— Nepoata bătrânei mele stăpâne. Asta-i femeia care a încercat 
cândva să mă dea pierzării! 


În căutarea 
prietenilor de demult. Nu întotdeauna 
fără primejdii! 


— Eşti sigură? întreb eu, nevenindu-mi să-mi cred 
urechiușelor așa veste... de neînchipuit! 

Odette se mai uită o dată, stăruitor, la ecranul telefonului 

mobil, pe care Kira l-a aşezat din nou pe masă. 

— Păi, aproape. De fapt, sunt sigură, numai că a trecut ceva timp de 
când am văzut-o ultima dată pe femeia asta afurisită. 

Înainte să mai pot arunca încă o privire asupra ecranului telefonului, 
Kira ne uşuieşte pe amândoi, cu o mișcare energică a mâinii, înapoi, pe 
glaful ferestrei. 

— Aşa, superpisicilor, înainte să apucăm să spargem ceva pe-aici, vă 
rog, jos de pe masă cu voi! 

De-asta nu mai pot eu! Că pe glaful ferestrei era oricum cu mult mai 
comod. Așa că eu unul sar cel dintâi înapoi, urmat de Odette. N-am 
ajuns însă să stăm din nou unul lângă altul, că lui Odette îi şi vine o idee. 

— Cred că cel mai bine ar fi dacă i-aş arăta fotografia și lui Rosie. 
Are o ţinere de minte, ceva de speriat! 

După care, mai cade puţin pe gânduri. 

— Hei, poate că-i o idee cum nu se poate mai bună! O să i-o arătăm 
lui Rosie! 

— O să i-o arătăm lui Rosie? Bine, dar ştii, mă rog, cam pe unde am 
putea da de ea? Vreau să spun, ce, mai trăiește? 

Să fiu sincer, nu știu prea bine de ce, dar am avut așa, o presupunere, 
că, după ce au fost salvate, Odette şi Rosie au ajuns să se despartă. Şi 
mi-am dat pe dată seama că Odette n-a apucat să-mi spună povestea 
chiar până la sfârşit. Poate că ăsta ar fi prilejul s-o facă, nu de alta, dar 
eu nu mai pricep nimic. Tocmai de aceea o întreb pe Odette: 

— Odette, cum s-a terminat atunci povestea cu tine şi cu Rosie? 

— Ai şi tu dreptate, că încă nu ştii. Vrei să spui că mai rămânem 
pe-aici câteva clipe? 

Fac scurt ochii roată prin local. Kira a ridicat farfuria şi a așezat-o 
pe masă, iar copiii au mai comandat câte ceva de băut. Par să nu fi 
încheiat de pus la cale planul lor de agenți. 

— Da, cred câ mai avem ceva timp. Așa că dă-i bătaie! 

Vârful cozii lui Odette se vântură neliniştit încoace şi-ncolo. 
Pasămite toată partea asta a trecutului ei încă o frământă mult. 

— La drept vorbind, cei de la adăpostul pentru animale s-au arătat 
destul de atenţi şi grijulii cu noi. Imediat am intrat amândouă pe mâinile 
unui doctor veterinar, fiindcă lui Rosie îi era foarte rău. Am primit 
mâncare, iar când ne-am pus cât de cât pe picioare, am fost mutate într-o 
încăpere unde mai erau şi alte pisici. E adevărat că acolo era destul de 
multă debandadă, dar, una peste alta, ne-am simţit bine. | 

După câte se ştie, gusturile sunt diferite. Așa că eu unul nu mi-aş 
putea închipui traiul într-un adăpost pentru animale! Ideea de a mă 
vedea nevoi să împart cu tovarășii de specie scândura de ascuţit gheare, 
canapeaua sau castronelul pentru mâncare mi s-a părut întotdeauna, 
fără doar şi poate, groaznică. 

— Pe urmă, a venit ziua în care mergătorii pe două picioare aveau 
voie să intre la noi în încăpere, pentru a alege dintre noi şi a ne lua acasă. 
Şi pe dată m-a cuprins frica. În timp ce unele îşi arătau părțile lor cele 
mai bune, purtându-se de parcă ar fi participat la vreun concurs de 
frumuseţe, eu am încercat, ascunzându-mă într-un colţ, să nu bat câtuși 
de puţin la ochi. Numai că, din păcate, nu mi-a mers. 

Nici nu mă miră! Că doar Odette este cea mai frumoasă pisică din 
lume, iar lucrul ăsta nu-l poate trece cu vederea nici măcar cel mai 
nepriceput om! 

— Şi ce s-a întâmplat? întreb și eu, pentru ca nu cumva să-și iasă din 
ritm cu povestirea și, în primul rând, pentru ca nu carecumva să fim 
din nou întrerupți și să n-ajung să aflu cum au scăpat amândouă din 
adăpostul pentru animale. 

— A dat cu ochii de mine, destul de repede, o puştoaică. Şi a venit 
către locul cu pricina, unde mă pitisem eu. A arătat către mine. „Mami, 
pe asta o vreau!“ a izbucnit ea. Și-atunci mi-a intrat şi mai serios frica în 
oase. Am scuipat înspre puștoaică, m-am sucit, am luat-o la fugă și am 
căutat-o pe Rosie. Cum am găsit-o, nici că m-am mai dezlipit de lângă 
ea. Părinţii puştoaicei au vorbit atunci cu îngrijitoarea de la adăpost, iar 
ea le-a povestit cum stăteau lucrurile cu Rosie şi cu mine. În sinea mea, 
începusem deja să mă bucur, fiindcă mă şi gândeam că familia cu pricina 
are s-o lase baltă, iar noi două am fi urmat să locuim pe mai departe în 
încăperea aceea frumoasă, a pisicilor, mai spune Odette şi suspină. 

— Numai că nu s-a întâmplat aşa? mă bag eu în vorbă. 

Odette scutură din cap. 

— Nu, nu s-a întâmplat aşa. Puștoaicei i s-a făcut o milă teribilă de 
noi și şi-a rugat părinţii să ne ia pe amândouă. Adică, şi pe Rosie, și pe 
mine. Mda, iar ei chiar așa au făcut. 

* Eu fac repede o recapitulare: 

— Bine, dar asta nu sună rău deloc. O familie de oameni de treabă, 
un copil iubitor, o colegă cu lăbuţe moi... Ce mai, nici că şi-ar putea 
dori vreo pisică mai mult de-atât! 

— Da, dacă priveşti lucrurile, aşa, logic, chiar ai dreptate. Numai că 
mie mi-era pur şi simplu frică de oameni. Şi găseam gândul de a împărți 
din nou traiul cu asemenea ființe de-a dreptul înspăimântător. Pe lângă 
asta, puștoaica aceea voia să mă răsfeţe îndeaproape, ba chiar să mă ia 
cu ea în pat. Fără îndoială, așa ceva nu era deloc de mine. 

— Dar lui Rosie cum i s-au părut toate astea? Și ea era tot așa de 
speriată? 

— Nu, lucru ciudat, dar pe ea nu o deranjau chestiile astea. Şi imediat 
a început să se simtă bine în sânul noii familii. De fapt, cred că a visat 
dintotdeauna să aibă parte de un copil, așa, numai pentru ea. De aceea 
am și hotărât s-o apucăm de-atunci încolo pe căi diferite: eu, una, m-am 
hotărât să duc o viaţă în libertate, în timp ce Rosie dorea să rămână la 
oamenii aceia noi. Mi-am luat rămas-bun de la ea şi dusă am fost. 

Sfântă sardină în ulei! Ce mai hotărâre! Ce-i drept, „o viaţă în 
libertate“ sună destul de promiţător și de frumos, numai că asta s-ar 
putea numi, tot atât de bine, „o viaţă pe străzi“. Iar pentru mine așa ceva 
nu intră câtuși de puţin în discuţie. Fiindcă, de-ar fi stat aşa lucrurile, 
spuneți-mi şi mie: cum ar fi ajuns un motan să capete o porție zilnică 
de pateu de ficat de pasăre? 

Dar înapoi la oile... ăăă... pisicile noastre. 

— Şi de-atunci nu te-ai mai văzut niciodată cu Rosie? Cum de eşti 
așa de sigură c-o să dai de ea? 

Odette mă priveşte cu capul lăsat într-o parte. 

— Ba da, m-am mai văzut cu Rosie, și încă destul de des. Ne întâlnim 
într-un părculeț din apropierea casei familiei aceleia. Până la urmă, 
soarta pe care o împărțisem până atunci ne-a legat pentru totdeauna 
una de cealaltă şi-am ajuns prietene bune. Dacă sunt zile foarte 
friguroase, mă mai strecor din când în când în casa familiei. Aatunci și 
puștoaica, și părinţii ei se-arată bucuroși nevoie mare şi mă copleşesc 
cu toate cele gustoase. N-au mai încercat însă niciodată să mă oprească 
la ei. Au înţeles și ei că asemenea viaţă nu era de mine pe vecie. Aşa că 
atunci când mă simţeam de parcă mi se înecaseră toate corăbiile, am 
trecut pe la Rosie. 

Aha. De-aia n-am dat eu pe nicăieri de Odette! Tipa asta chiar că-i 
plină de mistere. Tare sunt curios ce-oi mai avea de descoperit pe seama 
ei. 

— Bun, carevasăzică, dacă am izbuti să-i arătăm fotografia şi lui 
Rosie, atunci am fi chiar siguri că ticălosul de dușman al animalelor ar 
fi nimeni alta decât... ticăloasa de nepoată. 

Odette îmi dă dreptate, înclinându-și capul. 

— Exact. Sunt sigură că Rosie are s-o recunoască. Şi poate că tot Rosie 
o să-şi amintească și pe unde e casa în care am locuit înainte, împreună 
cu nepoata. Aşa am putea s-o dăm de gol, fără să mai ţinem zile de-a 
rândul sub observaţie supermarketul acela. Mi-a şi spus Rosie odată că 
o recunoscuse pe undeva prin apropiere. Pe atunci însă, nu m-am 
interesat de treaba asta, fiindcă, de fapt, n-aveam niciun chef să mai trec 
vreodată pe acolo. 

Pe sfânta mea scândură de ascuţit ghearele! Zău dacă astea nu-s veşti 
bune! Sunt de-a dreptul copleșit de emoţii. Ideea că Rosie asta ar putea 
să ne-o servească aproape pe tavă pe ticăloasa care chinuiește animalele 
e pur și simplu o minunăţie. Treaba are însă un chițibuş: 

— Fireşte, n-ar merge pur şi simplu să-i ducem lui Rosie telefonul 
Kirei, încep eu. Iar asta înseamnă c-ar trebui s-o ducem pe Rosie la Kira. 
Altfel nici c-o scoatem la capăt. 

— Nicio problemă. La drum deci. Hai! 

— Ăăă, cum ai zis? Vrei să spui chiar acum? 

— Bineînţeles. Și de ce nu, mă rog? 

Arunc eu o privire pe fereastră. 

- — Păi, s-a făcut destul de târziu și destul de întuneric. Şi mai e și al 
naibii de frig. Plus că, mai important decât orice, mi-e foame şi sunt 
sigur că, acasă, babușca m-așteaptă cu o cină gustoasă, pregătită special 
pentru mine. 

Odette pufneşte în râs, ceea ce nu-i bine deloc. 

— Pentru tine e mai importantă masa ta de seară decât să te gândești 
cum să faci ca să le meargă bine tuturor pisicilor din cartier? 

Oh, nu... Te rog, fără lecţii de-astea! Că nici nu-mi pică deloc bine, 
așa, pe stomacul gol! 

— Hei, n-am zis decât că afară e frig și beznă şi că m-a ajuns foamea. 
Și ce facem dacă ne mai și rătăcim pe drum? Uite, şi mâine e o zi și hai 
să lăsăm pe mâine căutatul lui Rosie. După părerea mea, oamenii cu 
care locuiesc nu s-ar arăta câtuși de puţin încântați dacă aș dispărea pe 
nepusă masă. De fapt, niciodată n-am sărit peste masa de seară, iar asta 
înseamnă că sigur o să-şi facă griji în ceea ce mă priveşte. 

Nimic n-o mișcă însă pe Odette. Se ridică de pe pernuță, îşi întinde 
trupul mlădios şi-mi aruncă o privire urâcioasă. 

— Prea bine, atunci o să mă duc și-o s-o caut singură pe Rosie. Iar 
dumitale îţi urez poftă mare! 

Acestea fiind zise, sare de pe glaful ferestrei. Miorlau! De ce-o fi tipa 
asta așa de complicată? Şi-așa de îndărătnică? Mă salt şi eu pe toate cele 
patru labe și, aşa, în sine mea, îmi iau adio de la bunătatea aia de masa 
de seară. Că doar e limpede: n-o s-o las de izbelişte tocmai pe Odette, 
chiar şi de-aş şti c-o să m-aleg cu țurțuri la fund. 

— Winston, Odette, încotro? ridică Kira glasul, încurcată, în timp 
ce noi doi ne îndreptăm către ieşire. 

Din păcate, n-am deloc timp să-i dau explicaţii. Un motan are și el 
de făcut ceea ce-i musai să facă un motan! 

Nu-mi mai rămâne decât să sper că Odette știe cu-adevărat ce face! 
Eu unul pășesc pe lângă ea fără să am nici cel mai mic habar pe unde 
ne aflăm. Și, ca şi când nu era de-ajuns, a început să ningă. Fulgi mari 
se lasă alene peste noi, iar dacă are de gând s-o ţină tot aşa atunci, în cel 
puţin cinci minute, o s-ajung la fel de alb precum Odette! 

Ajunşi într-o intersecţie mai mare, Odette stă locului şi se uită de 
jur-împrejur. 

— Mai e mult? vreau și eu să aflu. 

— Nu cred. 

Pe sfânta mea tăviţă cu nisip! Să însemne asta oare că Odette nu mai 
ştie nici ea pe unde ne aflăm? Îmi înghit orice vorbuliță mai muşcătoare, 
şi-asta fiindcă azi Odette îmi pare uşor țâfnoasă. 

La stânga? La dreapta? Până la urmă, Odette se hotărăşte s-o țină 
drept înainte şi traversează strada. Treaba cu ninsoarea a ajuns într-atât 
de serioasă, încât nici nu mai sunt în stare să văd ceva ca lumea, iar 
fulgii care mi se topesc în ochi parcă mă ard. Milostiv zeu al pisicilor fă 
într-un fel să putem și noi da de casa aia cât mai curând! N-am niciun 
chef să mai umblu mult bezmetic pe-aici, nici măcar dacă Odette o să 
mă ia drept puturos! 

Cu toate astea, mă lupt mai departe, cu vitejie, cu ninsoarea în- 
vârtoşată, cu speranţa încă vie că, din clipă-n clipă, Odette are să mă 
anunţe c-am ajuns unde trebuia. 

— Winston? 

— Ce-i? Am ajuns cumva? mă interesez eu plin de speranță. 

— Nu, mai avem de făcut o bucată de drum. Eu... ăăă... eu voiam 
doar să-ți spun că, adică... în cazul în care s-ar putea să uit, mi se pare 
de-a dreptul minunat că ai venit acum cu mine. Adică nici nu ţi-ai 
revenit bine după boală și acum te lupţi cot la cot cu mine prin furtuna 
asta de zăpadă. 

„— Hei, n-are niciun rost să spui aşa ceva, îi trântesc eu o minciună. 
Hai să fim serioşi, chiar așa de rău nu e. 

— Ba cum să nu! Alaltăieri încă erai o urgenţă pentru doctori! 
Apropo, ce-i cu boala asta? Aţi aflat între timp despre ce este vorba? 

— Mda, închipuie-ţi și tu! Sandro a ajuns să fie şantajat. Cineva, nu 
se ştie cine, îl ameninţă c-o să-i otrăvească toate felurile de mâncare 
dacă nu-i plăteşte o grămadă de bani. Și se pare că necunoscutul a trecut 
de la ameninţare la faptă. 

Odette se stăpâneşte câteva clipe, după care își scutură capul. 

— Să nu-ţi vină să crezi, nu alta! Dar asta-nseamnă că cei cu 

otrăvurile alea își fac de cap în continuare. Și voi ce-aveţi de gând să 
faceţi? 

— Ei, mai întâi şi mai întâi, Sandro o să-şi închidă localul mâine, iar 
noi o să luăm toate cele de pe-acolo la bani mărunți, în căutare de 
mâncăruri sau alimente otrăvite. Poate că toată cercetarea asta are să ne 
dea vreun indiciu în legătură cu făptașul. 

— Da, bună idee. Să-mi spui neapărat dacă aveţi nevoie de vreun 
ajutor. Închipuie-ţi, am putea pune laba pe doi răufăcători deodată, și 
asta în numai o zi! Nou record! 

— Frumos scenariu, îi dau eu dreptate. 

Mărşăluim mai departe. După ceva timp, Odette se opreşte dintr-o 
dată, iar eu mă prăvălesc grămadă peste ea. Ajungem astfel să alcătuim 
un ghem de blană alb-negru, care se rostogolește vreo doi metri în 
lungul trotuarului până să se oprească. Ce-i drept, n-aş putea spune că 
m-ar deranja să stau aşa înnodat cu Odette. 

Odette suflă din greu și se desprinde din îmbrățişarea noastră cu 
totul întâmplătoare. 

— Auuu, Winston! Nu da şi tu năvală! rosteşte ea, printre chicoteli, 
arătându-mi imediat cu laba în direcţia unei case de pe partea cealaltă 
a străzii. Uite-o acolo, vizavi. Familia cu pricina locuiește la etajul al 
treilea. 

Mijesc ochii într-acolo. 

— Şi cum facem să intrăm în casă? Au cumva la ușă o trapă pentru 
pisici? 

Odette scutură din cap. 

— Nu, din păcate nu. Va trebui să ne urcăm pe zid. Ştiu eu la care 
fereastră e camera puştoaicei, că pe-acolo își face Rosie veacul. Odată 
ce ajungem sus, n-avem decât să batem în geamul ferestrei. Ea o s-audă 
şi-o să ne dea drumul înăuntru. 

Sfântă sardină în ulei! Să ne urcăm pe zid? Asta mă face să mai arunc 
o privire înspre casă. Se-arată a fi destul de înaltă. Adică, la drept 

vorbind, chiar foarte, FOARTE înaltă. Și ce vrea să spună asta, „să ne 
dea drumul înăuntru“? Cum se face asta? Că doar n-o fi în stare Rosie 
asta să facă vrăji? 

— Ăăă, nu-i puţintel cam periculos? Şi cum o să facă Rosie să ne... 

Odette îmi taie vorbele cu un pufnit plin de năduf. 

— Şi cam cum ai zice tu să facem? Să așteptăm până când Rosie o să 
binevoiască să iasă din proprie inițiativă? Păi, atunci și mâine-n zori tot 
aici o să fim! Nu-ţi face griji, am mai făcut așa, şi încă destul de des, și 
întotdeauna mi-a ieșit schema. Hai, după mine! 

Două minute mai târziu, atârn de zidul rece al casei. Încerc să mă 
apuc strâns de crăpăturile pe care le găsesc de-a curmezișul zidului. 
Intenţia mea e să ajung să mă prind de marginea balconului următor. 
Prea la îndemână nu mi-e. Mă concentrez însă pentru a ține pasul cu 
Odette, care se află deja la ceva distanță deasupra mea şi tocmai a ajuns 
la un burlan de ploaie, pe care se poate urca în siguranță până mai sus. 
„Să nu te pună naiba să te uiţi în jos, Winston!“ mă îndemn eu mereu. 

În sfârșit, ajung şi eu în balcon, îl traversez și ajung la burlan. De 
cum îl ating cu laba, îmi dau seama cât e de alunecos. E el cam abrupt, 
dar mai rău e că e neted. Mă văd nevoit să mă cațăr pe el în mare grabă, 
dacă nu vreau să tot alunec înapoi. La naiba! Cum să izbutesc aşa ceva? 

— Odette! strig eu. Nu cred că pot să mă descurc mai departe. 

Odette a ajuns deja la etajul al treilea și sare de pe burlan direct în 
balcon, după care se întoarce către mine. 

— Dă-ţi şi tu puţin silința, Winston! Nci măcar nu-i cine știe ce! Hai, 
puţin curaj! 

„Hai, puţin curaj?“ Îi arde de glumă doamnei! Oi fi eu curajos de 
felul meu, dar asta nu înseamnă să-mi rup şi gâtul. Trag adânc aer în 
piept şi-mi iau din nou avânt, dar abia dacă mă înalț pe burlan o 
jumătate de metru, că și alunec înapoi în balcon. 

De deasupra mea, mi-ajunge la urechi un suspin. Nu pot să văd clar, 
dar sunt sigur că Odette tocmai îşi dă ochii peste cap. 

— Atunci fă bine și coboară pe unde-ai venit, fricosule. Mă duc iute 
şi-o iau singură pe Rosie. l 

Pfff! Ce-o mai avea acum? Ei, lasă că-i arăt eu ei! Într-un fel sau altul 
tot ajung eu sus. Mă hotărăsc să fac mai întâi o mică pauză, să-mi adun 
puterile și pe dată, iute ca săgeata, o să mă cațăr pe burlan. Nu se poate 
să nu meargă. 

După ce mi-am tras răsuflarea pe-ndelete, îmi iau inima-n dinţi, îmi 
adun ultimele puteri și o iau la goană. Îmi iau avânt scurt de pe podeaua 
balconului, sar şi mă opresc pe balustradă, după care, din încă un salt, 
ajung pe burlan. De data asta mă arăt iute în mișcări, așa că izbutesc să 
mă cațăr până sus de tot. Ha! Super- Winston ştie meserie, nu glumă! 

Dar, în aceeași clipă, mă pomenesc că un fulg de zăpadă îmi intră 
drept în nas... Mă încearcă un strănut şi fără să vreau, mă strâng din 
toate cele, gata să-i dau drumul. Fi, asta chiar că nu-i a bună! Nu-i a 
bună deloc! Fiindcă de îndată îmi pierd echilibrul şi simt că nu mai sunt 
în stare să mă ţin de burlan. Sfântă sardină în ulei! Numai să nu cad! 
Asta-mi mai lipseşte acum, la înălțimea la care-am ajuns! Mă apuc să 
dau vârtos din coadă încoace şi-ncolo, ca să-mi recapăt echilibrul. Ţi-ai 
găsit însă! Ghearele apucă în gol, după care lucrurile o iau razna... Și 
cad. Ce mai, cad de-a binelea. 

AJUTOR! CAD! 


Un înger. O prietenă mai veche. 
Și harţă între îndrăgostiți 


— Cât pe-aci, trage Odette concluzia, pe cât de nemilos, 
pe-atât de adevărat însă. 

Ce mai tura-vura, chiar așa e. Fiindcă, într-adevăr, exact în mo- 
mentul în care căderea mea ar fi urmat să se termine pe piatra cum nu 
se poate mai tare a trotuarului, un înger și-a întins braţele și m-a prins. 
Mulţumescu-ţi ţie, milostiv zeu al pisicilor! 

Şi-mi opresc ochii asupra chipului îngerului. Are nişte ochi mari, 
pistrui şi păr lung şi bălai. Dar ia stai, după cât îmi pot da și eu seama, 
nici urmă de aripi. 

— Bună, mă salută îngerul, cu bunătate în glas. Pe mine mă cheamă 
Marlene. 

Așa carevasăzică. Un înger pe nume Marlene. Și eu care-aş fi putut 
să jur că sora lui Werner, cea care se roagă atât, a povestit odată că 
îngerii se numesc întotdeauna Mihail, Gavril sau Rafael, adică după 
nume ar fi niște bărbaţi. Se vede treaba însă că în raiul pisicilor se 
întâlnesc și îngeri de parte femeiască. 

Cu atenţie, Marlene mă pune jos, iar eu mă scutur. 

— Bună, Winston, mă mai salută cineva din preajmă. 

Mă întorc. Chiar în spatele meu stă o pisică delicată, cu niște mustăți 
imense. În orice caz, așa par, dacă e să te iei după modelul blănii acelei 
pisici. 

— Bună, răspund eu, cu şovăială în glas. Tu cine mai eşti? 

De unde până unde să fie îngerii însoțiți acum şi de pisici? 

— Eu sunt Rosie, prietena lui Odette. Locuiesc cu Marlene în aceeași 
casă, cea în care tocmai te chinuiai să intri, înainte să ai parte de căzătura 
aia nefericită. | 

Miorlau! Așa deci, asta e! Ceea ce-nseamnă că Marlene nu-i deloc 
un înger adevărat, ci puştoaica care trecuse pe la adăpostul pentru 
animale. Mă uit mai atent la ea. Poartă o pereche de blugi şi un tricou, 
în timp ce picioarele îi sunt vârâte în nişte papuci de casă, ceea ce, de 
fapt, nu arată prea angelic, ci mai degrabă ca și când a ieșit din casă în 
fuga mare. Pesemne că, echipată aşa, îi e destul de frig, că şi tremură 
un pic. Încetul cu încetul, mi se limpezeşte'un lucru. Şi anume că se 
pare că Odette e cea care a chemat la țanc ajutoarele astea pentru 
salvarea mea. 

Rosie îmi urmăreşte privirea şi zâmbeşte amuzată. 

— Ce să zic, chiar c-a fost la marele fix. Şi slavă Domnului că ne-a 
ieşit figura. Că zău dacă n-ar fi fost păcat de tine. Nu de alta, dar am 
auzit o droaie de lucruri bune despre tine. 

— Nu zău? m-arăt eu mirat. 

— Păi, da. Odette mi-a povestit câte şi mai câte. Şi se pare că i-ai 
făcut prietenei mele o impresie puternică. Toată stima, pentru că aşa 
ceva nu-i iese oricui! 

Să fi fost om, aş fi roşit. Ca motan însă, simt doar că mă ia cu ceva 
căldură. Odette a povestit câte şi mai câte despre mine... Ce minunăţie! 

Marlene se apleacă înspre noi. 

— Hai să intrăm în casă, fiindcă nici eu nu-s chiar gros îmbrăcată. 
Uitându-mă pe fereastră şi văzându-te alunecând de pe burlan, mi-am 
zis că aş face bine să mă reped pe scări în jos. Bine c-a râcâit Odette la 
fereastră. Asta-i semnul nostru că a venit și vrea să intre. Ce-aţi căutat 
la ora asta pe-afară? De obicei, Odette trece pe la noi în vizită în cursul 
zilei. Mda, păcat că nu-mi puteți povesti prin viu grai. 

Aha! De-aia era Odette așa de sigură c-ar fi urmat cineva să ne 
deschidă și să ne lase să intrăm. Oricum, știu una şi bună, cocoțatul pe 
ziduri nu-i deloc de mine, după cum tocmai s-a şi dovedit. Și în ce fel 
s-a dovedit! Așa că, fără trapă pentru pisici nici c-o să mă mai prindă 
careva prin partea locului! 

Odată ajunși înăuntru, curios foc, îmi fac ochii roată. Locuinţa 
oamenilor ăstora arată cu totul altfel decât a noastră. Cumva, așa, 
foarte... pustie. lar dacă la Werner dai peste o mulțime de cărți - pe 
rafturi, pe mese, uneori şi pe jos —, aici nimic. În schimb, pe pereți 
atârnă tablouri, iar mobilele sunt puţine, dar masive. Pe scurt: o locuință 
care arată ciudat. 

Odette pare să-mi citească gândurile. 

— Părinţii lui Marlene sunt colecționari de artă. De-aia aici arată 
totul ca într-un muzeu. 

N-oi ști eu cum arată un muzeu, dar știu sigur că locuința asta nu 
pare nici pe departe confortabilă. Alunec pe urmele lui Odette şi-ale lui 
Rosie și, într-un sfârșit, ajungem cu toții în camera Marlenei. OK, aici 
e clar că-i mult mai bine. Şi asta mai cu seamă pentru că în cameră se 
află o grozăvie de scândură de ascuţit ghearele și un coșuleț de dormit 
care arată cum nu se poate mai confortabil. Ei, în așa condiții să tot 
trăieşti! 

Firește că n-am de gând să rămân aici peste noapte, fiindcă sunt mai 
mult ca sigur că, dacă nu catadicsim să ne ducem acasă, Kira și-ar face 
cu siguranţă griji. 

Marlene se aşază pe pat şi, printr-o mișcare a mâinii, ne poftește 
alături de ea: 

— Hei, haideţi tustrei aici, sus! E chiar nemaipomenit, Odette, că ne 
faci cunoştinţă cu prietenul tău. E un tip tare drăguţ, se vede că n-ai 
gusturi rele. Mai staţi și voi puţin? 

Odette se pune pe tors. 

— Hei, Odette! pufnesc şi eu către ea. Ce, nu ţi-e bine? Că doar 

planul era s-o luăm cu noi pe Rosie și-napoi acasă. Așa că fă bine și 
spune-i chiar acum despre ce-i vorba, după care toți trei ne luăm 
tălpășița. 

— Calmează-te, Winston. Imediat îi explic lui Rosie. 

— Ce-ai să-mi explici? se interesează Rosie, curioasă. Ce-i cu voi pe 
aici? Asta nu prea e vreme pentru plimbare. 

— Așa-i, ai dreptate, începe Odette. Avem totuși un motiv cât se 
poate de serios pentru vizita asta: am dat din nou de ticăloasa aia de 
nepoată. Numai că de data asta nu încearcă să ne vină numai nouă de 
hac, ci tuturor pisicilor! Și pentru asta s-a apucat să împrăștie prin oraş 
bucăţi de sardine otrăvite! 

Rosie miorlăie de-a dreptul înspăimântată: ° 

— Nu mai spune! Eşti sigură? 

Odette dă din cap. 

— Sunt. Adică aproape. Că de-aia suntem aici. Există o fotografie a 
unei femei. Și cred că am recunoscut-o ca fiind chiar nepoata fostei 
noastre stăpâne. Dar, ca să mergem la sigur, ar trebui s-o vezi şi tu. Altfel 
copiii nu se pot duce cu fotografia la poliţie, înţelegi? Iar dacă nu lă- 
murim lucrurile, tipa asta o să otrăvească şi mai multe pisici. 

— Chiar că-i groaznic! exclamă Rosie. Vă ajut, mai încape vorbă! Iar 
pe nepoata asta aş recunoaşte-o și dintr-o mie, că fața aia a ei de ne- 
trebnică mi s-a întipărit în memorie, de n-aş putea s-o mai scot de-acolo 
nici să vreau! 

— Acum, dacă tot veni vorba de memoria ta, mă bag şi eu în vorbă. 
Spunea Odette că ai ști și pe unde locuieşte femeia asta? 

Rosie toarce, dându-mi astfel dreptate: 

— Da, chiar așa și e. Când şi când, atunci când are de făcut drumuri 
prin cartier, Marlene mă ia cu ea. Și-așa se face că, în câteva rânduri, 
am trecut pe lângă casa în care a locuit fosta noastră stăpână. Și am 
văzut-o pe nemernica de nepoată în grădină. Şi zău dacă n-am fost cât 
pe-aci să sar la ea şi să-i scot ochii cu ghearele! 

Ura, asta-i o veste cât se poate de îmbucurătoare! Parcă şi aud 
clinchet de cătușe! Iar dacă, pe lângă asta, mai și punem laba pe şan- 
tajistul lui Sandro, zău dacă nici lumea asta nu-i pe calea cea bună 
pentru a-şi afla şi ea liniștea. Bine, poate n-o fi vorba acum chiar de 
toată lumea, dar măcar de cartierul nostru. 

Sar de pe pat pe podea şi miaun cu chef de acțiune: 

— La treabă deci, doamnele mele! Chiar sunt curios dacă Rosie o să 
fie cu adevărat în stare s-o recunoască pe femeia din fotografie! 

Rosie mă priveşte uimită. 

— Că doar n-oţi vrea să pornim la drum taman acum! Afară-i 
întuneric şi mai şi ninge. Mai bine începem de mâine. Şi-așa n-o să se 
apuce femeia aia să pună la noapte sardine în ulei otrăvite. Ar îngheţa 
şi nu s-ar atinge nicio pisică de ele. 

Odette își lasă capul într-o parte. 

— Cred că ai dreptate. Hai să rămânem aici peste noapte, Winston. 
Că-i așa de frumos. Afară chiar că-i întuneric şi nu-i deloc plăcut. Hai, 
că doar n-o fi foc! 

Cum-cum? Cine, mă rog frumos, o ţinuse una şi bună să pornim la 
drum chiar în seara asta? Că nu mi-aduc aminte să fi fost ideea mea! 
Iar dacă nu mă duc acasă, Werner, Kira şi Anna o să se dea de ceasul 
morții. La urma urmelor, până și babușca, chiar dacă ea n-ar lăsa să se 
vadă aşa ceva. Simt deja cum m-apucă toți dracii. 

— Odette, eu unul aș fi renunțat cu cel mai mare drag la expediția 
noastră de-acum, din faptul serii. Am făcut-o însă pentru tine. Numai 
că acum trebuie s-ajung acasă. În niciun caz nu pot rămâne aici. Iar dacă 
n-ai de gând să vii cu mine, atunci o să-ncerc s-ajung eu de unul singur. 

Chiar aşa. Ca să fie dreptate pentru toți! Mă cam dau peste cap 
pentru Odette și uneori am senzația că nu asta ar fi tactica cea mai po- 
trivită atunci când vrei să fii luat mai în serios. 

Doamnele mă cercetează încurcate. Până şi Marlene se miră, ea care 
nici măcar n-are de unde să priceapă de ce pufnisem adineauri. 

— Ce e, Rosie, noului tău prieten nu-i place aici? Că arată de parcă 
ar vrea să spele putina. 

Rosie îşi mută privirea când înspre mine, când înspre Odette. 

— Mda, voi doi. Puneţi-vă odată de acord. Eu, una, aș prefera s-o 
luăm din loc mâine, dar... înainte ca toată chestia asta să se transforme 
într-o ceartă de îndrăgostiți... 

Chiar dacă mă arătam în continuare plin de furie, în sinea mea mă 
bucuram să aud de o ceartă de îndrăgostiți. Fiindcă s-ar părea că eu și 
Odette lăsăm, fără nicio îndoială, impresia unei perechi. Miorlau și ura! 
Nu las să mi se citească însă în purtare adevăratele sentimente, ci îi dau 
înainte cu mutra de fioros. 

Vârful cozii lui Odette bate neliniștit când încoace, când încolo. 

— Dacă faci așa o dramă, dragul meu Winston, din chestia că e 
foarte posibil ca astăzi să n-apuci să dormi în pătuţul tău, atunci, fireşte, 
putem să facem imediat cale întoarsă. 

Ei hai că mi-a cam trântit-o. 

Rosie chicotește. 

— Doamne, Dumnezeule, chiar că cine se tachinează se iubeşte! Dar 
acum gata cu cearta şi să mergem să vedem fotografia aceea suspectă. 

Merge la uşă și râcâie, iar Marlene se scoală din pat şi vine s-o 
deschidă. Nu trece mult și eu, Rosie şi Odette pornim în drum spre casă. 
Şi chiar dacă cea mai frumoasă pisică din lume nu vorbește deloc cu 
mine, mie chiar că mi-e totuna azi. Pur și simplu mă bucur că mai pot 
şi eu, din când în când, să pun piciorul în prag. Iar treaba cu tachinatul 
şi cu iubitul... Miorlau! Treaba aia chiar că-mi dă speranţă! 


Chestii noi. 
Si discuţii în bucătărie 


L 


ERA 


— Ea e! Şi sunt absolut sigură de asta! Nu sută la sută, ci chiar mie 
la sută! 

Rosie stă pe patul Kirei și se uită fix la ecranul telefonului mobil. Eu 
unul miorlăi în sine mea, mai mult decât mulțumit. 

Kira își încrețește fruntea. 

— Winston, ce bine ar mai fi fost să fi putut să-ți citesc și acum 
gândurile. Vreau să spun, de două ore parcă te-a înghițit pământul şi parcă 
ai uitat până şi de masa de seară! se minunează cu glas tare prietena mea. 

Nu ştiu cum se face, dar de îndată ce mi-a amintit de un lucru atât 
de important, stomacul îmi şi tresaltă de foame. 

— Ca să nu mai spun că, în afară de Odette, mai apari însoțit și de o 
pisică străină şi te năpusteşti asupra telefonului mobil pe care-l folosim 
în anchetă. 

Suspină şi se așază şi ea pe pat, lângă noi. 

— Adevărul e că m-am gândit eu că ai să vrei să te uiţi din nou la 
fotografia aceea. Încă din cafenea erai agitat în privința ei. Dar cine e 
pisica asta nouă? De ce ați adus-o cu voi? Winston, până la urmă cred 
c-ar fi bine ca odată și-odată să înveţi să ţii în lăbuţă ceva de scris, ca să 
poţi să-mi răspunzi şi tu pur şi simplu în scris. 

Rosie se scutură. 

— Ei, dar puştoaica ta chiar că-i ciudată, Winston! Ce vrea să spună 

cu asemenea vorbe, „să fi putut să-ţi citesc și astăzi gândurile“? Că-n 
urechile mele sună puțin cam ciudat, nu? 

Mă întreb daci să le povestesc lui Rosie și lui Odette toată tărășenia 
cu schimbul de trupuri dintre mine şi Kira, şi hotărăsc s-o las baltă. 
Unu la mână că, foarte probabil, nu m-ar crede și, doi la mână, avem 
ceva cu mult mai important de rezolvat decât să ne ocupăm de 
dezgropat potcoave de cai morți. 

— Ei sunt doar nişte vorbe de-ale oamenilor în legătură cu cititul 
gândurilor, nimic altceva, răspund eu în dorul lelii. Cu mult mai im- 
portant mi se pare acum felul în care putem pune laba cât mai repede 
pe răufăcătoarea aceea. 

— Exact, miorlăie şi Odette. Și, Rosie, tu chiar crezi cu-adevărat c- 
ai fi în stare să dai de vechea noastră casă? 

— Da. Sunt într-adevăr sigură. Normal, poate că nu acum, pe 
întuneric și pe viscol. Aș porni de mâine. Ce ziceţi, aș putea înnopta 
aici, la voi? 

Odette încuviinţează dând din cap. 

— Cu siguranţă. Nu-i așa, Winston? Werner e un om care n-are 
nimic împotriva oaspeţilor. Iar Kira nici atât. 

— Da, cred că nu-i nicio problemă. Și-atunci ne putem pune pe 
căutat mâine dis-de-dimineaţă, înainte ca eu și Werner să trecem din 
nou pe la Sandro. Că doar mai trebuie să-l punem o dată și-o dată cu 
botul pe labe şi pe şantajistul acela. 

Și uite așa, încetul cu încetul, vânătoarea asta de răufăcători a ajuns 
să ne macine de-a binelea! 

Rosie se pune pe tors. 

— Foarte bine, atunci rămân aici. 

De un lucru îmi mai aduc însă aminte. 

— Vrei să spui cumva că, dacă nu te-ntorci acasă în seara asta, 
Marlene n-o să-și facă și ea griji? 

— Nu, fiindcă ştie c-am ieşit cu Odette. Ca să nu mai spun c-am mai 

înnoptat destul de des și prin alte locuri, cum ar fi în parc. Ştie Marlene 
ce și cum. 

Miau! Se pare că sunt singura ciudățenie de motan de pe lumea asta 
care preferă şi, de fapt, nici nu se gândește să doarmă altundeva decât în 
propriul pătuţ! Numai gândul de a dormi sub cerul liber, fără să am parte 
de coşulețul meu, de păturica cea moale şi de jucăria preferată, mi se pare 
îngrozitor. Şi, mai ales, fără masa de seară! Înfiorător! Şi, dacă tot veni 
vorba, ar trebui să ne grăbim şi să verificăm dacă nu cumva mai e babușca 
trează. Poate i s-o face și ei milă și ne-o pregăti ceva de mâncare, oricât 
de puţin ar fi. Bineînțeles că nu m-ar lăsa Kira să mă duc la culcare cu 
maţele chiorăindu-mi de foame, dar să recunoaștem că numai şi numai 
babușca se pricepe cu adevărat la gătit. 

— Haideţi, fetelor, le îndemn pe colegele mele. Să vedem dacă mai 
căpătăm şi noi de-ale gurii. 

les în mare grabă din camera Kirei şi o apuc spre bucătărie, cu 
Odette și cu Rosie pe urmele mele. Şi uite că aici e încă lumina aprinsă, 
ba se mai aud şi glasuri răstite, care zic una și alta pe rusește. E cât se 
poate de limpede: în bucătărie sunt Ana şi babușca. Ceea ce însemnă 
că şi norocul de-a avea parte de o cină pe cinste ne surâde! 

Pe când eu, Odette şi Rosie ne facem intrarea în şir indian în bucă- 
tărie, nici nu suntem băgaţi în seamă, că doamnele casei sunt mult prea 
afundate în discuţia pe care o poartă. 

— Mama, mne kajătsea ideia s Satscelnicam ne tak horoșa. Kak tolka 
padumaiu, şto k nam v gosti Hajedornie priedut - tak mne srazu je ploho 
stanovitsea! $to, esli ia astavliu u nih plohoe vpeciatlenie? Şto, esli ea im ne 
ponravliusi? Ia bi lucișe atmenila prigloşenie! 

Rosie privește uimită şi șușoteşte spre mine: 

— Ce limbă mai e şi asta? Că nu pricep o iotă. Despre e vorbesc? 

— E limba rusă, îi explic eu. Ana tocmai îi spune mamei ei că moare 
de frică cu gândul la seara de Ajun. Ăla a fost prilejul cu care au invitat 
aici toată familia Hagedorn. Werner este, într-un fel, stăpânul meu. Ana 

a fost mai întâi menajera casei, dar acum e și prietena lui Werner și-și 
face griji dacă familia Hagedorn o s-o placă sau nu. Cred că de-aia e și 
foarte nervoasă. 

— Aha, e tot ce îngaimă Rosie. 

Numai că reacţia asta ascunde o neînțelegere cât toate zilele în 
privinţa stilului de viață al mergătorilor ăstora pe două picioare. E 
limpede că nu-și poate închipui ce înseamnă să ai de-a face cu una ca 
Beate şi, în același timp, să tragi nădejde că o asemenea gâscă n-o să 
înghită pe cineva. Uneori, oamenii ăştia chiar îmi stârnesc mila. La ei, 
totul e întotdeauna groaznic de complicat! 

Şi-apare şi Werner în bucătărie. 

— Ia te uită! Ce se întâmplă aici? se miră el. Două pisici străine şi o 
discuţie pe ruseşte în miez de noapte? 

— Pisicile sunt cu mine! strigă Kira din hol. Pe Odette o știți doar, 
iar cealaltă e... ăăă... am promis cuiva să mă îngrijesc de ea până mâine. 

Mulţumesc, Kira! Hai că ne înțelegem noi cumva. Chiar și pe 
mutește... Ce mai, puștoaica e pur și simplu bestială! Din ea o să iasă 
precis cândva un pisicolog de mâna întâi. 

Werner răsuflă din greu. 

— Doamne Dumnezeule! N-o să treacă mult și-o să deschidem aici 
un cămin pentru pisici. Ei, pentru o noapte, nu-i nicio nenorocire. Şi 
voi despre ce vorbeaţi? vrea să afle el apoi de la cele două femei. 

Ana şovăie, după care își dezleagă totuşi limba: 

— Păi, nu ştiu, zău, dacă povestea cu seara de Ajun a fost chiar o idee 
bună. 

Werner ridică din sprâncene. 

— Cum aşa? Că doar a fost dorința babușcăi. Am poftit aici toată 
șleahta Hagedorn numai de gura voastră. Și-așa, pentru mine, seara de 
Ajun nu-i decât o zi ca oricare alta şi, în ultimii ani, chiar m-am bucurat 
că am putut s-o petrec fără familie şi fără tot circul cu Moş Crăciun și 
cu bradul. Ceva de vis! A fost așa liniște! 

— Oh nu! Crăciunul fără brad chiar mi s-ar părea de-a dreptul o 
prostie! se aude răspicat glasul Kirei care, între timp, a ajuns şi ea în 
bucătărie. Hai că s-a făcut înghesuială aici... 

— Bine, e-n regulă, suspină Werner. Mâine o să cumpăr unul. Dar 
dacă maică-ta îşi tot face griji în legătură cu seara de Ajun, stau și mă 
întreb la ce bun toate pregătirile astea. Că am putea foarte bine să 
sărbătorim într-un cerc restrâns. Uite-așa, numai noi: eu, babuşca, tu 
şi Ana. Eu unul sunt complet mulțumit cu asta. 

Babușca scutură cu îndrâjire din cap. 

— Niet, niet! Nu și nu! Invitam la familie, trrrebuie sa sarrbatorrim 
cu familie! Fiindca şi vrrrem arrrătam că familia Kovalenko ştie prrrea 
bine să faca pe gazde! 

Sfântă sardină în ulei! Dacă ai sta să judeci după tonul pe care-și 
rostește babuşca vorbele, ai zice că, pentru ea, toată chestia asta ţine de 
onoare și că trebuie să iasă așa cum își propune. 

Arunc și eu o privire înspre Werner... Zău dacă acum nu arată la fel 
de amărât precum Ana. Numai Kira rânjește mulțumită. Ei pare să-i 
surâdă cu vârf și îndesat ideea unei seri de Ajun cu tot tacâmul. 

— O să sărbătoresc și eu Crăciunul cu adevărat nemțește, vine ea să 
îmi întărească bănuiala. Până acum n-am serbat decât Crăciunul 
ortodox, ca la ruși, care e peste două săptămâni, pe şapte ianuarie! și e 
cu mult mai potolit. Fiindcă în Rusia sărbătoarea mai importantă e 
noaptea Anului Nou, când se şi lasă cu cadouri. 

— Mi se pare tare ciudat, rostește Werner, râzând. Poate că la anul 
ar trebui să mergem la Omsk, la babușca acasă, și să sărbătorim acolo 
Crăciunul. 


1 Biserica Ortodoxă Rusă respectă şi astăzi vechiul calendar iulian (care a fost înlocuit de 
cel gregorian, din anul 1582, prin decretul papei Grigore al XIII, de la care îşi trage și 
numele), cel potrivit căruia data de 25 decembrie, zi de celebrare a nașterii lui lisus Hristos 
(Crăciunul), corespunde în calendarul gregorian, cel larg răspândit în zilele noastre, cu ziua 
de 7 ianuarie. 

Oh, nu! Sincer să fiu, până şi pe mine a început între timp să mă roadă 
puţintel curiozitatea în legătură cu seara asta de Ajun. Pare-mi-se c-ar fi 
vorba de primul meu Crăciun adevărat. Important mi s-ar părea, 
desigur, ca toți oaspeții să fie obligaţi să predea flautele la garderobă. Şi 
să se găsească cineva care să-i pună Beatei asta un mare plasture peste 
gură. 

Werner se dă mai aproape de Ana și o îmbrățișează. 

— Vrăbiuţa mea, hai c-o să fie bine. Şi, dacă n-o pui la socoteală pe 
Beate, familia mea e chiar una de oameni de treabă. Ai să vezi c-o să-i 
îndrăgeşti. Şi ei pe tine, de asta sunt foarte sigur! 

În încheiere, Werner o sărută delicat pe Ana pe păr. Chiar că sunt 
mişcat. Nu l-am mai văzut aşa pe Werner al meu decât de puţin timp 
încoace şi cred că dragostea pentru Ana chiar că-i prinde bine. Până şi 
Odette aruncă pe furiş priviri către cei doi şi chiar am impresia că aud 
scăpându-i un suspin. 

Cu totul și cu totul rece la asemenea momente de drăpălăşenie se 
arată babuşca. Cum altfel oare? Bate cu nădejde din palme și zbiară: 

— Bunnn, bunnn! Atunci noi acum hotarrram ce trrrebuie oaspeţii 
sa manânce la searrra de Ajunul! Că doarrr pică la săptamana 
urrrmatoarrre şi n-avem prrrea mult timp pentrrru planurile! O să 
gătesc eu niște kutja!, mancarrre prrrea trrradiționala pentrrru la 
Crrraciunul. Şi-o să fie aşa o surrrpriza de marrre pentrrru familia 
Hagedorn! Să-ţi lingi la degetele, nu alta! 

Mâncare bună de să-ţi lingi dege... ăăă... lăbuţele! Chiar aşa! Bună 
vorbă! Dar cu mâncarea mea de azi cum rămâne? 


! Desert preparat din cereale decorticate şi fierte, cu adaos de miere, nuci pisate, mac măcinat 
şi stafide, servit în mod tradiţional în Rusia, Ucraina, Lituania, Belarus, dar și în unele regiuni 
răsăritene ale Poloniei în seara de Ajun. 


Cine se scoală de dimineaţă 


la conserve ajunge. 
Și, uneori, Șantajul 
e chiar îngăduit 


aa 


ERE 


De fapt, e floare la ureche să te scoli dis-de-dimineaţă, mai 
ales că tot ce ai de făcut e să ieși din coşuleț atunci când Kira intră în 
baie pentru toaleta ei de dimineaţă. Din păcate, nu s-ar zice că treaba 
asta ar fi specialitatea mea fiindcă, la drept vorbind, urăsc sculatul 
devreme! Azi însă chiar trebuie s-o fac. Dacă vrei să iei urma a doi 
răufăcători deodată, trebuie să-ți rânduieşti ca lumea ziua ce te aşteaptă. 
Deci: mai înainte de orice, eu, Rosie şi Odette o să mergem să căutăm 
casa bătrânei doamne, fosta lor stăpână, trăgând nădejde să dăm acolo 
peste nepoată, iar pe urmă eu, Kira şi Werner o să-i facem o vizită lui 
Sandro. Sfântă sardină în ulei! Ce ziceam c-ar trebui să facem pe-acolo? 
Poate că tot mai bine ar fi fost să fi luat legătura cu poliția... 

E limpede că-i deja prea târziu să mă mai gândesc la asta, iar atunci 
când Kira trece pe lângă coșulețul meu, nu mă răsucesc, gata s-o urmez, 
precum mi-e obiceiul, ci le înghiontesc cu băgare de seamă pe Odette 
şi pe Rosie, întinse lângă mine. 

— Bună dimineaţa, doamnele mele, miorlăi eu. Teamă mi-e că acum 
trebuie să ne părăsim și noi așternuturile. 

Precaută, Odette deschide mai întâi un ochi, spre deosebire de Rosie, 
care imediat se trezeşte şi se scutură. 

— Eu una nu văd nicjo problemă. La ora asta se trezeşte întotdeauna 

şi Marlene. Şi tot cam aşa zice şi ea: „Cine se scoală de dimineaţă departe 
ajunge!'. 

Departe? Aoleu, oare despre ce depărtare o fi vorba? La drept 
vorbind, încă un motiv în minus să te dai jos din pat cu noaptea-n cap. 
Spuneţi-mi și mie, vă rog, că nu urmează cine știe ce maraton! 

Probabil mi se citeşte limpede lehamitea în pleoşteala mustăţilor, 
fiindcă Rosie se şi pune pe chicotit. 

— Hei, Winston, asta-i doar o vorbă de-a oamenilor. Că doar nici ei 
nu se scoală dis-de-dimineaţă ca s-o ia la goană ca smintiţii. Cu alte 
cuvinte, vor să spună că, dacă se-apucă din timp de treabă, o pot duce 
cu brio la capăt. Ceea ce, în cazul nostru, pisicesc, ar însemna un fel de: 
„Cine se scoală de dimineaţă pe mulți şoareci pune gheara!“ 

Bun. Dacă mă gândesc mai bine, pe mine nici asta nu mă mișcă prea 
tare. Cu mult mai de înţeles pentru mine ar fi ceva de felul: „Motanul 
care se scoală de dimineaţă primeşte o porție de ficat de pasăre proaspăt 
gătit, cu puţin pătrunjel“. Bineînţeles, e puţin probabil ca o asemenea 
gustare să m-aștepte în bucătărie, dar tot aș putea să trag cu ochiul și să 
văd. 

E cum îmi închipuisem: alarmă falsă. Castronelul e gol. Şi, în timp 
ce Kira îşi unge felia de pâine prăjită cu gem de căpşune, eu, Rosie şi 
Odette rămânem să ne uităm cu buzele umflate. Miorlau! Păi n-ar trebui 
să prindem și noi puteri pentru așa o misiune importantă? Mofluz, îi 
ard o lovitură de labă castronelului meu gol, care zornăie și se izbeşte 
de castronelul în care mi se pune apă de băut. 

— Hei, Winston... Ce-i cu tărăboiul ăsta? 

Kira își așază în farfurie felia de pâine prăjită și vine până la mine. 

— Tare morocănos mai ești în dimineaţa asta! De fapt, chiar mă mir 
ce te-o fi apucat să te trezeşti aşa de devreme! Nu cumva trebuie s-o ia 
din loc Odette şi prietena ei? 

Cum termină de vorbit, ne privește bănuitoare. 

— Puneti voi ceva la cale! Ce n-aş da să știu ce anume! Are cumva 

vreo legătură cu fotografia din telefonul meu mobil? Cu cea care vrea 
să le vină de hac pisicilor? 

După care clatină din cap. 

— Ei, poate că, la urma urmelor, îmi fac mai multe griji decât trebuie, 
iar vouă pur şi simplu vă e foame și vreți să ieşiţi pe-afară. Staţi să văd 
ce să vă dau. 

Se duce la frigider şi scoate din el o conservă. 

— Ia uitaţi ce-am eu aici! Carne de vacă cu orez. Mmmm, sună bine, 
nu? 

Două secunde mai târziu, în castronelul meu zace o grămăjoară de 
ceva cleios și cafeniu. leah! Mda, motanul care se scoală de dimineaţă 
trebuie să se mulțumească cu ce i se pune în față! 


sii 


O jumătate de oră mai târziu, ne aflăm în fața şcolii unde învață Kira. 
Interesant! Drumul pe care a apucat-o Rosie către casa bătrânei ei stă- 
pâne trece chiar pe-acolo. Ceea ce înseamnă că toată bucata de drum 
până la şcoală am făcut-o la pas cu Kira. Asta o face să se mire. 

— Ce-aveţi voi trei de fapt de gând, să vă ţineţi după mine? 

Îi răspund scuturând din cap. Adică „Nuuu, suntem doar în trecere“. 
Adică, în orice caz, așa cred. Dar ca să mă lămuresc mai bine, o descos 
pe Rosie: 

— Ia zi, Rosie, eşti sigură-sigură că ăsta-i drumul cel bun sau... ? 
Fiindcă alături se află clădirea școlii Kirei. Şi-acolo nici vorbă să fi locuit 
voi cu doamna aceea, în vârstă. 

— Bineînţeles că nu, mi-o întoarce Rosie. Din întâmplare, e același 
drum. Până la casa cu pricina mai e o bucată bună de mers. Hai, să-i 
dăm bătaie! 


Rosie o și ia la picior. Când s-o urmez însă, observ că Odette şovâăic. 


LE 


— Acum ce mai e? încerc să aflu de la ea. 

— Păi mă gândeam că, dacă tot suntem pe-aici și mai trebuie să apară 
cât de curând şi Pauli, și Tom... n-am face noi mai bine dacă i-am 
întreba pe copii dacă nu vin și ei cu noi? Că doar iau și ei parte la mi- 
siune. Să ținem seama că femeia asta este al naibii de periculoasă şi... 
cine ştie ce se poate întâmpla dacă dă cu ochii de noi! 

Mă gândesc şi eu la treaba asta. Și, chiar atunci vin Tom şi Pauli, care 
se îndreaptă către Kira. 

— Bine, fie. Sigur, merită să încercăm. Să văd însă şi eu cum m-oi 
pricepe să le dau de înțeles copiilor. 

Că şi-aşa mirosise Kira ceva, încă de la masa de dimineaţă! 

Rosie se întoarce și se-apropie de noi. i 

— Ce mai aşteptaţi? Că parcă vă grăbeați pân-acum! 

— Ştii, ne gândeam dacă n-ar fi mai înțelept, să-i luăm și pe copii cu 
noi. Într-un fel, ca pe o escortă, îi explic eu lui Rosie. 

— Escortă? repetă Rosie, neîncrezătoare. Și de ce, mă rog? 

— E limpede. Din păcate, nepoata cea ticăloasă, aşa cum bine ştim, nu 
s-ar da în lături de la vreo faptă violentă. Şi-apoi, în definitiv, tot copiii sunt 
cei care au pornit acțiunea asta de a-l da în vileag pe acest duşman al 
animalelor. Şi chiar sunt niște detectivi de mâna-ntâi. Ca să nu-ți mai spun 
că m-aş simți mai în largul meu dacă i-am avea alături. 

Rosie îşi vântură coada încoace și-ncolo. 

— Dar cum vrei să le dai de înţeles ce planuri avem? 

— Lasă asta în grija mea. Am eu cu Kira o legătură mai specială. 

Rostind asemenea vorbe, o şi apuc înspre prietena mea mergătoare 
pe două picioare, care e pe cale să intre în școală împreună cu prietenii 
ei. Trecuseră deja de treptele de la intrare. Izbutesc să-i ajung din urmă 
fix înainte de a trece de ușă şi plonjez pur și simplu, tăindu-le calea. 

— Hopa, Winston, cât pe-aci să te calc în picioare! exclamă Tom. 
Ce-i cu tine pe-aici? 

— Nu ştiu, dar azi se poartă cam ciudat, începe Kira. De obicei, la 

ora asta încă ar fi dormit dus, dar azi, dis-de-dimineaţă, m-am pomenit 
că s-a trezit odată cu mine. Unde mai pui că și Odette a dormit la noi, 
împreună cu o altă pisică, una tigrată şi mai ciudată. Ieri seară au insistat 
toți trei să se uite la fotografia suspectei noastre, așa că sunt aproape 
convinsă că purtarea neobișnuită a lui Winston are de-a face cumva cu 
femeia asta. 

Mă pun pe tors, cât pot mai tare. 

— Aha, carevasăzică am nimerit-o! ridică glasul Kira. 

Sar din nou pe cele patru lăbuţe şi cobor treptele către Rosie şi 
Odette, uitându-mă peste umăr către copii și pufnind. „Hai după noi!“ 
Şi sper să fiu, cât de cât, pe înţelesul lor. 

Tom se scarpină în cap, iar Pauli face ochii mari cât cepele. Miorlau! 
Pe de altă parte, cred c-ar trebui să mă fac şi mai bine înţeles. În clădire 
se aude sunetul clopoţelului, semn că în şcoală orele sunt gata să 
înceapă, iar copiii trebuie să intre. Așa că prea mult timp nu mai am. 
Îmi încerc norocul cu o altă variantă, care tocmai îmi dă prin minte: le 
dau ocol lui Rosie şi lui Odette, pufnesc şi sar încoace și-ncolo. Apoi 
mă prefac că amușin și că înfulec ceva găsit pe jos, pentru ca numai o 
secundă mai târziu să cad lat, rămânând cu toate cele patru lăbuțe 
țepene. Copiii sunt cu ochii pe mine. 

— Eu aş zice că trebuie să fie ceva în legătură cu momelile alea otrăvite. 
Cred că despre asta e vorba. E limpede că Winston nu vrea să intrăm în 
şcoală, trage Kira concluzia, cum nu se poate mai bine. 

— Mda, părerea mea e însă că, în privinţa asta, ar avea ceva de spus 
şi doamna Rosenblatt, chicoteşte Pauli. 

Doamna pomenită nu este nimeni alta decât directoarea cea severă 
a Gimnaziului Wilhelmin. Şi mi-aş putea lesne închipui că nu s-ar arăta 
câtuşi de puţin înțelegătoare pentru absenţele nemotivate de la ore. 

— Dar dacă pisicile au făcut o descoperire importantă, ar trebui să 
stăm prin preajma lor... ce mai încoace şi-ncolo, se răzgândeşte Pauli. 
Sărmana! 

Tom stă încă la îndoială. 

De-alături, Kira îi trage un ghiont. 

— Hai odată! Ştii bine că Winston a avut de-atâtea ori mirosul ăl mai 
fin. Şi-apoi, cu așa de puțin timp înainte de vacanţă, ce să se mai petreacă 
atât de interesant la școală?! Ar mai fi și avantajul c-am putea să ne 
postăm în faţa magazinului în care a zărit-o bătrânul pe ticăloasa care 
urăște animalele. Şi asta fără să mai așteptăm până după-masă! 

— Asta aşa-i. Dar chiar așa, să chiulim? Păi, ştiu şi eu... 

Cum îl ştim deja, el e cel care se îndoieşte de orice! Zău dacă Tom 
ăsta nu ia şcoala pur şi simplu prea în serios! În aceeași clipă, Leonie 
trece pe lângă cei trei, urcând în grabă treptele. Leonie e cea cunoscută 
drept o dobitoacă sau cea mai proastă gâsculiță, chiar dacă nu-i numită 
astfel cu răutate. Chiar dacă mi se pare cam nedrept ca noi, sărmanele 
animale, să fim nevoite să tragem mereu ponoasele, plătind cu propriile 
noastre nume atunci când mergătorii pe două picioare dau dovadă de 
lipsă de bun-simţ, tot aşa de bine mi se pare că, în cazul lui Leonie, 
asemenea porecle i se potrivesc cum nu se poate mai bine. Fiindcă și 
puștoaica asta e, de departe, din toată clasa Kirei, cea care inspiră cea 
mai puţină simpatie. 

Le aruncă celor trei o căutătură răutăcioasă, rostind şuierat: 

— Ei, aveți chef de-o mustrare, de-aia intrați târziu? 

Deodată, îi vine lui Pauli o idee. Fără prea multă gingășie, o apucă 
de mânecă pe nătânga de Leonie și, ținând-o cu nădejde, o face să stea 
locului. 

— Nu, nu de mustrare, ci de o scuză convingătoare. Așa c-o să faci 
bine şi-o să te duci fuguţa la secretariat și-o să spui acolo că elevei Kira 
Kovalenko i s-a făcut rău şi că eu și Tom o ducem acasă. 

Leonie râde sfidător. l 

— Nu mai spune! Și de ce, mă rog, ar urma să fac aşa ceva? 

Pauli zâmbeşte mieros. 


— Poate ca să n-ajung să le povestesc alor tăi despre nota proastă pe 

care tocmai ai încasat-o la mate. Și să știi că am văzut cum ţi-ai semnat 
singură lucrarea, de luare la cunoştinţă. Iar asta îmi dă o idee. Aş putea 
să-i povestesc neîntârziat doamnei Rosenblatt că falsifici semnăturile 
părinţilor pe lucrările la care iei note proaste. 

Trosc! Hai că aici a nimerit-o cum nu se poate mai bine. Surprinsă, 
Leonie se simte de parcă n-ar mai avea aer. Pe sfânta mea tăviță cu nisip, 
Pauli asta pare unsă cu toate alifiile! 

Supergâsculița pare să se dezmeticească însă. 

— OK. Dacă ţii tu neapărat să mă șantajezi... Bine, mă duc şi spun 
chestia asta la secretariat. Dar nici tu să nu scoţi vreo vorbă în legătură 
cu lucrările! 

Pauli îşi ridică mâna. Asta-i iar chestia aia luată, chipurile, de la 
pieile-roşii! 

— Jur! Și-acum dă-i bătaie, ca s-apuci să faci treaba la timp! 

Apoi, se întoarce către Tom. 

— Aşadar, cu-așa podoabă de scuză, nu mai e nimic de comentat şi 
putem s-o luăm și noi din loc, nu? 

Tom o priveşte crucit. 

— Pauli, dar tu eşti pur și simplu de neînchipuit. Aşa o drăcovenie... 
Adică ce spun eu, parc-ai fi dracul gol! 

Apoi se întoarce către mine. 

— Atunci, la drum, Winston. Arată-ne încotro aveaţi de gând s-o 
luaţi! 


O vilă veche. 


Și o descoperire nouă 


Casa este uriașă și e cam ceea ce presupun că 
numesc oamenii o vilă. Albă toată, cu un turnuleţ ridicându-se 
pe o latură și un portal drept intrare, deasupra căruia se arcuiește 
o boltă. Adică, una peste alta, cu totul-impresionantă dacă ai trece peste 
starea ei întreagă de... ruină. 

Ce-i drept, eu sunt doar un motan şi, aşa stând lucrurile, n-am nici cea 
mai mică idee despre felul în care îşi îngrijesc casele mergătorii pe două 
picioare. În cazul de faţă însă, casei i se scorojeşte tencuiala, geamurile 
unora dintre ferestre sunt crăpate, iar prin grădină zace împrăștiat numai 
moloz. O mizerie care nu bate la ochi de la bun început numai pentru 
că s-a îndurat zăpada s-o acopere. Nu tu decoraţiuni de Crăciun, nu tu 
ghirlande luminoase la ferestre. Cu toată indulgența, nu-mi pot închipui 
că totul e în ordine cu locul ăsta. Poate că nu mai locuiește nimeni aici, 
iar ticăloasa de nepoată s-a mutat de mult. Desigur, una ca asta ar fi 
ghinion curat. Așa ceva ar însemna ca, în zilele care urmează, să ne 
pierdem timpul prin faţa supermarketului, în speranţa că nepoata o să 
cadă odată şi-odată în cursa pe care vrem să i-o întindem. 

Numai că, de când s-a oprit Rosie taman înaintea casei cu pricina, 
până şi copiilor li se citește uimirea în priviri. 

— Aici e! ne anunţă Rosie pe mine şi pe Odette, agitată nevoie mare. 
liără niciun dacă, fără niciun dubiu. 

— Tu n-o recunoşti? o întreb totuşi pe Odette. 

— Nu sunt nici eu sigură pe mine. Dintr-o dată, parcă arată cu totul 
altfel decât în amintirile mele. 

— Şi cam cine-ar fi pe-aici? Nu cumva cea care le poartă pisicilor 
sâmbetele? mă întreabă deodată Kira, cu neîncredere în glas. 

Dau și eu din coadă încoace şi-ncolo. Miorlau! Cel puţin aşa sper! 

— Hai că-i o dărăpănătură-n toată regula! hotărăște Pauli. Adică nu cred 
că locuiește cineva în așa ceva. Cred c-a fost doar o alarmă pisicească falsă. 

Miorlau! Ce-o vrea să spună Pauli cu asta? Prea drăguţ nu sună în 
niciun caz şi încep să mă enervez de-a binelea că i-am luat cu noi pe 
mergătorii ăştia pe două picioare. Poate că ar fi trebuit ca noi, lăbuţele 
moi, să fum cele care să cerceteze primele împrejurimile. Kira şi Pauli 
arată de parcă ar fi fost gata-gata să facă stânga-mprejur şi s-o ia din 
loc. Numai Tom e cel care se dă ceva mai aproape de casă. 

— În ruptul capului nu-mi pot închipui cum poate cineva să lase 
pur şi simplu să se prăpădească așa o mândreţe de casă într-un cartier 
ales ca acesta, se minunează el. Ceva-ceva e în neregulă aici. Haideţi să 
ne uităm și noi mai ca lumea! 

Se îndreaptă către intrare și zgâlțâie clanţa porții proptite într-un gard 
mâncat de rugină, care împrejmuieşte întreaga proprietate şi care nu 
arată deloc îmbietor. Cu un scârțâit, poarta alunecă în lături. Și uite-l pe 
Tom deja pe petecul de grădină de la intrare. Sau, mai bine zis, pe ceea 
ce trebuie să fi fost cândva bucata de verdeață de acolo, că acum nu e 
decât un loc în care zac grămadă, laolaltă, paleţi goi, găleți şi o movilă 
de țigle de pe acoperiş. Acoperite de zăpadă, toate astea arată de parcă 
ai avea înaintea ochilor ditamai tortul. 

— Hai să ne uităm şi noi, ne îndeamnă Rosie, trecând pe lângă Tom 
şi înaintând prin grădină. 

Eu şi Odette o urmăm şi o apucăm repejor în lungul laturii stângi a 
casei. Nici prin părţile astea nu se arată lucrurile deosebit de îmbietor: 
geamul unei ferestre de pivniţă e spart, iar gardul pare un ciur cu găuri 

cât toate zilele. Mai departe, către fundul grădinii, dăm peste niște lăzi, 
al căror rost nu mi-e deloc clar. Altfel stau lucrurile însă cu Odette, care 
se şi repede înspre una dintre ele şi, dintr-un salt care mă lasă cu gura 
căscată, aterizează pe marginea ei. 

— Da, hai c-am nimerit-o! rostește ea către noi, de la înălțimea 
atinsă. Uite, mi-aduc aminte că astea nu sunt altceva decât vechile lăzi 
de răsaduri ale stăpânei noastre! În astea planta ea, în fiecare primăvară, 
salată şi alte verdețuri. 

— Păi, nu vă spuneam eu! miorlăie Rosie, parcă un pic jignită, după 
care îşi vede mai departe de drum prin jurul casei. 

— Dacă mă-ntrebi pe mine, rostesc şi eu către Odette, casa nu pare 
a fi locuită. Poate că nepoata s-a mutat. Așa că, din păcate, nici lăzile 
astea vechi nu ne-ajută prea mult. 

Între timp, copiii ne-au urmat exemplul şi au intrat după noi, iar 
acum stau în mijlocul grădinii. Tom se apropie de una dintre ferestrele 
casei şi se uită înăuntru. 

— În casă mai e încă mobilă, observă el. Iar asta înseamnă că 
locuieşte totuși cineva aici. 

Şi chiar în aceeași clipă, cu un zgomot asurzitor, se deschide o 
fereastră de la etaj. Mi-a stat inima-n loc de spaimă... Dar şi copiii sar 
în lături. Un bărbos se apleacă în afara cercevelei ferestrei, purtând 
întipărită pe chip o expresie între furie turbată şi furie extrem de 
turbată. 

— Hei, ce căutaţi pe proprietatea meat! zbiară el înspre noi. Căraţi-vă! 
Imediat! 

Tom face un pas înapoi şi priveşte în sus. 

— Scuzaţi-mă, vă rog! Am vrea să ştim dacă nu cumva locuiește aici 
o doamnă care... 

Mai multe însă nu apucă să zică... mă și întreb ce-o fi vrut să spună 
mai departe. „O doamnă care, în timpul ei liber, nu mai poate de plăcerea 
de-a otrăvi pisici?“ Dar, cum spuneam, mai multe nici n-apucă să spună, 

fiindcă bărbosul tocmai înșfacă ceva ce, după cunoștințele mele dobândite 
de prin tot soiul de seriale TV, aș zice c-ar fi o armă. Sfântă sardină în ulei! 
Că doar n-o vrea să tragă în noi? 

— Vă zic să vă căraţi! Că dacă nu, v-ajut eu imediat s-o faceţi! 

Acum ne mai şi amenință cu arma aceea. Înspăimântaţi, Kira, Pauli 
şi Tom fac în grabă cale întoarsă prin grădină, până în stradă. 

— Nasol, tipul e total sărit de pe fix! rostește Pauli, încă gâfâind. 

— Da, îi dă dreptate Kira. Ar trebui să sunăm la poliţie! 

Chiar şi eu m-am adăpostit degrabă, rămânând ascuns îndărătul 
picioarelor Kirei. Numai Rosie și Odette au rămas, parcă înfipte în pă- 
mânt, în preajma fostelor lăzi de răsaduri şi privesc fix în sus, înspre 
fereastră. Iar bărbosul s-a făcut din nou nevăzut. 

— Hei, voi două! Luaţi-o repede la picior! Precis se-arată ăla din 
casă, ca să ne gonească de aici, strig eu către Rosie şi Odette. 

Parcă nici nu m-ar fi auzit. 

— Hei, ce-i cu voi? V-a lipit careva lăbuţele de pământ? Haideţi 
odată! 

Cu mișcări leneșe, Odette și Rosie catadicsesc să se miște. Parcă 
filmate cu încetinitorul, cele două ies din grădină fără să se grăbească. 
Şi mai tot timpul sunt cu capetele parcă lipite unul de celălalt. 

Atunci când, într-un sfârșit, ajung în tovărășia noastră, sunt deja un 
pachet de nervi. 

— Măi-măi-măi... Ce-a fost toată chestia asta? Nu mai puteaţi de 
nerăbdare să vă vedeţi împușcate, nu? 

— Fireşte că nu! pufneşte către mine Rosie. 

— Am vrut doar să fim foarte-foarte sigure, adaugă Odette. 

— Sigure? Că ce? Că pisicile chiar au nouă vieţi? 

— Nu! răcnesc cele două, ca într-un glas. 

Apoi, vine şi explicaţia lui Rosie: 

— Am vrut doar să fim sigure că tipul era chiar el. 

— Cine? El? Adică, la urma urmelor cine? 

— Păi, tipul bărbos. 

— Ce? mai arunc eu o întrebare. 

— Tipul cu barbă nu poate fi decât prietenul nepoatei. Iar dacă 
locuieşte aici, înseamnă că nici ea nu trăieşte în altă parte. Ceea ce 
înseamnă, prin urmare, că i-am dat de urmă. 

Odette se îndreaptă din toate mădularele şi mai spune o dată 
lucrurilor pe nume: 

— Winston, am dat de duşmanul animalelor! 

Miorlau! Bineînţeles că asta e mare minune! Dar cum o să-i facem 
pe copii să priceapă asta? La drept vorbind, n-au avut-o aici, înaintea 
ochilor, pe femeia din fotografie, ci doar pe un tip cu barbă. Dar, fiindcă 
veni vorba de barbă, tocmai îmi trece ceva prin'minte. Dar nu numai 
mie: până și Kira îşi lasă capul într-o parte, părând să cadă pe gânduri. 

— Ia staţi puţin, oameni buni... N-a zis puștoaica aia, Arzu, că tipul 
cu bucăţile de lebărvurşt otrăvite purta barbă? Şi că ar fi fost, aşa, între 
două vârste? 

Dând din cap, Pauli îi dă dreptate: 

— Da, așa a zis. 

Pe faţa lui Tom se înfiripă un zâmbet. 

— Păi, s-ar zice atunci că ne aflăm pe calea cea bună. Vreau să spun 
că pisicile au ținut morţiș să ne-arate aici ceva care ar avea legătură cu 
femeia suspectă din fotografie. Altfel ce rost să fi avut să joace teatru? 
Pur şi simplu ne-au condus până la casa asta, iar... 

— Iar aici dăm peste un tip cum nu se poate mai violent, cu capsa 
bine pusă, îi ia Kira vorbele din gură. Așa-i. Şi asta nu-i nici pe departe 
vreo întâmplare. Cei doi lucrează în cârdășie. Ca să zic aşa, avem de-a 
face cu o pereche de duşmani ai animalelor. Se vede deci treaba că 
domnul S&nnichsen a observat-o pe EA, în timp ce Arzu pe EL. În 
realitate, cei doi au același plan de bătaie. 

Şi, zicând acestea, o cuprinde, fără să vrea, tremuriciul. 

— Nu că-i nebunie curată? 

— OK, cred c-aveţi dreptate. Dar ce ne rămâne acum de făcut? se 
întreabă Pauli cu glas tare. Am putea să-i sunăm pe polițiști și să-i 
rugăm să treacă pe aici să vadă despre ce e vorba. Poate or da peste ceva 
lucruri suspecte. 

Tom se scarpină în cap. 

— Eşti tu sigură că, pentru o bănuială atât de mică, or să dea ei 
năvală încoace? 

— Cum adică mică? întreabă Kira. Pisicile chiar în locul ăsta își 
puseseră în minte să ajungă, iar Arzu a văzut pe cineva care purta barbă. 

— Chiar și-așa, să fiu un poliţist nici că m-aș gândi să mă mișc de la 
secţie. Puștoaica aia, Arzu, nu-i de faţă, ca să-l poată identifica pe băr- 
bat, iar pe femeia din fotografie nici măcar n-am văzut-o prin partea 
locului. Teamă mi-e că toate chestiile astea nu-s de-ajuns. 

— Mi-am notat numărul de telefon al lui Arzu, stăruie Kira. Aş putea 
s-o sun. Firește, probabil că, la ora asta, e încă la şcoală, că doar n-o 
chiuli toată lumea, așa, ca noi. Iar femeia... mda, poate că n-o întârzia 
nici ea s-apară. 

— Poate. Şi ce, ai cumva chef să-ţi petreci următoarele ore pândind 
pe-aici? 

— Uite cum stau lucrurile: dacă aș fi văzut-o pe aici pe femeia din 
fotografie, aş fi sunat de mult la poliţie și le-aş fi dat de veste, se arată 
Kira neînduplecată. 

— Da-da, Dacă şi cu Parcă se plimbau în barcă, o trântește și Pauli, 
fără multă milă. Din păcate, n-avem nimic serios. Şi tare mi-e teamă că 
dacă ne mai fâțâim mult pe aici, o să ne pomenim cu ţăcănitul ăla de 
bărbos pe cap. Uitaţi-vă cum ne urmărește de la fereastră! 

Tom şi Kira se întorc, ca și mine de altfel, şi tustrei ne zgâim în 
direcţia casei. Chiar așa! În spatele ferestrei care dă spre stradă, poate fi 
zărită, fără nicio urmă de îndoială, silueta tipului cu pricina. Miauuuu! 
De groază! 

— Da, hai s-o ștergem de aici, își dă Tom cu părerea, iar eu sunt de acord. 

Nici eu n-am niciun chef să mai stau prin locul ăsta. 

Kira suspină. 

— Bine. Dar o să-ncerc mai târziu să dau de Arzu. Poate o să fie în 
stare să-l recunoască pe bărbat. Şi, mai ştii, poate că, între timp, se-arată 
şi femeia suspectă. Acum însă, chiar trebuie să ajung cu Winston la 
Sandro. Astăzi avem de gând să-i luăm localul la puricat. 

— Nu mai spune! Dar de ce? se interesează Pauli. 

-— Ei, e o poveste lungă. O să vă spun pe drum. 

Copiii pornesc spre casă. Eu mai stau după Rosie și după Odette, 
numai că ele nu se mișcă și pace. 

— Hei, aveţi cumva de gând să aşteptaţi până când smintitul ăla o 
să vă găurească blana? strig eu către cele două. 

— Nu, bineînțeles că nu, îmi răspunde Odette. Atât că ne-am gândit 
să mai tragem puţin cu ochiul la casă. 

— La ce bun? îmi arăt și eu curiozitatea. 

— Foarte simplu, mă lămurește Rosie. Dacă ar apărea ticăloasa aia 
de nepoată, am avea dovada care le trebuie copiilor ca să anunţe poliţia. 
Corect? 

— Ăăă, cred că da. 

Mie unuia nu-mi miroase deloc a bine! 

— Aşa, deci. Dacă apare pe-aici, o tulim şi-ţi spunem ce și cum. La 
rândul tău, te duci și le spui oamenilor. Ne-am înţeles? mă întreabă 
Odette, de parc-aș fi fost greu de cap. 

— Bineînţeles c-am priceput, i-o întorc eu, ușor oțărât. Stau numai 
şi mă-ntreb dacă nu e prea periculos. 

Rosie chicotește. 

— Ei, aşi! Ce-ar putea să se petreacă? 

Sfântă sardină în ulei! Sper să aibă dreptate! 


Cu o ţâră de slană prinzi niscaiva șoareci. 


Dar c-o cameră de luat vederi 


pui mâna pe un șântajist 


— lo comparato totul nou! Tutto! Totul, totul! Uite și la 

tine aicea, Werner! l 

Sandro stă înaintea noastră în bucătărioara lui și, dând 
repezit din mâini, arată către rafturile de pe perete. Atât cât îmi pot da 
seama, pe acestea stau stivuite alimente ambalate în fel şi chip: pachete 
de tăieţei sau de orez, diferite cutii de conserve, o plasă cu ceapă, lămâi, 
cutii cu felurite condimente, ulcele cu verdețuri şi câte și mai câte... Ce 
mai, un paradis! Sau, mai bine zis, aşa părea să fi fost. Și-asta fiindcă, 
din păcate, nu dau nicăieri de vreo urmă de pește. Miorlau! Sper ca 
Sandro, drept urmare a șantajului care i-a picat pe cap, să nu-și fi pus 
în gând să-și prefacă minunăția de restaurant într-un cuibușor pentru 
vegetarieni. C-aşa ceva n-ar fi câtuşși de puţin pe gustul meu! 

— Şi unde păstrezi alimentele care se strică mai repede? se inte- 
resează Kira. 

— În camera răcitoare. Adică molto bene ziso: camera la frigorifica. . 
Estea insa una foarte mica. Momento! 

Trece pe lângă noi, îndreptându-se către o uşă închisă cu o manetă 
impunătoare, iar noi îl urmăm. Şi, fiindcă veni vorba, „noi“ ăsta nu 
înseamnă numai eu, Werner şi Kira, ci și Pauli și Tom. După ce le-a 
spus Kira povestea cu șantajul, normal c-au ţinut să vină. O idee cât se 
poate de bună, căci mai bine mai mulți detectivi decât prea puţini! Cum 

nici Sandro n-a avut nimic împotrivă, uită-ne acum înghesuindu-ne cu 
toţii în holişorul de trecere dintre bucătărie și camera frigorifică. 

Sandro umblă la manetă, ușa se deschide și o pală de aer rece ca 
gheaţa năvălește spre noi. Mirosul nu mă înșală câtuşi de puţin și pe 
dată îmi dau seama că AICI stau peștele şi carnea! Curios, o pornesc 
şerpuind printre picioarele lor și mă avânt prin încăperea cu pricina, 
uitându-mă în stânga și-n dreapta, în sus şi-n jos: şi-aici rafturi, dar și 
cârlige de care atârnă şunci şi cârnaţi. O privelişte de-a dreptul 
minunată! Milostiv zeu al pisicilor! Dac-aş ajunge vreodată să rămân 
închis pe undeva, fă și tu cumva ca locul cu pricina să fie taman ăsta! 

Sandro își vâră capul în cameră. 

— Anche îl carne... Pine şi la carne! Totul nou! M-a costato la mine 
o avere. Fost multo, multo scump. Ma... Dar: am facut-o şi io exact 
como ziso tu la mine, Werner! Acum pot chiar fi siguro, ca nimic nu-i 
otravito. Şi daca dam în zilele urmatore peste la otrava, inseamna ca 
estea vorba de ceva nou-venuto. 

Werner îi dă dreptate, dând din cap și îmbărbătându-l din vorbe: 

— Foarte bine, Sandro. Eşti sigur că n-a aflat nimeni că ai făcut 
aprovizionarea localului numai cu alimente complet noi? 

— Si! Nessuno! Nimeni! Chiar ieri m-am vorbit con ajutor de la 
bucataria şi i-am zis ca la mia nonna, bunica la mine, este multo bolnava. 
Şi ca trebuie vizitato la ospitale, in spital. Și o puso şi uno bileţelo la ușa 
de la intrarea şi scris che, de la pricina de una problema in famiglia, io 
deschide din nuovo numai a le ore 17. Aşa că nessuno, nimeni no 
banuiste ceva! E-adeverat ca la şantajisto i-am scris ieri un SMS. 

Foarte frumos! Carevasăzică, Sandro a pregătit totul perfect 
pentru... ăăă... Miorlau! De fapt, pentru ce? Cum era vorba să-l 
prindem pe ticălosul de şantajist? 

— Şi cum e planul mai departe? se interesează şi Tom. 

Pfff, Doamne-ajută! E clar că nu-s singurul prin preajmă care nu ştie 
prea bine cum vor merge lucrurile de-acum înainte. 

— Acum o să fotografiem toate rafturile şi întreg depozitul, iar 
pozele au să dovedească precis locul fiecărui lucru de aici. Sandro n-o 
să aibă nicio treabă, pentru că, oficial, el trebuie să se ocupe de bunica 
lui bolnavă, explică Werner. 

— Exacto. Ajutor de la bucataria vine abia la patru. Atunci predau și 
zico la el că trebuie să plec rapido, din la pricina de Ja mia nonna. 

Werner se uită la ceasul de la mână. 

— OK! Atunci zic să-i dăm bătaie. Eu o să mă ocup de fotografiat. 
Ai făcut cumva rost de o cameră de supraveghere? De fapt, bine-ar fi să 
avem chiar două! Fiindc-așa am putea instala una în bucătărie, iar pe 
cealaltă în depozit. Cu camerele astea putem să vedem cine ce face prin 
bucătărie şi prin depozit. Iar dacă pune cineva pe undeva ceva ce n-a 
fost înainte în locul cu pricina sau dacă își face cumva de lucru pe la 
niscaiva cutii de conserve sau alte recipiente, atunci o să putem vedea 
cu cine-avem de-a face. 

— Si. Așa facciamo. Şi am facuto la rost de due camere Web. Două 
camere. 

Pe mustăţile mele! Zău dacă nu mă simt, încetul cu încetul, de parcă 
aş face partea de-adevăratelea dintr-un serviciu secret! Sandro dispare 
pentru scurt timp în biroul său şi se întoarce aducând cu el o pungă, 
din care scoate două chestii rotunde și negre, fiecare cocoţată pe câte 
un soi de soclu. 

— Şi-au fost și molto ieftine la magazin. Numai cinci de zeci de euro 
fiecare. Vânzatore zis la mine ca, chiar și așa, au imagini buone, de 
fotografii, dar şi de filme. Şi, fiindcă mai şi merg în legăturile del tipo 
WLAN!, pot să le leg la calculator. Aduc io laptopul meu şi atunceea o 
sa putem vedea tutto ce arată la camera și-o să funcționeze perfetto. 

— Grozav, Sandro! se bucură Kira. 


1 Wireless Local Area Network (Reţea de aparate şi dispozitive funcţionând fără 
interconectare prin cabluri, ci prin unde radio, infraroșu sau alte metode, într-o incintă de 
dimensiuni mai reduse). 

— Trebuie s-avem însă grijă să fixăm toate astea în aşa fel încât să 
nu bată nimic la ochi, atrage Tom atenţia. 

— Si, certo! Aşa facciamo. Pun eu la ele sus, sus de tutto, unde nimeni 
nu bate con la privirea. 

Sandro se repede după ușă, de unde scoate un scăunel cu treaptă. Ia 
apoi una dintre camere, se urcă pe scăunel şi fixează camera pe una 
dintre laturile ieşite în afara tocului uşii. Apoi coboară, îşi desface 
laptopul și bate ceva în tastatură. 

— Așa, acum ar trebui-o să fie la conectato. Mi-a explicat mie aşa 
vânzatore. 

Îndreaptă apoi laptopul către Werner și către copii. Cu toţii se zgâiesc 
curioşi la ecran... numai eu nu văd nimic! Miorlau! Alo! Sunt şi eu 
pe-aici, pe jos!! - 

— Mda, mormăie Werner până la urmă. Cred c-ar merge. Se văd 
rafturile, maşina de gătit. Ceea ce nu se vede e podeaua, dar acolo nici 
n-are cum să se petreacă cine știe ce. 

Mai apoi, căutăm şi în camera frigorifică un colțişor potrivit pentru 
camera de luat vederi şi, până la urmă, Sandro o prinde pe latura de sus 
a tocului uşii. Prevăzător, italianul fixează amândouă camerele și de pe- 
rete, înfășurându-le într-o bandă adezivă! 

Werner fotografiază toate rafturile, hălcile de şuncă aninate în cârlige 
şi alte lucruri la care cineva care ar fi vrut să le otrăvească ar fi putut 
ajunge. Asta în timp ce Tom, Kira şi Pauli urmăresc pe laptop dacă poate 
fi văzut bine tot ce face. Rezultatul e că poate fi văzut! Aş zice că şan- 
tajistul e ca şi prins! Numai să se lase el stârnit de SMS-ul, chipurile 
revoltat, al lui Sandro. Dar, fiindcă la urma urmelor, e vorba de o gră- 
madă de bani, să sperăm că lăcomia o să învingă, iar răufăcătorul o să 
ne pice în mâini, respectiv în labe. 

Treaba ne ia cam o oră, dar, la sfârşit, suntem gata cu toate pregătirile. 

— Allora, atunci no trebuia decât să controlez mai tutto timp la 
laptop. Şi să sperare că şantajisto chiar viene pe-aici. 

— Că tot ziceaţi de controlat laptopul mai tot timpul, se bagă în 
vorbă acum și Pauli. Ce-aţi zice dacă am face şi noi de serviciu în vreo 
câteva rânduri? Daţi-o-ncolo, că doar n-o să staţi douăzeci şi patru de 
ore cu ochii-n ecran. 

— Grazie, mica signorina! Estea una ideea buona! Multă mulţumesc! 
Atunci o să v-aduc la voi laptopul, dacă io n-o să am tempo pentru 
control! 

Tom se scotoceşte prin buzunarele pantalonilor și scoate carneţelul 
lui de notițe. 

— OK, o să notez atunci, așa, la repezeală, cum ne vine rândul. 
Sandro, în ce schimb v-ar conveni? 

Sfântă scândură de ascuţit ghearele, în sfârşit le vine rândul și 


prietenilor mei agenţi! 


Odată întors în preajma casei, primul lucru pe care-l fac e să mă 
reped în curtea din spate. Doar-doar oi da peste Rosie şi Odette, care 
s-or fi întors şi ele acolo. Să fiu cinstit, din pricina pregătirii supra- 
vegherii şantajistului ăluia cu alimentele, mai c-am și uitat că cea mai 
frumoasă pisică albă din lume şi prietena ei se află pe urmele unui 
răufăcător. 

— Hei, Spike, strig eu, de cum ajung la locul de lângă gura de aerisire 
a beciului spălătoriei. Nu cumva ai văzut-o pe Odette? E plecată c-o altă 
pisică, una Rosie. O colegă pe care nu-i greu s-o recunoşti, căci are faţa 
brăzdată de-o pată neagră, după cum şi o blană parcă stropită, de zici 
că-i croită din petice mari, unele de-a dreptul negre, iar altele mai 
deschise la culoare, care mai şi fac ape-ape. 

— Aha, vrei să spui o pisică din alea care au o culoare deosebită la 
blana de pe spinare și-o carapace de broască-ţestoasă? 

— Hm, cam aşa ceva. 

— Păi, da, c-aşa le şi zice, pisici tip broască-ţestoasă, îi dă înainte 
Spike. Chiar aşa. 

— Bine-bine. Și? 

— Şi ce? 

— Păi, te-ntrebam dacă le-ai văzut? 

Doamne Dumnezeule, iar are o zi în care e greu de cap! Faţă de el, 
melcul ar părea un ICE! 

Spike scutură din cap. 

— Nu, îmi pare rău. N-am văzut-o. 

Nasol, nasol, nasol! Să mai fi rămas cumva să supravegheze casa 
aceea? Sau, mai ştii, or fi păţit ceva? Stau şi mă gândesc dacă aș fi în 
stare să ajung din nou la vila cea veche de unul singur. Atunci sigur aș 
şti ce-i de făcut. 

Numai că, înainte de a mă hotărî ce-ar fi mai bine de făcut acum, în 
gangul de trecere către curtea din spate își face apariția Kira, care strigă 
după mine. 

— Winston, eşti cumva pe-aici, pe undeva? Eu merg cu Werner și 
cu mama să cumpărăm bradul de Crăciun. Vrei să vii şi tu? Nu uita că, 
pentru tine, e prima seară de Ajun cu brad. 

Normal, vin cu cea mai mare plăcere! Și poate că după aia o să fac 
eu cumva şi-o s-o momesc pe Kira s-o apuce înspre vila cu pricina, că 
ea ştie precis unde se află casa. 

— OK, Spike, hai că te las. Dac-o vezi pe Odette, spune-i, te rog, că 
am căutat-o. Și să nu se-apuce să facă nimic fără mine. 

Spike rânjeşte. 

— "Toată viața? Sau numai azi? 


1 Intercity-Express sau InterCityExpress - tren de mare viteză din cadrul sistemului de 
transport în comun pe calea ferată ce funcționează cu precădere în Germania, dar care leagă 
această țară şi cu vecinii ei direcți (Austria, Elveţia, Franța, Belgia, Olanda şi Danemarca). 

Ha-ha-Ha! Halal glumă! Ei, dar n-are decât s-o facă pe deşteptul. 
Poate că e doar invidios, fiindcă, în ultima vreme, eu și Odette suntem 
aproape nedespărţiți în tot ce facem. Şi zău dacă nu-i dau dreptate! 


Cumpăratul bradului de Crăciun 


pentru începători. 
Viaţă de agent pentru avansați 


ID 

— Ăsta de-aici e foarte frumos, nu? 

Werner se află în mijlocul unei pădurici de brazi. Sau, mai bine spus, 
stă în mijlocul a ceva care aduce a pădurice. Fiindcă, în realitate, e vorba 
de o mulțime de brazi, mai mici și mai mari, așezați pe trotuar, într-un 
careu împrejmuit. Mergătorii pe două picioare care vor să aibă un ase- 
menea copăcel se agită încoace şi-ncolo, de la un brad la altul, îi răsucesc 
şi-i rotesc pe toate părțile, schimbă vorbe cu alți mergători pe două 
picioare despre cât de înalți sau cum arată copăceii, îşi dau dreptate unul 
altuia sau se ciondănesc între ei... şi se hotărăsc până la urmă căruia 
dintre brazi i-ar sta mai bine în casa lor ca pom de Crăciun. 

Iar oamenii mei fac şi ei exact același lucru: Werner apucă brăduţ 
după brăduţ şi-l împinge în faţa Anei şi-a Kirei, la vedere. Doamnele 
sunt, cum altfel, pline de pretenţii și numai cu greu pot fi mulţumite. 

— Eu ştiu? zice Ana la vederea noului exemplar. Nu ţi se pare că-i 
cam strâmb? 

Werner se dă un pas înapoi. 

— Nu mi se pare deloc. Uită-te și tu, e drept. Aici, jos, avem baza 
trunchiului, iar sus vârful. Dacă mă-ntrebi pe mine, între capetele astea 
restul trunchiului e o linie dreaptă. 

— Nu, clatină Ana din cap. O fi ea o linie, dar copacul în sine e strâmb. 
Şi nici măcar nu l-ai putea așeza în aşa fel încât să nu se vadă asta. 

— OK. 

Werner pune exemplarul la loc şi scoate altul din pădurice. 

— Dar ăsta de-aici? Ia uite ce dulceaţă. 

Acum e rândul Kirei să aibă ceva de zis: 

— Nici vorbă de-aşa ceva! Că n-are nici măcar un vârf ca lumea! 
Arată acolo, sus, de parcă s-ar fi retezat din el! 

Un suspin din toți rărunchii vine dinspre Werner. Nici nu-i de 
mirare, mai ales că, de-o jumătate de oră şi mai bine, lucrurile tot așa o 
tin. Încetul cu încetul, încep să înţeleg de ce nu găsește Werner câtuși 
de puţin plăcut tot circul ăsta cu Crăciunul. Dacă numai luatul pomului 
de Crăciun e aşa o dramă, stau şi mă-ntreb ce s-o alege de tot restul 
sărbătorii? Dar nici Werner, viteazul meu colocatar, nu se dă bătut. 

— Ce ziceţi de ăsta de-aici? 

De data asta însă, și Kira, şi Ana strâmbă din nas. 

— Nu e un brad prea bogat, se semeţeşte Ana. Uite, acolo, la mijloc, 
arată de parc-ar fi chel de-a binelea. Un nu hotărât. 

— Hm, e tot ce mai spune Werner. 

Și, în locul vorbelor, se avântă și mai adânc în pădurice, de unde 
răsare apoi cu un alt brad pe care până și eu îl găsesc cu adevărat cât se 
poate de frumos. Zvelt, nici prea des, dar nici prea rar în crengi. Ce mai, 
exact cel mai potrivit. 

— Ei bine, fetelor, de ăsta ce mai aveți de zis? rosteşte Werner, cu 
glas fericit. 

— Oh! Ăsta chiar că-i frumos! îi dă dreptate Aha, în timp ce ochii 
încep să i se umple de strălucire. Păi, să-l luăm, nu? 

— Cu plăcere, comoara mea! 

Werner strânge ramurile bradului și-l trage către un bărbat ce poartă 
pe cap o bonetă tricotată. Se vede treaba că-i vânzătorul brazilor. 

— Ăsta, pe ăsta-l luăm. 

Bărbatul cu boneta tricotată se uită mai întâi la brad, şi-apoi la 
Werner, după care scutură din cap. ~ 

— Nee, nu merji difel!. 

Werner se zpâieşte la el nevenindu-i să creadă ce aude. 

— Cum aţi zis, vă rog? Nu merge defel? Şi de ce, mă rog? 

— Păi, că-i dat dija. Iote şi mata colo sus, pamblica roșă! explică 
vânzătorul, arătând către un soi de bilețel prins în vârful bradului. Aia-i 
de se-anină-n brad, când îi luat de-altu. 

Werner a rămas cu gura căscată, ca şi cum n-ar pricepe ce i se spune. 
Bine, asta e şi din cauză că vânzătorul vorbeşte în graiul acela numit 
Plattdeutsch. Motiv pentru care omul îşi repetă cu atenție spusele de 
mai înainte, de data asta în germana oficială: 

— C-am zâs dară, ăăă... Adică am zis că panglica aceea roşie se pune 
în brad acolo, sus, atunci când acesta a fost deja vândut. 

Werner pare să se năruiască de-a binelea, de parcă tocmai ar fi primit 
cine ştie ce lovitură. 

De undeva, din spate, se aude glasul Anei: 

— Hei, Werner, ce se-aude cu bradul? Îl cumpărăm și noi odată? Mi 
se pare o minunăţie! Cum nu se poate mai potrivit pentru primul nostru 
Crăciun împreună! 

Zău dacă nu mi-e teamă că Werner o să izbucnească pe dată în plâns. 
Dar şi eu pe lângă el. Că n-am niciun chef să mai scotocim încă vreo 
jumătate de oră după o prostie de brad. Ce naiba atâta foială? Ce-or fi 
având și oamenii ăștia de-și pun brazi prin sufragerii? Că, la o adică, 
dacă au chef să se uite la copaci, n-au decât să se ducă să se plimbe prin 
pădure! 

Werner se căzneşte să-și vină în fire... şi chiar izbuteşte până la 
urmă. Trage o gură zdravănă de aer în piept şi se dă c-un pas mai 
aproape de vânzător. 


1 Traducere adaptată spre a sugera așa-numitul Platideutsch, dialect al limbii germane vorbit, 
în Germania, în exclusivitate în landurile federale nordice, unde este situat și Hamburg, 
orașul în care se petrece acţiunea seriei Winston. 


168 


— Ascultă, omule, aici: soția mea pur și simplu s-a-ndrăgostit de 
bradul ăsta, aşa că-l vreau cu orice chip. Pricepi? Cu orice chip! 

Vânzătorul scutură din cap, iar ciucurele bonetei lui tricotate zboară 
încoace și-ncolo. 

— Nee, șefu. N-am cum face nimica-nimicuţa... dacă-i dat, datu-i. 
Hai şi v-aţi mai face ochii roată... Sigur o să mai daţi de unu care să vă 
cadă cu tronc. 

Werner mai face un pas înspre omul cu pricina, ceea ce-l face pe 
vânzător să bată de îndată în retragere. 

— Cred că nu m-ai înţeles bine, prietene: Eu! Vreau! Bradul! Ăsta! 
Şi n-are decât să coste cât o costa! 

Omul cu boneta tricotată îl privește pe Werner și nu-i vine să-și 
creadă ochilor. 

— Ăăă, cum adică? 

— Pai, exact cum am spus: n-are decât să coste cât o costa. 

Vânzătorul se scarpină în cap pe sub lâna bonetei. 

— Bine, dacă sunteţi așade îndârijit... cât... ăăă... cât aţi vrea... 

E limpede că omul cu boneta tricotată se frământă în sinea lui. 

— Două sute, o trânteşte Werner. Dacă-mi daţi bradul, vă dau pe el în 
loc de şaptezeci de euro, cât costă el, două sute. Plătesc cu banii jos. O să 
vă intre pe loc în buzunar. Mai lesne nici că poți câştiga un ban în plus. 

Werner întinde palma deschisă către omul cu boneta tricotată. Acesta 
îşi face scurt socoteala, după care întinde şi el palma şi i-o strânge pe a 


lui Werner. 


Nu trece mult și iată-ne deja în drum spre casă, mai săraci cu două 
sute de euro, dar mai avuţi c-o minunăţie de brad. Ana e fericită... se 
opreşte o clipă şi, aproape pe furiș, îl sărută pe Werner pe obraz. Kira e 

şi ea bucuroasă foc şi-şi face socoteala cu glas tare cum o să împo- 
dobească bradul odată ajunsă acasă. Chiar şi eu sunt fericit, dar numai 
pentru că nu mai sunt silit să stau pe loc și s-aștept în frig. 

Bradul e, într-o oarecare măsură, destul de înfoiat. Și chiar dacă 
Werner îl cară așa cum l-a primit de la vânzător, înfăşurat într-o plasă, 
e limpede că nu-i vine deloc uşor să ia curbele fără să atingă vreun alt 
mergător pe două picioare. Numai cu greu reuşeşte să se descurce cu 
povara lui. 

— Ai ceva împotrivă dacă o luăm înainte şi mai căutăm niște 
decoraţiuni de Crăciun? îl întreabă Ana până la urmă. 

— Nu, vrăbiuţo, e o idee bună. Așa să faci. 

— Ura, super! Am văzut eu de curând într-un magazin o minunăţie 
de ghirlandă luminoasă, se repede Kira să spună. Trebuie să ţi-o arăt, 
mamă! Winston, vrei să mai mergi la cumpărături? O să fie distractiv! 

Cine? Eu? Pfui! Nici vorbă de-așa ceva! Dacă mai trebuie să lânce- 
zesc alte câteva ore în nu ştiu ce magazin, mai mult ca sigur că mi s-ar 
încreți mustăţile! Nu-nu, mai bine merg eu, așa, cumințel pe lângă 
Werner, drept acasă. Poate că în sfârşit s-a întors şi Odette, pentru că 
altfel chiar mă văd silit să plec s-o caut. 

Ana izbucneşte în râs. 

— Kira, am impresia că lui Winston, aşa motan cum e el, i-a ieşit 
totul pe nas. 

Tipic masculin. I-a pierit tot cheful de cumpărături. 

— Bine, atunci! Pe mai încolo! 

Şi, cât ai zice peşte, Ana şi Kira își pierd urma în toată vânzoleala 
aceea de dinaintea Crăciunului. 

— Pfff! răsuflă ușurat și Werner, fără să se mai ascundă. Zău dacă 
nu mă gândeam că asta mi-ar mai fi lipsit acum, Winston! 

Se apleacă apoi către mine, ca să mă mângâie. Din nefericire, face o 
mișcare nesăbuită şi nepotrivită cu bradul, iar tipul care venea spre noi 
se împiedică şi se prăvăleşte peste trunchiul copăcelului. 

— Ei, bătrâne, nu eşti în toate minţile sau ce-i cu tine? Aici te-ai găsit 
şi tu să-mi vâri un brad între picioare? 

Werner se îndreaptă de spate. 

— Ooo, îmi pare foarte rău! Chiar n-am avut nici cea mai mică 
intenție! 

— Mă doare pe mine drept în dos de ce-ai avut sau n-ai avut tu! Vezi 
că data viitoare o să se lase şi cu vreo câteva la moacă! 

Simt pe dată cum mi se zbârleşte tot părul de-a lungul șirei spinării, 
dinspre vârful cozii către ceafă. Dar ia stai, glasul ăsta țâfnos îmi sună 
cunoscut! Și-atunci privesc în sus. Păi, sigur! Normal să-l ştiu. Că 
înaintea noastră stă chiar bărbatul bărbos de azi-dimineaţă. Şi chiar 
dacă, de data asta, n-are nicio armă asupra lui, îmi pare cel puţin la fel 
de periculos ca acum câteva ore! 


Agenţii destoinici trăiesc periculos. 
Ceea ce-i valabil și pentru motani 


Werner dă din cap şi-l priveşte pe bărbos plin de reproş. 
— Doamne Dumnezeule, v-am spus doar: îmi pare rău. 
Așa c-aţi face bine să vă liniștiți. 

— Auzi, tataie! Ia fă tu bine și nu-mi spune mie ce să fac și ce să nu 
fac! Şi-acum dispari din fața mea cu pomul tău de rahat! 

Bărbosul face mai apoi un pas într-o parte şi se îndepărtează în grabă. 
Să fi fost în drum către vilă? Chiar c-aş avea un noroc chior să ajung, 
urmărindu-l, la Odette și la Rosie. Așa că mă hotărăsc să profit de ocazie. 
Şi, fără să mai stau prea mult pe gânduri, îl și las pur şi simplu baltă pe 
Werner, cu tot cu pomul lui de Crăciun, pentru a mă ţine după bărbos. 
Cu maximă discreție, se-nțelege, că doar sunt Sforrrlock Holmes. La 
drum, în slujba dreptăţii și-a ordinii! 

Numai că nu trece mult și-mi dau seama că nu la vilă ar urma să 
ajungem. De fapt, foarte sigur nu-s, dar bucata de drum pe care o batem 
îmi pare cumva cunoscută... Ce mai, pare mai mult decât evident că 
nu vila se află la capătul drumului nostru. 

Bărbosul o coteşte şi intră pe o stradă lăturalnică, iar eu gâfâi pe 
urmele lui și sper ca nu cumva să se întoarcă și să dea cu ochii de mine. 
În privinţa asta însă, e foarte probabil să-mi fac griji degeaba, fiindcă 
tipul pare să se grăbească, nu glumă: nici măcar nu se uită în stânga și 
în dreapta înainte să traverseze. O tulesc și eu până pe partea cealaltă a 

străzii şi trag nădejde să nu dea vreo maşină peste mine în timpul ăsta! 

Ajuns pe cealaltă parte a străzii, mă luminez dintr-odată: am ajuns 
în fața restaurantului lui Sandro! Ce întâmplare ciudată! Sau poate că 
nu! Poate restaurantul nu se află întâmplător pe drumul pe care-l are 
tipul de bătut, iar el chiar are treabă înăuntru! 

Sfântă sardină în ulei! Dar chiar deschide ușa de la intrarea 
restaurantului lui Sandro. Stau şi judec preţ de câteva clipe, după care, 
cu capul în pământ, mă preling pe lângă zidul clădirii, cât e el de lung, 
până spre intrare. Bărbosul trece prin deschizătura uşii, iar eu aştept un 
pic şi mă strecor după el în ultima clipă. Ce mai, cât pe-aci ca uşa, 
închizându-se, să-mi prindă coada, pe care doar mi-o mângâie uşor, în 
treacăt. Pfff, am scăpat ca prin urechile acului! 

Odată ajuns în sala de mese, mă ascund repede sub o masă și mă 
apuc să cercetez grijuliu încoace şi-ncolo. Unde-o fi dispărut tipul? Dar 
şi mai important: ce-i cu el pe-aici? Chiar dacă nu-l zăresc, aud niște 
glasuri. Iar astea vin, fără nicio îndoială, dinspre biroul cel mic. Mă 
strecor în direcția cu pricina, doar-doar oi pricepe cum stau lucrurile. 

— Allora, Dennis, mille grazie că ai aparuto atata de rapido. Acum, 
io trebuie plecare la saraca mea bunica... Imi parea si molto rele ca nu 
posso rimanere mai molto! 

Dar ăsta-i glasul lui Sandro! Fără urmă de îndoială. 

— Sandro, nu-ţi face nicio grijă. Mă descurc eu şi singur. O să mă 
apuc să pregătesc câteva feluri de mâncare, ca să n-am cine ştie ce pro- 
blemă după deschidere. 

Iar ăsta din urmă e glasul bărbosului, că şi-n privința asta sunt al 
naibii de sigur. Dar ce-o fi vrut să spună cu vorbele alea, „să pregătesc 
câteva feluri de mâncare“? 

— Dennis, tante grazie! Mulţumesc mult, mult de tot! Estea cel mai 
buono ajutor mio de la bucataria de la lume! Cu-adeverato! 

CE?! Dennis este ajutorăl de la bucătărie, ăla despre care Sandro 
ne-a povestit tot timpul? Sfântă sardină în ulei! Şi asta ce să-nsemne? 

Gânduri cu miile dau năvală în mintea mea. Nu cumva un om care 
otrăveşte mâncarea pisicilor ar fi în stare să bage ceva şi-n mâncarea 
mergătorilor pe două picioare? Fărădelegile astea au cumva vreo 
legătură una cu alta? Și, la urma urmelor, înseamnă oare că Dennis e 
șantajistul nostru? 

Nu-i decât o singură cale de a desluși toate astea: după plecarea lui 
Sandro, eu unul trebuie să rămân cu orice preț în restaurant, alături de 
misteriosul Dennis. Doar așa o să pot să-l ţin liniștit sub observaţie şi să 
văd dacă se ocupă cu lucruri suspecte. Departe de mine gândul să mă 
încred numai și numai în ce-or înregistra alea două camere de luat vederi. 
Cine ştie dac-o să meargă treaba. Dacă nu merg alea ca lumea, atunci 
Dennis ăsta o să otrăvească într-o veselie tot ce-nseamnă aliment, iar noi 
n-o să aflăm niciodată. Nu-nu, dacă tot sunt pe-aici, prin preajmă, o să 
mă folosesc de prilej și-o să lămuresc odată pentru totdeauna nelegiuirea 
cu pricina. Că doar sunt nimeni altul decât Sforrrlock Holmes! 

Aşa că, în calitatea mea de superagent, mă strecor discret în bucătărie 
şi-mi caut un locșor potrivit din care să-mi încep supravegherea. Şi ce 
repede mai dau de el: sub chiuvetă stau îngrămădite vreo câteva găleți 
pentru curăţenie, iar dacă am să mă pitesc îndărătul lor, nici n-aş scăpa 
din vedere rafturile cu provizii, nici nu m-ar vedea nimeni. Uşa de la 
birou se cască, iar Sandro şi Dennis ies în hol. Așa că, iute mă vâr pe 
după gălețile alea. Acţiunea Pe urmele șantajistului poate să-nceapă! 

Dar nu se-ntâmplă nimica-nimicuţa. Un sfert de oră și mai bine 
rămân ghemuit pe după gălețile alea, așteptând să catadicsească și 
Dennis să vină în bucătărie, iar eu să-l prind asupra faptului. Adică să 
îl văd amestecând otravă în vitello tonnato sau presărând grăunțe pentru 
stârpit melcii din pesto. Dar pe unde-o fi oare? Cu băgare de seamă, ies 
şi eu la vedere de după găleți. Nicio ţipenie. În tot acest timp, încetul 
cu încetul, începe să-mi piște nasul mirosul de detergent pentru 
curățenie. Până la urmă, parcă nu-i așa de grozavă ascunzătoarea pe 
care mi-am găsit-o! 

Numai că, înainte să pot să-mi arunc ochii prin jur după vreo altă 
ascunzătoare, Dennis se și arată în bucătărie: fluierând vesel, cât se poate 
de mulțumit. Ţine într-o mână o punguţă, pe care o pune pe planga de 
lucru de sub rafturi. Pe urmă apucă cu degetele unul dintre paharele 
aflate pe raftul cel mai de sus. Ce naiba o fi având de gând? Să se-apuce 
cumva chiar acum de amestecat otrava? 

Mă salt puţin, ca să văd mai bine din locul pe care mi l-am ales ca 
punct de observaţie. În toată mişcarea asta, ajung să împung cu capul 
una dintre găleți, cea de plastic, care se afla chiar în coasta mea. Găleata 
începe să se bâţâie și, până la urmă, se răstoarnă, prilej cu care nasul meu 
cel sensibil e asaltat de un miros înțepător. Miorlau, așa ceva chiar că-i 
greu de suportat! Preţ de-o clipă rezist eu cât rezist, după care nu mai 
am încotro şi simt că-i musai să strănut. Dar ce zic eu, m-apucă o 
adevărată avalanşă de strănuturi! Tot strănutând, tresalt cu putere şi mă 
izbesc din nou de găleată, răsturnând şi câteva sticle din preajmă. Ce 
ghinion! Sper însă ca întreg tărăboiul să nu ajungă la urechile lui Dennis! 

— Ia te uită, ce-avem noi aici? Un vizitator nepoftit? 

Dintr-o singură mişcare, găleata e dată la o parte din fața nasului 
meu. Pe sfânta mea tăviță cu nisip! Tărăboiul chiar i-a ajuns lui Dennis 
la urechi! De cum mă opresc din strănutat, mă uit cu atenție în față, iar 
privirea-mi se izbeşte de chipul lui Dennis, îngenuncheat acum direct 
înaintea mea. 

— Ia stai puţin, pe tine te cunosc de undeva! 

Nesigur pe picioare, fac un pas înapoi şi scutur din cap. Nuuu, noi 
doi nu ne-am mai văzut nicicând! Chiar deloc! O jur! 

— Ai fost azi de dimineaţă, împreună cu celelalte două pisici la noi 
acasă! Cu pisicile mătușii Adelheid! 

Mătușa Adelheid? Asta trebuie să fi fost acea bătrână doamnă de treabă, 
despre care îmi povestise Odett $, Dennis râde, râsul îi sună a dușmănie şi 
simt pe dată cum un fior rece mă străbate de-a lungul spinării. 

— Păi, dacă le cunoști cumva pe-alea două, atunci ştii cu siguranță 

că nu-s defel cel mai mare iubitor de pisici din lume. Și-atunci de ce mă 
urmărești? Ai descoperit cumva micul meu secret și-o faci acum pe 
polițistul? Îți închipui cumva, măi, minte de găină, c-ai fi în stare să-l 
dai în vileag pe unul ca mine? 

Se lasă și mai mult în genunchi și se chirceşte sub chiuvetă. Aș vrea 
eu să mă dau și mai mult înapoi, dar sunt cu spinarea la zid. Pe mustățile 
mele, chiar că sunt prins ca-ntr-o cursă! În timp ce înalț rugi fierbinţi 
către raiul pisicilor, doar-doar o zbura în lături ușa de la bucătărie și 
Kira însoțită de Werner ar da năvală pentru a-mi sări în ajutor, după ce 
au urmărit toată scena pe ecranul calculatorului, îmi aduc aminte că, 
din nefericire, pe camera de supraveghere nu se vede deloc ce se petrece 
la nivelul solului. Iar asta, din păcate, înseanină foarte bine că niciunul 
dintre tovarășii mei nici măcar nu știe c-aş fi aici. Fără să vreau, mă pun 
pe miorlăit și mă îndes şi mai tare în peretele din spate. 

— Haide, pisicuţo, mă ia tipul în zeflemea, încercând în acelaşi timp 
să mă înşface. Ia fă-te tu încoa până la unchiu' Dennis! 

Nici gând! Fără să-mi vând scump pielea îţi garantez că n-am s-o 
fac! Şi, cum se întinde din nou spre mine ca să mă prindă, îmi arunc 
iute o labă înainte, cu ghearele scoase, aplicându-i o zgârietură de-a 
curmezișul, pe dosul brațului. Din trei dâre țâșnește sângele. 

Dennis se pune pe urlat şi cade pe spate. 

— Jigodia naibii! Da ce-ţi închipui tu? Aşteptă oleacă, îţi vin eu 
imediat de hac, ţi-o jur! 

Împinge gălețile, dându-le la o parte, și se pune pe târât de-a bușilea 
pe sub chiuvetă. Vreau să-mi aflu scăpare țâșnind înainte, numai că, de 
data asta, Dennis se-arată a fi mai iute de mână și mă înșfacă cu nădejde 
de grumaz. Auuu! Ce-are, a-nnebunit? Doare, nu aşa se apucă şi se duce 
o pisică! Așa că încep să dau din labe în toate părțile, zvâcnesc mai abitir 
din labele de dinapoi... Ce să zic, nicio nădejde! Dennis mă ţine strâns, 
fără să mă slăbească câtuși de puţin, în timp ce eu mă reped cu labele la 
el, scuipând şi pufnind îndrăcit. 

Până la urmă, ajunge să mă ţină strâns în braţe şi să se ridice în două 
picioare. „Ie rog, hai, te rog... Întoarce-te și tu odată înspre camera aia!“ 
îmi spun în gând cu stăruință şi speranță. Din păcate însă, Dennis e 
acum exact cu spatele la uşă şi, în felul ăsta, și către cameră. Face apoi 
doi pași înainte, mă ţine numai cu o mână și pe cealaltă o întinde după 
ceva de pe jos. Mă răsucesc şi reuşesc să arunc o privire către ceea ce 
caută... o cutie de carton dintre cele cu care şi-a cărat Sandro cum- 
părăturile. Dennis îi desface clapele de deasupra, mă vâră pe mine înă- 
untru şi, înainte să mă dezmeticesc bine, închide la loc clapele, iar eu 
rămân în întuneric. Într-un întuneric, în care, de altfel, duhnește a ceapă 
şi a praf. O scârboşenie, nimic altceva! 

— Aşa, pisicuţo, mai potolește-te şi tu, că mai am de făcut una, alta. 

Să mă potolesc? Ce tot vorbeşte ăsta! Mă încordez precum un cal săl- 
batic și încerc, apăsând, să fac să cedeze cartonul cutiei. Numai că de apăsat 
apasă și Dennis de pe partea cealaltă... Nici vorbă să-mi iasă figura. Simt 
apoi că tipul saltă cutia şi începe s-o care cu el. Pare să deschidă o uşă, 
după care așază cutia undeva. Aud un zgomot ca un zornăit: Dennis 
scotocește după ceva. 

— Așa, ştiam eu că Sandro are pe-aici pe undeva niște bandă adezivă 
pentru împachetat. Nu există lucru mai minunat decât un birou bine 
garnisit cu toate cele, pisicuţo! Dac-ar şti el, Sandro, că pentru una 
dintre scrisorile alea de șantaj m-am folosit până și de foarfeca și de 
lipiciul lui... Ce zici, pisicuţo, s-ar cam supăra, nu? 

Sfântă sardină în ulei! Carevasăzică e chiar el. Dennis este șantajistul 
cu alimentele! Furios nevoie mare, mă agit de mama focului în cutia de 
carton, numai că, între timp, a şi lipit bine clapele cutiei, pentru că nu se 
mai mișcă câtuși de puţin, cu toate că eu nu mă las și mă frământ în conti- 
nuare. Blestemată de tăviță cu nisip! Tocmai eu, Winston Churchill, să 
ajung închis într-o cutie de carton mucegăită. Zău dacă se poate ceva mai 
rău! 

Cutia e săltată din nou, iar hâţânăturile o iau de la capăt. De data asta 

însă, doar pentru scurt timp, pentru că Dennis pune cutia jos şi, aproape 
imediat, mi-ajunge la urechi un zgomot ciudat, ca un scârțâit, unul pe care 
l-am mai auzit şi altă dată. Unde să fi fost asta? În timp ce îmi frământ 
mintea, Dennis târăşte cutia pe podea. În jurul meu se face şi mai 
întuneric. Dar ce zic eu, se face întuneric beznă. Şi rece. După care iar se 
aude scârțâitul acela ciudat. Fix în clipa aia, îmi pică fisa: scârțâitul venea 
de la uşa camerei frigorifice, cea care se deschidea apăsând pe o manetă 
impunătoare. Și care acum tocmai se închidea... E limpede: cutia de 
carton, cu tot ce se afla înăuntrul ei, adică micul meu trupuşor, e acum în 
camera frigorifică. 

Mă grăbesc să mă corectez: se poate totuși şi mai rău. Blestemăţie, 
nu altceva! S-ar zice chiar c-am intrat de-a binelea la apă. Şi-anume 
acolo unde-i cel mai adâncă. 


Nevoia te face mai deștept. 
E valabil și pentru lăbuţele mai delicate 


Milostiv zeu al pisicilor, ştiu prea bine c-a fost o zi în 

care mi-am dorit ca, dac-aș fi ajuns vreodată să rămân 
închis pe undeva, să faci tu cumva ca locul cu pricina să fie 
taman camera asta frigorifică. Pe de altă parte însă, au fost atâtea şi 
atâtea lucruri pe care mi le-am dorit de-a lungul vieţii, şi care nu s-au 
împlinit nicicând. De ce-o fi trebuit tu să mi-o îndeplineşti tocmai pe 
asta din urmă? Uite cum stau lucrurile: am impresia că, într-un fel, am 
cam... zbârcit-o. Chiar aşa. Ei, asta e, acum. Am dat-o şi eu cu bâta-n 
baltă. Adevăru-i că n-am niciun chef să rămân închis aici. Și asta pentru 
că MI-E FRIG! Al naibii de frig! 

Acum, să ne fie limpede, nici pe-afară nu-i chiar miezul verii, dar 
pe-acolo aş putea, cel puţin, să mai alerg și astfel să mă mai încălzesc. 
Aici însă, la strânsoare, în cutia asta de carton, nu pot să fac nicio 
mișcare şi-o s-ajung să mă prefac într-un sloi de gheață. În orele care 
au urmat, ușa camerei frigorifice s-a mai deschis de câteva ori, cu 
scârțâielile ei cunoscute, dar asta numai fiindcă Dennis avea nevoie de 
peşte sau de alte cărnuri pentru clienți. Altfel însă, pe lângă frig, 
domnește în jur și-o liniște dintre cele mai supărătoare. 

Mai întâi, am încercat să râcâi partea de dedesubt a cutiei, chestie 
care... n-a ţinut nici pe departe. Părea să fi fost lipită zdravăn de podea, 
iar partea de sus a cutiei e prea strâns lipită cu banda adezivă. Să-ţi vină 

să-ţi smulgi mustăţile, nu altceva! Părea că sunt blestemat s-aștept să 
văd ce gânduri o avea în continuare cu mine fiara de Dennis. 

Timpul se scurge nepăsător. Stau şi-mi fac socoteala cam cât ar putea 
un biet motănel ca mine să reziste între pereții ăştia reci din carton, fără 
să dea peste el vreun guturai. Presupun că nu prea mult. Mă simt deja 
ca un sloi de gheaţă! Până la urmă, după ceea ce mi s-a părut o veșnicie, 
scârțâitul (devenit între timp atât de bine cunoscut) dă de înţeles că 
Dennis a intrat şi umblă prin camera frigorifică. După cum răsună pașii, 
aş zice că se îndreaptă drept spre mine, adică spre cutia de carton. 
Rămâne deodată locului și începe să ciocănească în tavanul celulei 
mele. 

— Aşa deci, pisicuţo... Uite, am niscaiva noutăţi. Numai că nu-s deloc 
bune. În orice caz, nu aşa cum le-ai vedea tu, rostește Dennis, printre 
râsete batjocoritoare. Mona, soția mea, le-a prins pe cele două colege ale 
tale. Mâţe neghioabe și rele, îşi băgaseră nasul unde nu le fierbea oala 
prin jurul casei noastre! lar acum stau și ele într-o cutie de carton la fel 
ca a ta, la noi în pivniţă. 

Sfântă sardină în ulei! Simt că inimioara mi-a căzut direct în stomac. 
Odette și Rosie capturate... dar asta chiar că-i o nenorocire! Iar eu sunt 
pus aici la păstrare şi n-am cum să le vin în ajutor! Măcar de-aş putea 
să izbucnesc în plâns, dar ca pisică, nici de asta nu sunt în stare. 

Dennis îi dă înainte cu vorba, fără nicio milă: 

— Ei, şi-acum vine şi vestea proastă. 

Îşi trage scurt răsuflarea, iar eu mă-ntreb cu ce veste încă și mai 
proastă ar putea veni. 

— Soţia mea urăște pisicile. Pricepi? Pur şi simplu le URĂŞTE. Şi mai 
mult de două pisici în pivniță- nu suportă. Asta-nseamnă că, înainte să 
mă hotărăsc ce fac cu tine, trebuie să fac ce-oi face și să scap de celelalte 
două băgărețe. Prin urmare, vrei, nu vrei, o să-ți petreci noaptea aici. O 
să cam îngheți tu peste noapte, dar n-am ce-ţi face. Asta e singura cameră 
din tot localul a cărei ușă poate fi închisă pe dinafară. Vreau să merg la 

sigur, fiindcă n-am niciun pic de încredere în voi, pisicile. Vi s-a dus faima 
că puteţi să evadați de oriunde! 

După vorbele astea, se aud zgomote care-mi dau de înțeles că Dennis 
a făcut stânga-mprejur şi-a ieşit din încăpere. Uşa scârțâie din nou 
atunci când e încuiată și rămân iarăși singur. Și, pentru prima oară în 
viaţa mea de motan, cu mintea complet goală. Ce să fac acum? Îmi 
sprijin capul pe labele de dinainte. Hai odată, Winston Churchill, 
superagent care nu-ți mai încapi în piele! Pe unde o scoţi tu acum la 
capăt? Ce-ar face James Bond în aşa împrejurare? Sau Sherlock Holmes? 

În orice caz, probabil că nici unul, nici altul nu s-ar lăsa păgubaş. 
Despre așa ceva nici nu poate fi vorba! În primul și în primul rând, 
oricare dintre ei ar încerca să scape din blestemăţia asta de cutie de 
carton. Da, dar cum? Tot muncindu-mi mintea în căutarea unei ieșiri 
din asemenea situație, mai fac o dată ochii roată prin celula în care mă 
aflu. Numai că, între timp, în cutie s-a făcut o beznă de nu-ţi poți 
închipui. E aşa de întuneric, încât nici labele de dinaintea ochilor nu mi 
le mai zăresc. 

„Frământă-ți mintea, Winston, frământă-ți-o!“ mă îndemn singur, 
aproape suduindu-mă. Carevasăzică, partea de jos a cutiei pare să nu 
se poată clinti. Dar ce i-aș putea face? Să m-apuc s-o râcâi în continuare? 
Dar am tot încercat până acum, iar cartonul cutiei s-a arătat mult prea 
solid. Să-mi mai pun oare ghearele la încercare? Dar așa o muncă s-ar 
lăsa cu dureri, nu glumă! Sau să m-apuc să rod cartonul? Suprafaţa lui 
e însă într-atât de netedă, că n-am cum să apuc bine cu colții. Mai încerc 
o dată şi, precum mă aşteptam, colțişorii îmi alunecă și tot ce izbu- 
tesc e să las o urmă umedă pe carton. Aşa că-mi storc mai departe 
creierul şi, între timp, mă bâțâi de pe o labă pe alta. Ieah, acum m-am 
ales cu încă un loc lipicios, umed şi înmuiat de balele mele... ce mai 
scârboşenie! 

Dar chiar atunci îmi vine, în sfârșit... o sclipire de geniu! Lipicios, 
umed și înmuiat! Păi asta e! Într-un fel sau altul, trebuie neapărat să 

îmbăloşez cartonul, că doar așa oi putea pe urmă să fac o gaură cu 
ghearele în partea de jos a cutiei! 

Trec de îndată la treabă: mă întind pe podeaua de carton şi mă apuc 
s-o ling și s-o îmbăloșez cât mă ţine limba. Ei, ia să fi fost âine, să vezi 
ce ușor mi-ar fi fost! Dar ia stai, poate că m-ar ajuta mai mult să-mi 
închipui în timpul ăsta niște mâncăruri gustoase, cum ar fi ficatul de 
pasăre proaspăt gătit. Sau, poate, niște vitello tonnato. Ce să mai zic de 
un lebărvurşt! Merge însă şi-o sardină în ulei, una mai durdulie. Dar 
un fileu de somon ce-o avea? Sau, sau, sau... 

Și-aşa se face că m-am învrednicit între timp să înmoi o porțiune 
măricică și rotundă, de care mă ocup acum cu ghearele. Şi unde mai 
pui că merge cu-adevărat! Aşa ajung, pentru început, să smulg din 
carton bucățele mai mici, pentru ca mai târziu să izbutesc să scot și 
unele mai mari. În curând, simt cu labele răceala podelei camerei 
frigorifice, iar asta mă îndeamnă să-i dau înainte cu râcâitul. 

O ultimă bucată mai mare... după care reușesc: în cartonul cutiei se 
cască o gaură îndeajuns de mare ca să pot trece prin ea. M-apuc să mă 
agit, izbindu-mă de pereții cutiei, făcând-o să se bâţâie toată, până când 
reușesc să îmi strecor labele prin gaură şi să trec prin ea. Mă agăţ puţin 
în marginile găurii; cartonul mă împunge și într-o parte, și-n cealaltă, 
dar nu mă las cu una, cu două. Miorlau! Poate că n-ar fi atât de rău dacă 
aş mai slăbi! Îmi sug burta o ultimă oară... și, în sfârșit, alunec afară 
din cutia de carton. Pfff! Asta zic şi eu mare realizare! 

Stors de vlagă, mă sprijin mai întâi de cutie ca să-mi trag sufletul. 
Aici, afară, nu-i chiar așa de întuneric ca în cutie, şi asta fiindcă încăperea 
are două ferestruici zăbrelite. Iar așa ceva, firește, mă duce cu gândul la 
următoarea mea problemă: cum oi face să ies şi din încăpere? Cu ușa. 
nici nu merită să-mi fac vreo iluzie, că aia e asigurată pe dinafară cu un 
zăvor, iar aici chiar că-i dădeam dreptate lui Dennis: nici măcar un 
maestru al evadărilor nu i-ar fi venit de hac zăvorului ăluia așa, cu 
mâinile goale. De strigat după ajutor iar nu putea fi vorba, că niciun 

miorlăit de-al meu n-ar răzbate dincolo de zidurile astea. Dacă mă întorc 
nițeluș în timp, realizez că nu mi-a ajuns la urechi niciun sunet dinspre 
clienţii restaurantului lui Sandro cât a fost seara de lungă. 

De ajutor am însă nevoie. Fără sprijin nici nu poate fi vorba de 
scăpare. Așa că fac încă o dată, temeinic, ochii roată. Încăperea e 
garnisită, de jur-împrejur, cu o mulţime de rafturi, iar dinspre tavan 
atârnă două jamboane respectabile. Apoi vine ușa, iar deasupra ăsteia 
stă prinsă camera de supraveghere. Mda, să fi fost şi eu un mergător pe 
două picioare, zău că n-ar fi fost nicio problemă să fac cu mâna pe 
dinaintea ei și să-i atrag atenţia lui Werner, Kirei sau lui Tom, sau oricui 
s-ar fi aflat atunci la celălalt capăt al legăturii și-ar fi fost cu ochii în 
ecranul calculatorului. Așa că nu-mi rămâne decât să constat cu tristețe 
că locul până unde bate cu vederea camera de supraveghere e cam la 
un metru înălțime față de podea, ceea ce face ca nici măcar vârful cozii 
mele, săltate ţeapăn, să nu poată fi văzut, la o adică. Ca să nu mai zic de 
motivul cel mai serios, şi anume că vorbim despre vârful cozii unui 
motan cu blana neagră, care șede pe o podea întunecată. 

Ar trebui să fiu şi eu ceva mai zvelt, adică cel puţin măi înăltuț, și-ar 
trebui să ies cumva în evidenţă față de podea, săltându-mă deasupra ei. 
Ar trebui... aş putea... Ochii îmi pică pe jamboanele atârnate. Și-așa se 
face că am cea de-a doua sclipire de geniu pe ziua asta: dacă aş sări şi 
m-aș agăța de una dintre hălcile alea de carne, aş ajunge, în primul rând, 
să mă bălăngănesc direct pe dinaintea camerei de supraveghere şi, 
tocmai din această pricină, în al doilea rând, ar fi imposibil să nu fiu 
observat! Şi-atunci, cu ceva noroc, ar observa şi Kira şi mi-ar veni 
degrabă în ajutor, iar eu aș putea, la rându-mi, să-i sar lui Odette în 
ajutor! 

Mă dau câţiva paşi înapoi, îmi fac vânt, sar şi: blestemăţie, nu altceva! 
Nu mă înalt deloc cine ştie ce! O iau de la capăt, de vreo trei-patru ori 
chiar, dar, de fiecare dată, rămân cu buza umflată. Jamboanele atârnă 
prea sus pentru mine. Dar dacă m-aş cocoţa pe rafturile alea şi-aş sări 

de pe ele pe unul dintre jamboane? Probabil că aș cădea cu mare succes, 
m-aş înfige cu botul direct în podea, ba mi-aş mai şi rupe cine ştie ce 
altceva. 

Hai că până la urmă i-am dat de capăt: aş putea încerca să mă 
folosesc de cutia de carton ca de o treaptă în plus! Şi-atunci nici distanța 
până la jambon n-ar fi chiar așa de mare. Păi da, ar putea să meargă! 
De fapt, poate că nici n-am altă variantă mai bună. 

Cum nu se poate mai hotărât să-ncerc figura asta, împing cutia de 
carton până sub jambon. Mă caţăr apoi pe ea și de-acolo fac un salt şi... 
iar nu nimeresc halca de carne. Ce-i drept, am ratat-o la mustață. Dar 
„pe lângă“ tot „pe lângă“ rămâne. 

Aşa un balamuc, precum un răhăţel de-al meu din tăviţa cu nisip! 
Vreau afară de-aici și nimic altceva! Şi numaidecât! Înfuriat precum 
sunt, sar de pe cutia de carton și o iau la fugă înapoi spre rafturi. Mă fac 
de râs dacă nu reușesc să ajung sus, la jambon! Numai că niciun 
Winston Churchill nu se lasă el biruit de o amărâtă de bucată de carne! 
Așa că fac bine și intru în regimul de turbopisică, o iau la goană, sar, 
mai întâi pe cutia de carton şi-apoi o cârmesc mai departe, într-un al 
doilea salt, cât se poate de elegant, în direcția jambonului. De data asta, 
izbutesc să-l prind cu ghearele și imediat mă agăţ strâns de el. Miorlau! 
Am reușit! Sunt agăţat de jambon şi, odată cu el, mă bălăbănesc serios 
în toate părțile. Ochii îmi sunt fixaţi pe cameră și trag nădejde că şi ea 
e fixată pe mine. Fiindcă, nu-i aşa, dacă e ceva care să merite să fie privit 
în toată camera asta frigorifică, atunci acela-i numai și numai smintitul 
de motan negru, care, îmbrățișând strâns un jambon, atârnă de tavan 
şi se bălăngăneşte încoace și-ncolo. 

Deci, co-agenţi ai mei! Ce mai aşteptaţi? Scăpaţi-mi pielea odată! 
Scăpaţi-l pe Winston Churchill, înainte s-apuce să cadă de pe un jam- 
bon de Parma'! 


1 Cu denumirea originară Prosciutto di Parma, jambonul (şunca) de Parma este produs 
exclusiv în regiunea italiană Parma, din carne de porc, sărată și maturată îndelungat. 


Odată la cap băgat, 


niciodată uitat 


L 


— Sărmanul și iar sărmanul meu motan viteaz! rosteşte Kira, 


îngropându-și faţa în blana mea și strângându-mă cu putere la piept. 

Simt cum inima-mi tresaltă în piept! Ştiam eu că toată nădejdea 
e în prietena mea! Cu doar câteva clipe înainte să mă lase de tot puterile 
în a mă mai ţine cu ghearele înfipte în jambon, au și dat buzna în 
camera frigorifică trei dintre cunoştinţele mele: Kira, Sandro şi Werner. 

— Şi ce rece eşti! Ăsta chiar e un om rău... dacă a fost în stare să te 
lase să îngheți de-a binelea! 

Kira rostește asemenea vorbe şi, în timp ce nu mai prididește să-mi 
mângâie blana, ochii i se îneacă în lacrimi. Vai, dar ce bine mă mai simt! 
Zău dacă n-aş fi în stare să mă las ore-n șir răsfățat în felul ăsta. AȘ FI 
ÎN STARE, bine zis, fiindcă, la drept vorbind, n-avem timp pentru așa 
ceva tocmai acum. Cine ştie ce fac cu Odette şi cu Rosie ticălosul ăla 
de Dennis cu şi mai ticăloasa lui de Mona! 

Așa că mă zbat, scap din strânsoarea drăgăstoasă și sar din braţele 
Kirei, aterizând pe podea. După care îmi fac roată o privire grăitoare. 
„Hai odată, la vilă!“ încerc eu să îi comunic din priviri, sperând să nu 
fiu înţeles greșit. Din păcate, colegii mei omeneşti de acțiune se uită la 
mine ca... mâța-n calendar. 

Hai că asta chiar că-i bună! Că doar a văzut și Kira pe ecranul cal- 
culatorului că tipul bărbos de azi-dimineaţă nu e altul decât ajutorul de 

bucătărie al lui Sandro. Și că nu am aterizat nici eu, aşa, nitam-nisam, 
în camera asta frigorifică, ci că am fost închis acolo chiar de tipul cu 
Dricina. Chiar ar fi cazul să-i pice şi ei fisa și să-şi dea seama că 
descâlcitul întregii încurcături nu s-ar afla decât la vilă! 

Kira, Sandro şi Werner se uită unul la celălalt și ridică din umeri. 

— Hm, ce are la il gatto? întreabă Sandro până la urmă. 

— Pare că vrea să meargă undeva, îşi dă Werner cu părerea. Dar 
unde? 

Măi, Kira, măi! Hai, porneşte-ți şi tu creierul ăla odată! Şi când te 
gândeşti că voi, mergătorii pe două picioare sunteți aşa de plini de voi 
că sunteți ființe în stare să gândească. Nu se spune că faceți parte din 
specia lui homo sapiens, adică a omului pe care-l duce capul? Haideţi 
atunci și dovediţi-i unui biet motan negricios că astea nu-s vorbe goale! 
Dar până şi Kira se uită încurcată când la mine, când la ceilalți doi. Mai 
apoi însă, își drege glasul și grăiește. 

— Sandro, ce s-a văzut mai exact pe ecran? Trebuie să fi fost pe-acolo 
ceva care să ne fac să pricepem încotro vrea s-o apuce Winston! 

Sandro scutură din cap. 

— Nimic, nici vorba de așa ceva. Mai intai am visto numai la aiutor 
de la mine de la bucataria. Lucrat el in bucătaria şi, din cuando in 
cuando, a aduso lucruri de la depozit sau le-a pus inapoi. La urma, cu 
puţino tempo înainte să vreau să aduc la voi il paptopul, l-am vezuto 
pe Winston călare pe Crudo di Parma. Adică, la sus, pe jambon. A 
venuto acolo, asa, parca de la nicăieri! Nu am nicio habar, come de a 
ajuns la el in depozit! Nu cumva l-am incuiat-o io acolo azi dopo la 
masa? 

Werner scutură din cap. 

— Nu, de-așa ceva nici nu poate fi vorba, fiindcă atunci era cu mine, 
pe drum. Trebuie să fi ajuns aici de capul lui, după ce-am plecat cu toții. 

Sandro se scarpină în cap. 


— Atuncia io no stiu nicio io. De come io vazuto il gatto, am sunat 

immediatamente la voi. Şi-am si ajuns aci molto rapido, fortunatamente! 
De la fericirea! 

Miorlau! Să-ţi vină să-ți smulgi mustăţile și mai multe nu! Am auzit 
eu bine? Carevasăzică, nici vorbă să fi văzut Kira că Dennis era bărbosul 
de azi-dimineață şi, pe deasupra, ajutorul de la bucătărie al lui Sandro! 
Şi-atunci nici nu-i de mirare că nu i-a picat încă fisa. Cum s-o fac să 
priceapă încotro trebuie s-o apucăm? Dar, înainte de toate: de ce? 

Ce simplu fusese pe vremuri, când încă mai eram în stare să ne citim 
unul altuia gândurile! Mă ghemuiesc înaintea picioarelor Kirei și mă 
uit în sus, țintă la ea. Poate-o merge cumva şi-așa. Kira, citește-mi odată 
gândurile! Hai, simte şi tu ce-mi trece prin cap! Îmi iau privirea aia a 
mea, insistentă, de care mă mai pot sluji la o adică, și încerc să-i trimit 
cumva prietenei mele gândurile care-mi trec prin cap: „Trebuie s-o 
scăpăm pe Odette din vilă! Trebuie s-o scăpăm pe Odette din vilă! 
Winston către Kira: Trebuie s-o scăpăm pe Odette din vilă!! TREBUIE 
S-O SCĂPĂM PE ODETTE DIN VILĂ!“ 

Kira îngenunchează lângă mine. 

— Winston, simt c-ai vrea să-mi spui ceva. Dar ce anume? Cineva e 
în pericol, aşa-i? 

Pfff, în sfârşit, parcă-parcă am început și noi să gândim cât de cât la 
fel! Miorlăi din toate puterile. 

„— Pericolo? E pericoloso? întreabă Sandro. Possibile ca chiar aicii să 
fie deja ceva cu otrava puso? 

Kira scutură din cap. 

— Nu, nu cred. Nu pot să vă explic, dar am o presimţire că e vorba 
de cineva care e în pericol. Și nu-i vorba de niciun client de-al tău. E 
cineva care nu se află aici. Asta încearcă Winston să-mi spună. Adică 
ar trebui să scăpăm pe cineva. Mai mult ca sigur! 

Asemenea unui şuvoi de apă rece, vorbele Kirei mi se preling pe şira 
spinării... fiindcă-i limpede că prietena mea s-a prins deja de ce aveam 
de spus! Iar asta trebuie să se tragă de la cine știe ce rest mărunțel rămas 

din ceea ce eram noi doi în stare cândva, lucru care ne lega pe-atunci 
într-atât. Ei, atunci nu-mi rămâne decât să trag nădejde c-o să priceapă 
şi restul! 

Fac stânga-mprejur şi dau să ies din camera frigorifică. Kira, Werner 
şi Sandro mă urmează. Probabil c-o să se ţină și mai departe după mine. 
Numai că mai e o problemă: nu-s deloc sigur dac-o să fiu în stare să dau 
singur de vila aia plecând de-aici. Kira ar trebui să fie cea care să ne 
conducă într-acolo... Numai că pentru aşa ceva trebuie să-i dau de 
înțeles încotro aş vrea s-o apuc. 

Uşa de la camera în care se află biroul lui Sandro e încă deschisă. Îmi 
fac iute socoteala. Ce-a spus Kira nu cu mult timp în urmă? Ceva despre 
ce minunat ar fi dacă aş ști să scriu, nu? Ei, dar n-ar strica să încerc! 

— Hei, acum ce mai vrei? se miră Kira, de îndată ce mă strecor pe 
ușă și mă salt pe biroul lui Sandro. 

Curioși, mergătorii mei pe două picioare se iau după mine. Eu unul 
iau la puricat din priviri blatul biroului. O fi pe-aici, pe undeva, ceva de 
scris? Uite un creion lipit de un teanc de meniuri scrise şi un maldăr de 
hârtie de scris. Îmi dau silința să-l apuc, dar n-am niciun pic de spor. 
Nu reușesc deloc să prind cu laba beţişorul ăla subţire. Pe Sandro îl 
umflă râsul. 

— Se parea, ca si cuando il gatto ar vrea scriere con creion! Ia te uita 
la tine aici, come face la motana - hahahaha! Asea un motana 
distractivo! Ia să vede la tine, cunoşti să scriere come chiami la tine! 

Aş fi vrut să pricep şi eu ce-o fi fost aşa de distractiv! Eu îmi dau 
toată silinţa, iar pe voi vă umflă râsul! Mai încerc o dată. Degeaba. 
Creionul îmi cade din nou pe blatul biroului. 

— Da, şi eu am aceeaşi impresie, spune Kira, căzând pe gânduri. Hai, 
Winston, poate să-ţi vin eu cumva în ajutor. Mai bine să încercăm altfel. 
Uite că mi-a şi venit o idee! 

Şi, cu aceste cuvinte, Kira ia creionul şi o foaie de hârtie și mi le aşază 
pe amândouă chiar sub nas. Sandro şi Werner se holbează la ea, fără să 

aibă nici cel mai mic habar despre ce-are de gând Kira să facă. 

— Vreau să spun că am impresia, le explică prietena mea celorlalți 
doi mergători pe două picioare, că Winston e în stare să citească şi să 
scrie. 

Acum e rândul lui Werner să izbucnească în râs. 

— Şi tu acum, Kira! Un motan care să poată să citească şi să scrie! 
Asta-i chiar nebunie curată! 

— O fi o nebunie. Dar una cât se poate de adevărată! Și-o să v-o şi 
dovedesc! 

În orice caz, sper să mai fie în stare de chestia asta. 

Trece la treabă, înşirând în scris pe bucata aceea de hârtie toate 
literele alfabetului. Începând cu A şi terminând cu Z. Ştiu deja ce trebuie 
să fac cu ele. 


În vizită 


Între timp, s-a făcut întuneric beznă, iar pe întunericul 
ăsta, vila e pur şi simplu impunătoare. Culoarea spălăcită, 
gardul cuprins de rugină... toate astea se pierd acum în noaptea 
neagră. Casa pare să ne spună ceva de genul: „Nu care cumva să-ndrăzniţi 
să vă apropiaţi mai mult!“. Aşa ni se arată dinaintea ochilor, rece şi parcă 
respingându-ne. Numai că şi noi suntem de-a dreptul îndârjiți și nu ținem 
seama de aşa un avertisment. Am zis „noi“? Mda, bine... În orice caz, mă 
refeream la mine și la Kira. Sandro are încă îndoielile lui, iar Werner 
nu-mi pare nici el prea convins. 

— Allora, noi sintem aci, pentru che gatto a aratato si lui la cele litere? 

Kira îi dă dreptate, clătinând din cap. 

— Exact. Că doar aţi văzut cu ochii voştri. Nu încape nicio îndoială, 
astea au fost cuvintele pe care le-a spus pe litere: „Odette“, „prizonier“, 
„vila veche“, „Dennis“ și „răufăcător“ 

Werner se scarpină în cap. 

— Da, ce să zic, chiar c-a fost o minunăţie. Ce mai, ca la circ. Dar tot 
așa de bine se poate să fi fost doar o întâmplare. Vreau să zic... cine a mai 
văzut un motan care să cunoască şi să folosească bine literele alea! 

— Ei, dar aţi fost cu toții de față! Winston ştie să citească și să scrie. 
Doar v-am spus! Aşa se face c-a ajuns așa de departe cu una dintre 
fărădelegile pe care le cercetăm noi. Și poate că asta are legătură cu 

şantajul. Oricum ar fi, cu siguranţă are legătură cu faptul că cei care le vor 
rău animalelor se află pe-aici, prin preajmă. 

Werner suspină. 

— Dar ce ţi-a cășunat tocmai pe casa asta? 

— Păi e foarte simplu: am dat pe-aici azi-dimineață. Şi-asta pentru că 
tocmai în casa asta locuiesc cei care tot pun prin cartier momelile alea 
otrăvite. Și, după cât se pare, Odette ar fi ţinută prizonieră aici. 

Sandro priveşte încurcat, luat ca din oală. 

— Dar cine estea la Odette? Și ce avuto Dennis con tutto astea? Io 
lucreaza con el deja de jumatate de la anno şi e uno tip de treaba. 

— Odette e tot o pisică. O prietenă foarte apropiată de-ale lui Winston. 
Acum, bineînţeles că nu ştiu ce amestec are Dennis ăsta în toată povestea, 
că nici nu-l cunosc. Eu zic să dăm telefon la poliţie, fiindcă odată ce-or să 
se apuce să scotocească prin toată casa, probabil c-o să dea și de Odette. 

Ce să zic, grozav plan! Pe dată mă și pun pe tors. 

— Vezi, Werner, rosteşte Kira, bucuroasă. Winston e de-aceeași părere 
cu mine! 

— Ia stai! O clipă doar! rostește Werner, scuturându-și capul cu ho- 
tărâre. Nu putem să dăm, hodoronc-tronc, telefon la poliție. Cam ce crezi 
c-am putea să le spunem? Că ne-a dat în scris un motan că în casa asta 
locuieşte un răufăcător? O să ne ducă direct la nebuni! Nu, nu merge aşa! 

— Dar cum ar merge? Eu cred că în locul ăsta ceva tot e putred, dar 
ştii, putred rău de tot. 

— Păi, foarte simplu, anunță Werner, pe un ton care ne dă de înțeles 
că nu îngăduie să fie contrazis. O să sunăm la ușă și o să ne interesăm de 
Odette. Şi mai vedem noi pe urmă ce s-o întâmpla. 

— Vrei să suni la uşă? Bine, dar așa nu faci decât să le atragi atenția 
răufăcătorilor! i-o întoarce Kira, căreia nu i se pare tocmai bună o asemenea 
idee. 

— Dacă or locui pe-aici nişte răufăcători?! Dar poate că totul o să se 
arate inofensiv şi ne lămurim pe dată ce și cum. 

— Tu chiar nu mă iei în serios, Werner! se plânge Kira. 

Profesorul scutură din cap. 

— Dimpotrivă, te iau chiar foarte în serios. Că altfel nici n-aş îndrăzni 
să sun seara, la ora nouă, la ușa unor oameni pe care nu i-am văzut în 
viața mea! 

Sandro trage adânc aer în piept. 

— Mamma mia, grande casino! Ce de brambureala! Zău, no stio daca 
este asea de buona la idee. Dar daca zice la tine, Werner... 

— Ei, bine, chiar aşa şi zic. 

Werner dă în lături portița grădinii şi se îndreaptă cu paşi hotărâți spre 
casă. Eu, Kira și Sandro îl urmăm, dar de la o distanţă care să ne dea 
oarecare siguranță şi rămânem la câțiva metri de ușă, în vreme ce Werner 
catadicsește să pună în funcțiune soneria de la intrare. 

La început, nu se întâmplă nimic, dar, până la urmă, auzim paşi venind 
din hol. Şi imediat mi se zbârlește părul de pe ceafă. Pentru că am ajuns să 
cunosc prea bine mersul ăsta! Ușa se deschide și în prag apare Dennis. 

— Da? Ce s-a întâmplat? întreabă el, cu glas deloc prietenos. 

Aşa, dintr-o parte, pot să văd că Werner înghite-n sec. L-a recunoscut 
de îndată pe Dennis ca fiind bădăranul arțăgos de azi după-amiază. De 
partea cealaltă însă, Dennis nu pare să-l recunoască pe Werner. 

— Bună seara. Numele meu este Hagedorn. Vă rog să mă scuzaţi 
pentru deranjul de la-ora asta târzie, dar ne căutăm pisica. O cheamă 
Odette. E albă toată şi credem că a intrat în casa asta. Aţi fi, vă rog, atât 
de amabil să ne lăsaţi s-o căutăm? 

Dennis se uită la el, după care privirea îi cade asupra mea. 

— Scârnăvie blestemată! îi scapă pe gură. Cum ai făcut de-ai scăpat 
din depozit? Credeam c-ai ajuns de mult un sloi de gheaţă! 

— Hei, nu cumva sunteți cel care mi-a închis motanul în camera 
frigorifică a localului lui Sandro? 


pe 


1 „Măiculiţă, ce brambureală!“ (în it. în original). 


192 


Kira se repede în fața lui Werner, postându-se înfuriată şi cu ochii 
scânteind de revoltă. Dennis se dă un pas înapoi, pare să-şi facă scurt o 
socoteală, după care deschide gura şi, mirându-ne pe toți, rosteşte pe un 
ton cât se poate de potolit: 

— Poftiţi, vă rog. Nu v-am văzut pisica albă, dar nu mă deranjează 
s-o căutăm împreună. 

Şi, cu aceste cuvinte, se întoarce şi intră în casă. 

— Mona, avem pe cineva în vizită, strigă el. Vino, te rog, și cheam-o 
şi pe Sally cu tine! 

Nu pot să explic exact ce s-a întâmplat, dar, în clipa aceea, nu mi-a 
venit să mă las dus înăuntrul casei. Văzându-i însă pe Kira şi pe Werner 
trecând pe lângă mine şi intrând, nu mi-a rămas nici mie altceva de făcut. 
Arunc scurt o privire, doar-doar l-oi zări pe Sandro vârât în cine ştie ce 
cotlon. Dar de unde! Ciudat, dar nici nu mai am timp să mă minunez, că 
mă și grăbesc să-i prind din urmă pe ceilalți doi, intrând cu ei în casă. 
Nici n-am ajuns bine cu toții înăuntru, că Dennis şi închide ușa după 
noi... şi, până să ne dezmeticim noi, o şi încuie! 

În clipa următoare, dintr-o altă cameră, apare o femeie. În mâini ține 
arma de azi-dimineață! Sfântă sardină în ulei! Aşa o urmare nu-mi pică 
deloc bine! 

Dennis rânjeşte. 

— Să vă fac prezentările! Soţia mea, Mona. Şi Sally a noastră. 

De cum e rostit numele de Sally, femeia începe să agite arma încoace 
şi-ncolo. E clar, am picat cu toții într-o cursă. 


La capătul capătului 


În pivniţă duhneşte a mucegai, e frig și umezeală, dar nimic 
nu mă mai impresionează. Atât de mare mi-e bucuria că Odette şi Rosie 
sunt bine. Ce-i drept, nu le pot vedea, căci Mona le-a vârât pe amândouă 
într-o cutie de carton. În schimb, le aud cum mă strigă, iar glasurile le 
sună totuși destul de normal. 

— Winston! Tu eşti? 

Mă trag mai aproape de cutie. 

— Da, eu sunt. I-am adus cu mine pe Kira și pe Werner. 

— Minune! exclamă Rosie. Atunci, se cheamă că suntem scăpate! 

— Ăăă... chiar așa de departe n-aş merge, zic eu cu jumătate de glas. 

— Cum adică „chiar așa de departe n-aş merge“? rostește Odette, 
surprinsă. 

De parc-ar fi de mirare. 

— Ăăă... Adică, la drept vorbind, Mona și Dennis ne-au cam luat 
prin surprindere și pe urmă ne-au amenințat cu arma și ne-au închis și 
pe noi aici. 

— O, nu! 

De data asta, nu mai pare surprinsă, ci mai degrabă dezamăgită. lar 
eu mă simt cât se poate de rău, pentru că nu mă mai dau super-agent, 
ci super-ratat! 

— Şi-acum ce facem, Werner? întreabă Kira deznădăjduită. 

“— Acum chiar că sun la poliție. Aş fi putut s-o fac de la bun în- 
ceput... că mare dreptate ai avut! 

Ah, slavă cerului că are Werner un telefon mobil la el! Se scotocește 
adânc într-unul din buzunarele pantalonilor și-l scoate la iveală. 

— Fir-ar să fie! izbucneşte el. N-am semnal! 

— Hehe, zidurile astea vechi nu lasă nimic să treacă prin ele, răsună 
râsetele batjocoritoare ale lui Dennis, care se înființase pe nepusă masă 
în pivniţă. 

Cum era de aşteptat, a adus-o cu el şi pe Mona, cu tot cu armă. Sfântă 
sardină în ulei! Azi chiar că nu-i ziua mea norocoasă! 

Dennis se proptește înaintea noastră şi-şi încrucișează braţele la 
piept. 

— Neroadele astea de patrupede n-o să iasă în vecii vecilor de-aici, 
ca să nu mai spun că şi voi o să putreziți lângă ele. 

— Sunteţi complet scrântit! i-o trântește Werner, buimăcit. 

— Se prea poate. Dar ce mai contează? Casa asta e blestemată. Cum 
nouă ne-a adus numai belele, exact asta o să vă aducă şi vouă. 

Mona se trage mai aproape de el și-i întăreşte spusele, înclinând din 
cap. 

— Chiar aşa. Casa asta a fost a mătuşii mele, Adelheid. În vreme ce 
o îngrijeam, îmi făceam socoteala că am tras lozul cel mare. Fiindcă 
eram singura ei rudă în viață, urma să-i fiu şi singura moștenitoare. O 
vilă ca asta făcea o adevărată avere! N-ar mai fi trebuit să mai muncesc 
niciodată. Și ce m-am bucurat când, în sfârşit, bătrâna a dat ortul popii! 

— Am știut eu! Vipera asta s-a îngrijit de stăpâna noastră numai 
fiindcă-şi făcuse planuri de chiverniseală! rostește Rosie dinăuntrul 
cutiei de carton, pufnind. Am simţit eu de la bun început că ceva nu 
era în regulă cu ea. 

— Credeţi-mă, Dumnezeu mi-e martor că nu mi-a făcut nicio 
plăcere să-i port de grijă, îi dă Mona înainte. Nouăzeci și doi de ani! De 
ce o fi trebuit să-ntindă de viață până la vârsta asta? 

— N-aveţi... N-aveţi pic de ruşine! V-aţi băgat pe sub pielea săr- 
manei bătrâne numai şi numai ca să puneţi mâna pe averea ei. Nu 
sunteți decât o profitoare, o repede Werner indignat. 

— Calmează-te, bătrâne! îl pune Mona la punct. „Sărmana bătrână“ 
n-a fost decât o jigodie! Dar nu m-am prins decât după ce-a murit. 

Dennis încuviințează, dând din cap şi aruncând o căutătură 
întunecată. 

— De cum a fost deschis testamentul, povestește Mona mai departe, 
s-a dovedit că Adelheid a lăsat casa Asociaţiei de Protecţie a Pisicilor. 
Ni se dădea voie să locuim în ea, ce-i drept, dar numai ca niște chiriași. 
Ptiu! 

Şi, fără să se ruşineze câtuşi de puţin, Mona scuipă pe jos. 

— Şi-asta numai din cauza grijii ce-o avea față de pisici! Ne-am 
descotorosit imediat de amândouă pisicile. Sau cel puţin așa am crezut 
noi. Fireşte, biata Mona nu mai putea locui cu ele sub același acoperiș, 
când știa că din cauza lor pierdusem totul. 

Mona izbucnește într-un râs smintit. 

— Exact! Pur și simplu nu mai suportam! Atunci am început să ne 
punem planul în aplicare! În primul rând, am dat în judecată Asociaţia 
de Protecţie a Pisicilor! Am atacat în justiție testamentul. Sunt sigură 
că mătuşa Adelheid era cu mințile rătăcite atunci când s-a apucat să-și 
facă testamentul. Baborniţa era aşa de ramolită, de nu mai știa nici ea 
ce scria pe-acolo. 

Dennis ne dă ocol, cu arma pregătită. 

— Dar ştiţi şi voi cât de scump e un asemenea proces. Cheltuieli de 
judecată, avocaţi... totul costă bani! Așa că, din păcate, contul nostru 
s-a golit repejor. La prima înfăţişare am pierdut şi sunt sigur că 
judecătorii au fost cu toţii plătiți de mafia pisicilor. 

Mafia pisicilor? Oh! Dumnezeule! Chiar c-am încăput pe mâinile 
unor oameni care urăsc din tot sufletul lăbuţele moi! Milostiv zeu al 
pisicilor, dacă ai vrea să-mi împlinești o dorință cu-adevărat dintre 

CELE BUNE, acum ar fi prilejul cel mai nimerit! Te rog, fă cumva şi 
scoate-ne de-aici teferi şi nevătămaţi! Că tare n-aş vrea să-mi petrec 
ultimul cesuleț din viață în pivnița asta! 

— Aşa se face că urma să mergem la tribunal pentru a doua înfă- 
țişare, povestește Dennis, cu aceeaşi mutră întunecată. Fiindcă nu mai 
aveam nicio leţcaie, mi-am luat ceva de lucru în plus... la amicul tău, 
Sandro, care căuta un ajutor la bucătărie. M-am prezentat, iar el m-a 
angajat imediat. Cum era de aşteptat, cei patru sute de euro pe care-i 
câştigam pe lună nu ne ajungeau nici pe departe. 

Pufneşte apoi într-un râs amar. 

— Aşa am observat că Sandro făcea parale frumoase cu localul lui şi 
mi-a dat prin cap ideea cu şantajul... La urma urmei, s-ar mai fi făcut 
în felul ăsta şi ceva dreptate. Oricum eram prost plătit. Cum Mona 
lucrează cu chimicale într-un laborator, a fost floare la ureche să facă 
rost de otravă. Cu cincizeci de mii de euro am fi izbutit, dintr-un foc, 
să acoperim plata avocaţilor şi cheltuielile de judecată, ba ne-ar fi rămas 
şi ceva de pus de-o parte. Mai mult nici nu ne trebuia. Dar nu... 
încăpățânatul de italian n-avea chef să plătească! Pare-se că v-a povestit 
şi vouă de șantaj, nu-i aşa? O secătură! 

Înclinând din cap, Mona îi dă din nou dreptate. 

— Mda, zău dacă oamenilor ăstora nu li s-a urât cu binele. La fel și 
cu adunătura aia de nenorociţi de la Asociaţia de Protecţie a Pisicilor. 
Și-au făcut socoteala c-o să las totul baltă, nu? Continuarea procesului 
era o necesitate... dar după ce am rămas pe uscat, după cea dintâi 
înfăţişare, m-am hotărât să le fac pe toate pisicile din Hamburg să 
plătească. Atunci ar fi văzut şi nemernicii ăia de apărători ai animalelor 
cum stă treaba. Am pregătit momeli cu arsenic și cu grăunţe pentru 
stârpit melcii şi le-am împrăștiat peste tot prin cartier. La asta m-a ajutat 
şi Dennis. Grozav, nu? Cu siguranță că au crăpat multe dintre neno- 
rocitele alea de lighioane! 

După asemenea vorbe, se pune pe un râs într-atât de isteric, că glasul 


197 


i se frânse. Pe mine mă cuprinde spaima, chiar groaza. Mă lipesc strâns 
de cartonul cutiei, trăgând nădejde ca Odette şi Rosie să nu priceapă 
prea bine ce tot trăncăneşte Mona. 

— Dumnezeule, Winston, o aud însă pe Odette, vorbindu-mi în 
şoaptă. Asta-i nebună de-a binelea! Să sperăm că ne scoate cineva cât 
mai repede de aici! 

Adică, până la urmă tot au auzit! Mă simt mic și neputincios. Și cât 
de mult mi-aş fi dorit s-o scutesc pe draga mea Odette de toată tărășenia 
asta! 

Werner îşi drege glasul. 

— Ăăă, oricâtă înţelegere aş avea pentru situația dumneavoastră 
grea... Nu văd ce legătură avem noi cu ea. Doar nu vă închipuiţi c-o să 
puteţi să ne ţineţi aici la nesfârşit. O să-nceapă să ne caute şi atunci... 

— la mai tacă-ţi fleanca, tataie! îi taie vorba Dennis, cu grosolănie. 
Cum sare Sandro cu mălaiul, ne și luăm tăipășița. Lăsăm baltă judecata 
şi casa și n-are decât să se bucure Asociaţia de Protecţie a Pisicilor de 
dărăpănătura aia. Mai cu seamă când or da aici, în pivniţă, peste ce-o 
mai rămâne din voi! Luăm biștarii şi ne oprim de-abia în Thailanda, că 
pe-acolo, cu-atâta bănet, e trai pe vătrai. 

— Chiar aşa, îi dă dreptate Mona. Nu credeam c-o să renunţ la 
judecată, dar am ajuns la capătul puterilor. Măcar sunt mulțumită că 
Odette şi Rosie o să-și afle sfârșitul binemeritat. Ce s-o alege de voi, 
restul, nu prea mă interesează. La urma urmei, voi sunteți de vină că vi 
s-a urcat la cap să le purtaţi de grijă unor nenorocite de pisici. Ceea ce 
înseamnă că nu mai încape... NICIUN LA REVEDERE! 

Şi, punându-se din nou pe râsul ei isteric, se răsucește pe călcâie şi 
o apucă în direcţia uşii pivniţei, cu Dennis după ea. 

OK. S-a zis. Gata. Până aici ne-a fost. Sfârșitul ne e pecetluit. Aud 
cheia de la uşa pivniţei răsucindu-se în broască. Deodată însă, răsună 
o bubuitură cumplită şi mă orbește o lumină cu strălucitoare. 

Ce o mai fi şi asta? 


Crăciun fericit! 


— Şi pe urmă a explodat grenada aia orbitoare! 
Credeţi-mă pe cuvânt... Explozia a fost într-atât de strălu- 
citoare, că-n următoarele minute n-am mai văzut nimic! 

Înconjurată de nepoții și nepoatele lui Werner, Kira stă sub pomul 
de Crăciun şi povesteşte extraordinara noastră salvare din adâncul 
pivniţei. Fetiţe şi băieți, cei mici sunt cu gurile căscate. Ce mai, Kira e 
vedeta petrecerii. Unde mai pui că, de emoție, cei mici au uitat să-și 
scoată flautele. Ce să zic, un efect secundar cu deosebire de îmbucurător. 
Faţă de povestea Kirei, nici măcar Moş Crăciun, sosit la faţa locului cu 
puţin timp în urmă pentru a împărți darurile, nu mai are prea mult 
succes. Și nici n-a apucat el bine să plece, că turma de copii iarăși i-a 
cerut Kirei să spună povestea de la capăt. 

Adevăru-i însă că toată tărăşenia e foarte palpitantă. Și-apoi, faptul 
că are un sfârşit fericit mă face, pe mine cu deosebire, să nu-mi mai 
încap în piele de fericire. După strălucirea aia stridentă, totul s-a 
petrecut cu cea mai mare repeziciune: un grup de poliţişti mascaţi au 
luat casa cu asalt, i-au prins şi i-au încătușat pe Mona și pe Dennis, iar 
pe noi ne-au eliberat din pivniţă. Asta ar fi varianta scurtă a poveștii. 
În realitate, totul a durat mai mult, dar asta numai până când m-am 
lămurit că mascaţii cu pricina nu erau decât polițiști care nu doreau 
decât să ne salveze. 

La poliţie sunase nimeni altcineva decât dragul de Sandro. În clipa 
în care a auzit că Dennis, ajutorul lui de la bucătărie, era ticălosul care 
m-a închis în camera frigorifică, şi-a dat seama că tot Dennis era 
amestecat și în treaba cu momelile otrăvite. Italianul a ales, plin de 
istețime, să nu intre alături de noi în vilă. O idee de-a dreptul strălucită. 
Nici nu vreau să-mi închipui cum s-ar fi putut încheia seara aceea 
groaznică! Când, uitându-se pe fereastra ce da în hol, l-a văzut pe 
Dennis amenințându-ne cu arma, Sandro a ştiut imediat ce-i rămăsese 
de făcut. 

— Amo sentito come lovitura de la moale de cap cândo l-am 
reconoscuto la Dennis in aceea vila, întregește Sandro, agitat nevoie 
mare, povestea Kirei. Chiar asa, ușa deschide şi sorpresa! Surpriză! Vede 
io la Dennis! Și come vorbit urât la il gatto, am ştiut rapido că Dennis 
era ticalos răufacatore! Mamma mia, mi-am ziso la mia sinea, mai bene 
nu merg la inăuntru de la casa. 

Werner se apropie de noi și râde. 

— Da, Sandro, ai avut o intuiție nemaipomenită, în vreme ce eu am 
fost pur și simplu aiurit. Slavă Domnului că, până la urmă, totul s-a 
terminat cu bine. Un lucru e sigur: ești eroul nostru! 

Sandro își ridică mâinile, parcă apărându-se. 

— Ma no! Nicio vorba! Io crede la mine că erou adeverrato e 
Winston! I! gatto bravo! Motanul cel corragioso! Fiindcă şi daca no l-ar 
fi sospettat şi nu l-ar fi urmarito el la Dennis, atuncea nici la noi nu ar 
fi dat în cap, cum se potrivit la toate. Allora, Winston: bene făcuto! 

Kira se ridică de la locul ei și ni se alătură. 

— Ai dreptate, Sandro. Winston e un adevărat supermotan. 

Prietena mea se-apucă să mă scarpine pe după urechi, iar pe mine 
mă cuprinde așa o căldură şi-o stare de bine... Mai ales că Odette se 
trage și ea mai aproape de mine. 

— Trebuie să recunosc: ai scos-o frumușel de tot la capăt. O noapte 
petrecută în camera frigorifică... cât curaj pe tine! Spike și Caramel s-au 


200 


arătat foarte impresionați când le-am povestit aventura noastră! Dar și 
Tom, şi Pauli, când au trecut pe-aici mai devreme, i-au spus Kirei că 
motanul ei e cel mai curajos din lume. 

Ia să nu fi avut blană neagră pe urechi, să vezi cum mi s-ar fi înroşit 
precum tăciunii aprinşi. Dar, de fapt, pe sub blană, probabil că aşa și sunt! 

Dacă ar fi fost după mine, aş fi lenevit ore-n șir lângă Odette, pe 
covor. Numai că nu mi-e dat să am parte de aşa ceva, căci lângă pomul 
de Crăciun se înființează babușca, bătând din palme cu putere. 

— Masa gata. Veniţi cu toții, altfel se rrrăceşte! 

Doamna Hagedorn se ridică de pe canapea și se îndreaptă către masa 
aşternută festiv, pe care Ana şi babușca o încărcaseră cu tot felul de 
bunătăţi. Mie-mi lasă gur... ăăă... botul apă... ce drag mi-ar fi să iau și 
eu loc la masă! Dar poate că azi mă aşteaptă și pe mine ceva deosebit în 
castronel. Nici prin gând nu-mi trece că, într-o zi atât de importantă, 
babușca mi-ar servi mâncare din conservă. 

Sandro aruncă scurt o privire asupra mesei. 

— Molto bene, dar credo la mine că e lipsa de ceva. Momento, aduce io! 

Babuşca se uită mirată în urma lui. 

— Ce vorbe este la astea?! Cum adică „lipsă de ceva“? 

Miorlau! Asta a fost curată obrăznicie din partea lui Sandro... şi, 
întrucâtva, inconștiență! Când vine vorba de mâncare, nu te-apuci să îi 
reproşezi babușcăi c-ar lipsi ceva fără să scapi nepedepsit. Sper din tot 
sufletul ca seara plină de armonie de până acum să nu se termine urât! 
Până şi neroada aia de Beate clatină din cap. 

— Doamnă Kovalenko, nici eu nu-mi dau seama ce vrea să spună 
Sandro. Părerea mea e că dumneavoastră şi fiica dumneavoastră sunteți 
pur şi simplu gazdele perfecte! Ce mai, un adevărat noroc pe capul 
cumnatului meu! 

Hopa! Ce-mi aud urechile! Nu cumva vinul fiert servit înainte de 
împărțirea darurilor să-i mai fi înmuiat Beatei vorbele? Sau poate 
se trage de la faptul că, de cum au intrat pe uşă, mama lui Werner și 

sora lui, Simone, au tras-o de-o parte pe Beate și au dăscălit-o nițeluș. 
Ce-i drept, n-am prins chiar toate câte au discutat ele cu Beate, dar cât 
am prins mi-a fost de-ajuns. De exemplu, atunci când i-au zis „mai 
stăpâneşte-te şi tu“ sau „tânăra pare foarte de treabă“ sau „totul e bine, 
dacă Werner e așa de fericit“. Mi-era limpede că atât mama lui Werner, 
cât şi sora lui țineau ca seara să le tihnească tuturor și ca Ana să nu se 
simtă stânjenită! Prea bine! Trag însă nădejde ca taman Sandro să nu 
fie cel care să strice bunătate de armonie! 

Uşa de la sufragerie se dă din nou în lături, iar în prag apare Sandro, 
încărcat din greu, ca un cal de povară. Italianul cară DITAMAI sticloaia, 
două buchete înfoiate de flori şi o punguţă. Așază totul pe măsuţa de 
lângă canapea şi apoi se întoarce către toți cei de față, care îl fixează cu 
ochii plini de mirare. 

— Allora, io o să fie scorto, pentru că avem foame la toți şi se mai şi 
simte a ceva gustoso. Ale mele dragi Ana şi babuşca... molto mulțumire 
pentru invitaţia amabila din aceasta sera! 

Şi, cu asemenea vorbe şi o plecăciune desăvârșită, le întinde 
doamnelor florile. 

— Este foarte frumos ca, după asa de molto zapăceala, să mai poți 
sărbători la Crăciun con amicii precum voi. Cuand am fosto anunţiato 
de la poliţia că trebuie să rimanere in Hamburgo in următoare zilele 
pentru deponerea de la martoria şi nu potut plecare la Italia, mi-am zis 
c-o să fie la nevoie să stau singur-singorelo. Așa ca: Molto grazie! 

Ia apoi de pe masă sticla pântecoasă, pe care i-o întinde lui Werner. 

— Şi tu, mio caro! Werner, estea la tine uno amico de-adeverrato şi 
mi-ai aiutato să scap de la raufacatore de om de Dennis. Mulţumesc! 
Această sticlă uriaşa de şampanie e per tine, și pe ea aș dori s-o bem cu 
mare drago impreuna, con tine şi con tua famiglia. 

Apoi, în încheiere, apucă punga şi îngenunchează. 


! „Dragul meu“ (în it. în original). 

— Asea, iar acum cel mai importante aiutore: Il gatto nero, Winston. 
Caro Winston, dragă Winston... stio, am spus-o molto devreme, dar o 
facio con plăcere încă una data! Este la tine asaa de motan viteazo și ai 
scapato si la mine, si la mia negustoria. Şi de aceea, singur azi, numai 
pentru la tine... vitello tonnato, adugă el, zâmbind. Şi, garantato, fără 
de otrava! Molto delicioso! 

Sandro râde, iar mergătorii mei pe două picioare îi dau dreptate, 
veseli nevoie mare. Sunt impresionat de așa...minunăţie de cadou! 

Kira aleargă până în bucătărie, de unde se întoarce cu două castronele. 

— Că sigur capătă și Odette ceva, nu? 

Mă pun de îndată pe tors. Mai încape vorbă? 

Când, în sfârşit, se-așază toţi oamenii la locurile lor, se ridică doamna 
Hagedorn şi se-apucă să bată ușurel cu furculiţa în paharul de şampanie. 

— Nu vă speriaţi... o să vorbesc scurt. Dragă doamnă Kovalenko, 
dragă Ana, dragă Kira! Mă bucur nespus pentru invitaţia de a petrece 
seara de Ajun împreună. În numele tuturor celor din familia Hagedorn, 
daţi-mi voie să vă urez din toată inima bine ați venit în familia noastră. 
Şi vă doresc un Crăciun fericit! 

Ana străluceşte toată, babușca înclină din cap cu demnitate și... uite-l 
acum şi pe Werner al meu că se ridică de la locul său, se-ndreaptă către 
Ana, o apucă de mână și o sărută! Cei mici se pun pe chicotit, iar cei 
mari scapă, printre aplauze, numai „Oh!“ şi „Ah!“ Până şi Beate pare 
nespus de fericită. 

Odette mă împunge într-o parte. 

— Hei, şi cu mine cum rămâne? 

Răspunsul meu la aşa întrebare? Foarte simplu: niciunul. Fiindcă eu 
unul prefer să las faptele să vorbească. Şi, dintre toate câte le-aș fi putut 
face, aleg să-mi frec şi eu duios nasul de năsucul ei! 

CRĂCIUN FERICIT! 


lată că Winston a ajuns să treacă deja prin patru aven- 
turi iar eu mă bucur NESPUS de nenumăratele e-mail-uri 
îndatoritoare, desene și, în general, îmbărbătări minunate 
primite de la cititorii lui, mai mici sau mai mari! Pentru toate acestea, 
aşadar, e timpul să le adresez tuturor mii de mulțumiri! 

Mulţumiri deosebite îi aduc şi minunatei echipe care se află în spatele 
lui Winston şi se îngrijeşte să-i asigure un cămin mai mult decât 
primitor la editura Loewe. O oarecare tristeţe tot mă încearcă însă în 
această privinţă, căci, după cele trei cărți cu Winston lucrate împreună 
cu Christiane Rittershausen, redactorul lor, aceasta s-a mutat la 
München. Din motive sentimentale. Acum, aşa cum e de fapt și firesc, 
împotriva unei astfel de puteri, mai presus de oricare alta, până și cel 
mai isteț motan din lume rămâne neputincios... Dragă Christiane, mii 
de mulțumiri pentru colaborarea minunată de până acum și numai bine 
pe acolo, prin Minga”! Noi — eu şi Winston - o să-ţi ducem dorul! Dar 
sperăm că, odată și-odată, tot o să mai apucăm să lucrăm împreună la 
vreo cărticică. 

Se-nţelege că mulțumiri îi aduc şi echipei de acasă: Bettina și Bernd, 
echipă întregită de curând de Sarah. Sunteţi cei dintâi cititori şi sfetnici 


1 München, în dialect austro-bavarez. 

ai mei şi, fireşte, şi cei mai buni; nu puţini sunt cei care ar dori să aibă 
parte de un aşa ajutor! 

Last but not least, cum zic englezii, adică „mai la urmă, dar nu în 
ultimul rând“, mulțumirile mele se îndreaptă și către echipa tinerelor 
Scheunemann-iţe, căci Kira, Tessa şi Greta sunt cei mai aprigi critici, 
chiar mai aprigi decât v-aţi putea închipui. Dar asta nu le face decât bine 
manuscriselor mele și, tocmai de aceea, le adresez multe mulțumiri 
pentru sfaturile lor bine intenționate și vorbele fără înconjur! 


FRAUKE SCHEUNEMANN, născută 
în 1969 la Dusseldorf, este doctor 
în Drept. A lucrat ca voluntară 
NDR, iar apoi ca jurnalistă și 
purtătoare de cuvânt. Din 2002 
începe să scrie şi, împreună cu 
sora ei, Wiebke Lorenz, publică 
sub pseudonimul Anne Hertz 
romane de mare succes. Cărţile 
tipărite sub numele Anne Hertz 
au depăşit un milion de 
exemplare vândute. În 2010 a 
apărut primul roman semnat 
Frauke Scheunemann, Dackelblick, 
care a devenit imediat un bestseller 
şi a dat startul unei îndrăgite 
serii. Frauke Scheunemann este 
căsătorită şi locuieşte la 

Hamburg împreună cu soțul ei, cei 
patru copii ai lor şi câinele Elmo. 


De când dezlegăm mistere, 
eu şi Kira am devenit nişte adevăraţi 
experți. Nu glumesc! Când vine vorba 


de investigaţii, copiii şi pisicile fac o 
echipă pe cinste! Odată ce ne punem 
noi pe treabă, niciun infractor 
nu mai are scăpare... 


Sirul aventurilor detectivistice nu se termină niciodată 
pentru aristocraticul motan Winston. De data aceasta, el 
sacrifică totul în numele sfintei sardine în ulei, în care 
un duşman al pisicilor a îndrăznit să pună otravă. Una 
dintre victimele intoxicate este chiar eroul cu lăbuţe moi, 
care, alături de Kira şi prietenii săi, porneşte pe urmele 
infractorilor. Iţele poveștii se încâlcesc din ce în ce mai 
tare, dar Winston nu are de gând să se dea bătut până nu 
află cine este în spatele acestei fapte abominabile. Salvarea 
neamului pisicesc se află în lăbuţele lui! 

